
AVERTISMENT 
NU CITIŢI DACĂ DORIŢI SĂ EVITAŢI SPOILERELE! 
Cititorii sunt rugați să țină cont de faptul că în această carte 
sunt descrise atacuri de panică. Ca persoană care se 
confruntă cu anxietatea şi atacurile de panică, sper că am 
acordat acestui subiect toată atenţia şi importanța pe care o 
merită. 


Fiţuică: o bucată de hârtie pe care atacantul central al unei 
echipe de fotbal american o poartă la încheietura mâinii 
pentru a-şi aminti mai uşor schemele de joc planificate. 


Pentru prietenul meu cel mai bun, Chris. 
Îți mulțumesc că întotdeauna ai mers mult prea departe cu 
glumele şi că mi-ai oferit atât de mult material pentru cărțile 
mele. De asemenea, eşti foarte sexy. Aşa că şi lucrul ăsta e 
minunat. 


CAPITOLUL 1 
BREE 


Nu este uşor să ţii în echilibru două pahare cu cafea 
fierbinte şi o cutie de gogoşi în timp ce încerci să descui uşa 
de la intrare. Dar, pentru că sunt cea mai bună prietenă pe 
care şi-ar putea-o dori cineva - lucru pe care i-l voi aminti 
lui Nathan de îndată ce voi intra în apartamentul lui —, 
reuşesc asta fără probleme. 

Scot un sâsâit prelung când răsucesc cheia în broască şi 
îmi cade un strop de cafea pe încheietura mâinii prin micul 
orificiu din capac. Am pielea albă, aşa că există un milion la 
sută şanse ca picătura fierbinte să lase o urmă roşiatică 
evidentă. În momentul în care păşesc în apartamentul lui 
Nathan (care de fapt nici nu ar trebui să se numească 
apartament, întrucât are mărimea a cinci apartamente mari 
unite), mirosul lui familiar, curat şi proaspăt, mă izbeşte ca 
un autobuz. Cunosc acest miros atât de bine, încât cred că 
l-aş putea urmări ca un câine de vânătoare dacă ar dispărea 
vreodată. 

Folosindu-mă de călcâiul tenisului cu care sunt încălțată, 
trântesc uşa de la intrare cu suficientă forță ca să-l avertizez 
pe Nathan că mă aflu în apartament. 

„ATENȚIE, TOȚI  ATACANȚII SEXY!  ACOPERIŢI-VĂ 
BUNURILE DE PREȚ! O FEMEIE CU OCHI LACOMI ESTE 
ACUM ÎN CASĂ!” 

Un țipăt scurt şi ascuţit se aude din bucătărie, iar eu mă 
încrunt imediat. Arunc o privire după colț şi dau peste o 
femeie care poartă o pijama roz-deschis, cu pantaloni scurți 
şi maiou, stând ghemuită lângă colțul îndepărtat al blatului 
din marmură albă. Strânge la piept un cuțit de măcelar. 
Suntem despărțite de mobilierul masiv, dar după felul în 
care îi ies ochii din orbite, mai degrabă ai crede că eu țin un 
cuțit la fel de uriaş lipit de vena ei jugulară. 

— NU TE MAI APROPIA! ţipă ea, iar eu îmi dau imediat 
ochii peste cap. 


De ce trebuie să zbiere în halul ăsta? Scoate nişte sunete 
de parcă ar avea un cârlig de rufe prins de nas şi tocmai ar 
fi inhalat un balon întreg umplut cu heliu. 

Teoretic, ar trebui să ridic mâinile în aer ca să nu fiu 
înjunghiată mortal, dar ştiu cât de periculoase pot fi 
ustensilele pentru micul-dejun - ustensile pentru mine şi 
pentru Nathan, nu pentru Domnişoara Urlătoare. Totuşi, nu 
este primul meu rodeo cu una dintre prietenele lui Nathan, 
aşa că fac ceea ce fac întotdeauna şi îi surâd larg lui Kelsey. 
Şi, da, îi ştiu numele pentru că, deşi de fiecare dată când ne 
întâlnim se preface că nu îşi aminteşte de mine, are de 
câteva luni o idilă cu Nathan şi deja ne-am întâlnit de mai 
multe ori. Habar nu am cum îşi poate petrece timpul cu 
această femeie. Pare exact opusul tipului de femeie pe care 
l-aş alege pentru el — de fapt, toate sunt aşa. 

— Bună, Kelsey! Sunt eu, Bree. Îţi aminteşti de mine? 

„Cea mai bună prietenă a lui Nathan încă din liceu. 
Femeia care a fost aici înaintea ta şi va fi aici mult după 
tine. ÎȚI AMINTEŞTI DE MINE?! 

Ea răsuflă adânc şi, dintr-odată uşurată, îşi lasă umerii să 
i se încovoaie. 

— Oh, Doamne, Bree! M-ai speriat de moarte. Am crezut 
că eşti o hărțuitoare care a reuşit să pătrundă cumva în 
casă. Lasă cuțitul jos, îşi ridică una din sprâncenele perfect 
pensate şi murmură nu suficient de încet încât să nu o aud: 
De fapt, într-un fel, chiar asta eşti. 

O scrutez cu ochii îngustați şi abia schițez un zâmbet. 

— Nathan s-a trezit? 

Este ora 6.30 a unei dimineți de marți, aşa că ştiu sigur că 
deja e treaz. Orice iubită a lui Nathan ştie că, dacă vrea să-l 
vadă în ziua aceea, trebuie să se trezească la fel de devreme 
ca el. De aceea domnişoara Kelsey-Pijama-de-Satin stă în 
bucătărie şi pare  bosumflată. Nimeni nu apreciază 


diminețile ca Nathan. Sau, mă rog, nimeni cu excepția mea 
- şi eu le iubesc. Dar noi suntem un fel de ciudati. 

Îşi întoarce încet capul spre mine, cu ura arzând în 
albastrul delicat al ochilor ei ca de bebeluş. 

— Da. Îşi face duş. 

„Înainte de joggingul nostru?” 

Kelsey mă priveşte de parcă o doare profund să dea 
explicații. 

— M-am lovit de el din greşeală când am intrat în 
bucătărie, acum câteva minute. Avea shake-ul de proteine 
în mână şi... 

Face un gest nervos, menit să termine povestea pentru ea: 
„l-am vărsat shake-ul pe el”. Cred că nu suportă să 
recunoască faptul că a săvârşit o greşeală omenească, aşa 
că mi se face milă de ea şi mă întorc ca să pun cutia de 
sogoşi pe blatul central, ridicol de mare. 

Bucătăria lui Nathan este fantastică. Este concepută în 
tonuri monocrome de crem, negru şi alămiu, iar un perete 
cu ferestre largi dă spre ocean. Este locul meu preferat din 
lume pentru a găti, fiind exact opusul micii mele chicinete, 
situată la cinci străzi distanță. Dar acea chicinetă este 
convenabilă şi se află aproape de studioul de balet, aşa că, 
trăgând linie, nu mă pot plânge. 

— Sunt sigură că nu a fost mare lucru. Nathan nu se 
supără niciodată din cauza unor lucruri de genul ăsta, îi 
spun lui Kelsey, fluturând pentru ultima dată steagul alb. 

Ea îşi scoate sabia de samurai şi ripostează brutal. 

— Ştiu asta. 

„În regulă atunci.” 

lau prima înghițitură de cafea şi o las să mă încălzească 
sub privirea rece şi tăioasă a lui Kelsey. Nu mai am nimic de 
făcut decât să-l aştept pe Nathan să-şi facă apariţia ca să ne 
putem începe ritualul din fiecare zi de marți. Este o tradiție 
încă din primul an de liceu. Pe atunci, eram un fel de 


singuratică asumată, nu pentru că n-aş fi iubit oamenii sau 
socializarea, ci pentru că trăiam şi respiram exclusiv balet. 
Mama mă încuraja să mai sar peste orele de dans pentru a 
merge la o petrecere şi a fi alături de prietenii mei. „Aceste 
zile în care eşti doar o adolescentă şi te distrezi fără să-ţi 
pese de nimic nu vor dura la nesfârşit. Baletul nu este totul. 
Este important să-ţi construieşti o viaţă şi dincolo de paşii 
de dans”, mi-a spus de multe ori. Şi, bineînțeles, ca 
majoritatea adolescenților, nu am ascultat. 

Prinsă mereu între cursurile de dans şi slujba de la un 
restaurant, unde lucram după orele de şcoală, nu prea 
aveam prieteni. Dar apoi a apărut el. Am vrut să-mi cresc 
rezistența la efort, aşa că am început să alerg pe pista şcolii 
înainte de orele de curs, iar singura zi în care programul îmi 
permitea să fac acest lucru era marțea. Aşa că într-o 
dimineață mi-am făcut apariția pe pistă şi am fost şocată să 
văd că alt elev deja alerga acolo. Şi nu orice elev, ci 
căpitanul echipei de fotbal, domnul Foarte Sexy. (Nathan nu 
a trecut niciodată printr-o perioadă adolescentină ciudată — 
la 16 ani arăta deja de 25. Atât de nedrept!) 

Se presupunea că sportivii trebuiau să fie bădărani. 
Îngâmfaţi. Plini de ei. Nu şi Nathan. M-a zărit în adidaşii mei 
zgâriaţi şi cu părul ondulat ridicat în creştet în cel mai oribil 
coc pe care îl văzuse cineva vreodată şi s-a oprit din alergat. 
S-a apropiat, s-a prezentat cu zâmbetul lui uriaş şi m-a 
întrebat dacă vreau să alerg cu el. Am vorbit tot timpul, 
devenind brusc cei mai buni prieteni, având atât de multe în 
comun, în ciuda educaţiei diferite. 

Da, ați ghicit: provine dintr-o familie bogată. Tatăl lui este 
directorul general al unei companii IT şi nu a arătat 
niciodată prea mult interes pentru Nathan - cu excepția 
situațiilor în care se laudă cu el pe terenul de golf, în fața 
colegilor de serviciu —, iar mama lui mai mult l-a cicălit 
pentru a ajunge să aibă succes şi să o aducă în lumina 


reflectoarelor odată cu el. Nu le-au lipsit niciodată banii, dar 
ceea ce nu au avut până când Nathan n-a reuşit să devină 
faimos prin sport a fost poziția socială. În caz că încă nu v- 
ați dat seama, o spun pe şleau: nu sunt o mare admiratoare 
a părinților lui. 

În orice caz, aşa a început tradiţia noastră de marți. Dar 
momentul exact în care m-am îndrăgostit de Nathan? Îl pot 
preciza la secundă. Eram în ultima tură a primei alergări 
împreună când el m-a prins de mână. M-a tras până la linia 
de finiş, apoi s-a aplecat în fața mea şi mi-a legat şiretul. 
Pur şi simplu, ar fi putut să-mi spună că se desfăcuse, dar 
nu, Nathan nu este aşa. Nu contează cine eşti tu sau cât de 
faimos este el; dacă şiretul de la pantoful tău e dezlegat, el o 
să ţi-l lege. Nu am mai întâlnit pe nimeni la fel. M-am 
îndrăgostit nebuneşte de el încă din prima zi. 

Deşi eram atât de tineri, amândoi eram foarte hotărâți să 
avem succes. Nathan a ştiut întotdeauna că avea să ajungă 
în NFL!, iar eu ştiam că aveam să merg la Juilliard? şi apoi 
să dansez într-o trupă. Unul dintre aceste visuri a devenit 
realitate, iar altul, nu. Din nefericire, am pierdut legătura în 
timpul facultăţii (bine, eu sunt de vină pentru asta), dar m- 
am mutat cu totul întâmplător în Los Angeles după 
absolvire, când o prietenă mi-a vorbit despre altă prietenă 
care voia să angajeze un ajutor de instructor la studioul ei 
de dans chiar când Nathan semnase pentru echipa 
Rechinilor din Los Angeles şi se mutase şi el în oraş. 

Am dat întâmplător unul peste altul într-o cafenea, iar el 
m-a întrebat dacă vreau să mergem în următoarea zi de 


1 NFL (National Football League) este cea mai importantă divizie a 
fotbalului american profesionist. (n.tr.) 


2 Juilliard este un renumit Conservator de arte interpretative din New 
York, unde se ţin cursuri de muzică, dans şi teatru. (n.tr.) 


marți la jogging, de dragul vremurilor trecute. Restul este 
istorie. Prietenia noastră s-a reluat imediat, ca şi cum nu ar 
fi trecut deloc timpul, inima mea, din păcate, încă tânjind 
după el la fel ca în adolescenţă. 

Amuzant este faptul că aproape nimeni nu a crezut că 
Nathan avea să ajungă atât de sus în carieră. Nu, Nathan 
Donelson a fost recrutat abia în runda a şaptea şi a încălzit 
banca de rezervă ca atacant central timp de două sezoane 
întregi. Totuşi, nu s-a descurajat niciodată. A muncit mai 
mult, s-a antrenat mai mult şi s-a asigurat că avea să fie 
pregătit pentru momentul când urma să intre pe teren. 
Pentru că aşa abordează Nathan totul în viață: cu un efort 
total. 

Iar într-o zi, strategia lui a dat roade. 

Fostul titular al postului de atacant central, Daren, şi-a 
fracturat femurul în timpul unui meci, iar antrenorii au fost 
nevoiți să-l introducă pe Nathan. Dacă închid ochii, încă pot 
vedea acele momente: o targă transportându-l pe Daren în 
afara terenului. Antrenorul supărat alergând spre Nathan, 
aflat pe marginea terenului. Nathan ridicându-se de pe 
bancă şi ascultând instrucţiunile antrenorului. Şi apoi, 
chiar înainte să-şi pună casca şi să intre în joc pentru ceea 
ce avea să rămână în istorie ca fiind startul carierei sale, 
Nathan s-a uitat în tribună după mine. (Nu avea o lojă 
privată în acel moment.) M-am ridicat, privirile noastre s-au 
întâlnit şi mi s-a părut că Nathan avea să vomite din cauza 
emoției. Şi atunci am făcut singurul lucru care ştiam că 
avea să-l ajute să se relaxeze: m-am strâmbat ca un 
măscărici şi am scos limba într-o parte cât am putut de 
mult. 

Chipul lui a explodat brusc într-un zâmbet, apoi Nathan 
şi-a condus echipa în cel mai bun meci al campionatului. În 
tot restul sezonului, Nathan a fost atacant central şi i-a dus 
pe Rechini în finala Super Bowl, unde au obținut victoria. 


Acele luni au fost ca un vârtej pentru el. De fapt, pentru 
amândoi, pentru că a fost anul în care, dintr-un simplu 
instructor, am ajuns proprietara studioului de balet. 

Astăzi, sunt aici pentru o sesiune de jogging cu Nathan şi, 
din moment ce aseară nu a făcut un meci tocmai bun, ştiu 
că vom alerga foarte mult. Echipa lui a câştigat totuşi 
meciul (şi a ajuns oficial în play-off, uraaa!), dar el a ratat 
două intercepții. Şi cum este un perfecționist când vine 
vorba de - ei bine, practic de orice —, ştiu că va alerga cu 
paşi grei şi apăsaţi, ca un urs pe lângă un borcan de miere 
gol. 

Vocea stridentă a lui Kelsey mă smulge din nostalgie. 

— Mda, nu mă înțelege greşit, dar ce cauţi aici? 

Prin „Nu mă înțelege greşit”, vrea să spună „Nu considera 
ăsta un gest drăguţ, pentru că am de gând să mă port foarte 
urât”. Mi-aş dori să se poarte astfel şi când e Nathan prin 
preajmă. Dar în preajma lui tipa e dulce ca o prăjitură. 

Îi ofer cel mai însorit zâmbet, refuzând să o las să-mi fure 
bucuria aşa de dimineaţă. 

— Ce ţi se pare că fac aici? 

— Te porți ca o hărțuitoare înfiorătoare, care este 
îndrăgostită în secret de iubitul meu şi se strecoară în 
apartamentul lui pentru a-i aduce micul-dejun. 

Vedeţi, aici e problema. Spune cuvintele „iubitul meu” de 
parcă acestea ar trebui să fie nişte atuuri. Ca şi cum tocmai 
le-a aruncat pe masă, şi eu ar trebui să icnesc şi să-mi duc 
palmele la gură, şocată. „Cerule! A câştigat!” 

Tipa nu ştie, dar cartea ei este echivalentul unui cinci de 
treflă singuratic. Iubitele vin şi pleacă din viața lui Nathan 
ca dietele la modă. Pe de altă parte, eu am fost aici cu mult 
înainte de Kelsey cea cu două fețe şi voi mai fi aici mult 
timp, pentru că sunt cea mai bună prietenă a lui Nathan. 
Eu sunt cea care a trecut prin toate cu el, iar el a trecut prin 
toate cu mine: etapa de gaşcă din liceu (eu, nu el), ziua în 


care a semnat contractul cu echipa de fotbal american a 
universităţii, accidentul de maşină care mi-a schimbat 
întreg viitorul, fiecare enterocolită din ultimii şase ani, ziua 
în care am devenit proprietara studioului de dans şi ziua 
când ploi de confetti au căzut asupra lui după ce Rechinii 
au câştigat Super Bowl. 

Dar, CEL mai important, sunt singura persoană din lume 
care ştie cum s-a ales cu cicatricea lungă de cinci centimetri 
aflată chiar sub buric. Vă dau un indiciu: este o situaţie 
jenantă şi are legătură cu un kit de epilare pentru acasă. Şi 
vă mai dau un indiciu: l-am provocat să o facă. 

— Da! îi spun cu un zâmbet exagerat de strălucitor. Pare 
destul de adevărat. O hărțuitoare care este îndrăgostită în 
secret de Nathan. Sunt chiar eu. 

Ochii ei se măresc de uimire, căci a crezut că într-adevăr 
avea să mă înțepe cu asta. „Nu mă poți arde cu adevărul, 
Kels!” Sau, mă rog, cu excepția părții cu hărţuirea. 

Îi întorc spatele lui Kelsey şi îl aştept pe Nathan. A existat 
o perioadă în viața mea când am încercat să mă 
împrietenesc cu iubitele lui Nathan. Dar vremea aceea a 
trecut. Nici una dintre iubitele lui nu mă place. Indiferent ce 
aş face pentru a le câştiga afecțiunea, sunt înclinate să mă 
urască. Şi înțeleg, chiar înțeleg. Ele mă consideră o 
amenințare majoră. Dar din acest punct povestea devine 
tristă. 

Nu sunt o amenințare. Toate îl vor avea pe Nathan într-un 
mod în care eu nu-l voi avea niciodată. 

— Ştii, spune ea, încercând să-mi atragă din nou atenția, 
ai putea să pleci pur şi simplu, pentru a evita o situație 
stânjenitoare. Fiindcă, atunci când va veni Nathan, n-o să 
am nici cea mai mică ezitare şi o să-i cer să-ți spună să 
pleci. Am avut răbdare până acum, dar felul în care te porți 
cu el este mai mult decât ciudat. Te învârți în jurul lui ca o 
bucată de hârtie igienică lipicioasă. 


Încerc să nu par prea arogantă când îi şoptesc „Bine, 
drăguțo”, oferindu-i un surâs trist şi încuviințând din cap. 
Deoarece iată ce am uitat să menționez mai devreme: nu 
sunt o amenințare pentru aceste femei — asta până când ele 
îi cer să aleagă. Atunci devin mai amenințătoare decât o 
bombă cu sclipici. Poate că nu pot dormi în patul lui 
Nathan, dar mă bucur de loialitatea lui — şi pentru Nathan 
nu există nimic mai important decât asta. 

Kelsey se strâmbă şi îşi încrucişează brațele la piept. 
Suntem adânc angajate într-un duel al privirilor 
amenințătoare când vocea lui Nathan răsună din camera 
din spatele meu. 

— Hm, miroase a cafea şi a gogoşi? Asta înseamnă că Bree 
Cheese’ este aici. 

Afişez chiar în fața lui Kelsey un zâmbet nu foarte subtil. 
Un zâmbet de învingătoare. 


CAPITOLUL 2 
BREE 


Nathan intră în bucătărie purtând doar o pereche de 
pantaloni scurți şi negri de sport, fără tricou. Pieptul lui 
bronzat şi parcă sculptat cu dalta, ce ar putea aparține doar 


3 Joc de cuvinte datorită pronunțţiei asemănătoare: Bree şi Brie Cheese 
(brânză Brie) (n.tr.) 


unui atlet profesionist, este expus din plin, iar muşchii în 
formă de V ai centurii Adonis parcă ar face cu ochiul, 
obligând pe oricine să roşească. Părul îi este ud şi 
strălucitor, iar partea de sus a umerilor este uşor rozalie de 
la apa fierbinte. Aşa arată de fiecare dată când abia iese de 
la duş şi, indiferent de câte ori l-am văzut, nu încetează să 
mă lase fără suflare. 

Ţine în mână un prosop mic, cu care îşi freacă intens 
părul superb, de culoarea ciocolatei. Acel prosop norocos 
parcă ar chicoti de bucurie. Nathan are părul atât de 
ondulat şi de încântător, încât i-a adus un contract de 
sponsorizare de cinci milioane de dolari din partea unei 
renumite mărci de produse cosmetice de lux pentru bărbați. 
După ce a fost difuzată prima reclamă - Nathan ieşind de la 
duşul din vestiar cu un prosop înfăşurat în jurul taliei, cu 
perlele de umezeală lipite de muşchii încordațţi şi cu sticla de 
şampon în mână -—, femeile de pretutindeni au dat buzna în 
magazine pentru a cumpăra aceeaşi marcă, în speranţa că, 
prin magie, bărbatul lor avea să se transforme în Nathan. 
Cel puțin îşi doreau ca bărbatul lor să miroasă ca Nathan. 
Dar iată alt secret pe care numai eu îl ştiu - părul lui 
Nathan nu miroase niciodată ca acel şampon, pentru că el 
preferă o marcă ieftină, într-o sticlă verde, pe care o 
foloseşte de când avea 18 ani. 

— M-am gândit că poate ai nevoie de asta, îi spun, 
întinzându-i o ceaşcă de cafea aburindă de la magazinul 
nostru preferat, aflat la câteva blocuri distanță. 

Deschid cutia de gogoşi ca pe un cufăr cu comori. Gogoşile 
strălucesc în lumină. „Bang!” 

Nathan geme scurt şi îşi înclină capul într-o parte, cu un 
zâmbet vag în colțul gurii, în timp ce aruncă prosopul pe 
blat. 

— Credeam că era rândul meu să aduc cafeaua şi gogoşile. 


Scoate din cutie o gogoaşă cu glazură de sirop de arțar şi 
se apleacă pentru a-mi da un pupic rapid pe obraz, aşa cum 
face întotdeauna. Complet platonic. „Frățeşte.” 

— Da, dar în această dimineață m-am trezit foarte 
devreme cu nişte crampe la gambă şi nu am putut să adorm 
la loc, aşa că am ieşit şi am luat cafea şi gogoşi, îi explic şi 
sper să mă creadă. 

Adevărul este că nu am putut dormi pentru că aseară m- 
am despărțit de iubitul meu şi mi-e teamă să-i spun lui 
Nathan. De ce? Pentru că ştiu că mă va descoase până când 
va afla adevărul din spatele despărțirii. Şi el nu poate şti că 
m-am despărțit de Martin din simplul motiv că Martin nu e 
Nathan. 

Poate că, dacă aş fi închis ochii, mi-aş fi astupat urechile 
şi aş fi clătinat din cap, aş fi putut să cred că era el. Dar 
cine vrea să trăiască aşa? Nu e corect față de mine sau față 
de Martin. Aşa că acum scopul meu este să găsesc un 
bărbat care să mă atragă mai mult decât Nathan. Genul de 
bărbat care atrage femeile aşa cum lumina unei capcane 
electrice atrage insectele. De data asta, nu mă voi mulțumi 
decât cu o săgeată a lui Cupidon completă şi totală. 

Nathan îşi încruntă una din sprâncenele sale groase. 

— Probabil ar fi trebuit să mănânci o banană înainte de 
culcare aseară. 

Îmi dau ochii peste cap. 

— Da, da, dar răspunsul meu rămâne acelaşi: urăsc 
bananele. Sunt atât de moi şi au gust de... banane! 

— Nu contează. E clar că nivelul tău de potasiu este... 

Kelsey îşi drege glasul, iar atunci observăm amândoi că ne 
priveşte încruntată. 

— Mă scuzați, intervine ea. Nathan, nu ți se pare ciudat că 
ea este aici la 6.30 dimineaţa cu cafea şi sogoşi când tu o ai 
pe iubita ta la tine? 


Din nou foloseşte acel cuvânt care începe cu i. Şi, da, 
poate că ar fi trebuit să-mi dau seama că în această 
dimineață Kelsey avea să fie aici şi ar fi trebuit să-l aştept pe 
Nathan să mă întâmpine cu cafea şi gogoşi. E greşeala mea. 
Câteodată uit că eu şi Nathan nu avem o prietenie prea 
normală. Nathan îşi drege uşor glasul. 

— Scuză-mă, Kelsey, credeam că ţi-ai amintit că marțea 
este întotdeauna ziua în care alerg cu Bree. 

— Mda, pufneşte ea, dându-şi ochii peste cap. Cum aş 
putea să uit când se întâmplă ÎN FIECARE MARŢI? Practic, 
în singura ta dimineaţă liberă din timpul sezonului. 

Asta deja mi se pare o conversație privată, la care n-ar 
trebui să particip. De fapt, cam sunt de acord cu ea. Este 
ciudat că eu şi Nathan suntem prieteni atât de buni. Am 
încercat să mă retrag din ecuație de mai multe ori, pentru 
ca el să poată petrece mai mult timp cu iubita lui, dar 
Nathan nu-mi permite niciodată. Totuşi, dacă aş fi fost 
iubita lui, aş fi fost foarte posesivă cu timpul lui liber. 

În NFL, marțea este zi liberă pentru aproape toate 
echipele. Dar iată care e ingredientul secret pe care nu îl 
înțeleg toți jucătorii: cei mai buni încă merg la antrenamente 
în zilele libere. Îşi folosesc timpul pentru a se concentra 
asupra punctelor slabe, se întâlnesc cu kinetoterapeuți, 
revăd casete cu meciuri vechi - fac orice îi poate ajuta să 
exceleze mai mult decât ceilalți. Nathan nu renunță 
niciodată la zilele de marți, dar se duce la antrenamente 
puțin mai târziu pentru a putea alerga împreună cu mine 
dimineața. 

— Nu poți să-ți iei măcar dimineața asta liber? se 
enervează ea, accentuând fiecare cuvânt, iar eu mă întreb 
cum îi poate suporta Nathan vocea stridentă. 

Încruntat, el îşi încrucişează braţele la piept. Aş vrea să ies 
discret din cameră, căci ştiu ce urmează să se întâmple. 


— Nu chiar. Am nevoie de o alergare bună ca să uit de 
meciul ăla slab înainte de a merge să mă antrenez. 

Kelsey rămâne cu gura căscată. 

— Un meci slab? lubitule, dar ați câştigat! Despre ce 
vorbeşti? 

Eu şi Nathan rostim într-un glas: 

— Două intercepţii ratate. 

Hopa! Lui Kelsey nu i-a plăcut asta. Ochii i se îngustează 
în nişte fante mici şi înfricoşătoare. 

— Drăguţ. Înţelegi ce vreau să spun? Asta nu este o 
prietenie normală. Şi ştii ceva? M-am săturat să lupt cu 
această... orice ar fi între noi. A venit momentul - „Nu o 
spune, Kelsey!” — să alegi. Ori eu, ori ea. 

Tipa clipeşte de câteva ori, iar eu mă întorc pentru a-i oferi 
lui Kelsey puțină intimitate în acest moment de pierdere. 
„Dragii mei, ne-am adunat astăzi aici pentru a plânge 
sfârşitul relaţiei nesemnificative şi mărunte care a existat 
între Nathan şi Kelsey.” 

— Kelsey... Ţi-am zis de la bun început că acum nu caut 
ceva serios, iar tu ai spus că eşti de acord cu asta... 

Nathan face o pauză. 

Doamne, chiar urăsc situaţia în care se află el. Îl ucide să 
rostească replici de despărțire, pentru că, deşi uriaş şi 
aparent solid ca piatra, este doar un ursuleț de pluş 
sensibil. Aş vrea să o pot face eu pentru el, dar am 
sentimentul că m-aş alege doar cu o tigaie de fontă în față 
din partea lui Kelsey. 

— Îţi baţi joc de mine?! O alegi pe ea, nu pe mine? 
scânceşte Kelsey. 

Bine, nu-mi place intonațţia ei. 

— Da, răspunde Nathan imperturbabil. 

Din creştetul ei parcă țâşnesc flăcări. 

— Atunci nu poți să-mi spui în față că nu te culci cu ea! 


— Chiar nu o face, crede-mă, intervin eu. Apoi mă 
îngrijorez că a sunat un pic prea crud, aşa că adaug: Serios. 
Suntem doar prieteni. Am fi oribili împreună. Suntem mai 
degrabă frate şi soră. 

Bleah, asta a avut un gust urât pe limba mea. Bărbia lui 
se înclină spre mine şi, după o secundă de ezitare, Nathan 
îmi zâmbeşte: 

— Mda. Noi niciodată nu am... Vocea i se stinge şi îl văd 
cum înghite în sec, pentru că îi este greu chiar şi să îşi 
imagineze că am fi împreună în acest fel. Nu am fost prieteni 
cu beneficii. 

„Niciodată. Nici măcar o dată. Nada. Nimic. Zilch. 
Niciodată.” Un pupic pe obraz e cea mai apropiată 
interacțiune pe care am avut-o cu Nathan, de aceea ştiu că 
nu mă place ca femeie. Un bărbat care este îndrăgostit până 
peste cap de o femeie nu-şi ține mâinile acasă în seara de 
film timp de şase ani. lar eu şi Nathan ne ținem mereu 
mâinile acasă când ne uităm la filme. 

Aşa că acum mă străduiesc cât pot de mult să-i dovedesc 
lui că sunt o prietenă ATÂT DE BUNĂ! Pentru că, sincer, 
chiar sunt. Mi-ar plăcea să mă căsătoresc cu el şi să am 
copii uriaşi şi musculoşi? Da. Fără să stau pe gânduri. Dar 
nu ne este scris şi blestemată să fiu dacă aş strica prietenia 
făcând ca el să afle că sunt îndrăgostită de el, iar lucrurile 
să devină ciudate în timp ce el a tastat deja jumătate din 
cifrele numărului următorului fotomodel cu care are de 
gând să se întâlnească. 

Problema cea mai mare este că ştiu că, dacă i-aş spune ce 
simt cu adevărat, mi-ar face pe plac, pentru că ţine cu 
adevărat la mine, ca prieten. Ar încerca să aibă o idilă cu 
mine, s-ar putea să accepte să ieşim la întâlniri preț de 
câteva săptămâni, dar apoi ar trece la altă fată cu care ar 
avea o chimie, iar eu aş rămâne fără cel mai bun prieten. Nu 
merită. 


Da, sunt bine aşa cum sunt acum. Voi găsi în cele din 
urmă pe cineva care să fie la fel de grozav ca Nathan. 
(Probabil că nu.) 

— Bine... Atunci bucurați-vă de prietenia voastră ciudată! 
Pentru că eu plec. 

Kelsey face o pauză, dar nu-i aud paşii. Cred că aşteaptă 
ca el să o oprească. Este o situaţie jenantă pentru toți. 

— Chiar plec. Imediat! Şi să ştii că o să ies pe uşa aia 
pentru totdeauna, Nathan! 

„Vai, nu pleca!” o rog în gând cu o sinceritate total 
mimată. 

Şi apoi porneşte brusc, ca o furtună. Nathan o urmează 
spre uşă, spunându-i că încă e îmbrăcată în pijama şi ar fi 
cazul să-şi ia mai întâi lucrurile. Ea îi strigă să i le trimită, 
căci nu suportă să-l mai privească nici măcar o secundă. 
Drama este totală. Aud uşa trântindu-se şi lovesc aerul cu 
pumnul. „Călătorie sprâncenată!” 

După care îmi scot telefonul şi îi trimit un mesaj surorii 
mele mai mari. 


Eu: A eşuat încă una. Kelsey s-a dus învârtindu-se! 
Lily: A rezistat mai mult decât m-aş fi aşteptat. 

Eu: Adică prea mult. 

Lily: Fii drăguță! S-ar putea să fie tristă. 

Eu: Hm... Eu sunt mereu drăguță, mulțumesc mult. 
Lily: Pun pariu că ai un rânjet înfricoşător pe față. 


Când Nathan se întoarce, în sfârşit, în bucătărie, îl privesc 
încruntată şi încerc să par cât mai sinceră, pentru a-i dovedi 
lui că Lily se înşală. 

— Îmi pare rău, prietene! 

— Ba nu, nu-ți pare, spune el chicotind, în timp ce îşi 
sprijină şoldul gol de blatul de bucătărie. 

Chiar mi-aş dori să poarte mai multe haine. Este dureros 
să fiu nevoită să privesc ceva atât de frumos şi să nu-l pot 


atinge. Pielea lui Nathan este ca nisipul auriu şi fierbinte de 
pe o plajă exotică, înfăşurat în jurul unei forme ondulate, 
care te face să te simți instantaneu deshidratată. Fizicul 
perfect lucrat este motivul pentru care a fost numit cel mai 
sexy bărbat în viață şi a ajuns pe coperta unui număr 
special al revistei Pro Sports, în care se evidențiau şi se 
celebrau toate formele fizice ale sportivilor profesionişti şi 
ceea ce trebuie să facă aceştia pentru a-şi menţine corpul în 
formă maximă. Este un pictorial elegant, desfăşurat pe două 
pagini, cu mâini şi coapse bine plasate pentru a acoperi cele 
mai importante părți. Dar, da, Nathan apare complet 
dezbrăcat în acea revistă. Şi, deşi dețin cinci exemplare, nu 
am reuşit niciodată să mă conving să mă uit în interior 
(coperta îl arată doar de la brâu în sus). Sunt unele limite pe 
care nu le poți depăşi ca prietenă. Goliciunea este una 
dintre ele. lau o îmbucătură mare din gogoaşă ca să nu 
zâmbesc. 

— Nu, chiar vorbesc serios. Kelsey părea... amuzantă. 

— Aseară, la meci, ai scos limba la ea din lojă. 

— Doamne, Dumnezeule! Răzbunătoriit ştiu de tine şi de 
vederea ta supraumană? 

El zâmbeşte şi întinde mâna ca să mă tragă de părul prins 
la spate într-o coadă de cal dezordonată. 

— Kelsey a fost răutăcioasă cu tine când nu eram prin 
preajmă? Fii sinceră! 

Nathan are ochii negri. Nu de ciocolată, nici căprui. Negri 
ca antracitul. Şi când mă fixează aşa cu privirea, simt că mă 
sufoc. Este ca şi cum nu aş putea scăpa de intensitatea lor 
nici dacă aş încerca. Ridic din umeri şi iau o gură de cafea. 

— Nu a fost chiar politicoasă, dar nu e mare lucru. 

— Ce ţi-a spus? 


4 Aluzie la filmul american cu supereroi lansat în 2012 (n.tr.) 


— Nu contează. 

El se apropie de mine. 

— Bree. 

— Nathan. Vezi, pot s-o fac şi eu. 

El este chiar... gânditor, iar între piepturile noastre nu e o 
distanță mai mare de câțiva centimetri. 

— Îmi pare rău dacă te-a făcut să te simți prost. Nu mi-am 
dat seama că se purta aşa cu tine, altfel m-aş fi despărțit de 
ea cu mult timp în urmă. 

Simt că un junghi îmi străpunge inima. Dacă îi pasă atât 
de mult de prezența mea în viața lui, de ce nu este atras de 
mine? „Nu. Nu vreau să mă îndrept spre asta.” Refuz să fiu 
acea fată. Suntem prieteni şi sunt fericită aşa. Sunt 
recunoscătoare pentru asta. Şi poate că într-o zi viața îmi va 
trimite un bărbat care să mă iubească la fel de mult cum îl 
iubesc eu. Oricum ar fi, sunt bine acum. 

— Recunosc, nu am procedat prea corect într-o astfel de 
situație. Probabil nu ar fi trebuit să vin aici atât de devreme 
şi să intru în casă. lau o îmbucătură zdravănă din gogoaşa 
cu ciocolată şi continui: Ar fi trebuit să impun limite mai 
clare. 

— Probabil, rosteşte el, părând grav şi serios. 

Dar când ochii mei se ridică spre ai lui, Nathan zâmbeşte — 
cu gropiţe în obraji şi toate celelalte atuuri ale sale. Îl împing 
jucăuş în braț. 

— Ce e? Dacă aşa stau lucrurile, poate că ar trebui să-ți 
iau cheia de la apartamentul meu. Să impun nişte limite. 

El ia ultima bucată din gogoaşă, cu zâmbetul încă pe chip. 

— Mult noroc! Nu o să-ți dau niciodată cheia înapoi. 

Brațul i se freacă de al meu în timp ce trece pe lângă mine 
şi mă întreb dacă ar fi o încălcare a acestor limite dacă m-aş 
lipi de corpul lui ca o scoică de o stâncă. 

Cred că am nevoie de această alergare mai mult decât are 
el. Şi din motive complet diferite. 


CAPITOLUL 3 
NATHAN 


Transpiraţi şi epuizați după alergare, eu şi Bree ne 
aruncăm pe podea, în fața uriaşei mele canapele albe. În 
stânga am o privelişte spre ocean de trei milioane de dolari 
din podea până la tavan, iar în dreapta se află persoana 
pentru care mi-aş da şi sufletul doar ca să o văd în fiecare zi 
din tot restul vieții mele. Evident, Bree nu ştie că simt asta 
pentru ea. O ating uşor, cu pumnul strâns, pe genunchi, 
chiar lângă cicatricea zimțată care i-a schimbat cursul 
întregii vieţi. 

— Ce faci mai târziu? Nu vrei să ne întâlnim la prânz la 
CalFi? 

CalFi este stadionul echipei mele. Are o sală de 
antrenamente recent construită, unde facem exerciţii în 
timpul săptămânii, şi o cantină unde serviciile de catering 
sunt oferite de unii dintre cei mai buni bucătari din 
domeniu. lar eu, în caz că vă întrebaţi, sunt un cățeluş 
nerăbdător, care o imploră pe Bree să se joace cu el — să se 
joace mereu cu el. Îşi întoarce capul, astfel încât ochii ei 
căprui şi blânzi îi întâlnesc pe ai mei. Bree are părul lung şi 
ondulat, de culoarea mierii, şi o gură largă şi superbă, cu 
gropițe de mărimea degetului meu mare de o parte şi de 
alta. Are un zâmbet care seamănă cu al Juliei Roberts — dar 
unul unic şi atât de uimitor, încât, odată ce l-ai văzut, nici 
un alt zâmbet nu ți se pare măcar asemănător. Stăm cu 
capetele date pe spate, lipite de canapea, iar frunțile 
aproape că ni se ating. Vreau să mă mai aplec doi 
centimetri. Doi centimetri. Vreau să-i simt buzele. 


— Nu pot. Azi la ora 11.00 am un curs de mişcare creativă 
pentru copii mici. 

Mă încrunt: 

— Tu nu predai niciodată marți dimineața. 

Ea ridică din umeri: 

— Ei bine, a trebuit să mai pun un curs dimineața, de 
două ori pe săptămână, pentru a acoperi chiria studioului. 
Luna trecută, m-a sunat proprietarul şi mi-a spus că 
impozitele au crescut din nou, aşa că a trebuit să mărească 
suma pentru chirie cu câteva sute de dolari. 

Bree încearcă să se ridice în picioare, dar mă agăț de 
banda din spate a maioului ei decupat şi o trag înapoi lângă 
mine. Gestul meu este la limita unui flirt fățiş şi îmi dau 
seama imediat că a fost o mişcare proastă când ea mă 
priveşte cu ochi mari. Continui rapid conversaţia pentru a 
dispărea tensiunea. 

— Deja predai prea multe cursuri pe săptămână. 

Bree mai are un instructor la studio, unul care predă step 
şi jazz, dar, într-adevăr, trebuie să adauge un curs care să-i 
mai uşureze povara. Studioul ei funcționează mai mult ca o 
organizație nonprofit, dar cheltuielile generale nu reflectă 
acest lucru, deoarece fiecare spațiu din Los Angeles este 
enorm de scump. Este nedrept, pentru că în acest oraş sunt 
mulți oameni care au venituri mici şi resurse insuficiente şi 
ale căror nevoi sunt trecute cu vederea. Dorinţa lui Bree a 
fost întotdeauna de a le oferi un sprijin copiilor care altfel nu 
ar putea face cursuri de dans, permițându-le să frecventeze 
studioul ei cu costuri minime pentru familiile lor. Problema 
este că taxele sunt prea mici pentru modelul ei de afaceri 
actual. Bree ştie acest lucru, dar se simte încorsetată, iar 
mie nu-mi place că soluția aleasă de ea este să predea mai 
multe cursuri şi să se consume mai mult pentru a acoperi 
deficitul în loc să accepte banii mei. 


— Predau un număr normal de cursuri pentru un 
instructor mediu, spune ea pe un ton tăios. 

Însă tonul de avertizare al lui Bree sună la fel de 
amenințător ca al unui iepuraş din desenele animate. Ochii 
ei sunt mari şi sclipitori şi mă fac să o iubesc şi mai mult. 
Îmi îndulcesc vocea, pregătindu-mă să ating un punct 
despre care ştiu că este sensibil. 

— Ştiu că te poți descurca şi ştiu că eşti dură ca piatra, 
dar, ca prieten, nu-mi place să te văd atât de chinuită de 
durerea de la genunchi. Şi, da, ştiu că durerea se 
accentuează pentru că am văzut că ai încercat să depui mai 
mult efort cu piciorul drept în timpul alergării de azi, îi 
spun. Apoi, din reflex, ridic mâinile: Nu mă ciupi, te rog! 
Încerc doar să mă asigur că ai grijă de tine în timp ce ai grijă 
de toți ceilalți. 

Privirea ei se îndepărtează de mine. 

— Sunt bine, şopteşte. 

— Eşti bine? Mi-ai spune dacă nu ai fi bine? 

Ea îşi îngustează privirea. 

— Dramatizezi prea mult lucrurile în privința asta, 
Nathan. 

Îmi pronunță numele într-un mod care ar trebui să-mi 
provoace durere, dar, în schimb, mă face doar să zâmbesc. 
Bree este una dintre cele mai puternice ființe umane pe care 
le cunosc, dar cumva este şi cea mai blândă. Niciodată nu 
îndrăzneşte să se răstească la mine sau la altcineva din 
lumea ei. 

— Genunchiul meu nu va ceda dacă îl folosesc prea mult 
şi pot să suport puţină durere, spune ea. Ştii că nu-i pot 
impune proprietarului să nu-mi mărească suma pentru 
chirie, aşa că, dacă vreau să mențin taxele mici pentru 
copii, trebuie să adaug o clasă până când voi găsi altă 
soluție. Sfârşit de poveste. Şi... Ah! Se opreşte şi îşi ridică 
degetul pentru a mi-l apăsa pe buze când vede că sunt gata 


să ripostez: Nu voi accepta bani de la tine. Am mai discutat 
despre asta de o mie de ori — trebuie să mă descurc singură. 

Umerii mi se lasă în jos. Singura consolare pentru că pierd 
mereu în această dispută verbală cu Bree este faptul că îi 
simt pielea catifelată apăsată pe buzele mele chiar acum. Aş 
tăcea pentru totdeauna dacă ar promite să nu se mai mişte 
niciodată. Şi, cu degetul ei lipit astfel de buze, nu trebuie să 
mă simt vinovat că nu i-am mărturisit niciodată că de ani 
întregi plătesc în secret o parte din chiria studioului. (Nu e 
adevărat - încă mă simt vinovat că am făcut-o fără să o 
anunț.) Proprietarul i-a mai mărit chiria o dată, când ea a 
preluat studioul de la vechiul proprietar. În acea seară, a 
plâns pe canapeaua mea pentru că nu îşi mai permitea să 
plătească (la fel ca acum) şi s-a gândit că trebuia să 
găsească o locaţie mai ieftină în afara oraşului, ceea ce i-ar 
fi anulat complet scopul nobil - de a le oferi un studio de 
dans copiilor din oraş. 

Să spunem doar că proprietarul ei s-a răzgândit ca prin 
minune şi a sunat-o a doua zi pentru a-i spune că nu mai 
era nevoie să mărească suma pentru chirie. De asemenea, 
putem spune cu siguranţă că, dacă Bree va afla vreodată că 
am plătit în fiecare lună câteva sute de dolari pentru chiria 
ei, voi fi lăsat fără cele mai de preț bijuterii din dotare. 
Probabil nu ar fi trebuit să o fac, dar nu am putut suporta 
să văd cum visul ei se risipeşte în acest fel. Nu din nou. 

Bree a fost acceptată în programul de dans de la Juilliard 
chiar înainte de absolvirea liceului şi încă nu am văzut o 
persoană mai entuziasmată de ceva. lar eu am fost primul 
care i-a anunțat reuşita. Am luat-o în brațe şi am învârtit-o 
în aer în timp ce râdeam amândoi - deşi eram puțin speriat 
de ceea ce avea să însemne pentru prietenia noastră 
separarea care ne aştepta. Ea urma să se mute la New York, 
iar eu trebuia să plec la Universitatea Texas cu o bursă de 
fotbal. Totuşi, nu aveam de gând să părăsesc oraşul fără să- 


i spun lui Bree ce simțeam pentru ea şi speram să 
oficializăm lucrurile între noi. Fuseserăm doar prieteni, dar 
trecuserăm peste asta şi eram gata să fim mai mult. Şi apoi 
s-a întâmplat. Ea a fost lovită cu maşina de un tip care a 
trecut pe roşu, într-o zi după şcoală. Din fericire, accidentul 
nu i-a luat viața, dar i-a răpit viitorul de balerină 
profesionistă. Genunchiul ei a fost distrus. Şi nu voi uita 
niciodată cuvintele ei când m-a sunat de la spital, plângând: 
„S-a terminat totul pentru mine, Nathan. Nu voi putea să-mi 
revin din asta”. 

Operația de reconstrucție a fost dificilă, dar terapia fizică 
din acea vară a fost cea mai dură. Scânteia de entuziasm 
din viaţa ei dispăruse şi nu puteam face nimic pentru a i-o 
reda. Nu am vrut să o părăsesc odată cu venirea toamnei — 
nu mi se părea corect să-mi duc mai departe visurile când 
ea era zăvorâtă în casă şi cu visurile spulberate. Chiar mai 
mult, voiam doar să fiu cu ea. Pentru mine, fotbalul nu 
conta la fel de mult ca Bree. 

Dar apoi ea s-a îndepărtat. Sau mai degrabă m-a 
împiedicat să mă mai apropii. Nu mi-a lăsat altă opțiune 
decât să mă duc la universitate, aşa cum plănuisem. Apoi, 
după ce am ajuns acolo, nu mi-a mai răspuns la nici unul 
dintre apelurile şi mesajele pe care i le-am trimis. Mi s-a 
părut cea mai dureroasă despărțire, chiar dacă nu ne 
întâlniserăm niciodată ca doi îndrăgostiți. Am stat patru ani 
fără să vorbim şi nici până în ziua de azi nu am aflat de ce a 
procedat astfel. Acum Bree prosperă în noua sa viaţă, aşa că 
nu are nici un rost să răscolim trecutul. Sunt prea speriat 
ca să aflu de ce mi-a tăiat avântul atunci. 

După ce am absolvit, am semnat cu Rechinii şi m-am 
mutat în Los Angeles. Era şi Bree aici. Cred că soarta ne-a 
adus din nou împreună. Am intrat într-o cafenea locală, a 
sunat clopoțelul de deasupra capului meu, iar Bree şi-a 
ridicat privirea dintr-o carte. Şi, deşi se afla în cealaltă parte 


a încăperii, privirile noastre s-au întâlnit instantaneu. A fost 
ca un defibrilator pentru mine. Bang! Inima nu mi-a mai 
bătut la fel de atunci. În acea zi, mi-am regăsit vechea 
prietenă. Prietena pe care o ştiam înainte de accident şi care 
era atât de plină de viață şi de energie. Şi mai mult decât 
atât: era mai sănătoasă, avea nişte curbe incredibile, moi şi 
feminine, care nu existaseră înainte, iar genunchiul i se 
vindecase suficient de bine încât să poată lucra ca 
instructor la studioul pe care îl deține acum. Din nefericire, 
pe atunci avea un iubit. Nici măcar nu-mi amintesc numele 
lui, dar el a fost motivul pentru care nu am invitat-o imediat 
în oraş. 

Ne-am reluat tradiția de marți şi am intrat ca un tăvălug 
în vasta şi nesfârşita gaură a iadului cunoscută de atunci 
drept zona prieteniei. Mi-e teamă că voi muri în această 
zonă a prieteniei pentru că Bree îmi aminteşte constant că 
nu este interesată de ceva romantic. Aproape în fiecare zi 
spune cuvinte groaznice, cum ar fi: 

„Doar prieteni.” 

„Practic, fratele meu.” 

„Incompatibili.” 

„Doi amigos.” 

Oricum, de aceea am făcut-o. Nu puteam suporta să stau 
deoparte şi să privesc cum pierde ceva important pentru ea 
când de data asta puteam să rezolv problema cu uşurinţă. 
Aşa că i-am plătit în secret chiria. Iar ea va fi furioasă dacă 
va afla vreodată. 

Îmi spun că va trebui să am mai târziu o discuţie cu 
bătrânul Domn Proprietar chiar în momentul în care degetul 
lui Bree îmi cade de pe buze. 

— Serios, nu-ţi face griji! O să mă gândesc eu la ceva, aşa 
cum fac întotdeauna. Dar deocamdată o să iau nişte 
ibuprofen şi o să pun gheaţă în pauza orelor de curs. Sunt 
bine. Garantez. 


Pentru că sunt doar prietenul ei, nu am de ales şi ridic 
mâinile în semn de capitulare. 

— Bine, atunci o las baltă. N-o să te mai întreb dacă pot 
să-ți dau bani. 

Ea înclină spre mine bărbia frumos sculptată, într-o 
atitudine trufaşă. 

— Mulţumesc. 

— Hei, Bree?! 

— Da? întreabă ea, cuprinsă de suspiciune. 

— N-ai vrea să te muţi cu mine? 

Oftează şi îşi lasă capul să cadă pe spate pe perna 
canapelei. 

— Nathaaan! Vezi-ţi de treabă! 

— Serios, gândeşte-te la asta! Nici unul din noi nu poate 
suferi apartamentul tău... 

— Poate că tu nu-l poţi suferi! 

— Fiindcă nu este potrivit pentru locuit! Sunt o mie la 
sută sigur că e plin de mucegai, scările sunt lipicioase, dar 
nimeni nu ştie de ce... Şi MIROSUL ăla! De unde poate veni 
acel miros grețos? 

Ea se strâmbă, ştiind exact la ce mă refer, şi spune: 

— Cineva bănuieşte că este un raton care s-a strecurat 
cumva între ziduri şi a murit, dar nu putem fi siguri. Sau — 
ochii ei mă săgetează -— ar putea fi chiar un om mort. 

Mormăie ultima parte, iar eu mă gândesc să o ţin ostatică 
şi să o forțez să locuiască în apartamentul meu curat şi fără 
mucegai împotriva voinţei ei. 

— Dacă ai locui aici, cel mai bun lucru ar fi că nu va mai 
trebui să plăteşti chirie şi, prin urmare, nu ar mai fi nevoie 
să câştigi atât de mult la studio. 

Este o portiță de scăpare, e o modalitate prin care ea şi-ar 
putea reduce costurile fără să accepte nici un ban de la 
mine. Bree mă priveşte direct în ochi cu atâta profunzime — 
mă fixează de-a dreptul - încât am impresia că amețesc. 


— Nu. 

Ea este ca un ac, iar eu sunt un balon plin cu aer. 

— Dar de ce? Deja practic locuieşti aici. Chiar ai propria 
cameră. 

Ea ridică un deget şi mă corectează: 

— Camera de oaspeţi! Este o cameră de oaspeți. 

De fapt, este camera ei. Mă obligă să o numesc cameră de 
oaspeţi, dar acolo sunt doar hainele ei, câteva perne colorate 
pe care le-a adus chiar ea şi câteva farduri prin sertare. 
Doarme aici cel puţin o dată pe săptămână, când stăm până 
târziu să ne uităm la un film şi e prea obosită să mai 
meargă pe jos până acasă. Da, acesta este celălalt lucru — 
apartamentul ei se află la doar cinci străzi mai jos (dar cinci 
străzi înseamnă enorm într-un oraş mare ca Los Angeles), 
aşa că practic suntem deja colegi de cameră, doar că 
suntem separați de alte sute de colegi de cameră. „Logic.” 

— Nu, şi chiar vorbesc serios: las-o baltă! spune ea pe un 
ton care îmi dă de înțeles că mă apropii de statutul de cel 
mai nesimtit şi insistent prieten şi că e cazul să iau o pauză. 

Unii ar putea fi tentaţi să creadă că slujba mea cu normă 
întreagă este de sportiv profesionist. Greşit. Adevărata mea 
slujbă este de a mă forța să mă comport astfel cu Bree, 
rămânând în această zonă gri, în care în interior sunt 
înnebunit după ea, dar în afară trebuie să las impresia unui 
tip interesat doar de prietenia platonică. Este o formă crudă 
de tortură - ca şi cum m-aş holba la soare fără să clipesc, 
deşi lumina mă arde groaznic. 

Oh, şi am menționat că din greşeală am văzut-o 
dezbrăcată acum câteva săptămâni? lar asta nu m-a ajutat 
deloc. Bree nu ştie, iar eu nu intenționez să-i spun, fiindcă 
ar deveni foarte ciudată şi m-ar evita o săptămână întreagă. 
Fiecare are o cheie de la apartamentul celuilalt, aşa că am 
intrat, ca de obicei, în apartamentul ei, dar de data asta am 
uitat să-i spun că trec pe acolo. Ea a ieşit din baie în fundul 


sol şi a intrat înapoi fără să observe că stăteam acolo, pe 
hol, cu gura căscată. M-am răsucit imediat pe călcâie şi am 
plecat, dar acea imagine frumoasă este întipărită - nu, ceva 
mai bine decât întipărită —, e gravată, ştanțată, imprimată în 
memoria mea pentru totdeauna. 

— Dă-mi un singur motiv întemeiat pentru care nu vrei să 
locuieşti aici şi o voi lăsa baltă pentru totdeauna. Pe cuvânt 
de cercetaş! zic şi ridic mâna dreaptă. 

Bree o priveşte, încearcă să nu râdă, apoi îmi uneşte 
degetul mic cu cel mare. 

— Nu eşti cercetaş, aşa că onoarea ta nu înseamnă nimic, 
dar nu mă pot muta cu tine pentru că ar fi prea ciudat. 
Poftim, ţi-am dat un răspuns. Acum trebuie să renunți la 
idee. 

Bree se ridică brusc de pe podea, iar de data asta o las. 
Coada de păr ondulat i se leagănă pe spate, firele libere 
lipindu-se de sudoarea de pe gât în timp ce intră în 
bucătărie. 

O urmez - nu sunt gata să renunţ la subiectul 
conversației, deoarece cred că am găsit, în sfârşit, 
adevăratul motiv. 

— Pentru cine ar fi ciudat? Pentru tine sau pentru Martin? 
Cu siguranţă ştie că nu are de ce să-şi facă griji legate de o 
eventuală idilă între noi. 

Îmi displace foarte mult prietenul ei. Nu o merită. Nici eu 
nu o merit, dar asta nu contează. Ce fel de dobitoc ar fi de 
acord ca iubita lui să locuiască într-o clădire periculoasă şi 
nu i-ar propune să se mute cu el? 

Bree îşi mută privirea de la mine şi se strâmbă. Este clar 
că o frământă ceva, iar eu ridic din sprâncene, încurajând-o 
să vorbească: 

— Bree? 


Se răsuceşte în loc şi-şi strecoară mâna, a cărei 
încheietură este plină de omniprezentele brățări colorate şi 
împletite, într-o poşetă monstruoasă. 

— Ti-am spus că am ceva pentru tine? O să te 
înveselească imediat după despărțirea de Urlătoarea... 
pardon, de Kelsey. 

Râde în sinea ei de glumă făcută, iar eu încerc să nu arăt 
că zâmbesc. Nu-mi pasă deloc de despărțirea de Kelsey. Mă 
preocupă mai mult motivul pentru care încearcă să schimbe 
subiectul. 

Scotoceşte cu frenezie prin geantă, iar eu ştiu ce urmează. 
Bree are o obsesie pentru bibelouri. Dacă vede ceva care îi 
aminteşte de unul dintre prietenii sau membrii familiei, îl 
cumpără şi îl bagă în geanta ei tip Mary Poppins pentru a-l 
dărui mai târziu. Am două rafturi întregi cu obiecte pe care 
mi le-a dăruit de-a lungul anilor. Sora ei, Lily, are trei 
rafturi. Odată, am făcut un pariu ca să vedem cine are mai 
multe Bree-bibelouri, aşa cum le spunem noi, şi am pierdut. 
Lily m-a învins cu şapte cadouri în plus. 

În cele din urmă, găseşte ce caută, iar din sacul ei fără 
fund iese o bilă magică 85 în miniatură. 

Degetele ei cu unghiile date cu ojă curcubeu aşază delicat 
bila în palma mea ținută căuş, şi Bree spune încet: 

— Bila cu numărul 8. Ştii, pentru că eşti numărul 8 în 
echipă. 

Voi pune bila lângă cartea de joc numărul 8, paharul de 
shoturi numărul 8 şi lumânarea cu numărul 8 de la ziua 
mea de naştere. 


5 Bila magică 8 este o sferă de plastic asemănătoare cu o bilă de biliard, 
folosită pentru a ghici viitorul sau pentru a cere sfaturi. Cel care o 
deține îi adresează bilei întrebări cu răspuns afirmativ sau negativ, apoi 
o răsuceşte pentru a apărea răspunsul într-o fereastră. (n.tr.) 


— De asemenea, mă anunţă ea pe un ton sec, trebuie să-ţi 
spun că m-am despărțit de Martin. 

„Hei, ia stai puţin, cum?” 

Lumea încetează să se mai învârtă în jurul meu. Greierii 
tac. Parcă toate ființele de pe planetă se întorc spre noi ca să 
ne privească. Eu însă trebuie să mă străduiesc din răsputeri 
să rămân neutru. Cumva, ştiu instinctiv că reacția mea este 
crucială dacă vreau să păstrez statu quo-ul prieteniei 
noastre. „Nu strica totul, Nathan!” 

— De când? 

— De aseară. Ne-am despărțit după meci, vine rapid 
răspunsul ei. De fapt, eu m-am despărțit de el după meci. 
Totuşi, a fost de acord cu asta. A fost în mare măsură ceva 
reciproc. 

Nu-mi vine să cred ce aud. 

— De ce nu mi-ai spus până acum? 

Ridică din umeri, fiind concentrată asupra felului în care 
brățările îi alunecă pe încheietură una câte una. 

— Pur şi simplu, nu m-am gândit la asta. 

— Minti! Nimeni nu poate accepta fără să clipească o 
despărțire de cineva cu care se întâlneşte de şase luni. 

Ea strânge din dinți şi, răsucindu-se spre mine, îşi dă 
ochii peste cap. 

— Bine! Doar că nu am vrut să se întâmple asta. Nu a fost 
mare lucru. Eu şi Martin ne vedeam foarte rar şi... deja 
devenise plictisitor. Ne plictiseam împreună. Nu exista nici o 
scânteie. Pur şi simplu, nu mai puteam să mă complac în 
situația asta. 

Bree rosteşte cuvintele cu un aer complet dezinvolt, în 
timp ce eu trebuie să-mi amintesc să respir - încet, 
inspirând şi expirând, ca un om normal, nu ca şi cum aş fi 
fost pur şi simplu scurtcircuitat pe interior. 


Pentru că acum - chiar acum - este prima dată în şase ani 
când suntem amândoi liberi. Cumva, relațiile noastre s-au 
succedat sinuos într-un ciclu aproape amuzant. 

Şi acum suntem amândoi singuri. 

În acelaşi timp. 

Şi am văzut-o dezbrăcată. (Gândul ăsta nu are nici o 
legătură cu situația aceasta, doar îmi vine în minte din când 
în când.) 

Dacă m-aş apleca chiar acum spre ea şi aş săruta-o, m-ar 
lăsa? Oare s-ar strâmba, stingherită? Sau s-ar lipi de mine, 
iar asta ar însemna sfârşitul prieteniei noastre platonice? 
Acestea sunt întrebările care mă ţin treaz noaptea. 

Însă nu apuc să aflu răspunsurile, căci Bree îşi ia brusc 
geanta de pe blat şi o aruncă peste umăr. 

— OK, acum ştii. Deci ne mai vedem... cândva, spune ea 
îndepărtându-se şi văd că, în mod curios, s-a înroşit. 

O urmez până la uşă. 

— Mâine, spun strângând în pumn bila magică. Vin să te 
iau pentru cina de ziua lui Jamal, îți aminteşti? 

Colegii mei de echipă o iubesc pe Bree, îi spun „sora mai 
mică a Rechinilor”. Eu refuz să o numesc vreodată aşa. 

Dându-se înapoi, se împiedică de un pantof şi se sprijină 
cu o mână de perete, iar coada ei de cal lungă şi de culoarea 
mierii o biciuieşte peste față. 

— Mâine? Oh, da, am uitat. Sună bine. 

Se comportă atât de ciudat! Sau mai ciudat decât în mod 
normal, aş putea spune. 

— Ei bine, atunci ne vedem mâine! 

Zâmbesc în timp ce ea încearcă să iasă pe uşa din față, 
dar geanta i se prinde de mâner, trăgând-o un pas înapoi. 
Scoate un țipăt scurt, apoi se eliberează şi fuge pe uşă. Cu 
un oftat, mă uit în jos la cel mai nou dintre Bree-bibelourile 
mele. 


— Hei, bilă magică purtând cifra 8, ce părere ai? Ar trebui 
să-i spun celei mai bune prietene că o iubesc? 

Răsucesc bila într-o parte şi apare mesajul: „Răspuns 
neclar, încearcă din nou”. 

A doua zi, în timpul antrenamentului, îmi este clar că 
vorbele cu care Bree m-a anunţat că a ieşit din relația cu 
Martin au ocupat tot spaţiul disponibil în capul meu. Nu mă 
pot concentra deloc. Greşesc prea multe pase. Jamal -— cel 
mai bun alergător defensiv din echipa noastră - a început 
să-mi spună „degete de unt”, iar expresia se răspândeşte ca 
un foc de paie. Toată lumea crede că e amuzant, tocmai 
fiindcă eu nu joc niciodată aşa. Antrenorul este îngrijorat şi 
crede că am gripă. Îl cheamă pe medicul echipei să-mi 
verifice temperatura la marginea terenului, de față cu toată 
lumea. Mă simt ca un idiot. 

— Am doar nişte probleme personale, îi spun lui Jamal 
mai târziu, când antrenamentul s-a terminat, iar el mă tot 
întreabă care e motivul pentru care jocul meu a fost atât de 
slab astăzi. 

Pufneşte în râs în timp ce îşi încheie nasturii cămăşii. Eu 
sunt deja îmbrăcat şi stau pe banca din mijlocul vestiarului, 
aşteptând să intru în sala de conferințe pentru a răspunde 
la întrebările jurnaliştilor legate de următorul nostru meci. 

— Are vreo legătură cu faptul că te-ai despărțit de Kelsey? 
răsună întrebarea lui Jamal şi simt că începe să-mi vâjâie 
capul. 

— De unde ştii? M-am despărțit de ea abia ieri-dimineaţă. 

Zâmbetul lui plin de superioritate parcă mi-ar zice: 
„Amice, eşti idiot!” 

— A anunțat chiar ea pe contul de Instagram aseară, 
alături de un link către un articol de pe site-ul revistei de 
scandal In Touch. 

— Of, la naiba! 


Ar fi trebuit să ştiu că fac o prostie întâlnindu-mă cu ea. 
Kelsey este fotomodel şi la început părea drăguță, dar, dacă 
mă gândesc mai bine, îmi dau seama că nu dorea decât să 
se afle în lumina reflectoarelor prin relația cu mine. Deşi, 
sincer, nu pot spune că îmi pasă când o femeie vrea să aibă 
o idilă cu mine doar pentru faima şi vizibilitatea pe care 
această legătură i le-ar aduce. Eu mă întâlnesc cu alte femei 
doar pentru că Bree se întâlneşte mereu cu alți bărbaţi. Însă 
acum Bree este singură şi, din moment ce nu reuşesc să 
găsesc o femeie nici pe departe la fel de uimitoare ca ea, 
cred că a venit timpul să renunţ să caut în altă parte. 

În plus, m-am săturat ca prietenele mele să fie 
nepoliticoase cu Bree. Este ca şi cum ai privi cum cineva 
încearcă să lovească un fluture - un gest crud şi deprimant. 
Dintr-odată, sunt îngrijorat de articolul din revistă din alte 
motive. Kelsey poate să arunce cu lături în mine cât vrea, 
dar, dacă a menționat măcar o dată numele lui Bree, o să- 
mi trimit avocaţii la uşa ei mai repede decât poate clipi. 

— Ai citit articolul? îl întreb pe Jamal în timp ce se 
aranjează în oglindă. 

El izbucneşte într-un hohot de râs gutural, care îmi spune 
că nu o să-mi placă răspunsul. 

— Oh, da, l-am citit! Şi o să-l urăşti. 

Îmi îndrept spinarea şi îl întreb precaut: 

— Spune ceva despre Bree? 

Jamal îmi observă gesturile, îşi dă seama că sunt gata să 
izbucnesc şi clatină din cap. 

— Nu, dar tu eşti deja penibil, ştii? Uită-te la tine! Eşti 
sata să distrugi pe cineva doar pentru a răzbuna o femeie pe 
care nici măcar nu ai sărutat-o vreodată. Omule, trebuie să 
te controlezi! Ori lupți pentru Bree, ori uiţi de ea. E clar că 
ai nişte frustrări care încep să-ți afecteze jocul, iar asta nu 
se poate întâmpla acum pentru că suntem în play-off, frate! 
PLAY-OFF, subliniază el şi îşi scutură pumnii într-o 


încercare disperată de a mă face să înțeleg, ca şi cum nu aş 
fi ştiut deja că play-offul este important. 

Încerc să îl ignor. 

— Totuşi, ca să fie clar, articolul o menţionează sau nu pe 
Bree? 

El îmi aruncă o privire goală. 

— Nu. Obiectul dorinței tale este la adăpost de calomnii. 
Tu însă... 

Râde aşa cum râd prietenii când văd un muc uscat lipit pe 
obrazul tău, dar nu intenționează să-ți spună că este acolo. 

Îl ignor din nou. 

— Atunci nu-mi pasă deloc de articol. 

Imaginea nu a fost niciodată importantă pentru mine. Tot 
ce mă interesează este să joc bine în fiecare meci. 

— În plus, ne-am întâlnit doar câteva luni. Mă îndoiesc că 
ar putea găsi atâtea mizerii despre mine. 

Mai ales pentru că sunt plictisitor. Nu sunt amator de 
distracții. Nu beau în timpul sezonului. Mă culc devreme şi 
mă trezesc devreme. Jamal pare că e pe cale să explodeze de 
bucurie şi anticipare. Zâmbetul lui e mai curând rânjet, 
sprâncenele i se ridică, iar acum poate că sunt un pic 
nervos din cauza a ceea ce a putut spune Kelsey. Mă bate pe 
spate şi, înainte de a ieşi din vestiar, îmi spune peste umăr: 

— Să mă cauţi când eşti gata să citeşti articolul, OK? Nu 
vreau să ratez ocazia de a-ţi vedea fața când o vei face. 

După ce pleacă Jamal, alt coechipier intră în vestiar şi se 
îndreaptă spre duş în timp ce se amuză privind ceva pe 
ecranul telefonului. 

— Care-i treaba, Price? întreb scuturând din cap, deşi el 
nu mă priveşte, ci râde şi mai tare când trece pe lângă mine. 

— Se pare că nu-i vorba despre tine! 

Habar nu am ce vor să însemne cuvintele lui, dar ceva îmi 
spune că n-o să-mi placă atunci când o să aflu. 


CAPITOLUL 4 
BREE 


— Oh, Doamne, deja salivez! Imani, adu-mi un mop ca să 
pot curăța balta asta! 

— Şttt, o să ne audă. Mai încet, fraiero! 

— Nu-mi pasă dacă aude, trebuie să ştie că e de necrezut 
că nu sare peste bucata aia de... 

Îmi dreg glasul şi îmi încrucişez brațele la piept, bătând 
din picior, aşa cum îmi amintesc că făcea mama când eram 
mică - deşi refuz să mă consider mama acestor fete, pentru 
că nu sunt suficient de în vârstă. Sunt mai degrabă sora lor 
mai mare. Da, sora lor mai mare şi supertare, cu care ar fi 
norocoase să stea! 

— Dă-l încoace, spun cu mâna întinsă spre grupul de 
eleve de balet de 16 ani care roiesc nerăbdătoare în jurul 
unui telefon. 

Şi, da, acum chiar mă simt ca mama lor. 

— Vezi, Hannah, tu şi gura ta mare aţi făcut-o. 

Imani se ridică din mica lor grămadă aflată într-un colț al 
studioului unde aşteptau să înceapă ora de balet şi păşeşte 
cu grație pe podeaua din lemn masiv până la mine. 
Telefonul împodobit cu mărgele roz şi albastre aterizează în 
palma mea, iar pe ecran descopăr o fotografie cu Nathan 
într-o reclamă sexy la nu ştiu ce produs, purtând doar 
pantalonii de la echipamentul de fotbal şi o pereche de ghete 
negre cu adevărat grozave. Muşchii abdomenului se 
ondulează sub lumina studioului, iar uleiul cu care a fost 
uns străluceşte puternic pe pielea lui întinsă. Nu sunt 
sigură la ce face reclamă, dar sunt dispusă să-mi cheltuiesc 


toate economiile pentru asta. Închid pagina cu fotografia, 
chiar dacă aş mai fi vrut să copiez linkul şi să mi-l trimit. 

— În primul rând, fetelor, nu ar trebui să vă uitaţi la aşa 
ceva! Este un bărbat care are aproape de două ori vârsta 
voastră! 

— Aşa, şi? Ca să fii sexy nu trebuie să ai o anumită vârstă. 

Sierra, tot o fată de 16 ani, a scos această mică perlă de 
înțelepciune. 

— Ba trebuie să ai, cel puţin asta spune legea, ripostez eu, 
iar toate îşi dau ochii peste cap, părând consternate. Iar în 
al doilea rând, poza asta sigur e prelucrată în Photoshop. 
Tipul nu arată aşa în viața reală. 

„Arată mai bine.” 

Hannah îşi îndreaptă un deget spre mine cu o atitudine 
agresivă: 

— Muşcă-ţi limba! Este cel mai sexy bărbat din lume şi 
toată lumea ştie asta. Şi vrem să ştim cum poţi să fii cea 
mai bună prietenă a acestui zeu printre bărbați şi să nu ţi-o 
tragi cu el. 

Strâmb din nas la auzul acestor cuvinte. 

— Hei, nu spune asta! De unde ai învățat să vorbeşti aşa? 

— Eviti întrebarea, spune Hannah. 

Ea este cea mai îndrăzneață din toată grupa. Traversez 
podeaua studioului lung şi îngust pentru a ajunge la 
sistemul de amplificare din spate. Cu telecomanda în mână, 
mă ridic pe vârfuri şi mă răsucesc, întorcându-mă cu fața 
către adolescentele care mă privesc ca nişte jurați într-o sală 
de judecată şi care acum stau aliniate, cu brațele 
încrucişate, lângă oglinda din podea până la tavan. 
Puştoaicele astea chiar vorbesc serios. 

— Nu evit întrebarea. Doar că nu o socotesc vrednică de 
un răspuns. În plus, este o discuţie nepotrivită pentru o 
clasă de balet. Relaţia dintre mine şi prietenul meu este a 
mea, nu a ta. 


Aşa îmi vine să le dau câte un bobârnac pentru a le arăta 
clar cum stă treaba! 

— Dar îl iubeşti, nu-i aşa? mă întreabă Imani. 

Îmi pun mâinile în şolduri. Uf, iar mi se pare că am 
postura unei mame. 

— Dacă îţi răspund, putem începe ora? 

— Da, rostesc într-un glas aceste Spice Girls ale baletului. 

— Ei bine, nu, nu îl iubesc. Eu sunt Sam. Nu-l iubesc 
într-o maşină, nu-l iubesc într-un bar. Nu-l iubesc cu 
pălărie, nu-l iubesc cu o pisică, ciripesc eu adorabil în timp 
ce mă învârt şi transmit această minciună în cel mai jucăuş 
mod posibil, sperând că ele vor înţelege. 

Mă privesc încruntate. Cu siguranță consideră că nu sunt 
absolut deloc cool. 

Dar n-am de gând să le ofer acestor fete ceea ce vor: 
adevărul. Să le destăinui ce simt, de fapt, pentru Nathan ar 
fi ca şi cum aş arunca mii de acadele într-o cameră cu copii 
mici. Fetele ar lua-o razna şi n-aş mai avea linişte niciodată. 
Există, de asemenea, posibilitatea foarte reală ca ele să 
găsească o modalitate de a-l contacta şi de a-i spune ce le- 
am zis. Aşadar, e mai bine să mint şi să mă prefac că nu-mi 
pasă de Nathan din punct de vedere sentimental. 

— Ce plictisitor! se plânge una dintre fete. Ce rost are ca 
prietenul tău cel mai bun să fie atât de sexy, dacă nu ai de 
gând să i-o tragi? 

— BUN, TOATE CURSANTELE SĂ TREACĂ LA LOCURILE 
LOR! strig eu şi bat din palme ca o instructoare de balet 


6 Aceste cuvinte şi enumerarea care urmează fac aluzie la Sam din 
cartea lui Dr. Seuss Ouă verzi şi şuncă, un personaj care refuză să 
încerce lucruri noi: „Nu o să le mănânc într-o casă, nu o să le mănânc 
cu un şoarece. Nu o să le mănânc într-o cutie. Nu o să le mănânc cu o 
vulpe. Nu le voi mânca aici sau acolo, nu le voi mânca nicăieri. Nu-mi 
plac ouăle verzi şi şunca. Nu-mi plac, eu sunt Sam”. (n.tr.) 


pariziană al cărei unic scop în viață este să-şi ducă elevele 
în pragul mortii — ceea ce într-un fel chiar am de gând să fac 
astăzi. 

Doar pentru că este un curs de balet ieftin nu înseamnă 
că fetele primesc o educaţie ieftină. Le instruiesc cu aceeaşi 
precizie şi cu aceleaşi aşteptări pe care le-am primit eu în 
rafinatul studio de balet unde am învățat tainele dansului. 
Mă simt îngrozitor când mă gândesc la faptul că eu şi 
părinții mei a trebuit să muncim din greu pentru a ne 
permite acel loc. Da, ați auzit bine, părinții mei ŞI eu am 
fost nevoiți să muncim pentru el. Nici unul din părinții mei 
nu a avut vreodată o slujbă plătită foarte bine şi, deoarece 
aveau grijă de bunica mea, care s-a luptat cu o formă 
agresivă de cancer în cea mai mare parte a copilăriei mele, 
tata a avut două slujbe pentru a se putea descurca. Banii 
întotdeauna erau puțini. Atât eu, cât şi sora mea am lucrat 
în timpul liceului pentru a ne plăti maşinile, asigurarea, 
distracţiile, cum ar fi biletele la film şi chiar o parte din 
cursurile de balet. Mi-aş fi dorit ca atunci să fi existat prin 
apropiere un studio precum cel pe care-l dețin acum din mai 
multe motive: 

1) Funcţionăm pe baza unei taxe bazate pe venit. Asta 
înseamnă că, dacă părinții tăi câştigă mai puțin, taxa este 
mai mică şi ne asigurăm că îți poți permite să vii la balet. 
Pentru că dansul nu ar trebui să fie accesibil doar celor 
bogaţi, ci un lucru de care să se bucure toată lumea. Nu ar 
trebui să fie o povară. 

2) Studioul meu nu se concentrează doar asupra tehnicii 
şi a practicii, ci şi a persoanei în general. Îmi pasă de aceste 
fete. Îmi pasă dacă ele mănâncă suficient. Îmi pasă dacă vor 
avea haine pentru şcoală la toamnă. Îmi pasă dacă se ceartă 
cu o prietenă şi au nevoie de o îmbrățişare ori de o plimbare 
la studio în acea zi. Îmi pasă mai mult de ceea ce îmi spun 
ochii lor decât de mişcarea picioarelor. Pentru că, aşa cum 


am învățat pe propria piele, baletul ți se poate strecura 
printre degete într-o clipă, dar sufletul este cu tine pentru 
totdeauna. Acum, în sfârşit, urmez sfatul mamei şi îl pun în 
aplicare în educația elevelor mele în tainele dansului. 

Dar să nu mă înțelegeți greşit: îmi pasă şi de felul cum îşi 
mişcă picioarele şi degetele, iar chiar acum, când exersăm, 
le ofer genul de instruire de care pot fi mândre. Când 
termină cursul, vreau să simtă că au toată pregătirea de 
care e nevoie pentru a continua să danseze într-o companie 
sau să aplice la Juilliard. În timpul acestor ore de curs, le 
dăruiesc fetelor tot ce am mai bun şi mă aştept la acelaşi 
lucru din partea lor. 

Totuşi, trebuie făcute unele sacrificii pentru a cere o taxă 
mai mică. Raportat la studiourile de balet tradiționale, al 
meu este minuscul. Este ca o gaură de şoarece — o gaură de 
şoarece situată la etaj, deasupra unei pizzerii, unde a 
prosperat timp de zece ani. L-am preluat de la vechea 
proprietară, doamna Katie, acum patru ani, şi nu m-am 
uitat înapoi. Aceasta este felia mea de rai. Miroase a drojdie 
şi a pepperoni şi răsună de muzică clasică şi de râsete. 

După ce se termină ora, îmi ocup poziția obişnuită în fața 
ieşirii din holul lat de un metru şi jumătate care se întinde 
pe toată lungimea studioului. Este plin cu genţi de dans, 
sticle de apă şi pantofi, cu o baie cu o singură boxă pe o 
parte şi biroul meu, marcat printr-un mare semn de 
exclamare pe uşă, la capătul opus. 

Fetele se aliniază cu genţile pe umeri şi ies pe uşă una 
câte una, oprindu-se ca să asculte mesajul inspirațional pe 
care li-l transmit de fiecare dată când pleacă. Probabil le 
vine să-şi astupe urechile fiindcă sunt nevoite să-l audă de 
atâtea ori, dar mai degrabă mi-aş epila fiecare fir de păr de 
pe corp decât să nu-l rostesc, deoarece ştiu că au nevoie să 
îl audă. Le întind coşul cu fursecuri proteice din fulgi de 


ovăz făcute în casă, pe care le prepar în fiecare săptămână 
special pentru elevele mele. 

— Imani, sunt mândră de tine! Eşti frumoasă şi demnă 
aşa cum eşti. Ia un fursec! 

Ea o face şi îşi dă ochii peste cap cu un zâmbet. 

— Sierra, sunt mândră de tine! Eşti frumoasă şi demnă 
aşa cum eşti. Ia un fursec! 

Ea scoate limba şi îşi încrețeşte nasul, iar eu scot, la 
rândul meu, limba. 

Trec pe lângă cele opt balerine, uitându-mă în ochii 
fiecăreia, încercând să observ dacă pare ceva în neregulă, 
asigurându-mă că nu par prea slabe, că au dormit, că nu-şi 
pierd sufletul pentru dans, aşa cum mi-aş fi dorit ca 
profesorii mei să fi procedat cu mine. Pentru că dansatorii 
de la acest nivel ar face orice pentru a reuşi, ceea ce 
înseamnă de obicei a munci atât de mult, încât picioarele să 
ajungă să sângereze, a se înfometa pentru ca trupul să aibă 
linii mai suple, a se strădui în mod constant să atingă 
perfecțiunea şi a petrece mai mult timp dansând decât 
trăind. Aşa am fost şi eu la un moment dat şi sunt atât de 
recunoscătoare că acea perioadă a trecut! Acum mănânc 
când mi-e foame şi îmi trăiesc viața în afara dansului. 

Acel accident de maşină mi-a salvat viața, pentru că, dacă 
aş fi continuat la Juilliard cu atitudinea nesănătoasă față de 
corpul meu şi cu stilul de viață dependent de muncă pe care 
îl aveam la acea vreme, nu ştiu ce s-ar fi întâmplat cu mine. 
Acum mă asigur că dansatoarele mele se simt văzute, iubite 
şi, la naiba, bine hrănite! 

Hannah este ultima elevă din rând şi, în timp ce se 
pregăteşte să ia un fursec, radarul meu de profesoară 
supraprotectoare începe să ţiuie pentru că fata are privirea 
plecată. De obicei, ea se strâmbă caraghios la mine, precum 
celelalte fete, în timp ce iese pe uşă. Trag coşul cu fursecuri 


într-o parte în ultima clipă, înainte ca mâna ei să apuce 
unul. 

— Nu, nu, nu, îi spun ca şi cum aş mustra un cățeluş care 
este prea drăguţ pentru a fi certat aspru şi ţin coşul 
deoparte. Nu primeşti fursecul dacă nu-mi spui de ce ochii 
ăştia drăgălaşi sunt atât de trişti. 

Oh, am uitat că am de-a face cu cel mai rău tip de 
adolescentă, dar una de nivel patru, adică o adolescentă 
care conduce maşina şi care acum se crede adultă în toată 
firea. 

Ea îşi încrucişează braţele la piept. 

— Bine. Oricum nu mi-e foame. Se fereşte să-mi înfrunte 
privirea, dar îmi dau seama că în ochii ei se ascunde ceva. 

Ei bine, din nefericire pentru ea, nici eu nu sunt întru 
totul o adultă. Cum ochii ei încă privesc în altă parte, nu 
mi-e greu să-i smulg din mână micul telefon împodobit cu 
mărgeluțe colorate pe al cărui ecran se află imaginea 
glorioasă a lui Nathan. Îl ţin la spate şi îi transmit din priviri 
că nu-l va primi înapoi dacă nu se conformează. Ea oftează 
indignată, iar eu o imit ca un papagal enervant, făcând ochii 
mari în mod batjocoritor. 

— Oh, asta ai vrut? Spune-mi ce s-a întâmplat şi ţi-l dau 
înapoi! 

— Nu poți să-mi iei telefonul! Aici nu suntem la şcoală. 

— Hm, ca să vezi... Cred că tocmai am făcut-o. 

Sunt nemiloasă, dar nu-mi pasă dacă e supărată pe mine, 
pentru că acum sunt convinsă că se întâmplă ceva şi țin 
prea mult la ea ca să trec cu vederea acest lucru. 

— Domnişoară B! se vaită ea. Trebuie să plec! Tura mea 
începe în 45 de minute şi trebuie să mă duc acasă ca să mă 
schimb. Te rog, îmi poţi da telefonul înapoi? 

Adopt o atitudine gânditoare. 

— Hm... nu. Spune-mi ce s-a întâmplat! 


Umerii ei subțiri se încovoaie cât de mult îi permite corpul 
perfect rafinat de balerină. 

— Chiar nu ai de gând să mi-l dai înapoi? 

Îi zâmbesc cu blândeţe şi clatin din cap. Ea îşi dă ochii 
peste cap. 

— Bine atunci. Tatăl meu şi-a pierdut din nou slujba. A 
spus că firma la care lucra a trebuit să facă reduceri de 
buget. Ştiu că taxa mea este deja mică, dar s-ar putea să fiu 
nevoită să nu mai vin. Nu pot să lucrez mai multe ore şi să 
obțin note mari la şcoală. 

Îi întind telefonul cu husa acoperită de pietricele roz şi 
albastre. 

— Mulţumesc. Nu a fost atât de greu, nu-i aşa? 

Ea îmi aruncă o privire letală. 

— A fost o invadare a intimităţii. 

— Sigur, sigur, înțeleg unde vrei să ajungi, dar nu-mi 
pasă, spun eu zâmbind şi îi întind un fursec. Ea schițează 
un surâs palid şi ştiu că sunt iertată. Uită de taxă până 
când tatăl tău se pune pe picioare! 

Ea pare uimită. 

— Vorbeşti serios? Domnişoară B, nu pot... 

— Bineînţeles că poți! Acum, nu te mai îngrijora — rişti să 
faci ulcer. Mă întorc să sting luminile studioului şi îmi iau 
geanta. Joi vreau să te văd la curs. 

După ce ieşim pe uşă, încui şi coborâm amândouă scările 
extrem de abrupte şi înguste care duc spre parcare. Mirosul 
de aluat de pizza mă loveşte în stomac şi tare aş vrea să 
arunc aceste fursecuri sănătoase peste clădire şi să devorez 
în schimb o pizza supremă cu de toate şi crocantă. Ai crede 
că, după şase ani de mirosit această aromă obsedantă de 
drojdie, m-am obişnuit ori poate chiar sunt sătulă de ea. 
Dar nu. După ce ajungem la capătul scărilor, Hannah se 
răsuceşte spre mine. Deschide gura, dar nu-i iese nici un 


cuvânt. Văd însă lacrimi agățate de genele ei lungi. Îşi lasă 
încet răsuflarea să iasă şi apoi înclină din cap. 

— Vă mulțumesc, domnişoară B. Voi fi aici. 

Şi asta e tot ce-mi doresc. Ei bine, asta şi mai mulți bani 
care să cadă cumva ca o mană cerească. Nu sunt sigură 
cum voi reuşi să fac să meargă lucrurile fără taxa lui 
Hannah şi cu un buget deja restrâns, dar refuz să întorc 
spatele unei fete care are nevoie de ajutor. 

Imaginea unei postări pe Instagram pe care am văzut-o la 
începutul acestei săptămâni îmi vine brusc în minte. Era de 
la The Good Factory şi anunța că unul dintre spaţiile lor 
incredibile va deveni disponibil luna viitoare şi că în prezent 
primesc cereri de închiriere. Am visat să-mi asigur un loc în 
The Good Factory încă de când am aflat despre ea în urmă 
cu câțiva ani. Este -— ați ghicit — o veche şi gigantică fabrică 
renovată, destinată prin testamentul unui binefăcător să 
ofere gratuit spaţii de închiriat organizaţiilor nonprofit. 
Singurele costuri generale pe care organizaţiile sunt obligate 
să le acopere sunt cele pentru orice ajustări pe care trebuie 
să le facă în spaţiu (ceea ce, în cazul meu, ar însemna 
adăugarea de oglinzi şi a barei de balet). Există doar 
cincisprezece spaţii gigantice disponibile pentru utilizare în 
cadrul fabricii, iar acestea sunt ÎNTOTDEAUNA ocupate, 
căci, hei, cine nu ar vrea să fie acolo? 

Fiecare spaţiu este prevăzut cu ferestre superbe, podele 
din lemn masiv şi pereți imenşi din cărămidă aparentă. Pun 
pariu că nu există nici măcar o urmă de miros de drojdie în 
acea clădire. Vreau să mă înscriu, deoarece, dacă nu voi mai 
fi nevoită să plătesc chirie, aş putea să-mi transform oficial 
studioul într-unul nonprofit şi să reduc taxele aproape la 
zero. Dar, chiar şi când mă gândesc să aplic, îmi vine să-mi 
dau ochii peste cap. Nu există nici o şansă să fiu selectată 
dintre sutele de candidați. Am învățat până acum să nu 
contez prea mult pe ceva care nu depinde deloc de mine. Cel 


mai bine este să mă mulțumesc cu resursele pe care le am 
la dispoziție acum. 

O privesc pe Hannah cum se îndreaptă spre maşină şi 
aştept până când se află în siguranță înăuntru pentru a 
merge la maşina mea. Mă aşez la volan, arunc geanta pe 
scaunul de alături, care este deja ticsit cu pulovere şi sticle 
de apă, apoi îmi verific telefonul. Nu sunt surprinsă să văd 
un nou mesaj vocal de la Nathan, pentru că am devenit 
foarte pricepuţi la mesageria vocală şi scrisă. Avem tendința 
de a suna şi de a lăsa mesaje vocale nesemnificative, fără 
nici un motiv. Ca nişte prieteni de corespondență pe 
telefonul mobil. 

„Hei, e adevărat că unele omizi sunt otrăvitoare? Cumva 
una a intrat în maşina mea şi a dispărut când m-am uitat în 
altă parte. Acum mă întreb dacă ar trebui să cumpăr o 
maşină nouă şi să i-o cedez omizii pe asta. Ce părere ai?” 

Îl sun imediat înapoi şi îi las un mesaj, fiindcă nu 
răspunde. Încă nu am avut timp să caut pe Google, dar e 
mai bine să fii sigur decât să îți pară rău. „Poţi să-ți iei o 
maşină sport strălucitoare de data asta? Şi mi-e foarte poftă 
de un slushie7 de cireşe. Asta înseamnă că am o deficiență 
de vitamine? Asta-i tot. Pa!” 

După ce închid, caut pe internet, încercând să găsesc 
fotografia la care se holbau fetele înainte de curs. 


CAPITOLUL 5 
BREE 


7 Băutură înghețată, de obicei făcută din gheață aromată (n.tr.) 


Aud o bătaie puternică în uşa apartamentului meu, 
urmată de vocea lui Nathan. 

— Bree! Eşti aici? 

— les într-o secundă! strig din baie, unde tocmai 
terminasem de aplicat masca de față. 

Este doar 17.30. A venit puțin mai devreme să mă ia 
pentru petrecerea lui Jamal, iar eu încă sunt îmbrăcată cu 
tricoul negru cu bretele şi colanții cu model în zigzag, dar, 
mai important, pe piele mi se întăreşte o mâzgă de un verde 
strălucitor. Probabil ar trebui să mă îngrijoreze ce va crede 
Nathan despre mine, dar, sincer vorbind, m-a văzut în 
posturi şi mai rele. Şi acesta este unul dintre avantajele 
faptului că nu trebuie să anticipezi niciodată într-o relaţie 
cu cel mai bun prieten al tău - poți să arăţi ca naiba şi 
totuşi el să vrea să iasă cu tine! 

„Iată partea bună a lucrurilor, prieteni!” 

les din baie şi mă îndrept spre bucătărie, unde îl văd pe 
Nathan cotrobăind prin frigider. Este aplecat când intru, iar 
stomacul îmi tresaltă la vederea lui. 

— Merele sunt în sertarul de jos, spun, forțându-mă să 
nu-mi mai îndrept privirea spre fundul lui, pentru că, hei, 
prietenii nu se uită la fundul celui mai bun prieten - nici 
măcar când acel fund arată uimitor într-o pereche de 
pantaloni chino strâmțţi, de culoare gri. 

— Ah, mulțumesc! 

Se ridică şi închide frigiderul cu prada în mână. Când se 
întoarce cu fața la mine, mărul este deja între dinţii lui, iar 
Nathan încremeneşte la jumătatea unei muşcături crocante. 
Ochii i se lărgesc şi zâmbetul îi creşte de o parte şi de alta a 
fructului roşu interzis. 

— Ce este? îl întreb, sprijinindu-mă de blatul de bucătărie 
ca şi cum totul ar fi perfect normal. Am ceva pe față? 

El izbucneşte într-un râs gutural, iar acel hohot mă incită 
în moduri pe care o femeie cu fața pictată ca o broască nu 


ar trebui să le simtă. De fapt, n-ar trebui să am niciodată 
gânduri sexy cu Nathan, dar aşa ceva este pur şi simplu... 
pur şi simplu DIFICIL, da? Sunt o femeie cu ovarele foarte 
hotărâte şi, daţi-mi voie să vă spun, foarte destrăbălate! În 
acest moment, în timp ce Nathan muşcă din mărul acela şi 
îşi înclină capul spre mine cu un zâmbet jucăuş, ele sunt 
acolo jos, discutând poetic despre faptul că tricoul lui alb şi 
moale îi vine atât de bine, încât pare că o zeiță străveche l-a 
apucat de picioare şi l-a scufundat, cu capul în jos, într-un 
lac senzual de bumbac&. În concluzie, am murit când l-am 
văzut cât este de sexy. 

— Ar trebui să mă îngrijoreze ce se întâmplă aici? întreabă 
el şi îşi mişcă degetele mari, bărbăteşti, prin dreptul feţei 
mele. 

— Cel mult ar trebui să-ți faci griji că, după ce mă voi 
spăla, voi fi atât de devastator de superbă încât vei putea 
muri pe loc văzându-mă. 

Este o glumă, în mod clar o afirmaţie sută la sută 
poznaşă, dar Nathan înghite bucata de măr din care a 
muşcat, apoi ochii lui fac un lucru foarte ciudat: coboară pe 
corpul meu, până în vârful picioarelor. 

Se întâmplă doar o singură dată, iar privirea lui nu 
urmează acelaşi drum înapoi în sus, dar o parte din mine se 
întreabă dacă nu cumva... „Nu! Nu întrebaţi nimic! Tăceţi 
din gură, acolo, jos, drăcuşori ispititori!” 

Simt freamătul de dorință care mă străbate şi fac acelaşi 
lucru pe care l-am făcut mereu în ultimii şase ani şi pe care 
dinamica prieteniei dintre noi l-a perfecționat permanent. 
Îmi rotesc privirea prin bucătărie, ca şi cum aş avea ceva 
foarte important de făcut, prefăcându-mă că nu s-a 


8 Aluzie la zeița Thetis, care şi-a scufundat fiul, pe Ahile, în apele râului 
Styx pentru a-l face nemuritor, dar l-a ţinut de călcâi, care astfel a 
devenit punctul vulnerabil al eroului. (n.tr.) 


întâmplat nimic. Cu orice preţ, nu recunosc NICIODATĂ 
sentimentul de dorință. 

Mă întorc spre blatul din spatele meu şi găsesc un slushie 
de cireşe într-un pahar de polistiren. Tresar ca şi cum ar fi o 
cupă plină de bijuterii furate. 

— MI-AI ADUS UN SLUSHIE!? 

Trebuie să spun asta într-un mod care să îmi proiecteze 
vocea şi să transmită emoție fără să îmi crape însă masca de 
pe față. Este o abilitate importantă de stăpânit în viaţă. 

Îl aud chicotind şi muşcând din nou din măr. 

— Ai spus că ţi-e poftă de un slushie, nu-i aşa? 

— Da, dar nu aş fi vrut să te duci să-mi aduci unul, îi 
răspund, înainte de a pune paiul în gură şi de a lua o 
înghițitură zdravănă, până când simt cum creierul îmi 
îngheață într-un mod delicios de plăcut. 

Nathan mă priveşte fix înainte de a părea morocănos şi de 
a-şi îndrepta ochii în jos, spre telefon. 

— Chiar nu e mare lucru. Îşi plimbă degetul mare pe 
ecran, apoi îşi pune telefonul pe blat cu un zgomot puternic. 
M-am săturat de chestia asta, spune el, trecându-şi 
neliniştit mâna prin păr. Am impresia că mă solicită 
nonstop. Niciodată nu pot lua o pauză. 

lese din bucătăria mea minusculă pentru a se muta în 
living, unde se trânteşte pe canapeaua mea. Nu mă pot 
abține să nu chicotesc privindu-l cum stă cu brațele şi 
picioarele înşirate şi atârnând pe fiecare bucăţică a micuţei 
mele canapele. Arată de parcă tocmai a coborât de pe vrejul 
de fasole, iar acum e decis să tragă un pui de somn în patul 
ursuleţului din poveste. Ochii lui întunecaţi se închid — simt 
cât este de obosit. Doar faptul că îl privesc şi ştiu ce fel de 
program dur trebuie să respecte mă face să mă simt 
epuizată până în măduva oaselor. Vreau să-l înfăşor în 
păturica mea de un galben aprins, să-i dau să mănânce 
supă şi să-l pun să se uite la desene animate toată ziua. 


— Am putea să stăm în casă şi să ne uităm la un film, 
ştii? Sunt sigură că Jamal va înțelege dacă vom rata cina 
lui. 

Nathan nu deschide ochii, dar spune: 

— Nu, vreau să merg. Este important pentru el să fiu 
acolo. 

Suspin, ştiind că Nathan este la fel de neclintit din cauza 
reticenței de a renunța la ceva în favoarea odihnei cum sunt 
eu când nu accept bani de la el. Îmi imaginez că o iubită s- 
ar urca probabil direct pe el şi l-ar imobiliza, fără a-i da de 
ales decât să rămână în casă peste noapte. 

Dar eu nu sunt iubita lui. 

Mă scutur din această fantezie. 

— Bine atunci... Trebuie să mă duc să mă spăl pe faţă şi 
apoi putem... 

Vorbele mele sunt întrerupte de sunetul telefonului lui 
Nathan, care bâzâie pe blatul din bucătărie. Mă uit peste 
umăr, dar el ridică mâna, făcându-mi semn să îl las în pace. 

— Şşşt, nici o mişcare! Poate că vor crede că nu sunt 
acasă. 

— Pot să răspund eu şi să mă prefac că au greşit 
numărul. 

— Nimeni nu te-a crezut când ai vorbit în franceză data 
trecută. 

Asta e adevărat. Tim, managerul lui Nathan, m-a obligat 
să-i dau imediat telefonul. Nathan apucă perna verde-lămâie 
pe care îşi odihnea capul şi o ridică pentru a-şi îngropa fața 
în ea. Am un ciudat sentiment de satisfacție pentru că am 
ocazia să-l văd aşa, fiindcă numai când este cu mine lasă 
garda jos. 

— Sunt sigur că ar putea fi doar Nicole sau Tim, care mai 
vor o bucată din sufletul meu. 

Telefonul nu mai sună. 

— Cineva e melodramatic în seara asta. 


Nathan aruncă o privire peste pernă şi ridică din 
sprâncene. 

— Eu sunt melodramatic în fiecare seară. 

Ochii i se închid din nou, iar eu îmi permit să mă uit 
pentru ultima oară lung la el. Stă întins peste un teanc de 
haine curate, care au rămas în acel loc timp de o 
săptămână. Sunt lacuri de unghii împrăştiate pe măsuța de 
cafea şi facturi deschise pe podea. Lucrul amuzant este că 
Nathan e întruchiparea ordinii şi a curățeniei, dar nu a 
încercat nici măcar o dată să facă ordine în spaţiul meu 
personal. (Slavă Domnului, pentru că sub mormanul de 
colanți din colțul dormitorului meu se află o revistă deschisă 
cu un pix roşu sub ea, iar dacă ar muta vreodată acel 
morman, nu aş mai avea idee unde ar fi pixul roşu când aş 
avea nevoie de el!) Nu a făcut niciodată o remarcă negativă 
despre faptul că îmi place să trăiesc dezordonat şi nici nu a 
sugerat că ar vrea să-mi fac ordine în viață. El stă doar 
deasupra hainelor mele. 

Mă apuc mental de coada de cal şi mă desprind de Nathan 
pentru a-mi spăla masca de pe față, care deja a crăpat în 
multe locuri. Mă schimb în nişte blugi drăguți şi casual şi 
un tricou pentru petrecere, dar, chiar când ies din cameră, 
aud o serie de bâzâituri rapide venind dinspre telefonul lui 
Nathan, aflat în bucătărie. Este o nouă alertă de mesagerie 
vocală. Sunt pe holul meu scurt şi aproape că am ajuns în 
living când Nathan strigă: 

— Hei, Siri, derulează căsuţa vocală! 

Iubesc tehnologia care ne oferă aceşti mici servitori. 

Dar următoarea voce pe care o aud mă face să mă opresc 
brusc. 

Este a proprietarului meu. 

— Bună ziua, domnule Donelson, sunt Vance Herbert... 

Mă întorc şi îl privesc în ochi pe Nathan, care acum stă 
țeapăn ca o scândură pe canapea. Ne studiem amândoi 


exact o secundă, apoi fugim simultan spre bucătărie. Fiind 
mai aproape, ajung prima la telefon. ÎI înşfac şi o iau la fugă 
spre dormitor. Nathan este chiar pe urmele mele şi încearcă 
să mă prindă de brațe, dar alerg în zigzag şi evit să fiu 
placată. „Repede, să mă selecteze cineva în NFL!” Parcă am 
fi nişte elefanți care tropăie prin blocul de apartamente în 
timp ce vocea lui Vance continuă într-o cadență moale, 
monotonă: 

— Voiam doar să vă anunț că toate actele au fost 
finalizate... 

— BREE! DĂ-MI TELEFONUL ĂLA! 

— Nici o şansă! 

Ajung în dormitor şi încerc să-i trântesc uşa în nas, dar 
mâna lui mare o prinde şi o împinge. Mă pregătesc să sar 
peste pat, sperând să ajung în baie, unde aş putea încuia 
uşa. Dar Nathan mă prinde de şolduri în mijlocul saltului şi 
mă trage pe pat. Totuşi, am crescut cu o soră mai mare, aşa 
că practic sunt la nivelul CIA când vine vorba de protejarea 
lucrurilor personale. Îmi bag telefonul în sutien - singurul 
loc în care ştiu că Nathan nu ar îndrăzni niciodată să caute. 
În momentul în care mă răstoarnă, astfel încât umerii mei 
ating salteaua, iar el pluteşte deasupra mea, cu brațele 
prinzându-mă de o parte şi de alta, aud ultimele cuvinte ale 
lui Vance: 

— ... astfel încât de acum sunteţi oficial proprietarul 
clădirii. L-am rugat pe agentul meu imobiliar să vă dea 
cheile. O voi suna pe domnişoara Camden pentru a o 
anunța că am vândut clădirea şi că va avea un nou 
proprietar de acum încolo. Dar, aşa cum am stabilit, nu vă 
voi menționa numele. Dacă dumneavoastră sau agenta 
imobiliară m-aţi putea suna înapoi pentru a-mi spune ce 
nume şi ce persoană de contact ați dori să-i dau, v-aş fi 
recunoscător. Vă doresc o zi bună! 


Camera devine sinistru de tăcută, cu excepţia zgomotului 
inimii mele, care îmi bubuie în urechi. Cobor privirea spre 
locul unde telefonul lui se profilează sub sutienul meu 
sport, iar când o ridic văd că ochii negri ai lui Nathan mă 
fixează. Arată ca un om care tocmai a pierdut totul la o 
mână proastă de poker. 

— Tu...? 

Nu este nevoie să-mi termin fraza, căci el îmi răspunde în 
şoaptă: 

— Da. 

Nici unul din noi nu face vreun efort să se mişte şi, pentru 
o clipă, şocul situației mă lasă împietrită. Ochii mei 
urmăresc linia de la umărul lui Nathan pe biceps, până la 
cot, pe antebraţul bronzat şi presărat cu fire de păr răzlețe, 
până la palma lui apăsată peste cuvertură. 

— Ai cumpărat întreaga clădire? 

El oftează. 

— Da. 

— Dar... de ce? 

Privirea lui îmi dă de înţeles că nu vrea să răspundă. 

— Pentru că mi-am dorit să investesc în imobiliare? 
îngână el, deloc convins. 

— Nathan! 

El înghite în sec, iar eu îi privesc mărul lui Adam cum 
urcă şi coboară. Îi pot simţi căldura corpului în jurul meu. 

— Pentru că tot schimba termenii contractului de 
închiriere şi era mai uşor să cumpăr direct decât să negociez 
din nou. Tipul este un ticălos. 

Clipesc des, bulversată. 

— la stai, ia stai puțin! De ce ai spus contractul de 
închiriere şi nu contractul tău de închiriere? 

Faptul că îi ia câteva secunde să răspundă aproape că îmi 
spune tot ce trebuie să ştiu înainte ca el să vorbească. 


— Deoarece, teoretic, în ultimii patru ani... a fost 
contractul nostru de închiriere. 

Realitatea mă izbeşte în față. Mă strecor de sub el şi încep 
să mă plimb prin cameră. 

— NATHAN! Ai plătit o parte din chiria mea în tot acest 
timp?! 

Îşi mişcă picioarele astfel încât acum stă pe marginea 
patului, cu mâinile încleştate între genunchi, privindu-mă 
cum mă plimb de colo-colo. 

— Da, am plătit-o. 

Scot un geamăt care se transformă în oftat şi mi se pare că 
văd cum înaintea mea plutesc semne reprezentând dolari, 
ca la un aparat de jocuri mecanice. Nathan m-a ajutat 
financiar timp de PATRU ANI, deşi l-am avertizat clar că nu 
vreau nici un ban de la el! Aceasta a fost una dintre regulile 
mele pentru a fi prietenă cu el: nu accept cadouri în bani. 
Aceste reguli sunt importante pentru mine, pentru că mă 
ajută să menţin prietenia în cutia potrivită. Dacă încep să îl 
las să mă ajute financiar, dacă mă mut cu el, dacă particip 
la evenimente de lux şi am parte de toate avantajele pe care 
le au prietenele lui, simt că voi deveni confuză! 

El ar putea crede că, de fapt, toate astea nu înseamnă 
nimic pentru că nu are sentimente pentru mine, dar eu voi 
confunda complet lucrurile în mintea mea, iar asta mă va 
zdrobi când nu va dori niciodată să fim mai mult decât 
prieteni. Poate că sunt naivă, dar aş prefera să evit toate 
astea şi să nu mă aleg cu inima zdrobită. 

— Prin urmare, când, cu ani în urmă, Vance mi-a spus 
pentru prima oară că vrea să-mi ceară mai mult pentru 
chirie şi apoi s-a răzgândit brusc, tu ai fost implicat? L-ai 
sunat şi ai negociat să plăteşti partea de chirie pe care nu 
mi-o puteam permite? 

Genele lungi ale lui Nathan clipesc răspunsul în codul 
Morse. 


— Bree... 

Mă răsucesc spre el atât de brusc, încât sunt sigură că 
mâine o să am un cârcel la gât. 

— Ce? Vrei să-ți ceri scuze acum, când ai fost dat în 
vileag? Acum, când ai probleme? 

— Nu. 

— Nu?! 

Cumva, acest răspuns este şi mai exasperant. 

— Nu pot să-mi cer scuze pentru că nu-mi pare rău că am 
făcut-o. 

Este atât de calm şi de liniştit domnul Castravete Rece? 
prezent aici pentru a-şi pune ochelarii de soare şi a ne arăta 
tuturor cât este de cool! Prin comparație, eu mă simt ca 
Femeia Imprevizibilă care şi-a băgat degetele în priză. 

— Cum se poate să nu Îți pară rău? Ai acţionat pe la 
spatele meu! M-ai minţit în toți aceşti ani. Oh, Doamne, îţi 
sunt datoare mii de dolari! izbucnesc eu şi îmi pun palmele 
pe obraji pentru a-i mai răcori, căci au început să ardă. 

— Nu-mi datorezi nimic. Nici măcar un singur cent. Nu-mi 
eşti datoare pentru că nu am nevoie de nimic de la tine. 

— Ba da, îți sunt datoare! îl contrazic şi vocea îmi este 
deja stridentă. Cum poţi să nu vezi că acest lucru este 
îngrozitor de inconfortabil pentru mine, Nathan? Ţi-am spus 
că nu vreau bani de la tine şi am vorbit serios. 

O parte din fațada lui rece şi liniştită se fisurează. Nathan 
se ridică repede în picioare. 

— De ce? Nu am înțeles niciodată! Nu are nici un sens 
pentru mine. Eşti cea mai bună prietenă a mea, aşa că de ce 


9 Aluzie la expresia din limba engleză cool as a cucumber (rece ca un 
castravete), cu referire la faptul că şi pe vreme caldă interiorul 
castravetelui rămâne mai rece decât aerul. Deseori, expresia este 
sugerată de imprimeul de pe diverse obiecte vestimentare ce reprezintă 
un castravete purtând ochelari de soare. (n.tr.) 


nu pot să te ajut când ai nevoie de bani? Eu am atât de 
mulți, încât nu ştiu ce să mai fac cu ei. 

— Fiindcă nu vei fi mereu aici pentru mine, Nathan! 

Bine, am spus asta prea tare. Vorbele mele despică aerul 
ca o sirenă pentru ceaţă într-o bătaie din bar. Oamenii stau 
cu scaunele deasupra capului, gata să spargă capetele 
adversarilor, şi toți clipesc privindu-mă. 

— De ce naiba ai crede asta? 

— Pentru că este adevărat. 

Nu-l pot privi în ochi în timp ce spun asta. 

— Noi suntem doar prieteni. Ce se va întâmpla când voi 
începe să mă bazez pe tine din punct de vedere financiar, iar 
într-o zi te vei căsători şi soției tale brusc nu-i va plăcea 
faptul că-i plăteşti altei femei chiria şi toate celelalte lucruri 
pe care le-ai plăti dacă te-aş lăsa? 

El se clatină de pe un picior pe celălalt. 

— Eu... eu nu m-aş însura cu o femeie care ar gândi aşa. 
Voi găsi pe cineva capabil să accepte prietenia noastră aşa 
cum este. 

Izbucnesc într-un hohot de râs scurt şi trist. 

— Nathan, nu există nici o femeie care să fie de acord cu 
aşa ceva! Este un fapt inevitabil, cu care va trebui să ne 
confruntăm. Într-o zi, nu vom mai putea fi atât de apropiați. 
Tu te vei îndrăgosti şi te vei căsători cu o femeie 
extraordinară, care te va dori numai pentru ea - aşa cum 
trebuie de fapt -— şi vei vrea să-i oferi, la rândul tău, toată 
dragostea ta. De aceea nu mă pot baza pe tine din punct de 
vedere financiar. 

Simt în piept un junghi ascuțit ca un sfredel. Este doar 
jumătate din adevăr, dar este tot ce pot să dezvălui. 

Mă holbez la el, sperând că îi va intra în sfârşit în capul 
frumos şi binevoitor că nu-l pot lăsa să fie tăticuțul meu 
bogat. 


În cele din urmă, după o pauză lungă de gândire, îmi 
spune: 

— Cum se face că nu te îndrăgosteşti şi nu te căsătoreşti 
şi tu în acest scenariu? Tonul lui este oricum, numai jucăuş 
nu. Mi se pare nedrept ca eu să-mi găsesc dragostea ca-n 
basme, iar tu să rămâi undeva singură şi fără bani. 

Mormăi şi îmi flutur pumnii în aer. 

— O SĂ-ŢI DAU BANII ÎNAPOI! îi spun şi bat din picior 
indignată, iar praful de pe plăcile de gipscarton de pe tavan 
se împrăştie prin aer ca o zăpadă fină. 

Nathan clatină din cap. 

— Ba nu, nu o s-o faci. Nu te voi lăsa. 

— Ba da, o s-o fac, ripostez eu, clipind furioasă. Nu ştiu 
cum şi când, dar voi găsi o modalitate de a-mi plăti această 
datorie. Şi mă aştept să fie stabilit între noi un contract de 
închiriere normal! Fără înțelegeri secrete! 

— Poți să nu mai țipi? Tot tavanul e pe cale să se 
prăbuşească. Şi serios, Bree, mirosul ăsta este din ce în ce 
mai rău. S-ar putea să fie mai mult decât un raton mort. 

Şi-a pierdut rațiunea! E ca tipul nebun după Cocoa 
Puffs10! Eu sunt aici şi îi spun că prietenia noastră e ca o 
bombă cu ceas care a început să ticăie şi negociez o chirie 
corectă, în timp ce el este pe Tărâmul Iluziilor şi-mi vorbeşte 
despre ratoni. 

— Nu încerca să deviezi de la subiect, îi spun, 
împungându-l cu arătătorul chiar în mijlocul pieptului 
încordat. E momentul să-mi promiți că nu te vei mai 
amesteca în problemele mele financiare. Promite-mi chiar 
acum, altfel nu merg cu tine la petrecerea lui Jamal din 
seara asta! 


10 O celebră reclamă la fulgi de cereale pentru micul-dejun din anii 1960 
(n.tr.) 


Îmi încrucişez brațele la piept şi îmi împing şoldul în față. 
Aşa! „Eu sunt şefa în acest spectacol, amice!” 

O sclipire periculoasă apare lent în ochii lui în timp ce se 
apropie, forțându-mă să îmi apăs şi mai tare degetul în 
pieptul lui. 

— Îmi pare rău, dar nu. Face un pas mai aproape. Ştii 
cum este să vezi că prietenei tale celei mai bune îi pasă de 
fiecare persoană de sub soare în afară de ea? Privesc cum le 
oferi tot ce ai mai bun în tine acestor fete şi familiilor lor, 
fără să te mărgineşti să le oferi doar o instruire incredibilă 
în materie de dans, ci făcând tot posibilul ca ele să se simtă 
iubite în cursul acestui proces. Şi, dintr-un motiv oarecare, 
crezi că o bunătate similară nu ar trebui să se reverse şi 
asupra ta. Zâmbetul lui devine sfidător. Ei bine, acest lucru 
este tare greu de făcut, draga mea prietenă. Am milioane de 
dolari şi te voi răsfăța cu ei dacă vreau. Va trebui să mă 
arunci de pe un pod dacă vrei să nu mă mai amestec în 
viața ta, pentru că asta fac prietenii. Aşa că obişnuieşte-te 
cu asta! Oh, şi de acum încolo vei primi o ofertă bună 
pentru chiria ta afurisită. La fel şi oamenii din pizzeria de 
sub studio. 

Oftez şi îi răspund, indignată: 

— Nu e corect! Nu ai dreptul să fii Nathan-ursulețul de 
pluş pentru mine! 

— Tocmai am făcut-o. Şi, dacă te ajută să dormi noaptea, 
prefă-te că am făcut toate astea doar în scop caritabil pentru 
fetele tale. Nu are nici o legătură cu tine. 

— Gata! Nu merg cu tine în seara asta. Sfârşitul poveştii. 
Trebuie să primeşti o lecţie. 

Îmi încrucişez braţele la piept. Sunt o rocă dură, imposibil 
de clintit. Nu mă voi lăsa convinsă! Râsul lui Nathan este 
ultimul lucru pe care îl aud înainte de a fi luată în brațe şi 
aruncată peste umărul lui, cu fundul în sus. 


CAPITOLUL 6 
BREE 


— NATHAN! Lasă-mă jos! ţip eu în timp ce mă scoate din 
cameră. 

— Nu este nimic în neregulă dacă primeşti puţin ajutor în 
viață. Prietenii se ajută unul pe celălalt să meargă înainte. 
De fapt, cred că următorul meu proiect va fi să te scot din 
groapa asta de gunoi, spune el şi bate cu un deget într-un 
perete din care cad aşchii de vopsea. 

— Să nu îndrăzneşti să cumperi blocul meu de 
apartamente şi să-l renovezi! 

— S-ar putea să o fac. Am bani de aruncat, iubito! 

„Cine e omul ăsta?!” 

Eşti nebun! tip, atârnată la o palmă de fundul lui. 

— Da, sunt. Şi mă simt bine. Acum, hai, o să mai ţipi la 
mine şi în maşină! Chiar nu vreau să merg la petrecerea din 
seara asta fără tine şi ştiu că nici tu nu vrei să o ratezi. 

Dau din picioare şi mă zbat. 

— Nu se poate! Eu nu merg cu tine. Ne certăm! Nu poţi să 
faci cum vrei tu acum, brută lăudăroasă! 

Îmi dă o palmă uşoară peste fund când rostesc cuvântul 
brută, ceea ce mă face să gâfâi de indignare şi, în acelaşi 
timp, să vreau să mor de râs. OF! Îl urăsc pe Nathan! De ce 
nu ne putem lupta ca nişte oameni normali? 

— Nu ai voie să-mi atingi fundul! Este împotriva regulilor, 
spun în timp ce mă duce înapoi spre uşa din față, oprindu- 
se să stingă luminile în timp ce merge. 

Părul îmi atârnă ca o salcie plângătoare. 

— Nu am văzut nicăieri o listă scrisă. 


— O să-ţi fac una şi o voi plastifia! Oricum, de ce te porți 
atât de ciudat în seara asta? 

Mă înspăimântă. Ceva la Nathan mi se pare diferit. 
Întotdeauna i-a plăcut să glumească şi să se joace cu mine, 
dar acum este... Refuz să-mi las creierul să termine acest 
gând. 

— Cred că mă comport normal. 

— Nu, nu te comporți normal şi nu merg cu tine la 
petrecere! LASĂ-MĂ JOS! Stai, poți să-mi iei tenişii? Sunt 
acolo jos, lângă canapea. Şi nu uita de pulover! 

Cu mine încă atârnată pe umărul lui, Nathan se 
ghemuieşte ca un luptător de sumo şi îmi recuperează 
tenişii înainte de a stinge ultimul bec, de a-mi lua puloverul 
şi de a ieşi pe hol. Mă învârte pe umăr ca să poată încuia 
uşa în urma noastră şi mă trezesc față în față cu Dorthea, 
bătrâna şi dulcea mea vecină. Are bigudiurile în păr în seara 
asta, iar ochii ei sunt mari ca nişte farfurii. Zâmbesc ca şi 
cum totul ar fi normal. 

— Bună seara, doamnă Dorthea. Aţi primit teancul de 
cupoane pe care vi l-am strecurat pe sub uşă în această 
dimineață? 

Doamna Dorthea este văduvă şi ştiu că se descurcă greu 
cu banii. Cum şi eu mă încadrez în aceeaşi categorie, tot ce 
pot face este să tai cupoane pentru ea şi să-i ofer din 
mâncarea mea. Însă de multe ori mi-a mulțumit pentru 
bancnota de o sută de dolari pe care a găsit-o în cutia 
poştală, deşi eu nu i-am dat niciodată vreuna. M-am gândit 
că poate memoria începea să-i joace feste, dar abia acum 
văd adevărul. „Nathan.” Am nevoie de o pungă de hârtie în 
care să respir. Oare acest om în câte alte situații a fost 
Maica Tereza pentru mine? 

— Ei bine, da, dragă, le-am primit, dar... 

Rămâne fără cuvinte  văzându-mă aruncată cu 
dezinvoltură peste umărul lui Nathan, de parcă acesta ar fi 


un mod normal de a purta o femeie în secolul XXI. O parte 
din mine îmi spune că ar trebui să mă simt îngrozită pentru 
că sunt târâtă astfel de un bărbat, dar nu o pot auzi, pentru 
că o parte şi mai mare din mine este prea ocupată să strige 
„DA! Poartă-mă înapoi în peştera ta şi fă cu mine dragoste 
dulce-dulce!” 

Dintr-odată, sunt răsucită în sens invers, iar acum fundul 
meu este îndreptat spre biata mea vecină blândă. 

— Bună seara, doamnă Dorthea. Arătaţi foarte bine, 
sunteți drăguță ca întotdeauna! Aveţi tot ce vă trebuie în 
seara asta? întreabă Nathan - cu un zâmbet mare şi 
fermecător, îmi imaginez. 

Pun pariu că în acel moment dinţii lui de un alb 
strălucitor au orbit-o deja complet. 

Mda. Cu siguranță a zâmbit, fiindcă acum doamna 
Dorthea se bâlbâie, încercând să-i mulțumească pentru 
compliment,  asigurându-l că se simte la fel de 
binecuvântată ca papa şi felicitându-l pentru noua victorie a 
echipei lui din weekendul trecut. Eu îmi dau ochii peste cap. 

Apoi sunt purtată, cale de trei etaje, pe scările 
dezgustătoare. Aud pantofii lui Nathan desprinzându-se de 
podeaua lipicioasă la fiecare pas. Scârbos. Ai crede că 
apartamentul ăsta ar veni cu o chirie foarte mică pentru cât 
de dezgustătoare este clădirea asta, dar NU e aşa. Acesta 
este Los Angeles. Plătesc mult prea mult pentru a locui într- 
o clădire care miroase ca o subsuoară transpirată. 

Înainte de a ajunge în hol, îmi zic că, dacă Nathan îmi 
poate atinge fundul, pot şi eu să-l ating pe al lui. Mă 
strâmb, apoi îmi îndrept degetul mare şi pe cel mic spre una 
din fesele lui, cu intenţia de a-l ciupi cu toată puterea, spre 
a-l determina să mă lase jos. Dar prima încercare nu 
reuşeşte. El doar râde şi îşi flexează mugşchiul solid ca o 
stâncă, făcând în aşa fel încât să nu existe nici o zonă de 
care să pot apuca pentru a-i provoca durere. 


— Fă mai puţine genuflexiuni, îi spun pe un ton 
posomorât şi îmi încrucişez brațele, acceptând să stau pe 
umărul lui ca o haină până când mă va pune jos şi 
întrebându-mă unde am greşit atât de mult în lupta noastră 
din seara asta. 

Ajungem la maşină, iar Nathan mă aşază pe scaunul din 
față, închide uşa, apoi îmi aruncă prin geam o privire 
grijulie, ceva de genul „Stai cuminte acolo!” Mă caut prin 
buzunare şi găsesc un ambalaj de gumă de mestecat gol, pe 
care îl arunc, de ciudă, pe podeaua maşinii. Nathan se 
strecoară pe scaunul şoferului în maşina cu geamuri 
fumurii — atât de întunecate, încât nimeni nu ştie niciodată 
cine este înăuntru, ceea ce este foarte amuzant - şi mă 
priveşte de parcă ar spune: „Bun, acum iartă-mă”. Aşa că 
fac exact contrariul, fiindcă am chef să-l pedepsesc pentru 
faptele lui bune. Îmi ridic sprâncenele într-o expresie de 
batjocură obraznică, apoi îmi scot telefonul şi mă tolănesc 
pe scaun, ignorându-l pe deplin tot drumul. 

El suspină: 

— Ah, pedeapsa tăcerii? Ei, haide! Orice, în afară de asta! 

Nu răspund, doar îmi întorc privirea către geam, ca şi cum 
aş vrea să-i arăt că orice încercare de a-mi distrage atenția 
nu mă tulbură. 

— Bine, continuă el. Fă-mă să plătesc! O merit. 

Se apleacă peste consola centrală şi recuperează 
ambalajul de gumă, pe care-l aruncă în micul coş de gunoi 
aflat în portiera de pe partea şoferului. 

Voi fi sinceră, totuşi: e greu să mă simt îndreptăţită să fac 
un bărbat să plătească pentru că a fost prea amabil. Ştiu că 
a fost subtil, manipulator şi înşelător, dar, la naiba, a fost 
atât de drăguţ, încât mi-a venit să plâng. Este tipic pentru 
Nathan, iar singurul lucru de care se face vinovat este că are 
o inimă prea mare. Mi-aş dori să nu mă mai facă să-l iubesc 
mai mult. Este enervant. 


După ce mă zgâiesc pe Twitter câteva minute şi încerc să 
blochez încercările ridicole ale lui Nathan de a mă atrage cu 
melodii hip-hop din anii '90 despre femei cu fundul mare, 
dau peste un articol redistribuit, cu fața lui Nathan. Suntem 
prieteni de suficient de mult timp ca să ştiu că nu trebuie să 
citesc articolele din tabloide despre el, dar acesta iese în 
evidență din motive pe care nu le pot ignora. 

— OH, DOAMNE, O S-O OMOR! strig atât de tare, încât 
mă mir că geamurile maşinii lui Nathan nu se sparg. 

— Pe cine?! întreabă el frenetic, în timp ce trage maşina în 
parcarea restaurantului unde ne întâlnim cu băieţii. 

Îi arăt din priviri articolul. 

— Kelsey! Oribila ta fostă iubită! A scris un articol despre 
tine şi... Îmi ridic privirea spre el. Nu l-ai văzut? 

— Hm, am auzit ceva, dar nu mi-a păsat suficient de mult 
ca să verific, spune el. M-am gândit că Tim m-ar fi sunat 
dacă ar fi fost atât de grav. 

— Bine, atunci cred că nu-ți pasă că te-a numit cel mai 
prost amant din Los Angeles. 

— Ce? 

Cuvintele mele reuşesc să-i atragă, în sfârşit, atenția. 
Nathan îmi ia telefonul, ochii lui parcurg rapid articolul, 
apoi se relaxează şi îmi aruncă telefonul înapoi în poală. 

— Eh, nu este chiar aşa de rău. Eşti gata să intrăm? 

Rămân cu gura căscată şi mă uit în jos la articolul care, 
dacă aş fi fost în locul lui Nathan, m-ar fi făcut să vreau să 
fiu îngropată de vie. 

— Nu este chiar aşa de rău? Nathan, te-a făcut de ruşine 
pentru... 

Las vorbele să se stingă, pentru că eu şi Nathan nu am 
vorbit NICIODATĂ în mod deschis despre viața noastră 
sexuală. Tratăm subiectul ca şi cum ar fi o clădire în flăcări 
şi de fiecare dată ne îndepărtăm la o distanţă confortabilă de 
el. În schimb, îmi las ochii să cadă în zona interzisă a 


blugilor lui şi sper ca acest lucru să transmită cuvintele pe 
care sunt prea jenată să le spun. 

— A vrut să spună că nu eşti în stare să... ei bine, ai citit 
articolul, aşa că ştii despre ce este vorba. 

El se străduieşte să nu zâmbească. 

— Nu este mare lucru. 

Întinde mâna către scaunul din spate şi se materializează 
o cămaşă albă impecabilă. O îmbracă şi o încheie la nasturi. 
Fără nici o grijă. Nu-i înțeleg nonşalanţa în acest moment. 

— Cum de nu eşti supărat? Eu practic tremur de furie! Aş 
vrea să mă duc să-i pun furnici roşii în sertarul cu lenjerie 
intimă! Să-i pun sos picant în laptele pentru cafea! Să-i 
lipesc cu bandă adezivă portierele maşinii! 

— Oh, ce periculoasă eşti! Poliţia federală ştie despre tine? 
se amuză el. 

Îl plesnesc uşor peste umăr. 

— Nu râde! E ceva serios. Fără să vreau, simt că mă 
podidesc lacrimile şi clipesc des pentru a le reprima. Te-a 
făcut de ruşine în public pentru că ai o disfuncție erectilă, 
Nathan. Este un lucru oribil! Şi umilitor. Şi tu eşti cel mai 
drăguţ tip din întreaga lume. Şi O URĂSC! 

Nathan izbucneşte în râs şi îşi înclină capul spre cer, ca şi 
cum s-ar ruga pentru înțelepciune. Îşi trece palma lui mare 
prin păr, apoi îşi întoarce din nou privirea spre mine. 

— Bree, îți mulțumesc pentru grija ta, dar eu nu am nici o 
disfuncție erectilă. Ea a exagerat povestea şi a încercat doar 
să mă atace pentru că nu am făcut sex cu ea... şi probabil 
pentru că te-am ales pe tine în locul ei în ziua în care ne-am 
despărțit. Dar gluma este pe seama ei, pentru că, aşa cum 
ai subliniat, este lipsit de bun-simţț să faci de ruşine pe 
cineva pentru că are această afecțiune, spune el şi face un 
gest spre telefonul meu. Uită-te doar la comentariile de la 
sfârşitul articolului. Răspunsurile pe care le primeşte sunt 
biciuitoare, iar bărbații îi spun că se simt mai bine ştiind că 


un sportiv se luptă cu aceeaşi afecțiune pe care o au şi cei. 
Per ansamblu, concluzionează el, ridicând din nou din 
umeri, nu este un rezultat teribil. 

Da, da, da, el e atât de nobil! Dar creierul meu a încetat să 
asculte după o afirmaţie-cheie pe care a făcut-o. 

— Stai! Întoarce-te la ce ai zis! Ai spus pentru că nu am 
făcut... Din nou simt că nu mai am cuvinte. Nathan 
Donelson nu s-a culcat cu fotomodelul de lenjerie intimă cu 
care s-a întâlnit timp de două luni? Creierul meu nu mai 
funcționează. O să se oprească, iar din urechi îmi va ieşi 
fum. Nu ai făcut niciodată sex cu ea? De ce? 

Pun această întrebare chiar dacă nu ar trebui să o fac. 
Dar trebuie să ştiu, pentru că Nathan este.... Nathan! Doar 
uitați-vă la el! Emană sexualitate, iar orice femeie din lume 
şi l-ar dori. Probabil şi doamna Dorthea este îndrăgostită de 
el! 

Chipul lui este înspăimântător de serios. Nu mai glumim. 

— Pentru că sunt celibatar. 

— Poftim? strig din greşeală atât de tare, încât o femeie 
care merge pe lângă maşină se întoarce şi încearcă să tragă 
cu ochiul prin geamul întunecat. „Dispari, doamnă!” Mă uit 
înapoi la Nathan şi îi şoptesc: Eşti virgin? 

— Nu. 

Zâmbetul lui este un pic prea permisiv, dacă mă întrebaţi 
pe mine. 

— Cred că ar trebui să-ți spun că am fost celibatar în 
ultima vreme. 

Clatin din cap, gândindu-mă la toate nopțile în care voiam 
să plâng până ce adormeam imaginându-mi-l pe Nathan 
cum ținea în brațe o altă femeie. Cum o ţinea în brațe pe 
Kelsey. Se pare că nu era aşa. 

— Nu înțeleg... Ea era acolo în dimineața în care am adus 
cafeaua. 


— Şi tu eşti adesea dimineața la mine acasă. Asta nu 
înseamnă că am făcut ceva fizic. 

Deodată nu mai pot să înghit. Sau să-mi simt degetele de 
la picioare. Ce se întâmplă?! De ce reacţionez în felul ăsta? 
De fapt, nu se schimbă nimic, dar simt că tot ce ştiam s-a 
schimbat în seara asta. Lumea mea se cutremură. 

Nathan îmi vede ochii larg deschişi şi scoate un chicotit 
scurt. 

— De ce faci din asta o problemă atât de mare? 

— De aia! spun cu emfază, de parcă ar fi un răspuns 
suficient. Ai putea avea orice femeie îți doreşti doar pocnind 
din degete. De ce ai fi celibatar? TREBUIE SĂ ŞTIU! 

Este ceva ce încă nu-mi spune, şi asta mă deranjează. Nu 
credeam că avem secrete, dar acum aflu că are două mari 
secrete. Câte or mai fi? 

Ochii lui întunecați mă privesc. 

— Dar nu pe cine îmi doresc. 

Inima mi se urcă în gât. Aceste cuvinte, seara asta, faptul 
că mi-a cumpărat studioul şi că petrecem aproape fiecare zi 
împreună... Totul capătă dintr-odată atât de multe implicaţii 
şi... Oare ar putea fi asta?! Ar putea să însemne... 

El chicoteşte, reapare jovialitatea atât de familiară, iar 
toate gândurile pline de speranță se opresc. Aşa cum ar 
trebui. 

— Uită-te la fața ta, spune el, râzând mânzeşte. Ai fost 
atât de îngrozită preț de un minut. Bree, nu-ţi face griji! 
Sunt celibatar doar în timpul sezonului, pentru că mă ajută 
la joc. 

Jocul? Este celibatar de dragul fotbalului? Oh, da! Asta e o 
explicație mai realistă şi îmi dă încă un motiv să-mi 
amintesc că trebuie să mă gândesc la Nathan doar ca la un 
prieten. Asta este tot ce vom fi vreodată şi asta trebuie să fie 
suficient pentru mine. Trebuie să fie! Trebuie să-mi 
domolesc inimioara tristă şi să avem o discuție serioasă. 


Las aerul din plămâni să iasă dintr-o suflare, prefăcându- 
mă uşurată ca să pot menține statu-quoul. 

— Oh, Doamne! Da! Asta are logică. Am citit studii despre 
aşa ceva. O clipă, am fost îngrijorată că ai vrut să spui... Mă 
simt prea inconfortabil să o spun cu voce tare şi, de 
asemenea, poate puțin patetică. Nu mai contează. Hai să 
intrăm în restaurant! 

— Bine, acceptă el şi îmi surâde, privindu-mă întrebător. 

Mă tem că pe chipul meu se citesc emoţii pe care n-ar 
trebui să le arăt. 

— Eşti bine? mă întreabă Nathan după ce a cumpărat un 
tichet de parcare (refuză să apeleze la serviciile 
majordomului de la restaurant, susținând că nu doreşte să 
atragă şi mai mult atenţia asupra lui), când ne îndreptăm 
spre restaurant. 

— Bineînţeles că da! Eu doar... 

Am nevoie de o schimbare de subiect. Aşa că mă opresc şi 
Nathan face la fel. Aştept până când se întoarce să se uite la 
mine. 

— Ascultă, încă urăsc faptul că mi-ai plătit chiria fără să 
mă anunti, dar... ce-ţi voi spune vreau să rămână între noi. 
Îi zâmbesc şi continui: Îţi mulțumesc că îți pasă atât de mult 
de mine. Eşti... cel mai bun prieten. 

El înclină scurt din cap şi nu pare atât de fericit pe cât m- 
aş fi aşteptat. 

— Orice pentru tine, prietena mea. 

Ne uităm unul la celălalt preț de câteva clipe. 

— Dar mă voi revanşa, spun eu, rupând prima tăcerea. 

El suspină adânc şi merge mai departe. 


CAPITOLUL 7 
BREE 


În momentul în care se deschid uşile restaurantului, mai 
multe capete se întorc şi ne privesc surprinse. Simt că ar fi 
fost mai uşor dacă aş fi alergat în fața lui Nathan cu un 
megafon şi aş fi strigat: „Atenţie, toată lumea! Nu, ochii nu 
vă înşală. Acesta este cu adevărat marele Nathan Donelson 
în carne şi oase!” 

Capetele se apleacă unele spre altele. Restaurantul devine 
un cocktail uriaş de şoapte şi priviri. Femeile salivează. O să 
avem nevoie de un mop pe culoarul doi. Î cunosc, îl doresc 
şi vor face orice pentru a-l avea. Fac ceea ce fac întotdeauna 
în astfel de situaţii şi mă îndepărtez doi paşi de el, ca să nu 
stau în calea disponibilității de burlac. Dar Nathan mă 
apucă uşor de cot şi mă trage lângă el. Ridic privirea şi mă 
încrunt, deoarece corpul meu este mult prea excitat de 
apropierea noastră în acest moment. Ştie că nu trebuie să 
facă un astfel de gest şi totuşi iată-l încălcând altă regulă în 
această seară. Chipul lui pare dăltuit în piatră în timp ce se 
uită drept înainte, ignorându-mi privirea. 

Amfitrioana ne observă, în sfârşit, şi se grăbeşte să urce 
pe micul ei podium. Ochii ei se plimbă fără ruşine peste 
corpul lui Nathan, iar dorința pură afişată în pupilele 
dilatate este incomodă pentru toată lumea. „Stai la rând, 
doamnă!” Suspin, apoi mârâi în sinea mea, în timp ce simt 
cum gelozia creşte înăuntrul meu, cerându-mi să o descos 
cu privirea pe acea femeie pentru a-i găsi un defect care să 
mă facă să mă simt mai bine în pielea mea. „Nu e bine, 


Bree.” Dacă Nathan o vrea pe această femeie frumoasă, e 
dreptul lui. 

— Domnule Donelson, puteți să mă urmați! Petrecerea 
dumneavoastră este aici. 

Dar măcar pot fi puţin enervată văzând-o cum practic 
toarce ca o pisică pe lângă el? 

Nathan înclină din cap şi îi oferă acel zâmbet politicos care 
le face pe femei să cadă ca muştele în preajma lui. Dar apoi 
îşi apasă mâna în josul spinării mele şi mă trage ferm după 
el. Este o atingere posesivă, la care nu apelează niciodată. 
Pielea îmi fierbe, dar încerc să o calmez, pentru că acest gest 
nu înseamnă, de fapt, nimic. Bazându-mă pe ritmul în care 
se mişcă, mâna lui mă apasă aşa doar pentru că mă 
îndeamnă să mă mişc mai repede ca să ne îndepărtăm de 
toți aceşti ochi curioşi şi de şoaptele nu prea subtile. Poate 
că ar fi trebuit să sunăm înainte şi să intrăm pe uşa din 
spate? 

Aproape că mă împiedic în tenişii mei în timp ce încerc să 
țin pasul cu el. Abia atunci îmi dau seama că sunt încălțată 
cu tenişi?! 

— Nathan! îi şuier la ureche în timp ce traversăm nu 
foarte discret sala restaurantului de lux - presupun că 
gazdei i s-a spus să îl plimbe pe Nathan prin burta bestiei, 
ca să ştie toată lumea că el a fost aici — spre un hol care 
duce către un salon VIP. De ce a trebuit să mă răpeşti 
îmbrăcată aşa? Trebuia să-mi spui să mă schimb! Credeam 
că mergem la un pub sau ceva de genul ăsta. 

Ceea ce, îmi dau seama acum, era un gând prostesc. 
Rechinii sunt oficial în play-off, iar statutul de vedete al lui 
Nathan şi al lui Jamal a crescut vertiginos. Acum trebuie să 
fie atenți unde merg şi presupun că majoritatea puburilor 
nu ar avea un salon VIP care să le ofere intimitate. 

Sprâncenele lui Nathan se lasă în jos şi mă scrutează cu 
privirea în timp ce mergem. Îmi studiază pe rând elasticul de 


păr galben, tricoul cu logoul F.R.I.E.N.D.S., tenişii zgâriați şi 
blugii cu vedere la gleznă. Zâmbeşte. 

— Arăţi grozav, ca întotdeauna. 

— Nu, nu arăt deloc grozav, spun eu, izbindu-mă 
accidental de bicepsul lui când mă uit în spate la femeile în 
rochii minuscule care stau aliniate la barul pe lângă care 
tocmai am trecut. Arăt ca sora ta mai mică, adolescentă, pe 
care tocmai ai luat-o de la şcoală. 

Mâna lui mă apasă mai ferm pe spate ca să nu mă 
împiedic din nou. 

— Nu cred că femeile astea se zgâiesc aşa doar pentru că 
presupun că eşti sora mea mai mică. 

Aş vrea să infirm acest comentariu, dar în clipa următoare 
suntem absorbiți în interiorul salonului privat. Suntem doar 
noi aici, aşa că presupun că toate celelalte vedete au decis 
să-şi pună bucătarii să le gătească acasă în seara asta. 

O funie de catifea se prinde cu un clinchet în spatele 
nostru. Suntem conduşi într-un mic separeu, cu draperii 
atârnate în jur pentru mai multă intimitate. Acesta este un 
lucru bun, de asemenea, pentru că în spatele nostru tocmai 
începe să se formeze o mică mulțime, pregătită să primească 
autografe şi fotografii în momentul în care Nathan se aşază. 

— Poftiți aici, spune femeia pe care cu siguranță nu vreau 
să fiu geloasă. 

Îmi face discret cu ochiul surâzătoare şi pleacă legănându- 
şi şoldurile nostime. Abia când mă întorc spre Nathan şi îl 
văd că se uită la mine şi îşi reține un zâmbet îmi dau seama 
că tot timpul am tras cu raze laser spre amfitrioana care ne- 
a condus până acolo. 

— Ah, dacă privirea ar putea ucide, spune el, afişându-şi 
rânjetul tăcut. 

Deschid gura, vrând să mă apăr, dar suntem întrerupți. 

— Bree Cheese! spune Jamal Mericks şi imediat îl văd 
ieşind din separeul drapat, îmbrăcat într-un costum 


incredibil, apoi sunt smulsă de lângă Nathan şi prinsă într-o 
îmbrățişare enormă, plină de colonie scumpă. Nu o mai 
acapara, omule! Azi e ziua mea de naştere. 

— Da, Nathan, nu mai fi atât de zgârcit, spun sarcastic în 
timp ce scormonesc în geantă pentru a găsi cadoul pentru 
Jamal. 

El îşi freacă mâinile, iar ceasul de aur de la încheietura 
mâinii îi sclipeşte. 

— Oooo! Primesc un Bree-bibelou? Te rog, spune că da. A 
trecut prea mult timp de când mi-ai dat figurina aia pisică. 

Aceea fusese în onoarea unei seri în care eu şi Jamal am 
mers împreună la o cafenea cu pisici pentru ca el să-şi 
învingă frica de feline. Din păcate, zgârietura pe care a 
încasat-o de la o pisică tărcată s-a infectat urât, iar acum el 
nici măcar nu vrea să stea în aceeaşi cameră cu o pisică. 
Oricum, i-am luat figurina reprezentând o pisică doar ca să 
aibă o felină care nu-l va zgâria niciodată. 

— Închide ochii şi întinde mâinile! 

El se strâmbă, uitându-se la Nathan. 

— Nu are o pisică adevărată îndesată în geanta aia, nu-i 
aşa? 

— Şi dacă ar avea, tot nu ţți-aş spune, râde Nathan, 
câştigând dintr-odată toată admirația mea. 

Jamal oftează, închide ochii şi întinde palmele, ţinându-le 
căuş. 

— Îţi încredinţez viaţa mea! 

Deci iată care este povestea: lui Jamal îi place să se 
asigure că arată bine tot timpul, aşa că se strecoară să se 
uite în oglinda de la baie de multe ori când suntem într-un 
bar. Ultima dată, în timp ce era plecat să întrebe oglinda 
cine este cel mai chipeş dintre toţi bărbaţii, a ratat o 
întâlnire față în față cu Nicole Kidman. Nicole este pasiunea 
lui de-o viață, aşa că a fost devastat să afle că a ratat şansa 
de a o vedea. (Este important de menţionat că se întâmpla în 


afara sezonului şi că eram cu toţii după câteva pahare, iar 
amica lui Nicole Kidman o striga Sally.) 

Îi pun în mâini lui Jamal o mică oglindă compactă. 

— Ca să nu mai rişti să o ratezi vreodată pe Nicole! 

El întredeschide un ochi şi râde, deschizând mica oglindă 
circulară neagră pentru a se privi. 

— Bree-bibeloul perfect. Nathan, sper că nu te superi, dar 
o fur în mod oficial pe Bree ca să-mi fie cea mai bună 
prietenă. 

Strecoară oglinda în buzunar şi îşi pune un braț în jurul 
umărului meu în acelaşi timp în care eu îmi încolăcesc 
brațul în jurul taliei lui. Jamal mă îndepărtează de Nathan 
înainte să apuc să-i zăresc expresia. Nu ştiu de ce vreau să 
o văd. Nu e ca şi cum ar fi fost gelos. 

Dar îl aud pe Nathan mormăind: 

— Peste cadavrul meu. 

Aşa că este oarecum mulțumitor. 

El trage draperiile şi văd că toți băieții mei preferaţi sunt 
deja aşezaţi în jurul unei mese uriaşe. Sunt din nou uimită 
de faptul că prietenul meu cel mai bun este atacantul 
central al Rechinilor. Aceştia sunt coechipierii lui Nathan, 
unii dintre cei mai drăguți oameni pe care i-am cunoscut 
vreodată. 

Jamal Mericks este liderul apărării şi titular permanent, 
Derek Pender joacă la închidere, Jayon Price (noi îi spunem 
doar Price) joacă la primire, iar Lawrence Hill este mijlocaş 
stânga. Toţi aceşti bărbați ar putea să mă strivească între 
degetul mare şi arătător, dar sunt nişte uriaşi blânzi, care, 
sinceră să fiu, mă tratează ca pe regina lor. M-ar căra pe un 
scaun ridicat deasupra umerilor dacă i-aş lăsa. Nu am nici o 
idee de ce - probabil pentru că sunt acea fată care nu 
reprezintă nici un dram de amenințare cu corpul ei de 1,65 
metri. Pentru aceşti băieți (inclusiv pentru Nathan), sunt 
doar Bree Cheese, fata amuzantă, cu părul ondulat, pe care 


toată lumea o iubeşte şi care are un studio de dans 
deasupra pizzeriei. 

— Bree! 

Toţi băieții aplaudă când mă văd, iar eu fac o mică 
plecăciune amuzantă. Apoi simt brusc că băieții ăştia 
gălăgioşi mă ridică şi mă plimbă în jurul mesei, astfel încât 
să fiu înghesuită în mijlocul tuturor. Arăt ca un bebeluş 
aşezat între patru bodyguarzi. Întotdeauna se întâmplă aşa. 
Întotdeauna sunt foarte respectuoşi, dar le place să mă dea 
de colo-colo ca pe un cartof fierbinte. 

— Fără doamne în seara asta? întreb chicotind, în timp ce 
toți mă sărută pe rând pe obraz şi apoi îmi aşază un rând de 
pahare în față. 

Brațul lui Jamal se duce în spatele meu, pe bancă, şi nu 
pot să nu observ zâmbetul tăcut al lui Nathan, care mă 
priveşte din cealaltă parte a mesei. 

— Fără, nimeni nu se poate compara cu tine. Suntem doar 
noi în seara asta, spune Jamal cu un zâmbet aproape la fel 
de devastator ca al lui Nathan. Atâta flirt! De asemenea, Tati 
nu ne lasă să bem mai mult de un pahar din cauza 
meciurilor din play-off. Eşti în stare să petreci suficient 
pentru noi toți? 

Echipa îi spune Tati lui Nathan pentru că el este 
întotdeauna cel mai înțelept şi mai de modă veche. Dar asta 
nu pentru că nu i-ar plăcea să se distreze. El poate merge la 
petreceri cu cei mai buni dintre ei în afara sezonului, dar în 
sezon Nathan pune cariera pe primul loc. El face tot ce 
poate pentru a câştiga. 

Lawrence ridică un păhărel şi mi-l întinde cu o sclipire 
răutăcioasă, înainte de a-l lua pe al lui. Mă uit la el ca la un 
şarpe viclean, pentru că oricine mă cunoaşte ştie că nu sunt 
pasionată de alcool. Băieţii pot să bea un păhărel de alcool 
şi să nu simtă nimic. Dar eu sunt genul de fată care, după 
doar câteva păhărele, sare pe masă şi face karaoke pe 


melodiile lui Adele, având drept microfon o furculiță şi 
purtând un şervețel pe cap. Aceasta este o situație complet 
imaginară, bineînțeles. Nu s-a întâmplat cu adevărat acum 
câteva luni sau ceva de genul ăsta... 

Derek se întinde şi îşi ia un pahar. 

— A trecut prea mult timp de când nu am mai auzit 
cântecul meu preferat. 

Price şi Lawrence îşi înclină frunțţile împreună şi cântă 
într-un singur pahar de shot: 

— Bună, sunt Bree... 

Mda. Schimbă versurile şi mă sâcâie cât mai des posibil. 
Deci puteţi vedea că lucrurile pot scăpa de sub control 
foarte repede dacă nu sunt atentă. Pentru că nu am mâncat 
nimic de la prânz şi mă simt uşor tulburată după toate 
dezvăluirile recente ale lui Nathan, ar trebui să fiu foarte 
atentă cu aceste băuturi cu aspect nevinovat. Mă uit la 
băutură, apoi îl privesc din nou pe Nathan. Care sunt 
şansele să-i spun că vreau să-i dăruiesc copii dacă în seara 
asta beau mai mult decât un păhărel dintre toate paharele 
înşirate în fața mea? De obicei, mă pricep destul de bine să- 
mi ţin buzele pecetluite. Mă rog, mai puțin când vine vorba 
de cântecele de karaoke. 

Eu şi Nathan stabilim contactul vizual peste masă şi mă 
aştept să văd în privirea lui avertismentul de a fi atentă la ce 
fac (deoarece el a fost cel care a trebuit să mă dea jos de pe 
masă şi să mă ducă acasă după fabuloasa mea interpretare 
a melodiei lui Adele), dar zâmbetul i se lărgeşte şi 
încuviințează din cap, îmbiindu-mă să dau peste cap 
păhărelul. 

— Dă-i drumul, Bree! Voi avea grijă de tine în seara asta şi 
te voi duce acasă în siguranță. 

Ridică o mână şi îşi trece degetul mare peste degetul mic, 
lăsând în sus cele trei degete rămase: 

— Pe cuvânt de cercetaş! 


O senzație familiară de vârtej îmi gâdilă stomacul. Nathan 
va avea grijă să fiu în siguranță. Întotdeauna o face. Adaug 
această calitate pe lista de necesități pentru viitorul meu 
bărbat: pot să-i încredințez viața mea. Dau peste cap 
păhărelul şi las alcoolul să-mi ardă gâtul în timp ce toţi cei 
de la masă izbucnesc în strigăte şi urale. 


CAPITOLUL 8 
NATHAN 


— Du-te să vezi ce face, ca să nu mai fii obsedat, spune 
Jamal şi mă aduce din reverie înapoi în lumea reală. 

Imediat încetez să bat darabana în masă. Stăm aici de 
aproape trei ore. De obicei, suntem genul de tipi care până 
acum ar fi adunat o notă de plată pentru băutură destul de 
mare ca să-ţi cumperi o maşină nouă. Dar nu în seara asta. 
Toţi urmăm diete stricte pentru a ne menţine în formă 
maximă, ceea ce înseamnă alcool puţin sau deloc, proteine 
slabe şi multe legume. Nu ne facem de cap. 

Sau, mă rog, toți cu excepţia lui Bree, care a dat peste cap 
păhărelele cu alcool cu aceeaşi frenezie cu care un copil mic 
bea cutii întregi cu suc. De obicei, nu mă deranjează, dar în 
seara asta mă face să mă simt vinovat, deoarece cred că eu 
sunt motivul pentru care bea atât de mult. Când a aflat că îi 
plătesc chiria şi, în plus, că sunt celibatar, cred că i-am dat 
viața peste cap şi i-am risipit toate visurile. Nu am vrut să-i 


spun că sunt celibatar, dar într-un fel nu am avut de ales, 
fiindcă articolul lui Kelsey răspândea minciuni. Adevărul 
este că eu am ales să fiu celibatar. Nu ştiu, într-o zi m-am 
trezit şi mi-am dat seama că încercam să mă păcălesc pe 
mine însumi crezând că aş dori altă femeie în afară de Bree. 
Dacă dragostea nu e împărtăşită cu ea, prefer să nu fie 
deloc. 

„Oh, Doamne!” Acum îmi dau seama cât de absurd sună 
asta. Jamal are dreptate - trebuie să fac ceva cu această 
prietenie, altfel voi muri singur, tânjind de dor şi frustrat 
sexual. Nu pot continua la nesfârşit, dar mă simt blocat. Şi 
privirea lui Bree când am sugerat că ea ar putea fi motivul 
celibatului meu... Mai degrabă aş prefera să primesc o 
lovitură puternică în stomac decât să o mai văd. 

— Nu sunt obsedat. Sunt doar... 

— Obsedat, repetă, pe un ton obraznic, restul mesei la 
unison. 

Zâmbesc şi clatin din cap, uitându-mă la telefon să văd 
dacă Bree mi-a trimis vreun mesaj de salvare. Nici un mesaj 
de la ea. În schimb, am două apeluri pierdute de la agentul 
meu, urmate de cinci mesaje care mă obligă să-mi actualizez 
programul săptămânii şi să adaug mai multe întâlniri la o 
agendă deja încărcată. Există, de asemenea, o serie întreagă 
de mesaje de la mama cu propriile observaţii care îmi spun 
cum aş fi putut juca mai bine la ultimul meu meci. 


Mama: Tocmai mă uitam la cele mai importante 
momente ale meciului de luni seară şi mi-ai părut 
cam leneş. 

Mama: Cred că ar trebui să-ți concediezi nutriționistul şi 
să apelezi la doamna aceea pe care ţi-am găsit-o eu. 

Mama: Şi cred că ţii mingea prea mult timp. 


Super, acum este şi antrenoarea mea ofensivă! 


Eu: Acum sunt în oraş cu prietenii. Vorbim mâine. 
Mama: Incă eşti în oraş? Este târziu. Asta nu te va ajuta 
să joci mai bine. Trebuie să... 


Nu mai citesc şi îmi bag telefonul în buzunar. Acum mama 
locuieşte în Malibu, dar cumva aşteptările ei încă ajung la 
mine, în Long Beach. Totuşi, ele nu sunt nimic nou. Mama 
m-a îndemnat să joc fotbal cât mai bine încă de când eram 
copil. Ştiu că nu ar trebui să mă plâng prea mult, pentru că 
ea m-a ajutat să ajung unde sunt, dar mă agasează. Mai 
ales pentru că îmi arată cu acuratețe punctele slabe. Mă 
face să mă simt de parcă mâine ar trebui să mă trezesc mai 
devreme ca să mă uit la casete şi să văd dacă într-adevăr țin 
mingea prea mult timp. 

Mă întorc cu gândurile la Bree. 

— Ştiţi cum devine când bea. 

Jamal râde: 

— Da. Devine drăguță şi vorbăreață. Tu eşti cel 
insuportabil. 

— Când beau? 

— Nu. Când bea ea. Tu stai pe lângă ea ca un bodyguard 
şi te încrunți la toți cei care o privesc. Aşa că du-te! Mă 
împinge afară din salon cu vârful pantofului său lucios, din 
pânză. Du-te şi vezi unde este prietena ta înainte de a ruina 
toată petrecerea. Suntem deja odios de sobri din cauza ta. 
Nu ne face să ne roadem şi noi unghiile. 

— De acord. Du-te şi găseşte-o! spune Price. 

Lawrence ridică din umeri. 

— Cred că este destul de drăguţ că are mereu grijă de ea. 

Jamal arată cu degetul spre Lawrence. 

— Tipule, nu-l încuraja! 

Clatin din cap şi părăsesc salonul. Din fericire, barul este 
foarte întunecat, iar zona VIP este ascunsă în spate, departe 
de spaţiul principal, aşa că nu mă confrunt imediat cu fanii 
care vor un autograf. Mă strecor pe hol şi mă opresc chiar în 


fața toaletei femeilor. Bat la uşă şi o deschid puțin, pentru a 
striga: 

— Bree Cheese, eşti bine? 

Aud imediat un chicotit chefliu şi mă relaxez. 

— Asta sunt eu! Brânza Bree, spune ea şi probabil că nu 
se adresează nimănui în mod special. 

Dar, o clipă mai târziu, se deschide uşa şi apare în prag o 
femeie înaltă, cu părul negru. Este îmbrăcată sobru şi 
poartă pe chip un zâmbet ironic, muşcător. Preţ de o 
secundă, mă tem că este o admiratoare obsedată de mine şi 
că va începe să mă pipăie chiar acolo, pe hol (mi s-a 
întâmplat de câteva ori), dar apoi deschide mai larg uşa de 
la baie şi îşi ridică degetul mare, arătând peste umăr şi 
spunând: 

— Cred că prietena ta are nevoie de puțin ajutor. 

— Este bine? 

Intru imediat. Femeia mă urmează îndeaproape spre 
cabina închisă. 

— Da... dacă tu consideri că este în regulă să fie atât de 
beată. Mi-a vorbit la ureche în timp ce încerca să-şi scoată o 
pată de bere de pe tricou, apoi, dintr-odată, s-a făcut albă ca 
varul şi a fugit în cabină. 

Inima mi se strânge. Bree nu ţine la băutură. Trebuia să 
mă asigur mai devreme că o s-o lase mai uşor cu păhărelele 
date peste cap. Am hrănit-o cu forța cu o farfurie de cartofi 
prăjiți (spun forțat, pentru că atenția ei este aproape 
insignifiantă când se îmbată şi a trebuit să-i amintesc 
încontinuu să mestece), dar nu sunt sigur că a fost suficient 
pentru a absorbi tot alcoolul pe care l-a bătut în seara asta. 
Ajung la cabina închisă şi bat în uşă de două ori. 

— Bree? Eşti bine? Pot să intru? 

— NATHAN?! Bunăăă, spune ea, răsuflând greu, deşi pare 
foarte bucuroasă. 

Cel puţin ştiu că nu a leşinat sau nu a vărsat în cabină. 


— Da, eu sunt. Pot să deschid uşa? 

Sunt conştient de prezența femeii, pe care încă o simt în 
spatele meu. Aş vrea să o rog să plece. Nu e nevoie să fie 
martoră la aşa ceva, dar asta este problema cu fanii — ei nu 
consideră că vedetele trebuie să aibă intimitate, ci au 
impresia că noi am semnat un contract ca să fim asaltați 
permanent şi că viețile noastre particulare ar trebui să fie 
un fel de bufet deschis non-stop, de unde poţi să te serveşti 
când vrei. Dar Bree nu a semnat pentru aşa ceva şi ştiu că 
nu vrea să aibă de-a face cu lumina reflectoarelor, aşa că 
sunt foarte protector cu ea în public. Aş putea fi garda ei de 
corp în fiecare zi. 

— Sigur, fotbalistule! Mi casa es su casa. 

Bree este cea mai prietenoasă bețivă pe care o veți întâlni 
vreodată. Dacă vă puteți imagina, devine şi mai adorabilă cu 
fiecare păhărel pe care-l bea. Totuşi, trebuie să am grijă cu 
ea, pentru că o dată a încercat literalmente să-i dea cheile 
de la apartamentul ei unui bărbat fără adăpost, spunându-i 
acestuia că e casa lui, nu a ei. Este generoasă până la 
sacrificiu - ceea ce este ironic având în vedere că de fapt 
asta spune ea despre mine. 

— Poţi să deblochezi uşa? îi şoptesc. 

— Oh! chicoteşte ea zgomotos, iar eu mă uit din nou peste 
umăr. 

Bruneta încă este acolo, zâmbind încordată şi având în 
privire o strălucire răutăcioasă în care nu am încredere. Îmi 
încordez corpul, încercând să formez un zid de intimitate cu 
spatele. 

— Ups! De aici se trage apa... Hei, Nathaaan... unde 
găsesc zăvorul de deblocare? E prea întuneric ca să văd ceva 
aici. 

Oh, Doamne! Este beată în ultimul hal. 

— Deschide ochii, Bree. 

Bat la uşă. 


— Încuietoarea este aici. 

Ea oftează adânc - probabil când îşi dă seama că avea 
ochii închişi. 

— Ai dreptate! Acolo este! Uau, ce cameră îngustă! 

Aud clicul încuietorii şi mă pregătesc să deschid uşa, apoi 
îmi amintesc de femeia din spatele meu. Mă uit la ea cu ceea 
ce sper să pară un zâmbet blând. Trebuie să fiu foarte atent 
când am de-a face cu cineva în public, să nu fac ceva ce ar 
putea fi interpretat în mod greşit, ca fiind un gest agresiv 
sau furios — practic, orice ar putea deveni viral pe Twitter şi 
s-ar putea reflecta negativ asupra carierei mele. Bârfa este 
una, dar o poveste despre mine ţipând la un fan este alta. 

— Mă scuzati, v-ar deranja dacă... întreb eu, sperând să-şi 
dea seama din tonul meu că îi cer politicos să dispară de 
acolo. 

Ea zâmbeşte mai larg şi încuviințează din cap. 

— Nu, nu, deloc. Deschide! 

„Nu am vrut să spun asta.” 

Nu-i nimic. Trebuie doar să o iau pe Bree şi să o duc 
acasă. Ei bine, la mine acasă. În nici un caz nu o s-o trimit 
la ea acasă în halul ăsta. Nu am încredere că nu se va trezi 
pentru a pleca într-o aventură prin oraş în toiul nopții. 

Deschid uşa şi o găsesc pe Bree stând pe toaletă - din 
fericire cu pantalonii pe ea, altfel mâine ar fi îngrozită - şi 
rezemată de peretele cabinei. Are genunchii lipiți unul de 
celălalt, dar picioarele îi sunt desfăcute larg. Braţele îi 
atârnă pe lângă ea, iar brăţările colorate îi cad pe 
încheieturi. Arată ca un copil care a încercat să stea treaz 
până târziu şi în cele din urmă a cedat. Pata uriaşă de 
umezeală întinsă pe partea din față a tricoului ei sporeşte 
efectul. Dar este atât de drăguță chiar şi aşa! Aş vrea să mă 
pot apleca şi să o sărut. Doar un pupic rapid, ca să las să se 
elibereze puțin din ce simt pentru ea. A fost înăbuşit atât de 


mult timp încât mă doare fizic. Şi totuşi, nu am permisiunea 
de a fi acel bărbat din viaţa ei. 

Mă ghemuiesc în fața ei, luându-i o mână între palmele 
mele. 

— Bună, prietena mea frumoasă, cum te simți? 

Ea zâmbeşte cu ochii închişi din nou. 

— ATÂT de bine. Şi noua mea prietenă Cheryl este 
foaaarte drăguță. Ai făcut cunoştinţă cu ea? 

Mă uit la femeia de lângă mine, iar ea zâmbeşte ironic: 

— De fapt, mă numesc Kara. 

— Da, am făcut cunoştinţă, spun eu, răsucindu-mă iar 
spre Bree. Kara mi-a spus să văd dacă eşti bine. 

— Sunt bine, zice ea şi deschide brusc ochii. Şi nu-ţi face 
griji! Era foarte îngrijorată pentru problema ta - ochii ei se 
lărgesc şi coboară până în vecinătatea nasturilor de la 
pantalonii mei, apoi se ridică din nou spre ochii mei —, dar 
am pus-o la punct şi i-am spus să nu o creadă pe 
vrăjitoarea aia mincinoasă şi neruşinată. 

Încearcă să-mi dea un bobârnac în nas, dar nu reuşeşte 
decât să mă atingă pe obraz. 

— Disfun... erectile, se bâlbâie ea, pronunțând greşit 
cuvintele. Se opreşte şi se încruntă. Disfun... Mai încearcă 
de două ori să rostească acel cuvânt, apoi renunță. Ding-a- 
lingul!! tău nu este treaba nimănui! 

„Bine, da, este timpul să plecăm.” 

— Ei bine, eu şi ding-a-lingul meu îți mulțumim pentru 
asta. Ce-ai zice să mergem acasă acum? 

Ea se îmbujorează instantaneu: 

— Ceee? Dar este o petrecere! Ochii ei sunt umezi ca ai 
unui cățeluş, iar o parte a feței îi este lipită de peretele 
cabinei, care cu siguranţă îi va lăsa o urmă pe piele. 


11 În limba engleză „ding-a-ling” se referă la sunetul scos de un clopoțel, 
dar în jargon înseamnă penis. (n.tr.) 


— Cred că toţi băieţii au plecat deja de la petrecere. Este 
timpul să dormim pentru că mâine-dimineață avem 
antrenament. Mă ridic în picioare şi îi întind mâna lui Bree. 
Haide, trebuie să plecăm de aici! 

Ea îmi ia mâna şi se ridică în picioare, legănându-se 
zdravăn, apoi se aşază imediat la loc. 

— De faaapt... eu o să rămân aici. E prea întortocheat 
acolo sus, bâiguie în timp ce îşi plimbă o mână leneşă prin 
aer. 

— Hai, Bree! Sigur poţi să te ridici. 

Mă aplec şi o ajut să se ridice, înfăşurându-i braţul în 
jurul taliei mele şi făcând-o să se aplece spre mine. Aş lua-o, 
pur şi simplu, în braţe, dar am sentimentul că asta ar 
declanşa o scenă, iar mâine ar ajunge pe toate site-urile de 
bârfe. Aşa că încerc în schimb să o ţin în picioare, în timp ce 
ne croim drum cu stângăcie pe uşă. Când ieşim din cabină, 
ne trezim față în față cu Kara, chiar în momentul în care 
aceasta îşi strecoară telefonul înapoi în geantă. Totuşi, nu 
am timp să-mi fac griji pentru asta acum. 

— Mulţumesc pentru... „Spionaj? Pentru că ai tras cu 
urechea? Că ţi-ai băgat nasul unde nu trebuia?” ... pentru 
că ai avut grijă de ea. 

— Crede-mă, a fost plăcerea mea, spune ea. 

Are în ochi o sclipire care îmi dă un sentiment ciudat. Ca 
atunci când te uiţi la un film şi deodată camera de filmat se 
apropie pe o muzică lentă şi dramatică şi te gândeşti: „La 
naiba! Tipa aia este malefică!” Şi, inevitabil, cineva încearcă 
întotdeauna să pretindă că a ştiut asta tot timpul. „Tu nu 
ştiai nimic, Sandra.” 

Kara se răsuceşte şi ne deschide uşa ca să putem ieşi. 
Odată ieşiţi din baie, mă îndrept spre salonul VIP şi, din 
fericire, aici Kara nu ne mai poate urmări. Bree îşi lasă 
capul pe pieptul meu în timp ce mergem şi respiră adânc. 


— Miroşi foaaaarte bine. Chiar şi transpiraţia ta miroase 
bine. Cum reuşeşti să faci asta? 

Îi zâmbesc, dorindu-mi ca ea să fi vorbit serios când mi-a 
făcut acest compliment. 

— Eşti beată. Aşa se explică. 

Băieţii mă ajută să o scot pe Bree afară şi să o îndepărtez 
de ochii curioşilor, creând o barieră în jurul nostru în timp 
ce mergem. Jamal se umflă ca un păun, făcând cu ochiul şi 
flirtând cu toate fetele pe lângă care trecem. Este metoda 
perfectă de distragere a atenţiei de la Bree cea doborâtă de 
alcool şi care acum stă atârnată de mine. În parcare, mă 
pregătesc să o urc în maşină, când ea se întoarce spre 
băieți, cuprinsă de o vigilență subită. Pare revigorată, iar eu 
ştiu ce urmează. Se întâmplă de fiecare dată, dar de obicei 
sunt singurul care asistă la asta. 

— Voi veniți la Nathan, nu-i aşa? Putem face ceva foarte 
amuzant! 

Le arunc băieților o privire care spune „Refuzaţi!” Dar 
bineînţeles că ei îi oferă întotdeauna lui Bree tot ce vrea, 
întrucât este imposibil să o refuzi, şi toți acceptă propunerea 
cu plăcere. 

Şi uite aşa fundaşul, extrema dreaptă, mijlocaşul la 
închidere şi mijlocaşul stânga ajung la mine acasă, unde 
Bree ne vopseşte unghiile de la picioare în culorile echipei. 
Suntem cu toții aliniați pe canapea şi pe fotolii, cu 
pantalonii suflecaţi, în timp ce Bree se învârte pe lângă 
fiecare dintre picioarele noastre aşezate ca pe o bandă 
rulantă, pictându-ne unghiile cu aceeaşi atenție meticuloasă 
de care cineva ar da dovadă în timp ce dezamorsează o 
bombă. Îmi închipui că îi este foarte greu să se concentreze 
asupra degetelor de la picioare când camera se învârte cu 
ea. Totuşi, Bree este doar bucurie şi zâmbet tot timpul, 
spunându-ne că acest lucru ne va aduce un plus de noroc, 
făcându-ne pe fiecare dintre noi să promitem cu degetul mic 


ridicat că nu ne vom şterge unghiile înainte de următorul 
meci. 

Când vine să ne înlănțuim degetele mici pentru legământ, 
se apleacă peste mine şi apoi cade accidental în poala mea. 
Simt un gol în stomac când fața ei se apropie atât de mult 
de a mea. Ochii ei mă privesc intens. Bree nu a mai stat 
niciodată până acum în poala mea şi nu-mi vine să cred cât 
de bine mă simt. Pe fiecare centimetru din mine mă furnică 
emoția conştientizării acestui fapt şi încep să cartografiez 
mental toate modurile în care ea se potriveşte perfect în 
brațele mele. Mintea mea o ia razna. Este furioasă pentru că 
acum trebuie să ştiu cum arată Bree dezbrăcată şi cum se 
simte apăsată pe trupul meu. Tortură. 

Dintr-odată, toți ochii din încăpere sunt ațintiți asupra 
noastră, iar eu încerc să-mi dreg glasul. 

— Cred că este momentul să te culci, Bree. 

Ochii ei sunt încețoşați şi, în loc să se împotrivească ideii 
de a dormi aici, mi se ghemuieşte la piept, punându-şi capul 
pe gâtul meu. 

— Nu pot să merg. Sunt prea obosită, recunoaşte ea. 

Mă ridic în picioare cu ea în braţe şi o duc în camera ei, în 
pufniturile şi chicotelile înfundate ale băieţilor din jurul 
meu, ca şi cum am fi în liceu. 

— Cățeluş bolnav de dragoste, spune Jamal când trec pe 
lângă el, iar eu îi arăt degetul mijlociu prin spatele lui Bree, 
sperând că ea nu i-a auzit comentariul sau cel puţin nu şi-l 
va aminti mâine. 

După ce o pun pe pat, nu mai zăbovesc mult. O învelesc, 
sting luminile şi închid uşa în urma mea, fără să-mi permit 
o ultimă privire înapoi. Prietenia noastră a reuşit să se 
mențină în această stare platonică doar datorită capacității 
mele dobândite de a mă mişca rapid. De exemplu, dacă 
intru în bucătărie şi o văd pe Bree aplecată peste blat cu 
fundul ei bombat, care arată mult prea bine, nu rămân să 


mă uit. Merg mai departe. Dacă trec pe lângă Bree şi ne 
ciocnim din greşeală, nu mă opresc şi nu mă încolăcesc în 
jurul ei. Nu. Merg mai departe. Dacă suntem treji până 
târziu în noapte şi sunt tentat să-i spun că venerez 
pământul pe care calcă, merg mai departe. 

Aşa că în seara asta nu privesc înapoi să o văd dormind pe 
pernă, cu părul despletit în şuvițe sălbatice în jurul ei. Merg 
mai departe, întorcându-mă în living, şi ajung direct în 
bătaia privirilor prietenilor mei, aliniați pe canapea, cu 
sprâncenele ridicate şi brațele încrucişate. Totul arată ca o 
scenă. 

— Ce-i cu vibraţiile astea materne? întreb. 

Încremenesc în prag. Nu sunt sigur că vreau să intru în 
cameră. 

Lawrence este primul care vorbeşte. Este greu să îl iei în 
serios cu oja lui argintie şi neagră cu sclipici. 

— A venit momentul, omule. 

Mă încrunt. 

— Sună criptic şi de rău augur. 

Jamal îl izbeşte pe Lawrence în piept, enervat. 

— De aceea nu am vrut să rosteşti tu replica de 
deschidere, răbufneşte el şi clatină din cap. Trebuia să 
spună: „E timpul să-ţi iei fata”. A spus totul greşit. Trebuia 
să fie grozav. 

Încerc să-mi ascund zâmbetul. 

— Vrei să ies şi să mă întorc iar? Putem să o luăm de la 
capăt. 

— Nu, momentul s-a terminat, se bosumflă Jamal. 

Nu suportă când cineva îi strică momentele speciale. Şi 
sunt multe. Deja mă îndrept spre uşă: 

— Nu, nu s-a terminat. Haide, o să mai vin o dată! Hai s-o 
facem! 

Ies din cameră, revenind o clipă mai târziu, precum cineva 
care încearcă să pretindă că nu ştie de petrecerea-surpriză 


despre care a aflat accidental acum trei săptămâni. 
Lawrence îşi joacă bine rolul de data asta. 

— E timpul să-ţi iei fata, omule! 

Citesc în ochii lui Jamal că entuziasmul l-a părăsit puţin, 
dar este clar că există o parte din el care încă vrea să joace 
până la capăt. 

— Şi noi te vom ajuta să o faci, adaugă în cele din urmă, 
cu vocea lui de reclame. 

Sincer, chiar mi-au făcut o impresie foarte bună. Trag aer 
în piept: 

— A meritat, băieți. Foarte bine jucat. Mă trec fiori reci. 
Apreciez ce încearcă să facă băieţii, chiar apreciez, dar nu se 
va întâmpla. Problema e că Bree nu mă place ca pe un iubit. 

Izbucnesc cu toţii într-un hohot de râs. Price este cel care 
vorbeşte primul, în timp ce-şi tamponează degetul mare de 
la picior pentru a se asigura că oja este uscată înainte de a- 
şi pune şoseta la loc: 

— Mda. Femeile întotdeauna se ghemuiesc pe mine ca 
nişte pisicuțe când nu sunt atrase de mine. Nu contează, 
omule.  Scoate-ţi capul din fund! Femeia asta este 
îndrăgostită lulea de tine. 

Privesc înapoi spre camera lui Bree. Vreau să îi cred, dar 
îmi este prea greu. Am avut atâția ani la dispoziție să 
depăşim zona prieteniei, iar ea nu a făcut niciodată nimic în 
privința asta. De fiecare dată când mă apropii, ea ridică un 
câmp de forță foarte ferm care mă împinge înapoi. 

— Îţi spun, amice, ea nu vrea mai mult decât prietenie. 

— Sau poate că e doar speriată, spune Jamal, ridicându- 
se de pe canapea şi trăgându-şi pantalonii peste glezne. 

— Speriată de ce? 

— Să facă primul pas, iar sentimentul să nu fie reciproc. 
Sunteţi amândoi blocați într-un vârtej de frică şi lipsă de 
comunicare. Cineva trebuie să depăşească primul acest 
vârtej. 


Ştiu că are dreptate în ce mă priveşte. Sunt îngrozit să nu 
o pierd din nou. Am simțit gustul ăsta acum mulți ani, când 
am plecat la facultate, iar ea a ieşit din viața mea şi nu 
vreau ca acea situație să se repete vreodată. Dar se întâmplă 
acelaşi lucru cu ea? Încă nu am suficiente dovezi în acest 
sens. 

— Nu ştiu cum să-mi dau seama fără să o întreb direct. Şi 
este un risc prea mare. Nu vreau să o pierd, pentru că — 
vorbesc foarte serios — este cea mai bună prietenă pe care 
am avut-o vreodată. 

Jamal îşi îmbracă geaca. 

— În primul rând, dă-mi voie să-ți spun că mă simt 
impresionat de felul cum gândeşti. Şi în al doilea rând, ai 
nevoie doar de o oportunitate de a testa apele fără să existe 
repercusiuni. 

Sunt numai urechi acum. 

— Da? Şi cum aş putea să fac asta? 

Râde şi mă bate cu palma pe umăr în timp ce se îndreaptă 
spre uşă. 

— Nu ştiu, omule. Nu putem face noi toată treaba pentru 
tine. 

— Nu cred că aţi făcut nici o treabă până acum, îi spun lui 
Jamal, iar el îmi arată ambele degete mijlocii ridicate 
deasupra umerilor largi. Vom avea în curând o şedinţă de 
planificare pe tablă. 

Price se ridică în urma lui. 

— Îmi pare rău, dar sunt prea treaz ca să vin cu idei bune 
în seara asta. 

— Sunt puţin îngrijorat să aud asta, îi spun. 

Apoi în fața mea se opreşte Lawrence. 

— Eu zic să mergi înainte. Dragostea adevărată apare o 
singură dată în viață - nu o lăsa să treacă pe lângă tine. Cu 
toții clipim mirați auzind spusele celui mai agresiv atacant 


al nostru. Pare surprinzător de romantic pentru un om care 
pe teren acționează ca un tanc. 

Derek este ultimul care intervine şi îmi oferă sfatul său 
înțelept legat de ceea ce ar trebui să fac cu Bree pentru a 
ieşi din zona prieteniei. Dar vorbele lui nu sunt nici 
romantice, nici dulci, aşa că nu le voi repeta. „Deşi le voi 
păstra pentru o zi ploioasă.” 

Toată noaptea stau treaz, gândindu-mă la ce mi-au spus 
prietenii mei. O parte din mine crede că şi-au pierdut 
minţile şi că ar fi trebuit mai curând să mă sfătuiască să o 
uit pe Bree în loc să se gândească să încep o relație serioasă 
cu ea. Dar altă parte din mine se întreabă ce aş putea face 
pentru a testa apele. Şi poate că am cam multe fantezii 
gândindu-mă la ce a spus Derek... 


CAPITOLUL 9 
BREE 


Oh, nu! 

Cred că mi-a confundat cineva capul cu o stradă din oraş 
care trebuie reparată şi se ocupă de el cu un ciocan 
pneumatic. Afurisiți băieţii că m-au lăsat să beau atât de 
mult aseară! Trebuie să fi fost foarte ameţită pentru că, fără 
să deschid ochii, ştiu că sunt în apartamentul lui Nathan. 
Totul miroase ca el şi doar în patul de oaspeți al lui Nathan 


aşternuturile sunt atât de moi. Trebuia să fiu beată criță 
dacă nici măcar nu m-a lăsat să merg acasă. „Ce jenant!” 

Amintirile îmi plutesc prin cap, iar eu le acord atenţie cu 
ezitare. O parte din mine nu este sigură că vreau să-mi 
amintesc. Dacă mi-am dat jos bluza? Nu. Nathan nu m-ar fi 
lăsat să fac asta absolut niciodată. Dar ştim cu toţii deja că 
nu este exclus să-i fi cântat o serenadă oricui a vrut să mă 
asculte. 

Din fericire, nu am nici o amintire cu un astfel de 
eveniment. Am totuşi o amintire neclară a faptului că am 
vărsat o băutură pe tricou şi am fugit la baie să o scot. Cred 
că îmi amintesc că am vorbit cu o biată doamnă şi apoi... 
Da, a intrat Nathan şi m-a salvat. Întotdeauna procedează 
astfel. Probabil asta se adaugă la motivele pentru care nu se 
simte atras de mine - vrea o fată care să nu se dea în 
stambă cu regularitate. 

Dau pătura laoparte, spre disperarea capului care îmi 
bubuie, şi mă uit în jos: sunt complet îmbrăcată în ținuta de 
aseară şi ciudat de dezamăgită de asta. În filme, când cea 
mai bună prietenă se îmbată şi eroul o duce acasă în 
siguranță, el o ajută să se schimbe, îmbrăcând-o cu unul 
dintre tricourile lui supradimensionate (şi uitându-se tot 
timpul în altă parte cu cavalerism epic, desigur), iar ea se 
trezeşte înfăşurată în parfumul lui. În schimb, eu acum 
miros doar a bere. Hm? Şi a lac de unghii? 

Dar nu am timp să stau aici şi să-mi plâng de milă. Mă 
forțez să mă ridic în capul oaselor şi să mă întind după 
telefon. E o zi luminoasă, cu mult soare, aşa că ştiu că 
Nathan a plecat deja. Trebuie să respecte programul ridicol 
al echipei, aşa că de obicei este la locul de antrenament la 
6.30 sau la 7.00 în fiecare dimineaţă. Îi sunt recunoscătoare 
pentru dimineața asta, pentru că nu cred că aş putea să 
dau ochii cu el după ce i-am spus că miroase foaaarte bine. 


Hm, îmi amintesc partea asta şi o regret profund. (Deşi este 
adevărat, chiar miroase grozav.) 

Îmi deschid telefonul. Văd că este ora 8.00 dimineața şi, 
Dumnezeule sfinte, am 32 de e-mailuri necitite?! Este 
adevărat? Observ, de asemenea, că sora mea a încercat să 
mă sune de mai multe ori şi mi-a mai trimis un milion de 
mesaje. Nu este normal şi mă cuprinde o presimţire rea. 

Derulez lista de contacte şi apăs pe apelare când ajung la 
numele ei. Sună de câteva ori, dar nu-mi fac griji că doarme 
şi o deranjez. În primul rând, pentru că m-a sunat de 
suficiente ori ca furnizorul meu de telefonie mobilă să vrea 
să renunţe la afacere şi să-şi asume o nouă identitate. În al 
doilea rând, Lily are trei copii mai mici de şase ani, aşa că 
biata mea soră mai mare este întotdeauna în picioare în 
zori. Cineva să-i dea acestei femei un premiu. 

— Bună, scumpo! spune ea cu o voce puternică şi însorită 
care se izbeşte de craniul meu. NU, JOHNNY, PUNE 
CUȚITUL JOS! 

Suspin şi îndepărtez telefonul de la ureche. „Uf’ este 
singurul meu răspuns la cuțitul mânuit de Johnny. 

— Hei, eşti bine? mă întreabă Lily. Stai puţin, eu... DOUG, 
AI GRIJĂ DE COPII, MĂ DUC AFARĂ SĂ VORBESC CU B! 

Sâsâi ca o pisică furioasă, iar ea doar râde. Aud nişte 
papuci târşâindu-se şi mi-o imaginez cum îşi trage pe ea 
halatul roz pufos înainte de a deschide uşa de la intrare, 
către veranda din fața casei ei adorabile situate într-o 
suburbie a oraşului unde toate locuinţele sunt identice. Este 
o casă albă, are obloane negre şi o grădină cu trandafiri în 
față. Dacă mă uit pe fereastra apartamentului meu, văd o 
băcănie modestă, cu gratii la ferestre, nişte graffiti destul de 
îngrozitoare pe pereţi şi o sferă de gunoaie care se 
rostogoleşte pe trotuar. Los Angeles este atât de extravagant 
încât la doar cinci blocuri distanță de blocul meu de un 
galben spălăcit, cu podele lipicioase, întâlneşti apartamentul 


de pe plajă al lui Nathan, care a costat trei milioane de 
dolari şi are parcare cu paznic şi arbuşti perfect îngrijiţi. 

Aşa că da, eu şi sora mea suntem la polul opus. În timp ce 
eu am părul ondulat şi sălbatic, ea are părul drept, superb 
şi blond, care arată întotdeauna de parcă tocmai a ieşit de la 
salon. În timp ce aseară eu mă îmbătam în compania unor 
jucători de fotbal şi eram băgată în pat de cel mai bun 
prieten al meu, ea probabil îl adormea, legănându-l şi 
cântându-i, pe unul dintre nepoţii mei, înainte de a cobori 
să se aşeze pe canapea cu Doug - soțul şi iubirea vieții ei — 
ca să mănânce înghețată şi să se uite la televizor. Sunt 
sigură că el i-a făcut un masaj la picioare. 

Uneori sunt tentată să fiu geloasă pe ea, dar o parte mai 
mare din mine ştie, de asemenea, că nu m-aş simți 
niciodată fericită să am viaţa ei. Îmi place unde sunt. Şi îmi 
place că, dacă te uiţi la acel zid cu graffiti de lângă 
magazinul din colț, vei găsi numele meu scris cu un font 
foarte cool, pentru că l-am urmărit pe tip în timp ce îşi etala 
cu un spray arta originală pe zid şi i-am spus că este grozav. 
A adăugat numele meu ca tatuaj pe dragonul care îl 
măcelărea pe om. O chestie foarte drăguță. 

Nu vreau viața lui Lily, vreau doar ca un bărbat să mă 
iubească aşa cum Doug o iubeşte pe ea. Asta este partea 
pentru care sunt cu adevărat geloasă. 

— Are cineva probleme cu mahmureala? întreabă ea cu 
blândeţe şi îi intuiesc zâmbetul în glas. 

— Da, răspund şi oftez. Jamal şi-a serbat ziua aseară, iar 
Nathan nu i-a lăsat pe băieți să bea mai mult de un pahar — 
deci să spunem că eu am băut pentru toată lumea. 

Sora mea râde, iar sunetul este atât de dulce pentru 
urechile mele. Mi-aş dori să stau cu ea şi să-mi pot aşeza 
capul pe umărul ei rotund şi rozaliu. 

— Biata B! Asta explică totuşi filmulețul. 


Mă ridic în picioare ca scuturată de un spasm şi simt cum 
creierul meu se loveşte de craniu. 

— Ce filmuleţ? Ţi-a trimis Nathan vreun filmuleţ jenant cu 
mine? Jur că o să... 

— Calmează-te, amețţito! Chiar nu ştii? 

— Ce să ştiu? 

Încep să mă uit frenetic prin cameră, ca şi cum sper să 
găsesc un răspuns surprinzător. De pildă, o imagine care să 
mă reprezinte cocoţată pe masă, pictată pe perete. Sau un 
fragment sonor al ultimei mele serenade care să se audă din 
boxele de deasupra capului. Dar nu este nimic. Doar camera 
de oaspeți imaculată şi ferestrele largi, care dau spre 
oceanul leneş. 

— Oh, Doamne! Bine, acum vreau să respiri adânc! 

— Lily, spune odată! 

Stau în picioare şi ignor agitația care îmi răscoleşte 
stomacul în timp ce dau buzna în bucătărie, sperând să 
găsesc alte indicii care să arate că am comis ceva grav. Dar 
nu găsesc nimic în afară de un măr şi un bilet cu scrisul lui 
Nathan: „la un medicament pentru durere de cap! Bea! 
Mănâncă! O să te sun în pauză. Şi nu-ţi face griji, nu ai 
cântat nimic din Adele aseară”. 

Zâmbesc în sinea mea, simțindu-mă măcar puțin uşurată. 

Asta până când sora mea mă face să revin cu picioarele pe 
pământ. 

— La un moment dat, aseară, ţi-ai cam vărsat mațele în 
fața unui reporter într-o baie. 

— NUUU! spun eu şi respir adânc, sprijinindu-mi 
antebraţele pe blatul din bucătărie. Cum adică mi-am vărsat 
mațele? 

— Cred că ar trebui să te uiţi la filmuleţ. 

— Unde l-aş putea găsi? mă smiorcăi, iar râsul ei ascuțit 
îmi dublează îngrijorarea. 


— Întrebarea corectă este unde nu l-ai putea găsi. Este 
deja viral, B. Peste tot... pe Instagram şi pe Twitter. Dar 
vestea bună este că toată lumea te iubeşte şi crede că eşti 
adorabilă. Ai primit chiar şi un hashtag! 

O spune de parcă aş fi înființat o organizație caritabilă de 
renume mondial. 

— Oh, Doamne, ar fi bine să nu includă cuvântul sâni! 

— Nu, dar cred că, după ce vei vedea videoclipul, mai 
degrabă îți vei dori să-ți fi arătat sânii. 

Nici măcar nu l-am văzut încă şi deja mă gândesc unde aş 
putea să mă mut. Cum se poate intra într-un program de 
protecție a martorilor? Oare aş putea să mă mut în 
străinătate? În Spania? Întotdeauna mi-am dorit să merg 
acolo. Va trebui să învăţ spaniola şi asta ar putea fi o 
problemă. LA NAIBA! DE CE ÎN LICEU AM ALES SĂ 
STUDIEZ FRANCEZA ÎN LOC DE SPANIOLĂ? Dar stai, 
problema este rezolvată - voi merge în Franța. „Oui, vreau o 
porție de cartofi prăjiți, te rog.” La naiba, şi franceza mea 
este ruginită! 

— Închide şi intră pe site-ul TMZ. Sună-mă înapoi când 
termini, îmi cere ea. 

„TMZ! Glumeşti?!” 

Mă simt de parcă aş fi băut un bidon întreg de lapte 
stricat. Închid şi, cu mâinile tremurânde, tastez adresa web 
pe telefon. Nu am nevoie de prea multe căutări ca să găsesc 
articolul... PENTRU CĂ ESTE AFIŞAT MARE, CHIAR PE 
PRIMA PAGINĂ A SITE-ULUI!!! 

Şi abia atunci mă izbeşte adevărul în față. 

Oh, nu! Am făcut iar ceva îngrozitor aseară, iar faptele 
mele mă privesc din filmulețul care însoţeşte articolul foarte 
lung. Am bârfit. Se pare că noua prietenă pe care mi-am 
făcut-o aseară în baia barului era Kara Holden, o jurnalistă 
de la TMZ specializată în cancanuri. 


În timp ce ochii mei treziți din beţie se concentrează 
asupra versiunii mele cu ochii aburiți de alcool, simt o 
gheară în piept care îmi prinde plămânii. Oh, Doamne! NU, 
NU, NU! 

Titlul articolului suna aşa: 


STARUL DE FOTBAL AMERICAN NATHAN DONELSON, 
ÎNDRĂGOSTIT DE CEA MAI BUNĂ PRIETENĂ ŞI SCOS 
PE TUŞĂ? 

Pregătiți-vă, doamnelor! O veche prietenă a lui Nathan 
Donelson dă de înțeles că acesta ar putea fi oficial scos pe 
tuşă din cauza ei. Instructorul local de dans Bree Camden 
susține că ea şi Nathan nutresc sentimente secrete unul 
pentru celălalt încă din liceu. Urmăriţi interviul meu 
exclusiv pentru a afla întreaga poveste! 


Îmi înghit greața, apoi dau click pe play. Totul se 
înrăutăţeşte. În mod clar, în acest filmuleţ sunt beată criță 
şi mânuiesc un creion de îndepărtare a petelor de parcă ar fi 
o baghetă magică. 


Bree: Ştii... Cheryuyyl... 

Kara: Mă numesc Kara. 

Bree: Hm... Nu mă întrerupe, nu e frumos. Oricum... 
Doar voiam să-ți spun că nu este nimic în neregulă cu 
Nathan Donelson şi cu ştii tu ce. (Face cu ochiul 
amenințător.) Malefica lui fostă iubită a încercat doar să-l 
facă să-i pară rău, pentru că nu a vrut să se culce cu ea. 

Kara: Serios? Şi de ce crezi că nu a vrut să se culce cu 
ea? 


„Nu, Bree. Nu o face!” 


Bree: Spune că e din cauza jocului. Dar eu cred că e din 
cauză că tânjeşte după altă fată, pe care nu o poate avea. 


(Îşi freacă obsesiv tricoul cu creionul de curățat, arătând 
ca un copil neglijent.) 

Kara: Şi cine crezi că este? 

Bree: (Îşi îndreaptă creionul spre Kara) Ne petrecem 
fiecare zi împreună. Suntem cei mai buni prieteni de 
milioane de ani. Trebuie să fiu eu! Cine altcineva ar putea 
fi? 

Kara: Uau! Asta este foarte interesant. Şi ai sentimente 
pentru Nathan? 

Bree: (Priveşte gânditoare creionul pentru îndepărtarea 
petelor.) Cheeryyyl, dacă aş putea... aş folosi acest creion 
pentru a şterge orice altă femeie din viața lui Nathan. 
Astfel, aş rămâne doar eu în viața lui. (Se încruntă.) 
Trebuie să mă întind acum. 


Şi în acel moment dispar în cabină şi închid uşa. Însă 
articolul nu se termină aici. Următorul filmuleţ este însoțit 
de un scurt text: 


Ce credeţi, prieteni? Arată acesta ca un bărbat 
îndrăgostit? Eu sunt de părere că da. Daţi votul vostru 
oficial în sondajul de mai jos! 


Videoclipul este filmat din spatele lui Nathan şi este clar 
că a filmat Kara fără ştirea lui. Mi se strânge inima când îl 
văd cum se ghemuieşte în fața mea şi mă ia de mână. 
Vorbeşte cu atâta tandreţțe, frecându-şi degetul mare de 
încheieturile degetelor mele. Iar eu par... paralizată de 
iubire. „Ce naiba, Bree? De ce trebuie să arăţi aşa?” Oricine 
se uită la acest filmuleţ poate vedea că practic am 
emoticoane cu inimi strălucitoare în ochi în timp ce îl 
privesc. Şi el este îndrăgostit de mine?! HA! Nu. Nathan 
arată ca un bărbat care are grijă de o fetiță de 10 ani care 
şi-a pierdut mama. În nici un caz acea Bree nu poate atrage 
vreo parte din Nathan. 


Nu las filmulețul să ruleze până la sfârşit. Nu mai pot 
suporta. 

Eu şi Nathan suntem cei mai buni prieteni şi aşa vom fi 
până când vom avea 90 de ani sau până când el se va 
căsători, iar soția lui mă va excomunica. Eu nu vreau să-l 
pierd niciodată. Iar porcăria asta?! Este sfârşitul prieteniei 
noastre. Am fost atât de atentă să nu arăt niciodată, nici 
măcar puțin, care sunt adevăratele mele sentimente, iar 
acest articol absurd mă dă de gol în cel mai evident mod cu 
putință! Acum Nathan va începe să se poarte ciudat cu 
mine. 

O sun înapoi pe Lily. 

— L-ai văzut? mă întreabă ea. 

— Te rog să mă calci cu maşina! 

— Hai, B, vino-ţi în fire! Nu este aşa de rău. Şi ce dacă 
Nathan află că îl placi? Era şi timpul, nu crezi? 

Îmi vine să-i smulg surorii mele firele de păr de pe braţ 
unul câte unul pentru că a spus asta! 

— E cel mai rău, Lily! Tu spui că acum este timpul şi eu 
spun că deja a trecut prea mult timp! Au trecut şase ani de 
când am redevenit prieteni. A trecut prea multă vreme ca să 
anunti brusc: „Hei, apropo, te-am iubit în tot acest timp!” Şi 
în tot acest timp el nu a dat nici măcar un semn că ar fi 
atras de mine. Niciodată nu forțează nota. Se întâlneşte cu 
plăcere cu alte persoane şi dă exact zero semne că mă vrea 
în altă calitate decât cea de prietenă. Aşa că, DA, este cel 
mai rău! 

Pun telefonul pe difuzor şi îl aşez pe blatul de bucătărie ca 
să-mi pot freca fața cu palmele. Părul îmi cade peste obraji 
şi îmi dau seama că, pe lângă toate astea, mi-am pierdut 
elasticul preferat, pe care l-am purtat aseară la bar! HAIDE, 
UNIVERSULE! 


— Şi dacă Nathan vede asta? Nu, pe cine păcălesc, sunt 
sigură că a văzut deja. Acum o să creadă că am sentimente 
pentru el! 

Urmează o pauză lungă la telefon înainte ca sora mea să 
vorbească încet: 

— Ei bine, tot cred că a fost un lucru bun că s-a dat totul 
în vileag. 

Mârâi, enervată: 

— Lily, tu nu înţelegi. Ştii ce va face Nathan dacă va afla 
că am sentimente pentru el? Nu-i dau şansa de a răspunde, 
pentru că acum sunt isterică: SE VA ÎNTÂLNI CU MINE! Se 
va întâlni cu mine din milă, apoi se va plictisi să mă tot 
compătimească şi vom avea o despărțire groaznică şi 
ciudată, iar toți aceşti ani de prietenie vor pieri în flăcări. 

— Dar nu ştii sigur! 

— Ba da, ştiu! Ai văzut cu ce femei se întâlneşte? Sunt 
superbe, supermodele uimitoare, dar nici ele nu-i pot capta 
atenția mai mult de câteva săptămâni. Nathan vrea lângă el 
o femeie perfectă, care nu cred că există, şi nu se va 
mulțumi până ce nu o va găsi. Întreab-o pe biata fată căreia 
i-a tras clapa la o întâlnire acum câteva luni! 

— Şi de unde ştii că i-a tras clapa? 

— Pentru că am fost cu el. Am văzut tot ce s-a întâmplat. 
Ne jucam Super Mario pe consolă, apoi ea a sunat extrem de 
furioasă, în vreme ce el nici nu părea să se sinchisească. Nu 
vreau să cunosc această latură a lui Nathan. 

Lily îşi drege uşor glasul, într-un mod care aproape că 
sună ca şi cum ar fi râs. 

— Deci... fă-mă să înțeleg! I-a tras clapa fetei pentru că 
stătea să se joace Super Mario cu tine. Spune-mi, Bree, cât 
de des se întâmplă asta? 

Îmi îngustez ochii, chiar dacă ea nu mă poate vedea. 

— Înţeleg ce faci. Nu transforma asta în ceva ce nu este. 


Urăsc când oamenii procedează astfel, când încearcă să- 
mi inoculeze o idee despre viitorul cu Nathan. Nu, nu voi 
permite aşa ceva. Dacă am învăţat ceva important în urma 
accidentului meu din liceu şi a pierderii singurului viitor pe 
care îl plănuisem, acel ceva este că totul se rezolvă mai bine 
dacă trăiesc în prezent şi folosesc ce am. Nu are sens să mă 
bazez pe ceva ce nu am oficial în mâinile mele. Viaţa ne 
trage preşul de sub picioare tot timpul, aşa că, dacă pot fi 
fericită cu ce am, voi trăi o viață mai sănătoasă. În acest 
moment, am un prieten foarte bun, cu care îmi place să îmi 
petrec timpul. Dacă încep să fiu din ce în ce mai 
nemulțumită şi să sper la mai mult de la relaţia cu Nathan, 
atunci îl voi pierde pentru totdeauna. 

— Nu vreau o idilă cu el, bine? Sau vreau, dar numai dacă 
el o va iniția, declarându-şi dragostea nemărginită pentru 
mine. Orice altceva se va sfârşi ca un eşec epic, pentru că 
nimeni - nici măcar tu - nu ar vrea să fie într-o relaţie în 
care nu este iubit cu aceeaşi fervoare cu care iubeşte. 

— Biiine, OK. Înţeleg ce vrei să spui. 

— Chiar înţelegi? 

— Nu, dar vreau să-mi faci un cadou de ziua mea, aşa că 
te mint. 

Mârâi din nou şi mă sprijin cu spatele de blat. 

— Lily, ce ar trebui să fac acum? Cred că o să vărs. 

Pun ochii pe mărul pe care mi l-a lăsat Nathan, dar 
stomacul îmi spune: „Categoric, nu”. 

— Ia-o încet! Erai beată. Nu trebuie să recunoşti nici un 
sentiment față de el, iar totul poate reveni la normal dacă 
asta îți doreşti. 

— Asta îmi doresc. 

Ea chicoteşte din nou. Îi voi lua totuşi un cadou de ziua ei, 
dar va fi unul jalnic. 


— Bine, sigur. Spune-i că de vină a fost alcoolul şi 
continuați-vă prietenia plictisitoare, platonică şi fără 
scântei. 

— Nu-mi place tonul tău. 

— N-ai ce face, obişnuieşte-te cu el! 

Oftez şi închid ochii strâns. 

— Acum trebuie să închid şi să-l sun. 

— Bine. Mult noroc! Te iubesc, B. Şi dormitorul meu de 
oaspeţi este liber dacă simți nevoia să te ascunzi undeva. 


CAPITOLUL 10 
NATHAN 


Tocmai mă pregăteam să intru într-o şedinţă cu antrenorii 
liniei ofensive când îmi sună telefonul. Am aşteptat acest 
apel toată dimineața - de când am venit la terenul de 
antrenament şi am fost luat cu asalt de zeci de reporteri 
(mai ales de cei de la ziarele de scandal) care voiau să 
comentez filmulețul în care cea mai bună prietenă a mea îşi 
declara sentimentele față de mine. Geanta sport îmi cade de 
pe umăr şi se izbeşte de pământ cu un zgomot înfundat. Nu 
m-am deranjat să-mi verific contul de social media în 
această dimineaţă înainte de antrenament, aşa că încă nu 
văzusem filmulețul şi articolul. Nu am răspuns la nici una 
dintre întrebările reporterilor, dar sunt sigur că fața mea a 
spus totul. 


M-am grăbit să ajung înăuntru, practic am alergat până la 
vestiar, unde mi-am scos telefonul şi am găsit imediat un 
videoclip cu o Bree foarte beată care flutura un creion de 
îndepărtare a petelor şi îi spunea unei femei reporter că aş 
tânji în secret după ea. Aproape că mi-a venit să vărs la 
partea aia. Dar apoi... Apoi a spus că şi-ar dori să le poată 
şterge pe toate femeile din viața mea, lăsând-o doar pe ea, 
iar un foc mi s-a aprins în inimă, ridicându-mă de la 
pământ ca un balon de aer cald. Managerul m-a sunat la 
scurt timp după aceea şi m-a întrebat dacă vreau să fac un 
comentariu oficial. I-am spus că trebuie să aşteptăm până 
când voi avea ocazia să vorbesc cu Bree. 

Aşa că toată dimineața am fost foarte agitat. Mi-am pus 
întrebări. Am sperat. Oare asta să fie? Putea fi acela 
momentul din care totul o să se schimbe pentru noi? 
Fiindcă eu sunt pregătit. 

Cobor privirea spre telefon şi apoi o ridic spre colegii de 
echipă care se îngrămădesc spre sala de conferinţe. 

— Luaţi-o înainte, băieți! Vin şi eu într-un minut. 

Ei încuviințează din cap şi apoi rămân singur pe hol. 
Respir adânc înainte de a răspunde. 

— Bună, Bree la telefon. 

Oare tonul ei e obişnuit? 

— Bună! Aici Nathan, salut! 

Tonul meu a fost cu siguranță mai normal decât al ei. 
Înseamnă că a văzut filmuleţul. În nici un caz nu voi fi 
primul care va aduce vorba despre asta, aşa că încerc să 
tergiversez. 

— Ce mai faci? Cum te simți în dimineața asta? 

Ea oftează. 

— Păi, mă întrebam dacă ştii vreun loc de unde aş putea 
cumpăra un cap nou. Cred că ăsta este oficial stricat. 

Râd şi lovesc uşor peretele cu vârful pantofului. 

— Îmi pare rău, cred că nu ai noroc. 


Râde şi ea, dar pare tensionată şi afectată. Şi apoi se face 
linişte. Ştiu ce se întâmplă. Şi ea trage de timp. Aşteaptă. 
Nici unul nu vrea să fie primul care aduce în discuţie beţia 
cu tequila. Poate că ar trebui să aşteptăm şi să purtăm 
această conversaţie față în față. 

Capul unuia dintre antrenorii mei se iveşte la capătul 
holului: 

— Donelson, ne pregătim să începem. Nu vii şi tu? 

— Da, scuză-mă! Vin într-un minut. 

Nu pare prea mulțumit când aude asta. 

NFL este foarte diferită de fotbalul din facultate. Aici nu ne 
dădăceşte nimeni, dar suntem amendaţi în mod cert dacă 
întârziem la antrenamente, suntem ținuți pe tuşă sau chiar 
excluşi din echipă când ratăm prea mult. Când joci la nivel 
profesionist, toți aşteaptă de la tine doar competenţă totală, 
iar această presiune mă apasă mereu, în unele momente 
mai mult decât în altele. Ca acum, de exemplu, când trebuie 
să vorbesc cu Bree, dar trebuie să mă duc la şedinţa aceea. 
În timpul sezonului, îți pierzi dreptul la o viață normală. 
Toată lumea şi orice altceva în afară de fotbal trebuie să fie 
pe planul doi. Dar eu nu vreau să o pun pe Bree pe planul 
doi. Vreau să-i acord toată atenția mea, ca să se simtă 
apreciată. Pe de altă parte, trebuie să mă concentrez sută la 
sută asupra carierei mele, altfel voi rămâne în urmă. 
Trebuie doar să găsesc o modalitate de a-mi aduce 
capacitatea la 200%. Până acum, simțeam că pot ţine totul 
în echilibru. Dar în ultima vreme trăiesc un sentiment pe 
care nu-l pot descrie şi care mă urmăreşte peste tot pe unde 
mă duc. Este ca şi cum totul s-ar roti în jurul meu în 
permanență. Nu am cum să mă liniştesc. 

Nu ştiu... Voi fi bine. Probabil sunt doar emoţiile din play- 
off. 

Mă uit spre sala de conferințe, ştiind că trebuie să intru 
acolo înainte de a întârzia oficial. 


— Ascultă, Bree... 

— N-AM VRUT SĂ ZIC NIMIC DIN CE AM ZIS! strigă ea 
dintr-o suflare. 

Plămânii mi se dezumflă şi mă întorc cu spatele la şedinţa 
în care ar trebui să fiu. 

— Vorbim despre filmuleţ? 

— Da. Şi, Nathan, să ştii că îmi pare atât de rău! Ştii cum 
mă simt când beau tequila. Bree cea beată este ca un 
animal care-şi apără teritoriul, iar eu am spus o mulțime de 
prostii, că tu ai sentimente pentru mine şi că eu am 
îndepărtat alte femei din viața ta ca pe nişte pete, dar de 
fapt vorbea alcoolul, nu eu. Numai tequila a fost de vină! 

Nu pot să vorbesc, pentru că nu ştiu ce să spun. 
Gândurile mi se învârt în cap ca un ghem de mărăcini pe o 
prerie bătută de vânturi. 

Mi-am permis să visez prea mult în dimineaţa asta. Ar fi 
trebuit să ştiu. Bree îmi tot spune de şase ani că nu ar vrea 
să aibă niciodată o idilă cu mine. De ce, după un discurs la 
beție, am putut crede că sentimentele ei s-ar fi schimbat? 

— În ordine, o liniştesc şi mă forțez să chicotesc, pentru că 
nu vreau să par un ciudat şi să o pierd din cauza asta. Aşa 
credeam şi eu. Nu-ţi face griji în privința asta. Am şi uitat ce 
a fost aseară. 

— Eşti sigur? Trebuie să vorbim mai mult despre asta? Nu 
te-am convins că spun adevărul? Pentru că suntem atât de 
buni prieteni încât ar fi practic un incest dacă am avea o 
idilă! Îţi poţi imagina?! spune ea cu un râset slab. 

Îmi încleştez pumnul pe lângă corp pentru că, da, îmi pot 
imagina. Şi nu mi se pare deloc incest. Mă simt de parcă aş 
fi mers cu picioarele goale şi aş fi călcat într-un cui ruginit. 
Trag adânc aer în piept şi îmi frec ceafa. 

— Serios, este totul în regulă, Bree. Te cred. Dar acum 
trebuie să intru într-o şedinţă cu antrenorii. 


— Oh, sigur! Sigur că da! Îmi pare rău că te-am deranjat. 
Putem vorbi mai târziu. 

— Bineînţeles. 

— Cinăm diseară? 

— Da, îți trimit un mesaj când se termină antrenamentul. 
Probabil pe la 18.30. 

— Grozav! spune ea cu o voce prea veselă, care mă calcă 
pe nervii amorțiți. O să fac lasagna vegetariană. 

Oftez adânc, simțindu-i încercările evidente de a neutraliza 
situația. M-am săturat de neutralitate. Sunt pregătit să 
provoc o furtună. 

— Nu trebuie să găteşti. Putem să comandăm ceva şi iau 
mâncarea în drum spre casă. 

— Nu. Vreau să gătesc ceva bun! Măcar atât pot să fac 
după toate astea. Voi pregăti o lasagna, ne vom juca Super 
Mario ca de obicei şi totul va fi minunat! 

Da. Complet normal. 

„Totul va fi minunat.” 

* 

Ajung acasă după antrenament şi imediat simt mirosul 
apetisant de lasagna vegetariană gătită de Bree şi o văd 
zumzăind prin bucătărie şi dansând pe Do You Believe in 
Magic. Bree a făcut practică, după orele de curs, în 
bucătăria unui mic restaurant de când ne-am cunoscut 
până când a absolvit liceul. Am încercat să mă angajez şi eu 
acolo pentru a petrece mai mult timp cu ea, dar părinții mei 
au aflat şi m-au făcut să renunţ. Nu voiau să mă concentrez 
la altceva în afară de sport şi, cum ei erau destul de 
înstăriți, nu am avut niciodată nevoie de o slujbă. 

Părinţii lui Bree munceau însă din greu pentru fiecare 
bănuț pe care îl câştigau, la fel ca Bree. Nu ştiu cum a 
reuşit să facă totul - şcoală, dans şi muncă —, dar a reuşit. 
O parte din mine era invidioasă pe ea şi pe modul în care a 
reuşit să muncească şi să economisească pentru a-şi 


cumpăra propria maşină. Da, este adevărat, era o hardughie 
pe roţi, dar era a ei! Mie mi s-a oferit totul şi chiar şi atunci 
am fost cocoloşit de fiecare dată. Am condus un bolid de 40 
000 de dolari la vârsta de 16 ani — asta în timp ce bara de 
protecție a maşinii lui Bree era lipită cu bandă adezivă verde 
neon. 

Nu mă pot plânge prea mult pentru că părinții m-au adus 
unde sunt acum, dar se pare că o parte din sufletul meu nu 
i-a iertat pe deplin pentru cât de mult m-au condus spre 
succes, deoarece de fiecare dată când văd numele lor pe 
ecranul telefonului când mă apelează, trebuie să respir 
adânc înainte de a răspunde. Tot ce îmi doream erau fotbal 
şi bandă adezivă verde neon, dar întotdeauna am avut 
sentimentul că părinții mei s-au uitat la mine şi nu au văzut 
decât un mod de a-şi asigura securitatea financiară şi 
statutul pentru tot restul vieții. Fotbalul a fost singura viață 
pe care au vrut să o trăiesc. 

Dar am vorbit destul despre părinții mei. 

Bree este o bucătăreasă incredibilă, dar ştiu că urăşte să 
gătească, motiv pentru care mă simt prost când o privesc 
cum încearcă să se revanşeze pentru ce s-a întâmplat 
aseară. Deşi, recunosc, nu pare că ar uri să pregătească 
lasagna în momentul de față după cum îşi mişcă şoldurile 
pe muzică. 

Încă nu mă vede, aşa că, zâmbind, îmi încrucişez braţele 
la piept şi mă sprijin de cadrul uşii în timp ce o privesc cum 
se apleacă peste blatul din mijlocul bucătăriei pentru a 
lansa cu un zvâcnet o mână de parmezan ras într-un bol de 
salată. Părul îi tresaltă în jurul umerilor de parcă ar fi la fel 
de energic ca ea. 

Dintr-odată, devine conştientă de faptul că sunt acolo şi 
îşi înalță capul. Obrajii i se înroşesc doar pentru o fracțiune 
de secundă înainte ca dansul ei să devină şi mai încins. 


— Eşti un ticălos dacă stai acolo şi mă spionezi! strigă ea, 
încercând să acopere muzica, şi vine în paşi de dans către 
mine. Se preface că aruncă o lansetă şi mă trage spre ea. 

Mă duce la spălătoria de maşini. Mergem la cumpărături. 

Nu spun nimic, doar zâmbesc în timp ce Bree îşi mişcă 
brațele ca valurile oceanului până în fața mea. Este cea mai 
incredibilă balerină şi să o vezi dansând este cu adevărat 
magic, dar, oh, Dumnezeule, este o dansatoare modernă 
adorabil de sălbatică! Părul i se răsuceşte şi i se roteşte. 
Poartă un maiou de un roşu-închis, cu multe bretele 
minuscule încrucişate. Nu ştiu cum a reuşit să intre în 
chestia aia. Partea din spate este joasă, lăsând vederii o 
bună parte din spate, dar şi sutienul sport de culoare 
neagră. Pantalonii de jogging gri, largi, cu banda elastică 
trasă în jos, îi cad pe şolduri. Îmbrăcămintea îi scoate în 
evidenţă fiecare dintre curbele şi formele atletice, iar eu sper 
că nu-mi atârnă limba într-o parte a gurii. 

Bree a ieşit direct din visurile mele, iar senzația asta doar 
se amplifică pe măsură ce mişcările ei de dans devin mai 
moderne şi se răsuceşte în fața mea de parcă am fi într-un 
club, ascultând versurile melodiei. Încearcă să mă facă să 
râd, iar eu mă străduiesc să nu mă holbez ca un pervers. 

Nu mă mai pot abţine când se întoarce cu fața la mine, 
clătinând ispititor din şolduri şi prefăcându-se că îşi plimbă 
mâinile pe tot corpul meu fără să mă atingă. Înfățişarea ei 
este atât de senzuală - Bree strâmbă din nas în timp ce îşi 
muşcă o buză, iar pe fundal se aude cel mai inocent cântec. 
În cele din urmă, un hohot de râs mi se desprinde din piept 
şi privesc într-o parte în loc să-mi pun palmele pe şoldurile 
ei şi să o trag aproape de mine ca să ne putem atinge cu 
adevărat. 

„Practic, incest.” 

Expresia mea trebuie să se fi schimbat deoarece Bree se 
opreşte din dans, rămasă puţin fără suflare, şi bagă mâna în 


buzunar ca să scoată telecomanda pentru boxe. Opreşte 
muzica, iar sunetele vesele se sting brusc. Îmi dau seama că 
am braţele strâns încrucişate în față. Ea mă priveşte şi 
zâmbetul i se estompează. 

— Eşti supărat pe mine... pentru ce am spus în filmuleţ? 

Vederea chipului ei, întristat dintr-odată, îmi sfâşie inima. 
Crede că sunt supărat pentru ce a spus? Dimpotrivă, sunt 
supărat pentru că nu este adevărat! Nu, nici măcar nu sunt 
supărat. Sunt doar bosumflat. Sunt un copil bosumflat şi 
trebuie să trec peste asta. Ce simte ea pentru mine nu este o 
ştire de ultimă oră. Mereu a fost aşa. 

Îmi forţez faţa să se înmoaie şi să schițeze un surâs. 

— Nu sunt deloc supărat. 

Fac un pas în față, respirând adânc, în timp ce o trag la 
pieptul meu. Ea îşi înfăşoară braţele în jurul taliei mele şi 
mă strânge cu putere. 

Strivită de pieptul meu, îşi ridică privirea pentru a-mi 
surprinde ochii. Ai ei sunt de culoarea cafelei cu un strop de 
frişcă. Exact aşa cum cred că sunt şi ai mei. 

— Eşti sigur? 

— Sunt sigur. Cum aş putea fi supărat ştiind că tu doar 
încercai să faci pe toată lumea să conştientizeze că ding-a- 
lingul meu nu este treaba nimănui? 

Bree geme şi îşi îngroapă faţa în cămaşa mea, strângând-o 
dramatic de parcă ar vrea să pătrundă în ea şi să moară 
acolo. 

— Eu l-am numit astfel, nu-i aşa? Te rog să uiţi că ai auzit 
vreodată cuvântul ăsta ieşind din gura mea. 

— Nici o şansă. Este atât de seducător, nu crezi? Femeile 
vor năvăli asupra mea când îi voi spune aşa. 

E bine să o simt cum râde la pieptul meu. Toată ziua mi- 
am dorit-o exact în poziția asta. În fiecare zi. „Ah, opreşte-te, 
Nathan!” Am nevoie de câteva minute pentru a-mi aduna 


sentimentele frânte înainte de a fi gata să revin la prietenia 
noastră normală. 

Îi dau drumul din braţe. 

— Dacă nu ai nevoie de ajutor chiar acum, aş vrea să mă 
schimb înainte să mâncăm. 

Îşi freacă braţul cu palma - probabil încă simte energia 
mea ciudată. 

— Da, nici o problemă. O să pun lasagna în farfurii până 
atunci. 

Mă întorc în dormitor să-mi ling rănile. Pe patul meu se 
află o sacoşă de pânză uriaşă, plină cu scrisori şi pachete. 
Tocmai mă pregăteam să o strig şi să o întreb pe Bree 
despre ce este vorba, când apare la uşa mea cu răsuflarea 
întretăiată, de parcă ar fi alergat până aici. 

— Oh, apropo! Agentul tău a trimis asta mai devreme. 
Sunt scrisorile de la fani. 

Mă încrunt. Sunt obişnuit să primesc scrisori de la fani, 
dar nu atât de multe. 

— Dar sunt... sunt o mulțime de scrisori. 

Bree îşi muşcă buza de jos şi se strâmbă. 

— Da. Este un fel de... Ei bine, poate că ar trebui să 
deschizi câteva. 

E ciudat. Încep să sortez teancul de scrisori, iar singurul 
lucru pe care îl văd sunt nenumărate creioane de curățat 
petele având ataşate de ele bilețele pe care scrie „Şterge-le 
pe toate celelalte femei şi păstreaz-o pe Bree!” Următoarele 
trei scrisori pe care le deschid spun ceva asemănător. Altele 
continuă să vorbească despre cât de mult o adoră pe Bree — 
şi sunt de acord, dar este clar că iau acel filmuleţ făcut la 
beţie un pic prea în serios. 

Fluier a mirare când mă uit din nou în geantă şi îmi dau 
seama că trebuie să fie vreo sută de creioane de îndepărtat 
pete acolo. Nu voi mai avea niciodată nevoie de scuze pentru 
o cămaşă pătată. 


— Toate sunt aşa? 

Mai culeg cinci bileţele şi le arunc lângă sacoşa de pânză. 
Bree se apropie încet, prin spatele meu, de parcă se teme că 
mă voi întoarce şi mă voi năpusti asupra ei. 

— Da, suspină ea. Îmi pare foarte, foarte, foarte rău! Nu 
mi-am dat seama că acea femeie... Kara... era jurnalistă. 
Dar, chiar dacă aş fi ştiut, eram atât de luată de val, încât 
mă tem că tot aş fi spus acele nebunii. 

Oftează din nou când se uită la muntele de scrisori de la 
fani. 

— Ți-am provocat atâtea neplăceri... 

Îi iau mâna şi o strâng în palmă, deşi ştiu că nu ar trebui. 

— Hei, am spus că este în regulă şi am vorbit serios. Îi voi 
suna pe Nicole şi pe Tim mai târziu şi voi face o declarație. 
Nu-mi pasă de imaginea mea, sunt doar puţin îngrijorat 
pentru... 

Privesc iar spre mormanul de scrisori. 

— Efortul în plus? Faptul că îți dezamăgeşti fanii? Faptul 
că trebuie să convingi pe toată lumea că nu suntem cu 
adevărat împreună? 

— Nu, sunt îngrijorat pentru tine, spun şi o privesc atent. 
Ştiu că nu-ți place să fii în lumina reflectoarelor şi sunt 
sigur că acest lucru este inconfortabil pentru tine. Şi 
probabil acum vei dori să îţi faci pagina de Instagram 
privată. 

— Oh, am făcut-o deja, spune ea, părând obosită într-un 
mod care îmi provoacă un junghi dureros în stomac. Ea nu 
şi-a dorit niciodată această viață. M-am trezit cu 10 000 de 
urmăritori noi. Şi când am coborât în această dimineață ca 
să merg acasă, în fața porții mă aşteptau mai mulți 
reporteri. Portarul tău a fost drăguţ, m-a strecurat prin 
spate şi m-a dus acasă. 


La naiba! Nici măcar nu m-am gândit la faptul că am 
adus-o pe Bree aseară cu maşina mea, iar azi-dimineață nu 
avea maşina ei la dispoziție. Dumnezeule, mereu dau greş! 

Asta nu e bine. Nu doar fiindcă mă îngrijorează siguranța 
lui Bree, ci şi pentru că sunt îngrozit că asta înseamnă că ea 
va pleca din viața mea. A fost foarte tranşantă, încă de la 
început, cu privire la ce va permite în această prietenie, iar 
vedetismul era scris cu litere îngroşate în secțiunea 
INTERZIS. 

— Cum s-a întâmplat asta atât de repede? întreb în timp 
ce arunc o scrisoare înapoi în teanc. 

— Imaginile cu mine în baie, pe care le-a filmat Kara pe 
furiş, au devenit virale şi, pentru că mi-a folosit numele 
complet în articol, toată lumea mi-a găsit contul foarte uşor. 
Iar aceste mesaje de la fanii tăi au apărut fiindcă în această 
dimineaţă a circulat pe Instagram o postare ce îi încuraja pe 
oamenii care locuiesc în zonă să lase bilețele la biroul 
agentului tău, astfel încât să le primeşti. Pot să spun că este 
înfricoşător? 

— Şi mai înfricoşător este că au făcut-o atât de mulți. 
Trebuiau să iasă şi să cumpere un creion pentru 
îndepărtarea petelor. 

Niciodată nu am reuşit să mă obişnuiesc cu fanii. Asta 
este o parte a profesiei mele pe care o disprețuiesc. 

— Cred că povestea nu se va opri prea curând. Ne-au 
etichetat pe amândoi în repostări video şi au folosit 
hashtagul +TideGirl. Fată curată, foarte măgulitor, ce să 
spun, strâmbă ea din nas. De fapt, este o aluzie la ce am 
spus în filmuleţ. 

— Când ai zis că ţi-ai dori să foloseşti un creion de 
scoatere a petelor pentru a le şterge pe toate femeile din 
viața mea? 


Regret imediat că am adus vorba despre asta. Este clar că 
nu vrea să revină asupra subiectului. Bree îşi trage mâna 
dintre palmele mele, acoperindu-şi obrajii. 

— Tequila, Nathan. Tequila m-a făcut să o spun! 

Râd, sperând să o mai liniştesc, chiar dacă tot ce vreau să 
fac este să mă ghemuiesc, deprimat, pe podea. Voi fi mai 
bine mâine, când îmi voi putea reseta creierul şi mă voi trezi 
fără speranța unei relații reale cu Bree. 

— Bine, ascultă, vreau să stai puţin retrasă până când o 
voi suna pe Nicole. O s-o rog să vadă care sunt efectele 
negative. Să nu mergi singură acasă, iar dacă trebuie să 
mergi la băcănie sau undeva în public, o să-mi trimit garda 
de corp cu tine până când se termină toate astea. 

— Efectele negative?! Eu ţi-am făcut rău! Doamne, sunt 
cea mai rea prietenă! 

— Bree, este pentru tine, nu pentru mine. 

Nu sunt eu cel care disprețuieşte lumina reflectoarelor. 
Sau ideea unei relații romantice între noi. 

Umerii ei se relaxează. 

— Ah, am înțeles. Acum mi-e un pic mai bine. 

Face o pauză şi se uită la teancul de scrisori de la fani de 
parcă ar încerca să invoce puteri magice şi să le trimită pe 
toate într-o altă dimensiune. Nu reuşeşte. Capacităţile ei nu 
sunt suficient de puternice. 

— Putem să mergem să mâncăm şi să uităm de toate 
astea pentru o vreme? 

— Sigur. Mă duc să-mi schimb cămaşa, pentru că, în mod 
ironic, are o pată pe ea. 

Râdem amândoi, iar asta risipeşte puţin tensiunea din aer. 
Îmi scot cămaşa şi mă îndrept spre dulap pentru a lua una 
curată. Atunci surprind fața lui Bree în oglindă. Încă este 
aici, privindu-mă din spate, cu gura uşor deschisă. Nu-şi 
întoarce privirea. Ochii ei sunt lipiți de mine, iar eu trebuie 
să mă străduiesc din răsputeri să nu mă încordez. Stai, ar 


trebui să mă încordez? Nu. Ar fi ridicol, fiindcă atunci ar fi 
evident că i-am surprins privirea, nu? 

lar ea mă priveşte cu atenție. Şi este o scânteie în ochii ei 
pe care nu am observat-o până acum. Probabil m-a mai 
văzut fără cămaşă de aproape o sută de ori şi întotdeauna 
am crezut că îi este indiferent corpul meu. Nu a părut 
niciodată impresionată de el. Acum mă întreb dacă nu 
cumva se uită aşa la mine când nu o observ... Speranța îmi 
creşte din nou în piept şi mă hotărăsc să transform asta 
într-un mic experiment. Îmi strecor mâna într-un sertar şi 
scot un tricou alb, simplu, întinzându-mi gâtul dintr-o parte 
în alta de câteva ori, ca şi cum muşchii mi-ar fi foarte 
încordați. Ridic tricoul deasupra capului şi îl trag în jos în 
modul sexy în care am fost pus să o fac în acele reclame de 
la Jockey. Îmi întind umerii şi ridic braţele, ştiind foarte 
bine că asta îmi face toți muşchii să se strângă şi să se 
unduiască. Poate cineva să-mi aducă repede nişte ulei? Ar fi 
grozav. 

Nici măcar nu-mi pare rău, pentru că acest experiment 
produce nişte rezultate foarte convingătoare. Ochii lui Bree 
sunt aţintiți asupra mea şi o văd că îşi muşcă buza aproape 
până la punctul de a-i da sângele. Pleoapele îi sunt grele, 
parcă spunând că îi place ce vede. Asta nu este privirea unei 
femei care nutreşte față de mine sentimentele pe care le-ar 
nutri o soră. 

„Nici Un Pic.” 

Mă întorc, iar în acea fracțiune de secundă se uită brusc 
în altă parte ca şi cum ar fi fost tot timpul un mieluşel 
inocent. Totuşi, obrajii ei sunt îmbujorațţi. Ca nişte căpşune 
aproape coapte. 

— Gata? mă întreabă cu o voce ridicată şi vioaie. 

Nu poate să mă privească în ochi şi, deodată, mă întreb 
dacă nu cumva tequila nu a făcut-o să spună prostii. Poate 


că doar a împiedicat-o să se mai cenzureze. Şi poate că 
băieții aveau dreptate. 

Se eliberează ceva din mine. Este posibil să nu mă fi 
hidratat suficient în timpul antrenamentului de azi sau 
poate că am o criză timpurie a vârstei a doua, dar brusc 
simt că îmi asum un mare risc. Şi că nu mai sunt dispus să 
stau pe gânduri, ci să acționez. 

— Bree, încep eu, iar tonul meu spune clar că este pe cale 
să se întâmple ceva important. 

Ochii ei se măresc imediat. 

— Da? 

Fac un pas mai aproape de ea. Ai crede că aş fi rămas fără 
cuvinte, dar am repetat asta în minte de atâtea ori încât ştiu 
fiecare cuvânt pe care trebuie să-l spun. 

— Ascultă, Bree, în legătură cu ce ai spus în filmulețul de 
aseară... 

Mă întrerupe o bătaie puternică în uşa de la intrare. Bree 
pare uşurată şi practic sare pe vârfuri când exclamă: 

— Oh, este cineva la uşă! Mă duc să văd cine este! 

Grozav! Pur şi simplu, grozav. 


CAPITOLUL 11 
BREE 


Deschid uşa casei şi agenta lui Nathan, Nicole, intră 
purtând un costum gri fabulos, o geantă uriaşă de piele pe 
umăr şi o placă mare de spumă sub brat. 

— Ah, ce bine! Eşti deja aici, îmi spune ea în timp ce trece 
pe lângă mine. 

Pantofii ei negri stileto fac zgomot pe podeaua de lemn 
masiv - nu am idee cum reuşeşte să se mişte atât de repede 
în asemenea încălțări. Aş cădea direct în nas pe podeaua 
alunecoasă dacă aş încerca să mă mişc aşa cum o face ea în 
acele frumuseți. Dar nu Nicole. Ea alunecă. Pluteşte. Este o 
femeie care te provoacă să te măsori cu ea. Cred că m-am 
îndrăgostit de o fată. 

Nicole e agenta lui Nathan încă de la începutul carierei lui 
şi este incredibilă. Femeia asta e o forță a naturii, directă şi 
tranşantă, renumită pentru că negociază cele mai dure 
contracte din NFL. Nicole a preluat cariera sportivă a lui 
Nathan şi a condus-o spre înălțimi incredibile. 

Vreau o Nicole. M-am oferit să o plătesc cu o mulțime de 
îmbrățişări şi cuvinte de laudă pentru a-mi ghida şi mie 
cariera în direcția cea bună, dar, în mod ciudat, m-a refuzat, 
apoi a continuat să-i facă programul lui Nathan pe telefon. 
Este loială — pot respecta asta. În plus, mă descurc bine pe 
cont propriu. Ei bine, cu excepţia părţii în care, în tot acest 
timp, Nathan m-a susținut financiar pe linia de plutire fără 
ca eu să ştiu. Şi încă nu mă pot hotări să trimit solicitarea 
pentru The Good Factory, pe care am completat-o de cinci 
ori. Da, mă descurce bine. 

În momentul în care Nicole pregăteşte ceea ce îmi imaginez 
că este un fel de prezentare pe placa de spumă (sper să 
implice şi sclipici), Nathan apare din dormitor. Nici nu vreau 
să mă gândesc la ce se pregătea să-mi spună în camera lui. 
Nu am fost niciodată mai încântată de o întrerupere 
neaşteptată. După cum se anunța, era pe cale să mă 
dezamăgească uşor. „Ascultă, Bree, în legătură cu ce ai spus 


în filmulețul de aseară... Sunt foarte flatat, dar vreau să mă 
asigur că suntem pe aceeaşi lungime de undă şi că ştii că 
vom fi doar prieteni.” 

Un fior subit îmi străbate tot corpul şi îmi îndrept atenţia 
spre Nathan şi Nicole. 

— Bună, Nathan, îmi pare rău că te deranjez într-o seară 
ca asta. Am încercat să te sun, dar nu ai răspuns. E clar că 
erai ocupat. 

Ochii ei cenuşii se îndreaptă răutăcios spre mine şi revin 
asupra lui. Amândoi începem să debităm aiureli, cu 
speranța că o vom induce în eroare: 

— Oh, noi doar... 

— Lasagna! 

— Şi apoi o pată pe cămaşa mea. 

— O masă de scuze şi apoi am plecat direct acasă! 

Nicole ridică o mână, de parcă ar vrea să reducă la tăcere 
o grupă de grădiniță. 

— Daţi-mi voie să vă scutesc pe amândoi de explicații. Nu 
mă interesează. 

Apoi zâmbeşte şi îşi strânge coada de cal blondă şi 
impecabilă. Părul ei are în vârfuri acea răsucire adorabilă ca 
a păpuşii Barbie. 

— Sunt aici din cauza unei probleme delicate pe care 
trebuie să o discut cu amândoi. 

— Cu amândoi? rostim într-un glas şi îmi vine să trag o 
palmă - şi lui, şi mie pentru că avem un ton atât de 
enervant. 

Nathan se apropie de mine în timp ce Nicole îşi ajustează 
placa în poziție verticală pe măsuța de cafea, apoi deschide 
ambele clapete. De data aceasta, atât eu, cât şi Nathan 
tresărim îngroziți. Oh, Nicole. Biata femeie! Este clar că 
presiunea acestei slujbe şi-a pus amprenta asupra 
creierului ei. 


Prezentarea are cu siguranță sclipici. De asemenea, are o 
mulțime de fotografii cu mine şi cu Nathan, smulse din 
străfundurile Google. Sunt în mare parte fotografii surprinse 
de paparazzi, cu noi mergând unul lângă altul spre o 
cafenea sau fotografii individuale tăiate şi lipite pentru a 
părea că stăm împreună. Foarte multe sunt luate de pe 
contul meu de Instagram. Surprinzător, dar partea cea mai 
rea este numărul de inimioare de prost-gust pe care ea le-a 
desenat în jurul fotografiilor şi o listă cu nume de copii din 
care putem alege numele bebeluşului nostru inexistent şi 
nenăscut. 

— Nicole... începe Nathan, dar nu ştie cum să continue. 

Privirea ei se mută de la unul la celălalt şi observă groaza 
noastră reciprocă. 

— Oh, Doamne, crezi că eu am făcut asta?! Insultător. Nu, 
acesta este motivul pentru care sunt aici în seara asta. Un 
fan a făcut acest altar pentru voi doi şi l-a lăsat la agenţie 
mai devreme. Sunt şi altele la fel. 

Ei bine, asta schimbă imediat lucrurile. Nathan are acelaşi 
gând ca mine, iar amândoi ne întoarcem brusc unul spre 
celălalt şi strisăm: 

— Am prezis eu! 

Arăt cu degetul spre el: 

— Eu am spus-o prima! 

EI îşi dă ochii peste cap, indignat: 

— Nici pe departe. A fost egalitate. 

În nici un caz nu trebuie să mă pierd în fața acelei plăci de 
spumă înfiorătoare. 

— De ce ar fi nevoie de asta? Uită-te în jur, amice - nu se 
potriveşte deloc cu decorul tău. 

El ridică o sprânceană: 

— Şi se potriveşte cu al tău? 

— Nu... Îmi mijesc ochii şi mă prefac că sunt un 
antreprenor, măsurând placa de spumă cu degetele. Dar are 


dimensiunea perfectă pentru a ascunde acea crăpătură 
mare din peretele dormitorului meu. 

Nathan înclină din cap. 

— Vom rezolva asta în mod corect: un război cu degetul 
mare!2. 

Izbucnesc într-un râs ironic. 

— Da, chiar aşa! Nu o să mă mai las păcălită din nou. 
Uită-te la chestiile alea uriaşe pe care le numeşti degete. Nu- 
i corect! Ceea ce vom face este... 

Nicole bate scurt din palme, iar umerii noştri tresaltă. 

— Sunt prea ocupată pentru aşa ceva, spune ea. O să 
stabiliți mai târziu cine merită altarul ăsta groaznic. Acum 
să ne aşezăm la masă şi eu voi aduce documentele. 

O urmăm pe Nicole la masa din bucătărie şi nu mă pot 
abține să nu mă simt puțin ca şi cum m-aş îndrepta spre 
biroul directoarei din liceu. Nathan se aşază lângă mine, iar 
mâna lui se odihneşte instinctiv pe spătarul scaunului meu. 
Sunt mai mult decât conştientă de asta. Nimic altceva în 
afară de brațul său în spatele meu nu-mi poate capta 
atenţia. 

Nicole îşi ridică palmele în față, lipindu-le una de cealaltă, 
cu coatele sprijinite pe masă. 

— Fiindcă timpul tuturor este prețios, să trecem direct la 
subiect! Nu ştiu cât de mult ați accesat rețelele sociale 
astăzi. Nathan, ştiu că încerci să te fereşti cât mai mult de 
ele, dar sunt sigură că, după ce ai văzut altarul din spumă 
şi toate scrisorile de la fani pe care ți le-am trimis mai 
devreme, eşti capabil să înţelegi cât de viral a devenit 
filmuletul cu Bree. 


12 Numit pea-knuckle, lupta cu degetul mare este un joc practicat de doi 
concurenți care îşi folosesc degetele mari pentru a simula o luptă. 
Obiectivul jocului este intuirea degetului adversarului, de obicei, până 
ce se numără până la 10. (n.tr.) 


Simt un gol în stomac. Întâlnirea asta este despre mine în 
mod special! Oh, Doamne, i-am creat probleme serioase lui 
Nathan? Oare ea o să spună că Nathan ar trebui să scape 
de mine? Trebuie să ofer o soluţie înainte ca lucrurile să 
scape de sub control. 

— Pot să vorbesc? încep eu, ridicându-mă de la masă ca şi 
cum aş prezenta un caz la tribunal. Vă rog să-mi permiteți 
să vă spun cât de rău îmi pare pentru cele întâmplate. Îmi 
dau seama că este numai vina mea. Îmi asum întreaga 
responsabilitate şi voi face tot ce trebuie pentru a remedia 
situația. Sora mea s-a oferit să mă lase să stau la ea câteva 
zile ca să punem capăt tuturor bârfelor... 

Nicole mă întrerupe, râzând înfundat. Clipesc şi mă uit la 
Nathan. El ridică din umeri, părând la fel de confuz ca mine. 

— Crezi că vreau să te scot din peisaj? spune ea şi râde 
din nou, clătinând din cap. Stai jos, Bree! 

Mă conformez rapid şi simt o durere ascuţită în coccis 
fiindcă m-am trântit pe scaun cu prea multă forță. 

— Şi ce crezi că ar trebui să facem? o întreabă Nathan, iar 
jumătate din creierul meu încă este concentrată la mâna lui 
care se agaţă de spătarul scaunului meu. 

Când inspir adânc, partea laterală a degetului său mare 
îmi atinge omoplatul. Mi se pare mie sau m-a atins - cu 
totul întâmplător - mai des? Sunt aceste mici atingeri 
accidentale sau... 

„Nu, nu contează.” 

Nicole îşi drege glasul — probabil pentru că îşi simte gâtul 
iritat de atâta râs. 

— Ca să fiu concisă, voi doi ar trebui să vă întâlniți. 

Simt că-mi cade falca pe podea cu atâta putere, încât face 
să se cutremure întreaga clădire. 

— Stai... scuză-mă... Ce? Nu cred că am auzit bine. 

— Voi doi ar trebui să vă întâlniți. 

Îmi frec energic urechea. 


— Ha! Îmi pare rău. Cred că am ceva la ureche. Te tot aud 
spunând că ar trebui să... 

— Să ne întâlnim, termină Nathan fraza şi simt cum mi se 
face pielea de găină la auzul acestor cuvinte. 

— Asta spune ea. Dar de ce am face asta? o întreabă el pe 
Nicole. 

Ea râde din nou, iar eu vreau să-i fur vocea, aşa cum a 
făcut Ursula cu Ariel!3, pentru că acum chiar mă calcă pe 
nervi. 

— Păi... la câteva foi de hârtie din fața ei şi le bate de 
masă, aşezându-le într-un teanc ordonat, apoi continuă: 
Marile branduri încep, în sfârşit, să înțeleagă că social 
media este modalitatea numărul unu de a ajunge la publicul 
tânăr. Cu toţii au început să caute influenceri pe Instagram 
şi TikTok şi să utilizeze aceste platforme pentru a vinde mai 
multe produse într-un mod organizat. 

Cred că de aceea fluxul meu de Instagram mi se pare 
mereu ca o plimbare pe culoarele unui supermarket. 

— Cei de la Tide, compania care produce detergenți de 
rufe, au aflat de filmulețul tău devenit viral şi au fost 
încântați. Contul lor a avut o creştere de 30% în ceea ce 
priveşte gradul de implicare de când a fost difuzat 
videoclipul aseară, iar a spune că sunt impresionați ar fi o 
subestimare. V-au făcut o ofertă, ne anunţă Nicole, după 
care ridică teancul de hârtii şi le aşază în fața noastră. 

Pare a fi un fel de contract, iar literele sunt atât de mici şi 
de înghesuite încât nu sunt sigură că sunt făcute pentru a fi 
citite de oameni. 

— Tide are deja un spot publicitar programat în timpul 
Super Bowl, dar, având în vedere agitația masivă din jurul 
creionului de îndepărtare a petelor, vor ca voi doi să filmaţi 


13 Aluzie la două personaje din desenul animat Mica sirenă, inspirat de 
basmul similar al lui Hans Christian Andersen (n.tr.) 


unul nou, pornind de la ceea ce a spus Bree în filmulețul 
după care este înnebunită toată lumea. Ar fi ceva drăguţ şi 
ironic şi l-ar avantaja de minune pe Nathan. 

Amândoi rămânem tăcuți preţ de câteva clipe, analizând şi 
reanalizând situația, până când reuşim să dăm un sens 
acestor informaţii aparent absurde. Tot ce pot să gândesc în 
momentul de față poate fi structurat astfel: 1) Nu am intrat 
în vreun bucluc, ura! 2) Degetul mare al lui Nathan încă îmi 
atinge pielea. 3) Un accent pe numărul doi. 

Nathan îşi vine în fire mai repede decât mine. 

— Deci, de ce ar trebui să ne întâlnim mai exact? De ce nu 
putem să facem reclama împreună şi gata? 

— Cuplurile de la Hollywood fac tot timpul acest gen de 
lucruri, ca publicitate pentru filmele pe care le promovează. 
Este acelaşi principiu. Ei vor ca voi să deveniți un cuplu — 
real sau fals, în funcție de preferințele voastre - până la 
turnarea reclamei, pentru a continua să stârnim interesul 
oamenilor față de brand. Desigur, Nathan, ei ştiu că acum 
vei juca în play-off şi că timpul tău este limitat, aşa că îţi cer 
doar o singură ieşire publică în care poți fi văzut şi 
fotografiat în timp ce arătaţi ca un cuplu. Există câteva 
observaţii legate de postarea pe Instagram de câteva ori şi de 
hashtagurile pe care ei ar dori să le foloseşti, dar totul pare 
fezabil în opinia mea. Ah, şi există un acord de 
confidenţialitate pe care ar trebui să îl semnaţi amândoi. 

— Şi după reclamă? întreabă Nathan, aruncându-şi pe 
furiş privirea către mine. 

— Vă despărțiți, vă căsătoriţi, faceți orice... Depinde de 
voi, ridică ea din umeri. 

Nu e mare lucru. Doar o conversaţie întâmplătoare între 
prieteni în care cuvântul CĂSĂTORIE este folosit cu referire 
la mine şi la Nathan. 

— Ar trebui să ştii că, dacă decizi să accepţi afacerea, 
suma oferită este semnificativă pentru amândoi, dar vei fi 


sub contract pentru a respecta termenii. Bineînţeles, am 
analizat deja totul pentru a mă asigura că solicitările lor 
sunt rezonabile. Şi nici măcar nu aş fi adus vorba despre 
asta dacă nu aş fi crezut că este bine pentru cariera ta, 
Nathan. Acest tip de publicitate pozitivă este exact genul de 
lucru de care avem nevoie pentru a atrage mai multe 
contracte de sponsorizare în afara sezonului. 

Ochii luminoşi ca două raze laser ai lui Nicole se îndreaptă 
spre mine. 

— Şi Bree, aşa cum am spus, sunt bani foarte mulţi la 
mijloc. Uite, aici este suma! 

Mă uit pe foaie, acolo unde ea pune degetul cu o 
manichiură ireproşabilă şi... DOAMNE SFINTE! O să 
primesc pentru o singură reclamă suma asta cu multe 
zerouri plus câteva întâlniri cu Nathan?! 

Mă uit în dreapta, încercând să îl privesc pentru a vedea 
ce părere are despre toate astea, dar fața lui este impasibilă. 
Aşteaptă ca eu să mă hotărăsc prima, dar cu siguranță ar 
vrea să se implice. Genul ăsta de lucruri ar fi ceva 
extraordinar pentru imaginea lui, iar a se preface că se 
întâlneşte cu mine câteva săptămâni nu ar fi mare lucru 
pentru el deoarece nu nutreşte sentimente de iubire pentru 
mine. De asemenea, în joc sunt foarte mulți bani - o sumă 
care m-ar ajuta să scap de groaznicul meu apartament şi să 
mă mut într-o locuință fără pereți mucegăiți. Mi-aş putea 
cumpăra chiar şi o maşină nouă! Sau... Hei! Aş putea să-i 
achit lui Nathan chiria pe care a plătit-o în numele meu 
atâția ani. E ceva fantastic. Ştiu că Nathan nu ar ține 
niciodată problema chiriei ca o sabie deasupra capului meu, 
dar m-ar face să mă simt mai bine să ştiu că nu am nici o 
datorie financiară față de el. Motivul pentru care vreau să-i 
dau înapoi banii nu este mândria sau încăpățânarea. Este 
ceva mai complicat. E încrederea că pot să mă întrețin 
singură şi este, de asemenea, o formă de a avea grijă de 


prietenul meu. Îmi dau seama că el nu are nevoie de aceşti 
bani de la mine, dar, încă de când eram în liceu, prietenii şi 
familia lui Nathan l-au privit întotdeauna ca pe un salvator 
financiar, ca şi cum singura lui responsabilitate ar fi fost să 
îi scape de problemele cu banii. Eu refuz să îl tratez 
vreodată astfel. Aşa că s-ar putea să fiu nevoită să accept 
„reducerea pentru prieteni şi familie” pe care el o aplică şi în 
cazul chiriei studioului meu până când voi stabili următorul 
pas ce trebuie făcut, dar cert este că într-o zi îl voi răsplăti 
pentru generozitatea lui. 

Din păcate, asta înseamnă că trebuie să mă întâlnesc cu 
cel mai bun prieten al meu aşa cum se întâlnesc doi iubiți. 
Oare voi reuşi să trec această linie a prieteniei şi să revin în 
cele din urmă nevătămată? Sunt sceptică. Din cauza 
îndoielii care m-a cuprins, umerii îmi cad brusc, iar Nathan 
observă. Ridică privirea spre Nicole şi îi spune: 

— Poţi, te rog, să ne laşi singuri un minut pentru a 
discuta? 

— Bineînțeles. Cât timp o să discutați, voi ieşi pe balcon, 
fiindcă oricum am de dat câteva telefoane. 

Înainte de a ieşi din cameră, Nicole aşază un mic stilou 
lângă teancul de hârtii. Apoi uşa se trânteşte în urma ei, iar 
eu tresar din cauza zgomotului sec. Mă simt neliniştită. 
Piciorul îmi tremură, iar genunchiul îmi tresaltă. 

— Bree, spune Nathan pe un ton liniştitor, întinzându-se 
să îmi calmeze piciorul. Nu este nevoie să facem asta. 
Rosteşte un singur cuvânt şi îi voi cere lui Nicole să arunce 
hârtiile la gunoi! 

Privirea mi se ridică de pe teancul de contracte, 
îndreptându-se către Nathan. Este atât de relaxat. Nu-i 
tremură piciorul şi nici nu-i tresaltă genunchiul. În schimb, 
ochii lui negri par la fel de liniştiți ca un miez de noapte, 
când nu poţi să dormi, te uiţi pe fereastră şi totul este calm 
şi tăcut. 


— Aşadar, laşi alegerea în seama mea? îl întreb, 
incomodată de greutatea conştientizării acestui fapt. 

— Bineînţeles. Sunt deja obişnuit cu această viață. Tu eşti 
cea care ar fi cea mai afectată de schimbarea bruscă. 

— Dar eşti de acord cu... partea cu întâlnirile? 

Chipul lui este străfulgerat de o grimasă. Îşi fereşte o clipă 
privirea, apoi se uită la mine. 

— Ei bine, eu... 

Începe să bată darabana cu degetul mare în spătarul 
scaunului meu, iar vibrația îmi face omoplatul să tresară şi 
simt cum mi se ridică firele de păr de pe braț. Parcă ar 
asculta atente povestea pe care degetul lui încearcă să o 
spună. 

— Cred că am putea să rezolvăm problema. Dar, ca să fiu 
sincer, singurul motiv pentru care aş ezita să o fac este că 
ştiu exact ce ai de gând să faci cu banii ăia. 

Ridic bărbia. 

— Ba nu, nu ştii. 

— Stă scris pe fața ta. Vezi, chiar aici, pe fruntea ta, scrie: 
DĂ-I BANII ÎNAPOI LUI NATHAN! 

Râd şi îl împing blând cu mâna, în glumă. Dar nici măcar 
nu se clinteşte, fiindcă este un pachet de muşchi. 

— Nu ştiu ce să spun. Ar trebui să fim un cuplu timp de 
patru săptămâni întregi. 

Se pot întâmpla multe în patru săptămâni. 

— Un cuplu fals. Doar am juca teatru. 

Oh! Ei bine, asta e adevărat... 

— În plus, continuă el, spui mereu cât de mult ne 
comportăm ca şi cum am fi frate şi soră. Aşa că nu ar trebui 
să existe nici o teamă că vor apărea alte sentimente. Doar 
dacă... 

Ochii mei se măresc deodată şi îi retez imediat vorba: 

— Ai perfectă dreptate! De fapt, dacă mă gândesc bine, nu 
este mare lucru. 


Inflexiunile din vocea mea sunt mai uşoare. Totul începe 
să mi se pară foarte practic şi direct. Da. Asta-i bine. Eu şi 
Nathan o putem face. Pot să fac asta! 

— Şi deja ne simțim bine unul în preajma celuilalt, aşa că 
nu va fi nevoie de prea mult timp pentru a vinde povestea. 
În orice caz, vom avea parte de nişte seri distractive 
împreună, zice el. 

Bine, acum cuvintele lui îmi sună vag în urechi ca şi cum 
aş auzi vocea unui drăcuşor pe umărul meu, dar sunt 
suficient de convinsă încât să nu-mi pese. Şi poate că sunt 
un pic entuziasmată să văd cum e să mă întâlnesc cu el 
într-un mod care nu va avea absolut nici o repercusiune 
negativă asupra mea. Zâmbesc şi înclin scurt din cap. 

— Ai dreptate. Hai să o facem! 

Ridică mirat din sprâncene, iar mişcarea degetului mare 
se opreşte brusc. 

— Eşti sigură? 

— Da, atât timp cât promiţi că vei accepta banii când ţi-i 
voi da înapoi. 

Îşi dă ochii peste cap şi suspină adânc. 

— Breeee, nu am nevoie de banii tăi! 

— Nathaaan, nu-mi pasă! Să-ţi dau banii înapoi mi se 
pare un lucru onorabil. Eu nu mă folosesc de prietenii mei 
bogați. Aşa că promite-mi! 

Îmi înfruntă privirea o clipă, apoi zâmbeşte cu părere de 
rău: 

— Bine. Promit! 

Înghit în sec şi simt că un roi de fluturi îmi explodează în 
stomac. 

— Atunci, da! Hai să facem chestia asta! Va fi floare la 
ureche. Şi poate chiar va fi distractiv. 

Privesc mirată cum capul lui Nathan se înclină foarte uşor 
şi un zâmbet îi înfloreşte în colțul gurii. Este o privire pe 
care nu am mai văzut-o niciodată - ca şi cum tocmai aş fi 


fost păcălită la poker de un cartofor fără scrupule, când eu 
credeam că am în față un novice. 

Îmi întinde stiloul. 

— Oh, cu siguranţă va fi distractiv! Mă voi asigura de asta. 


CAPITOLUL 12 
NATHAN 


— Nu este suficient de bine! țip cu gura plină de floricele 
şi cu picioarele goale sprijinite pe masa din bucătărie. 

Este vineri seara târziu, iar băieții sunt aici de câteva ore. 
Jamal se uită la mine peste umăr, cu markerul 
nepermanent înțepenit pe tabla albă pe care am cumpărat-o 
acum câteva luni exact pentru un scop ca ăsta. O ţin 
depozitată într-un dulap special şi o scot doar pentru 
sesiunile de planificare. În partea de sus a tablei, cu litere 
îngroşate, stă scris NU MAI ESTE ZONA PRIETENILOR. Nu 
sună prea atractiv. Dar încă lucrăm la exprimare. 

Imediat ce i-am spus lui Jamal despre întâlnirea cu Bree 
şi Nicole de aseară, el le-a trimis un mesaj băieților din 
echipă, cerându-le să ne întâlnim cu toţii la mine acasă 
după antrenament pentru o sesiune de planificare pe tablă. 
Nu este prima dată când folosim această tablă. Ultima dată 
a fost când am pus la cale un plan pentru a o face pe 
prietena lui Jamal să se împace cu el după ce s-a comportat 
ca un bădăran la nunta surorii ei. (Însă planul a eşuat — ea 


nu l-a mai primit înapoi.) Înainte de asta, am folosit tabla 
pentru a ne da seama cum să o ținem pe fata cu care se 
vedea Derek departe de mama lui când aceasta a venit într-o 
vizită prelungită la fiul ei. Cele două femei nu se puteau 
suporta. Trebuie să recunosc, nici atunci lucrurile nu au 
mers prea bine. Să sperăm că a treia oară va fi cu noroc. 

— Ce? De ce? Îţi spun că va funcţiona. Jamal face un pas 
înapoi şi priveşte jocul fundaşului lateral pe care tocmai l-a 
desenat. Ridică din umeri şi continuă: Omule, chiar nu ştii? 
Trebuie doar să te sincronizezi, să vii din partea ei oarbă şi, 
bum, să o plachezi. Ea nici nu te va observa. 

Nu cred că se referă la placare în sensul propriu al 
termenului. Cel puţin ar fi bine să nu vrea să spună asta. 
Băieţii au învățat pe pielea lor să nu vorbească despre Bree 
sau despre alte femei în felul ăsta în preajma mea. 

Mă uit chiorâş la tablă, ca şi cum nu aş înțelege jocul 
perfect evident, pentru că întotdeauna este un moment bun 
să-l tachinez pe Jamal. Deşi modul în care tactica lui se 
aplică în sens metaforic încă este puţin neclar. 

— Dar cine este Bree în această piesă? Fundaşul sau 
mingea? 

— Fundaşul, normal. 

— Atunci ce reprezintă mingea? întreabă Price, aplecându- 
se în față cu coatele sprijinite pe genunchi, alăturându-se 
jocului meu. 

Jamal ne priveşte ca pe două creaturi lipsite de creier. 

— Mingea este relația. Iar Nate este... 

— El este fundaşul, spune Jamal şi desenează o inimă în 
jurul unuia dintre X-uri, iar noua brățară cu diamante pe 
care şi-a cumpărat-o străluceşte în lumină. Băieți, este mai 
mult decât clar. N-ar trebui să fie nevoie să vă explic aşa. 

Price se strâmbă. Joacă puțin teatru, dar Jamal tot se lasă 
păcălit. 


— Eu nu înțeleg. Nate e atacant central — el nu va putea 
juca în defensivă. 

Jamal clipeşte de aproximativ douăzeci de ori şi apoi 
oftează. 

— Este doar o metaforă! 

Clatin din cap. Pare complet învins. Totuşi are dreptate, 
sunt groaznic în apărare. 

— Dar dacă nu sunt bun nici metaforic? 

— Nu este acelaşi lucru! exclamă el şi strânge markerul de 
parcă ar stoarce o lămâie. Cine sunt ceilalți doi jucători de 
linie din joc? 

— Eu şi Derek. Evident, vei avea nevoie de ajutorul nostru 
în această situație, deoarece suntem cei mai experimentați 
din punct de vedere sexual din grup. Fără supărare, Price şi 
Lawrence! 

— Ba eu chiar mă supăr, spune Lawrence şi se ridică în 
picioare — este un adevărat uriaş, înalt de aproape doi metri. 
Se îndreaptă spre Jamal şi îi smulge markerul din mână. 
Eşti un fraier, amice. Tipii ăştia îşi bat joc de tine. 

Noi, Cei trei bufoni!4, îl huiduim pe Lawrence. 

— În regulă, este momentul să devenim serioşi. În primul 
rând, Nate nu are nevoie de experiență sexuală în această 
situație. Are nevoie de experiență romantică. Şi cu siguranță 
are nevoie de mai mult de o piesă foarte obscură pentru a-i 
arăta lui Bree că ar putea fi ceva între ei în afară de o simplă 
prietenie. Are nevoie de o întreagă... 

Cuvintele lui se sting în timp ce îşi termină fraza scriind 
pe tablă FIȚUICĂ PENTRU IDILĂ. 

— Oh, asta e bună, zic înainte de a arunca un popcorn în 
aer şi de a-l prinde în gură. Port la încheietura mâinii în 
timpul fiecărui meci o fițuică plină cu scheme de joc; de ce 


14 În original, The Three Stooges — grup de comedianţi americani, care au 
evoluat împreună în zeci de filme de succes între 1922 şi 1970 (n.tr.) 


nu aş face ceva similar în această situație, astfel încât să pot 
trage cu ochiul la fițuică atunci când am nevoie de puţină 
inspirație? Îmi place. 

— Lawrence a preluat oficial conducerea. 

Lawrence se făleşte cu noua sa misiune. Jamal îşi 
încrucişează braţele la piept şi se îndreaptă spre scaunul de 
lângă mine pentru a se prăbuşi în el. Îi ofer câteva floricele 
de porumb, însă el mă priveşte cu dispreț. 

— Nu fi îmbufnat, amice, îi spun în timp ce ronţăi 
floricelele. 

— Nu sunt îmbufnat. 

— Ba da, eşti, spunem cu toții în cor. 

Jamal îşi dă ochii peste cap. 

— Dar continuă şi spune-ne despre uimitoarea fițuică 
pentru idilă. 

O spune de parcă o fițuică de sfaturi pentru întâlniri 
romantice ar fi mai siropoasă decât ce facem noi deja. 

— Am de gând să o fac, mulțumesc, zice Lawrence şi se 
încruntă către Jamal înainte de a se întoarce la tablă şi a 
şterge cu un gest brutal toată prezentarea acestuia. 

— Asta e o relație romantică, oameni buni. Nu este fotbal. 
Nu putem folosi simulări de partide de fotbal şi de jocuri de 
x şi O pentru a portretiza o întreagă relație. Şi fără metafore 
vagi. Avem nevoie de cuvinte. 

Toţi băieţii fluieră. Parcă tocmai le-a spus că trebuie să se 
îmbrace în costum şi să danseze un cotilion. Lawrence îşi 
trosneşte încheieturile pumnilor şi îşi întinde gâtul într-o 
parte şi-n alta, ca boxerii. 

— Bree a spus mereu că te vede ca pe un frate, chiar dacă 
eu nu cred asta nici măcar o secundă, dar în următoarele 
săptămâni îi vei arăta altă latură a ta, totul sub siguranța 
acestui fals contract de promovare a întâlnirilor romantice. 

Bine, sunt convins. Îmi place cum sună. Am câteva 
săptămâni să îi dovedesc, în sfârşit, lui Bree atracția pe care 


am simțit-o mereu pentru ea şi să văd dacă ea îmi va 
răspunde cu aceleaşi sentimente. Este o presiune mare să 
înghesui şase ani de prietenie într-o perioadă mult mai 
scurtă şi să transformi acea prietenie într-o idilă, dar ce mai 
contează un pic de stres în plus în viața mea? Mă pot 
descurca. 

— Sună bine. Deci ce trebuie să fac, guru? 

Lawrence începe să se plimbe prin cameră, lovindu-se în 
bărbie cu markerul căruia i-a pus capacul. 

— Trebuie să abordăm asta cu grijă. Din moment ce voi 
abia v-aţi atins în ultimii şase ani, va trebui să începi încet. 
Mişcări mici, blânde, crescând în intensitate pe măsură ce 
situaţia o justifică şi numai dacă sentimentul pare să fie 
reciproc. 

Cred că şi-a ratat vocația de consilier în amor, pentru că 
are perfectă dreptate. Bree nu e genul care să se schimbe 
brusc. Poartă acelaşi set de brățări de un an şi a adăugat 
una nouă doar după ce a dezbătut cu mine meritele acesteia 
timp de o săptămână. 

— Dacă am învăţat ceva din filmele de pe Hallmark este că 
nici unei femei nu-i place un bărbat insistent când ea i-a 
spus deja nu. Aşa că, dacă Bree chiar te vede doar ca pe un 
frate, când toată povestea asta se va termina, va trebui să o 
laşi să plece şi să mergi mai departe. Din fericire, din 
moment ce vei acționa doar în numele contractului, la final 
vei putea să revii la normal fără să strici relația dacă ea nu 
pare să te placă. 

„Da, fireşte.” Din nefericire, am un sentiment sâcâitor care 
îmi spune că nu voi putea reveni la normalitate. Nu ştiu 
dacă voi putea să stau deoparte după toate astea şi să o 
privesc cum se întâlneşte din nou cu alți bărbaţi sau să fiu 
lângă ea şi să nu o ating. Este o tortură. Nu vreau să mă 
gândesc la ce voi face dacă ea nu-şi va dori o relaţie cu 
mine. 


— Care va fi prima ta întâlnire publică cu Bree? întreabă 
Jamal, aşezându-se în față acum, când nu mai crede că 
ideea lui Lawrence ar fi total lipsită de sens. 

Îmi scot telefonul şi mă uit la calendarul pe care Nicole îl 
ține actualizat pentru mine. 

— Miercuri trebuie să filmăm reclama. Oh, apropo, este o 
încălcare completă a contractului să vă spun că vom avea o 
relație falsă, dar chiar aveam nevoie de ajutor. 

Cu toţii acceptă să-şi țină gura în privinţa asta. 

— Deci da, nu este chiar o întâlnire, dar trebuie să ne 
prefacem că suntem un cuplu în fața echipei în acea zi. 

— E perfect, spune Derek, care a dat iama în frigiderul 
meu pentru a treia oară. Ăsta va fi un loc bun pentru a 
începe să explorăm nişte atingeri fizice uşoare. Să vedem 
dacă încep să sară nişte scântei. 

Mi se strânge stomacul la auzul cuvintelor atingeri fizice şi 
mă simt imediat ca un puşti de 12 ani, speriat că va merge 
la prima lui întâlnire. Chiar mai rău, primesc sfaturi de la 
probabil cei mai necalificaţi instructori. 

— Ce se consideră uşoare? 

Derek trage cu ochiul peste uşa frigiderului, măsurându- 
mă cu un rânjet neruşinat: 

— Depinde de femeie. 

Schiţez o grimasă. 

— Bine, nu contează. Nu vreau să aud. 

Lawrence clatină din cap, privindu-l pe Derek: 

— Pun pariu că mama ta e foarte mândră de cum ai ieşit. 

— Vă ţineţi de mână! strigă Jamal de parcă ar fi în 
emisiunea Prețul corect şi tocmai a lansat ultima ofertă. Să 
vă ţineţi de mână este bine. 

Lawrence notează propunerea în dreptul numărului 1. 

— Să-i faci cu ochiul, spune Derek în timp ce se sprijină 
cu dezinvoltură de blatul de bucătărie şi descojeşte o 
banană. 


Nu ştiu ce să zic de asta. Sună cam aiurea. 

— Ce vrei să spui? Să-i fac cu ochiul la întâmplare? Nu 
cred că sunt genul de persoană care face cu ochiul. 

— Da, ştii tu, mai întâi îi spui ceva sexy şi apoi... Îmi 
aruncă brusc cea mai suavă ocheadă pe care am văzut-o 
vreodată. Încerc să-i întorc gestul, dar el se strâmbă, 
dezamăgit: Cred că mai ai de lucru la asta. 

— Lăsaţi-o baltă cu asta, e ciudat. Trebuie să-i dai de pe 
față o şuviță rătăcită, propune Price. 

Îl privesc chiorâş: 

— Explică-mi! 

— Amice, nu te uiţi la filme? Trebuie să aştepţi până când 
îi cade pe față o şuviță de păr şi apoi să îţi foloseşti degetele 
pentru a o ridica pe tâmplă. Poftim, priveşte! 

Se apleacă şi face o demonstraţie pe mine, privindu-mă 
adânc în ochi, apoi îmi trece încet o şuviță imaginară de păr 
după ureche. 

— La naiba! spune Lawrence. Am simţit asta până aici. 

Îi fac semn, arătând spre tablă, şi îi cer: 

— Atunci scrie! 

El se supune şi ne apucăm cu toţii de treabă, creionând 
cele mai romantice idei la care ne putem gândi, dezbătând 
în toate felurile nivelul de atingere fizică pentru fiecare 
săptămână şi dacă o bătaie cu mâncare ar fi la fel de sexy în 
viața reală cum este întotdeauna în filme. Există, de 
asemenea, ideea de a ne preface că se întrerupe curentul 
electric, aşa că trebuie să umplu camera cu lumânări. 
Habar nu am cum aş putea face să se întâmple asta. 

În cele din urmă, după ce lista noastră este completă, 
Lawrence scrie „prima ieşire reală” pentru elementul cu 
numărul 20. Derek ar fi vrut să scrie alt cuvânt în dreptul 
acestui număr, dar nu l-am lăsat. Nu mă reprezintă. Nu 
încerc să-mi croiesc drum în patul lui Bree, ci încerc să-i 


arăt că vreau o relaţie cu ea. Vreau să mă dedic ei aşa cum 
nu am făcut-o cu nimeni altcineva. 

Mai târziu, în aceeaşi seară, când tabla noastră albă este 
absolut plină de notițe şi de idei, aud clanța uşii de la 
intrare zdruncinându-se. Singura persoană în afară de 
menajera mea care are cheie este Bree şi este mult prea 
târziu pentru ca menajera să vină să facă curat. Mă ridic de 
pe scaun. 

— Este Bree. Ascunde tabla! 

Toţi băieții sar de pe scaune şi încep să se agite şi să se 
ciocnească precum într-un desen animat clasic. Auzim uşa 
închizându-se în urma ei, iar tabla albă încă este în picioare 
în mijlocul bucătăriei, ca un fronton luminat. 

Îi şuier printre dinţi lui Jamal: 

— Scapă de tablă! 

Ochii lui sunt ca nişte bile mari, iar capul i se învârte în 
toate direcţiile. 

— Unde? În sertarul cu tacâmuri? În cămaşa mea?! Nu 
încape nicăieri! Chestia asta e uriaşă! 

— ATENȚIE, DOAMNĂ ÎN CASĂ! strigă Bree de la intrare. 

Zgomotul tenişilor dați jos cu piciorul şi trântiți pe podea 
răsună în toată camera, iar inima mi se urcă în gât. Numele 
ei este scris pe toată tabla, împreună cu sintagme precum 
„primul sărut să nu fie prea apăsat” şi „ţine-o strâns de 
mână” şi „vorbe murdare despre părul ei”. 

Nu sunt prea sigur de ultima propunere, dar vom vedea. 
Practic, totul a fost expus acolo - este cea mai 
incriminatoare planşă din lume. Dacă Bree vede chestia 
asta, s-a terminat cu mine. 

— Şterge-o! şopteşte frenetic Price. 

— Nu, fiindcă nu am scris-o nicăieri altundeva! Vom 
pierde toate ideile. 

Aud paşii lui Bree care se apropie. 

— Nathan? Eşti acasă? 


— Ăăăă... da, sunt acasă! În bucătărie. 

Jamal îmi aruncă o privire de parcă aş fi un idiot care 
tocmai ne-a dat pe toți de gol anunțând locaţia, dar ce era 
să fac? Să stau nemişcat şi să mă prefac că nu suntem cu 
toții înghesuiți aici, de parcă am reproduce o scenă din 
Clubul Dădacelor? Ea oricum ne va găsi. Şi i-am face o 
impresie şi mai proastă dacă am tăcea mâlc. 

— Întoarceţi tabla! îi spun oricăruia dintre ei care nu pare 
că aleargă în cerc ca un motan care-şi urmăreşte propria 
coadă. 

În timp ce Lawrence întoarce tabla, Price ne spune tuturor 
să ne comportăm firesc. Aşa că, bineînțeles, în secunda în 
care Bree intră în cameră, eu sar la masă, Jamal îşi sprijină 
cotul pe perete şi capul pe mână, iar Lawrence se lasă pur şi 
simplu pe podea şi se preface că se întinde. Derek nu se 
poate hotări ce să facă, aşa că este prins în mijlocul 
cercului. Cu toții avem pe față zâmbete false. Interpretarea 
noastră e de tot râsul. 

Bree îngheaţă, clipind des când ne vede făcând pe actorii, 
dar eşuând lamentabil. 

— Hei, băieţi, ce faceţi aici? 

Are părul strâns într-un coc drăguţ şi dezordonat strâns în 
creştetul capului şi poartă pantalonii de jogging preferaţi şi 
unul dintre vechile mele hanorace cu glugă, inscripționat cu 
Rechinii din Los Angeles, pe care mi l-a şterpelit din dulap 
cu mult timp în urmă. Hanoracul o acoperă cu totul, dar 
fiindcă tocmai a venit de la studio, ştiu că are pe dedesubt 
un costum strâmt de balet. Abia o pot găsi în hanoracul 
amplu şi totuşi ştiu că este cea mai sexy femeie pe care am 
văzut-o vreodată. Simpla ei prezență în această cameră mă 
face să mă simt ca şi cum aş fi în sfârşit conectat la oxigen 
după zile întregi în care nu am putut respira bine. 

Cu toţii răspundem la întrebarea lui Bree în acelaşi timp, 
dar dăm răspunsuri diferite. Este extrem de suspect şi 


probabil asta o face să îşi îndrepte privirea spre tablă. Simt 
cum mi se scurge sudoarea pe şira spinării. 

— Ce-i cu asta aici? întreabă ea, făcând un pas spre tablă. 
Sar de pe masă şi mă pun în calea ei. 

— Cum? Ah, nu €... nimic. 

Ea râde şi aruncă priviri curioase în jurul meu. 

Mă prefac că mă întind ca să nu poată vedea ce este scris 
pe tablă. 

— Nu pare a fi nimic. Ce? Desenaţi sâni pe tabla aia sau 
ceva de genul ăsta? Arătați atât de vinovați. 

— Ah, ne-ai prins! Avem desenate o mulțime de sâni pe 
tablă. N-ai vrea să vezi aşa ceva. 

Ea se opreşte şi un surâs firav îi înfloreşte pe buze. 
Rămâne cu ochii ațintiți asupra mea. 

— Pe bune, Nathan, ce se întâmplă aici? De ce nu pot să 
văd ce se află pe tablă? 

Este clar că nu crede explicația mea despre sâni. Ar trebui 
să luăm asta ca pe un compliment? 

Privirea mea alunecă dincolo de umărul lui Bree când 
Price iese din raza ei vizuală şi începe să mimeze acțiunea 
de a-şi scoate telefonul şi de a face o poză la tablă. Acest mic 
spectacol îi este adresat de fapt lui Derek, care se află 
undeva în spatele meu. Bree vede că mă uit spre Price şi 
întoarce capul pentru a-l surprinde. El îngheaţă cu brațele 
întinse, părând că ţine în mână un aparat de fotografiat 
imaginar. Apoi transformă asta într-o întindere a 
antebraţului şi mimează oboseala: 

— Am tras foarte tare la antrenamentul de azi. 

Ochii ei se îngustează. 

— Asta este! Lasă-mă să văd şi cealaltă parte a tablei! 

— Nu, mă opun şi mă postez înaintea ei. 

— De ce nu? Este ceva legat de mine? 

Încearcă să mă ocolească, dar o prind cu antebraţul de 
abdomen şi o răsucesc spre mine până când spatele i se 


lipeşte de pieptul meu, ca şi cum am dansa salsa. Totuşi, 
este o luptătoare. Lăsându-şi corpul moale, se zvârcoleşte în 
brațele mele ca un peşte. Şi, mai rapidă decât cel mai bun 
fundaş al nostru, trece în sprint pe lângă Price şi se 
năpusteşte în living. Există un mic perete de colț care are 
încastrat în el frigiderul şi care separă cele două camere, iar 
dacă îl ocoleşte, se va întoarce în buclă spre bucătărie de pe 
partea cealaltă. 

— Atenţie, ocoleşte pe partea dreaptă! 

Lawrence se îndreaptă spre dreapta, eu spre stânga. Ne 
întâlnim de cealaltă parte a peretelui despărțitor, uitându- 
ne mirați unul la celălalt când nu o găsim pe Bree. O 
străfulgerare bruscă ne atrage atenţia când Bree sare din 
spatele canapelei şi fuge prin spatele meu, strecurându-se 
ca o zvârlugă pe lângă Price, care nu bănuieşte nimic, şi 
reuşind să intre în bucătărie. 

Ajung după colț la timp pentru a o vedea cu fața la tablă. 
Derek se îndepărtează de ea. Nu mai am aer şi palmele îmi 
sunt inundate de transpiraţie. Asta este. Bree face ochii 
mari văzând acele dovezi condamnabile, iar mie îmi vine să 
sar pe fereastră. Cum o să explic asta? Toată această 
planificare. Toţi aceşti ani de aşteptare răbdătoare... Şi uite 
aşa află Bree că am sentimente pentru ea. 

— Bree... pot să-ţi explic. 

Izbucneşte într-un hohot de râs zdravăn, vădind 
neîncredere, şi arată cu un deget leneş către tablă, apoi 
ridică privirea şi se uită fix în ochii mei. 

— Sâni, nu? 

Deschid gura, dar nu spun nimic, pentru că dintr-odată 
îmi dau seama că mintea mea tocmai a inventat ceva. 

— Ceee? 

I se ridică sprâncenele, iar ea pare îngrozită, dar şi 
amuzată. 


— Chiar sunt sâni desenați pe toată tabla asta. Atât de 
mulți... sâni. 

Înghit în sec şi mă uit discret la Derek. Din spatele lui 
Bree, el îşi ridică spre mine degetul mare. Sunt puţin speriat 
de cât de repede i-a desenat. Răsuflu adânc şi clatin din 
cap, în timp ce un zâmbet de uşurare îmi curbează buzele. 
Mda... Ei bine, am încercat să-ți spun. 

Ea râde. 

— Dar de ce sunt sâni aici? Sunteţi doar puşti teribilişti? 

Derek se oferă ca jertfă. 

— Bree, e vina mea. Am încercat să le descriu băieţilor... 

Bree îl întrerupe în timp ce-şi aruncă brațul prin aer: 

— NUUU! LA-LA-LA-LA! Nu vreau să aud ce urmează să-ți 
iasă pe gură. 

Se îndepărtează arătând de parcă ar vrea să-şi smulgă 
globii oculari şi se îndreaptă spre mine, arătând din nou 
spre tablă. 

— Şterge-o, Derek! E scârbos. 

— Da, doamnă. 

Ea se opreşte în fața mea şi îşi împinge degetul direct în 
pieptul meu. 

— Aici se întâmplă ceva dubios şi am de gând să înțeleg ce 
anume. Dar mai întâi trebuie să folosesc maşina ta de 
spălat, pentru că maşina din clădirea mea miroase din nou 
a muştar. 

Deranjant e faptul că nu este nici prima, nici a doua oară 
când miroase aşa. 

O oră mai târziu, băieţii au plecat deja, iar eu mut rufele 
lui Bree din maşina de spălat în uscător pentru că ea s-a 
întins pe canapea şi a adormit. Nu vreau să o trezesc. În 
schimb, o voi duce în camera despre care îmi spune mereu, 
pe un ton agresiv, că este doar cameră de oaspeți şi o voi 
lăsa acolo peste noapte. Este o cameră de oaspeți pe care nu 
o foloseşte nimeni în afară de ea. Iar Bree s-ar enerva dacă 


ar găsi vreodată în această cameră un oaspete adevărat, 
pentru că toate lucrurile pe care le-a lăsat aici de-a lungul 
anilor s-au adunat şi au transformat camera în dormitorul 
ei adevărat. Chiar înainte să merg la culcare, primesc un 
mesaj de la Derek, însoţit de imaginea a ceea ce era scris pe 
tablă înainte să o şteargă: „Asta va funcționa”. 

Sper că are dreptate... 


CAPITOLUL 13 
NATHAN 


Stadionul vuieşte. 

Este ziua meciului şi suntem toți echipați, umăr lângă 
umăr, în tunel, adunaţi dincolo de raza vizuală a 
suporterilor, şi aşteptăm să intrăm pe teren. Este o partidă 
cu miză mare - de altfel, fiecare dispută din play-off este 
importantă -, aşa că suporterii sunt foarte gălăgioşi. 
Scandările şi huiduielile se împletesc în aerul înghețat. 

Jamal freamătă lângă mine. Îi place atmosfera tensionată. 
E ca şi cum ar avea un contor de energie deasupra capului 
şi, cu fiecare decibel cu care creşte vuietul mulțimii, energia 
lui se amplifică. Dimpotrivă, nivelul contorului meu scade. 
Trebuie să nu mă mai gândesc la asta. 

Mă loveşte din greşeală peste mână în timp ce-şi roteşte 
braţele uriaşe prin aer, din umeri, încercând să se 
entuziasmeze şi nu ştiu din ce motiv asta mă enervează fără 


să vreau. Restul băieţilor din echipă se află în spatele nostru 
şi țopăie pe vârfuri, îşi strâng şi îşi relaxează pumnii, îşi 
întind gâturile când într-o parte, când în cealaltă. Suntem 
ca o turmă de tauri fioroşi care aşteaptă să ia cu asalt 
arena. 

Ceaţa începe să umple aerul şi din clipă în clipă ni se va 
spune să intrăm pe teren. Încerc să-mi limpezesc gândurile, 
să mă concentrez doar asupra acestui meci şi să nu-mi fac 
griji cu privire la ce înseamnă el pentru noi. Dar îmi este 
greu să nu simt presiunea. În ultima vreme, o simt mereu şi 
se roteşte în jurul meu chiar în acest moment. Oricât de 
mult aş încerca, nu pot să o îndepărtez. Ţin ochii închişi 
strâns, încercând să blochez orice influenţă din exterior, dar 
simt pernele de protecţie de pe echipament strânse pe corp. 
Mult mai strânse decât de obicei. Aproape că mă împiedică 
să mă mişc. 

— Fiți gata! strigă un cameraman cu obiectivul îndreptat 
în direcția noastră. 

„Atât de mult zgomot!” Vuietul mulțimii, muzica, răpăitul 
miilor de palme pe scaunele stadionului - înainte toate 
aceste sunete îmi plăceau, mă atrăgeau, dar în ultima vreme 
îmi vine să fug în direcția opusă lor. Nu-mi pot da seama de 
ce. Ceva nu mi se pare în regulă, ceva nu este în regulă şi 
transpir, deşi afară sunt zero grade. 

Clatin din cap. 

Jamal se întoarce spre mine şi strigă peste zgomotul 
excesiv: 

— Eşti bine, omule? Arăţi ca şi cum ti-ar fi rău. 

Inima îmi bubuie în urechi. Simt că o să leşin, dar ştiu că 
nu pot. Trebuie să rămân în picioare. Nu am timp pentru 
nici un sentiment care mă cuprinde. Nu-mi pierd cumpătul. 
Trebuie să ajut echipa să ajungă în Super Bowl, nu să leşin 
în tunel înainte de meci. „Dar aş putea oare să mă aşez 
repede pe podea şi să trag aer în piept?” 


— Da, sunt bine, mint eu, pentru că Jamal nu trebuie să 
ştie că mă simt de parcă aş fi în interiorul unei tornade. 

El depinde de mine. Toţi depind de mine. Toată lumea 
depinde de mine. 

Încercând să-mi recapăt calmul înainte de alerga în teren, 
închid din nou ochii şi mă gândesc la Bree. Îi văd zâmbetul 
larg şi îi aud râsul zglobiu. Îmi spun că în aproximativ cinci 
ore voi zbura spre casă şi pariez pe toată averea mea că ea 
mă va aştepta acolo. Îşi va arunca brațele în jurul taliei mele 
şi mă va strânge puternic. Va fi linişte acolo. 

Pieptul mi se relaxează puțin. 

— Bine, toată lumea să se pregătească! strigă din nou 
cameramanul. 

În difuzoarele uriaşe se aude vocea crainicului, care 
anunţă stadionul plin până la refuz că suntem pe cale să 
intrăm pe teren. Ropotul mulțimii sună ca o ploaie intensă 
ce se izbeşte de un acoperiş de tablă. Mă îneacă. În acest 
moment, singurul care mă ține cu picioarele pe pământ este 
gândul la Bree. Ce mi-ar spune dacă ar fi aici în acest 
moment? Ar fi ceva perfect. Întotdeauna spune lucrul 
perfect. 

— Trei, doi, unu! Hai, hai, hai! 

leşim în fugă din tunel prin ceața deasă şi intrăm direct în 
haos. Singurul mod în care mă abțin să nu fac ca Forest 
Gump şi să fug imediat către casă este să mi-o imaginez pe 
Bree: strâmbând din nas, cu limba ieşindu-i dintr-o parte a 
gurii, cu un mare deget mare în sus, la fel cum a făcut-o 
prima dată când am intrat pe teren în locul lui Daren, acum 
patru ani. Aleg să o aud ca pe o şoaptă la ureche în loc să 
ascult vuietul mulțimii. „Poţi s-o faci, Nathan!” 


BREE 


Îţi baţi joc de mine?! Doar oamenii extrem de înalți îşi ţin 
tăvile de copt de 23 x 33 cm pe cel mai de sus raft al 
dulapului de bucătărie. Nathan şi-a renovat apartamentul în 
urmă cu un an pentru a se potrivi cu persoana lui 
binecuvântată pe verticală, ceea ce înseamnă blaturi mai 
înalte decât media şi dulapuri care ating cerul. „Ne-am 
prins, Nathan, eşti înalt!” 

În mod clar, el nu a luat în calcul faptul că eu, cea mai 
bună prietenă a lui, voi intra în apartament şi îi voi găti 
negrese în timp ce el zboară spre casă după ce a câştigat un 
meci din play-off. Da, au câştigat, dar a fost un meci foarte 
strâns. Nu cred că mai am unghii. Şi nu doar scorul m-a 
ținut pe muchie de cuţit. Nathan a părut să fie foarte absent 
în prima repriză a partidei. În cele din urmă, s-a acomodat 
şi a reuşit patru eseuri, dar tot nu părea să fie el însuşi. Am 
urmărit meciul de pe canapeaua lui şi am țipat atât de tare 
în cea mai mare parte a meciului, încât nu voi fi surprinsă 
dacă îmi va spune că m-a putut auzi pe stadion. A fost un 
joc în care s-a prăbuşit la pământ în urma unei ciocniri 
dure cu un adversar, după a patra încercare, iar eu mi-am 
ținut respirația până când l-am văzut ridicându-se şi 
mergând spre bancă fără ajutor. În afară de acel moment, a 
jucat un meci solid. Mă îndoiesc că altcineva a putut 
observa diferența, dar eu am observat-o. De fiecare dată 
când camera de luat vederi se apropia de el, puteam să văd 
ceva ce se ascundea în ochii lui, iar asta mă făcea să mă 
simt neliniştită. Era mai mult decât privirea lui concentrată 
obişnuită - părea trist. Sau poate că era obosit? Ori 
îngrijorat? 

Îi fac negrese pentru a sărbători şi a-l înveseli. Nu va dori 
să le mănânce din cauza regimului alimentar strict, dar 
sunt pregătită să fac tot ce este nevoie pentru a-i aminti că 
există viață, distracție şi lucruri dulci şi dincolo de fotbal şi 
de broccoli. 


Sincer, şi eu eram ca el. Făceam tot ce era nevoie pentru a 
fi cea mai bună, pentru a da randament maxim. Nu mi-am 
dat seama cât de epuizată eram până când a trebuit să iau o 
pauză de vindecare de un an, făcând doar fizioterapie de 
bază pentru a-mi recăpăta mobilitatea genunchiului după 
operație. Abia după ce am fost nevoită să mă odihnesc şi să 
caut noi modalități de a mă distra în viață am reuşit să văd 
că, de fapt, nu mă mai bucuram de balet. Devenisem un 
robot axat pe sarcini, obsedat să ajung la nivelul următor, 
indiferent de preț. 

Acum încerc să nu mai iau viața prea în serios. Cred că 
trebuie să muncesc din greu, dar să fac şi pauze. Să mă 
odihnesc. Să mă distrez şi să mănânc carbohidrați delicioşi 
din când în când. Da, aproape întotdeauna se duc direct pe 
şolduri, dar prefer să cred că asta doar le face mai uşor de 
strâns. Cuptorul scoate un bip scurt, spunându-mi că este 
preîncălzit, iar aluatul aşteaptă răbdător pe tejghea. Tot ce- 
mi mai trebuie este acea tavă de sticlă micuță şi drăguță 
care stă însă foarte-foarte sus. Hei, Doamne, sunt eu, Bree! 
Te superi dacă îmi dai vasul de copt 23 x 33 cm de lângă 
tine? Este în regulă. O să mă urc acolo, aşa cum am învățat 
să facem noi, toți cei scunzi, când am încetat să creştem la 
vârsta de 12 ani. 

Îmi pun călcâiul pe blat, apoi îmi folosesc fiecare muşchi 
din corp pentru a mă ridica. Se pare că era mai uşor când 
aveam 12 ani. Cel puţin atunci corpul meu nu pocnea din 
toate încheieturile. Tocmai sunt pe punctul de a apuca tava, 
când aud uşa de la intrare deschizându-se şi închizându-se 
la loc. 

— NU! strig pe un ton dramatic, în timp ce iau repede 
tăvile de sticlă mai mici din tava de care aveam nevoie, 
sperând că pot să cobor cu prada înainte ca Nathan să mă 
vadă aici, sus, şi să râdă de mine. 

Nu sunt suficient de rapidă. 


El intră în bucătărie, iar eu mă uit la el peste umăr, cu 
brațele deasupra capului şi degetele strângând tava de copt. 
Poartă pantaloni de jogging Nike negri şi un hanorace 
asortat. Pe capul superb are o şapcă cu bor plat şi emblema 
Rechinilor, al cărei cozoroc este întors spre ceafă. Nathan se 
îmbracă întotdeauna în cele mai scumpe costume de 
comandă când se duce la meciuri, dar în zborurile spre casă 
merge pe ideea de confort. Şi, credeţți-mă, confortul îi stă 
bine. Este un bărbat care nu se străduieşte deloc, dar care 
emană încredere şi putere, fiind totodată incontestabil sexy. 
Se vede în felul în care îşi aruncă cu dezinvoltură geanta de 
voiaj în mijlocul camerei. Pune cheile pe blatul de marmură 
cu o mişcare leneşă a încheieturii mâinii. Se uită la mine şi 
îşi înclină capul în timp ce ochii îi coboară spre mica 
porțiune din bustul meu expus - acolo unde cămaşa mi s-a 
ridicat puţin. 

Oh, Doamne, mă simt mai excitată decât o ducesă văduvă 
dintr-un roman istoric de dragoste! Nathan ridică o 
sprânceană şi zâmbeşte. 

— Bună. Ce faci acolo, sus? 

— Doar o scurtă vizită turistică. 

Zâmbetul lui se lărgeşte. 

— Întotdeauna te plimbi pe blatul din bucătăria mea când 
sunt plecat? întreabă el şi, străbătând camera, ajunge chiar 
în spatele meu. 

Simt un curent de aer rece, plăcut, aşa cum se întâmplă 
întotdeauna când se apropie de mine. „Trebuie să-l ignor!” 
Problema este că nu ne-am mai văzut prea mult de când am 
acceptat contractul de sponsorizare, aşa că am reuşit să-mi 
alung din minte gândul că va trebui să ne întâlnim în 
următoarele săptămâni. Dar acum, la vederea lui, după un 
weekend întreg petrecut departe, gândurile mele strigă: 
„PRACTIC EL ESTE PRIETENUL TĂU ACUM - SARI PE EL!!!” 

Mă întorc la misiunea de a scoate tava de copt. 


— Tocmai acum, când încercam să te surprind cu negrese 
pentru că ai câştigat un meci din play-off! Dar ai venit mai 
devreme. Voiam să fie gata şi să miroasă glorios până ce 
veneai tu. Am pregătit chiar şi o întreagă sărbătoare cu 
cântece şi dans. Chiar urma să fie ceva, spun eu pe un ton 
îmbufnat. 

Acum stă chiar în spatele meu. Îi dau tava, iar el o aşază 
pe blatul din mijlocul bucătăriei, chiar lângă aluat. 

— Nu am venit mai devreme. Este ora 21.00. 

Simt că-mi ies ochii din orbite. 

— CEEE? Nu se poate să fie adevărat. 

Mă uit la ceas şi, într-adevăr, este 21.00. Când s-a 
întâmplat asta? 

El zâmbeşte şi se sprijină de blat. Sunt uşurată să văd că 
fața lui arată din nou normal - fără acea sclipire ciudată pe 
care o zărisem în ochii lui pe terenul de joc. 

— Hm, murmură el cu un surâs răutăcios. Cineva a tras 
un pui de somn? 

— Nu! 

„Ba da.” Am vrut doar să mă întind câteva minute, dar 
acestea s-au transformat cumva în patru ani şi m-am trezit 
cu senzația că am fost teleportată în altă dimensiune. Cred 
că Nathan are canapeaua îmbibată cu NyQuil!5, fiindcă mi 
se pare că mi se întâmplă prea des să adorm aici. 

El aruncă o privire peste umăr spre living, unde dovezile 
sunt împrăştiate peste tot, la fel de evidente ca în scena unei 
crime macabre. O pătură confortabilă mototolită pe 
canapea. O pernă din camera mea... scuze, din CAMERA DE 
OASPEŢI, sprijinită de cotieră. Unul dintre încărcătoarele de 
telefon ale lui Nathan conectat astfel încât cablul să ajungă 
lângă pernă. 


15 Decongestionant nazal printre ale cărui efecte secundare se numără şi 
inducerea unor stări de somnolenţă (n.tr.) 


Bat tare din palme pentru a-i distrage atenţia: 

— Hei, hei, uită-te la mine! 

Dar stratagema mea nu funcționează. El deja chicoteşte, 
cu o atitudine superioară, şi îşi încrucişează la piept braţele 
uriaşe. 

— Cu siguranţă ai făcut-o. Ai ațipit, ai dormit dusă şi ai 
pierdut noțiunea timpului pentru că era atât de confortabilă 
canapeaua mea... 

Mâna mi se duce instinctiv pe şold. Mă simt mai puternică 
aici, cățărată pe blat. De aceea oamenii înalți sunt mereu 
atât de dominatori? Acum pricep motivul. 

— Nu mă cunoşti, spun, imitând-o cât pot de bine pe una 
dintre îndrăznețele mele adolescente de la cursul de balet. 

— Ai dormit buştean! 

— Taci din gură! 

Şi ce dacă îmi place să moțăi şi apoi mă ia somnul şi dorm 
dusă? 

El face un pas înainte, astfel încât acum stă chiar în fața 
mea. 

— Şi, spune-mi, de ce de fiecare dată când sunt plecat din 
oraş aflu, când vin acasă, că ţi-ai petrecut tot timpul aici 
dormind şi — se uită în chiuvetă şi observă tigaia în care mi- 
am făcut ouă jumări la micul-dejun în dimineața asta, după 
ce am dormit opt ore bătute pe muchie în camera de oaspeți 
- trăind bine? 

Ştiu ce vrea de la mine. Dar nu va primi. 

— Pentru că sunt îngrijorată că un hoț va intra în casă şi 
îți va fura toate lucrurile cât timp eşti plecat, iar eu trebuie 
să le protejez? 

Scoate un bâzâit nesuferit, imitând soneriile de la jocurile 
televizate de cultură generală. 

— Răspuns greşit. Vrei să încerci din nou? 

Oftez când îşi înfăşoară braţele în jurul coapselor mele şi 
mă ridică uşor de pe blat. Se răsuceşte apoi din şolduri şi 


mă lasă să alunec încet pe podea. Puterea pe care o 
simțeam acolo, sus se dizolvă cu fiecare secundă. Fiecare 
centimetru din mine alunecă pe fiecare centimetru din el în 
timpul acestei coborâri şi cred că aş putea muri. Este ca un 
zid de cărămidă acest om. Niciodată nu am mai fost 
înfăşurată atât de strâns în brațele lui, iar inima îmi 
zvâcneşte şi parcă mi se precipită în gât. Nu mai poate ţine 
pasul. 

Asta este călătoria mea preferată din toată istoria de 
călătorii. De-a lungul drumului, îmi fac poze mentale cu 
toate priveliştile. Trec pe lângă părul lui, care iese adorabil 
de sub şapcă. Ochii lui negri ca antracitul, pe cât de 
înspăimântători, pe atât de reconfortanţi. Curba completă a 
buzei sale inferioare. Umerii care i se întrezăresc, plini de 
muşchi, pe sub hanorac. Şi, în cele din urmă, aterizez lin pe 
pieptul lui lat şi robust. Voi face un album cu toate aceste 
instantanee superbe. 

Vreau să inspir adânc, să adaug un parfum pregnant la 
aceste amintiri, dar mi-e teamă că va suna nefiresc dacă o 
voi face. Trebuie să fiu atentă. Din cauza beţiei cu tequila, 
merg deja pe gheață subțire. Dacă vreau ca totul să rămână 
normal între noi, trebuie să mă comport normal. Ridic 
privirea şi îi întâlnesc privirea. 

MARE greşeală! Stăm atât de aproape şi sunt încă în 
brațele lui vânjoase. Îmi zâmbeşte cuceritor şi simt un vârtej 
în stomac. 

— Eşti mereu aici pentru că urăşti să locuieşti în 
apartamentul tău oribil. Recunoaşte, ai vrea să te muţi aici. 

Îmi ridic bărbia şi ripostez: 

— Niciodată. 

Pentru că nu este adevărat. Stau aici cât timp Nathan este 
plecat pentru că îmi este dor de el, iar aici totul miroase ca 
el. Şi da, aş vrea să locuiesc aici, dar numai pentru că şi el 
stă aici. Nu-mi pasă de obiectele lui de lux, de aşternuturile 


moi, de cada foarte adâncă sau... Bine, de fapt, îmi plac şi 
lucrurile astea. Dar adevăratul motiv pentru care vreau să 
locuiesc aici este că toate astea înseamnă pentru mine o 
totală euforie. 

Apropo de euforie, de ce brațele lui sunt încă strânse în 
jurul meu? Ar trebui să încerc să mă scutur? Corpul meu 
nu se va conforma niciodată. Deja s-a încolăcit şi şi-a găsit 
un culcuş confortabil aici. Doamne, barba lui de-o zi mi se 
pare incredibil de sexy! Pun pariu că m-ar gâdila pe gât. 

Ochii lui Nathan privesc peste umărul meu, iar zâmbetul îi 
devine răutăcios. Brusc îmi dau seama că degetul lui este 
acoperit cu un amestec de aluat pentru negresă, pe care mi- 
l întinde pe pomeți încet şi cu grijă. 

— Recunoaşte, spune el cu acel zâmbet malițios. 

Inspir zgomotos, lent şi lung, clipind ca şi cum aş zice: 
„Oh, nu, nu-mi spune că tocmai ai făcut asta!” 

Este atât de mulțumit de el însuşi în acest moment! 

— Arăţi ca un jucător de fotbal în miniatură. 

Bine, este clar că negresele nu vor mai fi pe masă în seara 
asta pentru că tocmai a declanşat un RĂZBOI! 

Mă aplec pe spate, îmi afund degetele în amestec şi apoi i 
le înfig în față. Frumos şi lent. 

— Niciodată, şoptesc în fața buzelor lui, aşa cum fac 
mereu băieții răi în filme. 

El clipeşte, cu aluatul de negresă agăţat de gene. Nu pot 
să înghit în timp ce îl privesc cum îşi strânge buzele, dând 
încet din cap. Mă lasă jos pentru a-şi pune mâinile pe blatul 
din fața lui, ghemuindu-se ca o felină care îşi pregăteşte 
planul de atac. 

Nu sunt o amatoare, aşa că înşfac castronul plin cu aluat 
de negresă şi o iau la fugă. Doar că nu mă pot mişca. 
Picioarele mele încălțate cu şosete alunecă pe lemnul de 
esență tare, dar nu merg nicăieri. Cine a pus o bandă de 
alergare pe podeaua asta?! Mă uit peste umăr şi văd că 


Nathan mi-a prins între degete partea din spate a tricoului. 
Şi acum sunt trasă înapoi pe podeaua alunecoasă tot mai 
aproape de el. Mâna aceea mare se întinde peste umărul 
meu şi o privesc cum se scufundă - toată palma - în bolul 
cu aluat pe care îl strâng cu putere în fața mea. Nu pot face 
nimic altceva decât să închid ochii în timp ce el îmi întinde 
încet o bucată de aluat lipicios pe obrazul drept, prinzându- 
mi şi câteva şuvițe de păr. O să fie amuzant de scos. 

Pot să spun că asta este cea mai ciudată şi mai lentă 
bătaie cu mâncare la care a asistat cineva vreodată? Şi, în 
mod ciudat, mă face să mă simt foarte excitată, dându-mi 
furnicături în tot corpul. 

Mă răsucesc cu fața spre el - acum este rândul meu să 
atac. lau un boț de aluat şi îl ung pe ambele sprâncene. 
Acum arată ca Eugene Levyt, aşa că trebuie să-mi apăs 
pumnul pe gură ca să nu râd. Cu un zâmbet subtil, ia aluat 
cu degetul pentru a-mi pune ruj maro pe buze foarte... 
înnebunitor de... lent. 

„Oh! 

Bine, acum am pielea în flăcări. Nu-i nimic. Sunt bine. 
Totul este în regulă. Doar că nu sunt bine, pentru că nu ştiu 
ce naiba ar trebui să fac! Am luat-o razna sau sunt puțin 
cam înfierbântată? Încerc să ignor felul în care degetul lui 
zăboveşte pe gura mea de parcă ar avea la dispoziție tot 
timpul din lume. Oare stă mai aproape de mine decât cu un 
minut în urmă sau mi se pare? Mâna lui coboară, iar eu îmi 
ridic privirea. Se holbează la gura mea. Se apropie tot mai 
mult. Capul îi coboară. 

Mi se opreşte respirația. Se apleacă şi şopteşte chiar în 
fața buzelor mele: 

— Mulţumesc că mi-ai făcut negrese. Păcat că nu am 
apucat să le gust! 

Mă simt ca şi cum cineva mi-ar fi prins un cleşte de rufe 
de trahee. Chiar a spus asta? Oare încă dorm şi îmi 
imaginez toată povestea? Pentru că seamănă foarte mult cu 
unele vise cu adevărat minunate pe care le-am avut cu 
Nathan. 

Am fost întotdeauna cu totul sinceri unul cu celălalt (cu 
excepția momentelor în care îl mint cu neruşinare în 
privința sentimentelor față de el), aşa că întrebarea îmi iese 
pe gură înainte să o pot opri: 

— Nathan, flirtezi cu mine? 

El nu este şocat de sinceritatea mea. 

— Da, exact. 

— De ce? 

Nu am vrut să par atât de scârbită, dar cred că aşa am dat 
impresia. Sunt pur şi simplu îngrozită. Mi-am pus inima 
într-o lesă foarte strânsă. Fără excepții. 

— Păi... exersez. 

— Exersezi, repet eu, iar privirea mi se opreşte preţ de o 
clipă de slăbiciune asupra buzelor lui cărnoase, revenind 
însă imediat la ochii lui. 

Mi-aş dori să fie descurajator faptul că este acoperit de un 
amestec de aluat pentru negrese. Dar nu este. Ador 
negresele. 

— Nu crezi că este o idee bună? 

Vorbeşte atât de încet şi are vocea atât de gravă, încât mă 
simt amețită auzindu-l. 

— Va trebui să flirtăm în public, aşa că trebuie să ne 
obişnuim cu asta ca să pară convingător. 

Dau acestui răspuns logic replica strălucită pe care o 
merită: 

— Îhi. 

Un chicotit scurt îi iese din piept. 


— Eşti bine, Bree? 

Sună foarte sexy acum. Amuzat. lar buzele lui se apropie 
periculos de mult de rujul meu maroniu. Ah! Mâna lui stă 
pe şoldul meu! Când s-a întâmplat asta?! Stai puţin... ne 
vom săruta chiar acum? Doi prieteni sunt pe cale să se 
sărute în bucătăria asta acoperită cu aluat de negresă? 

Şi atunci îmi dau seama: pentru el este o călătorie a 
egoului. Se simte pe cai mari după ce a câştigat încă un 
meci din play-off, iar eu sunt doar un şoricel cu care pisica 
se joacă în bucătărie. Nu avem nevoie să ne antrenăm. El 
este doar un ticălos care flirtează şi se joacă cu mine pentru 
că asta îi creşte orgoliul de macho. NU. Asta nu se va 
întâmpla. La fel cum nu vreau o relație din milă cu el, nu 
vreau nici o aventură de o noapte, de tipul „fiindcă ea tot a 
fost aici, mi s-a părut convenabil”. Probabil el ar putea 
suporta aşa ceva, dar eu, nu. O prietenie cu beneficii nu va 
face niciodată parte din descrierea noastră, pentru că m-ar 
ucide să ştiu că el va pleca de lângă mine după ce totul va fi 
fost spus şi făcut. Pentru mine este totul sau nimic. 

Nathan îşi continuă jocul. 

— Aşadar, să ne prefacem că suntem în public şi că toată 
lumea ne priveşte, spune el şi se holbează în continuare la 
buzele mele. Chiar trebuie să vindem povestea asta, Bree. 
Dacă aş spune „Păcat că nu am apucat să le gust”, tu ce ai 
răspunde? 

Am cea mai puternică voință din lume. Sunt liberă să îl las 
pe Nathan Donelson să guste negresele chiar de pe buzele 
mele, dar, în loc de asta, îmi bag mâna în aluat, scot o 
lingură întreagă şi îi ung toată fața până când îi ascund 
complet trăsăturile. Aşa. Acum este Omul Noroiului. 

Fac un pas înapoi, îmi şterg mâinile pe un prosop de 
bucătărie şi zâmbesc cu mândrie. 

— Aş zice că acum ai destule de gustat! Poftă bună! Cred 
că se încruntă sub tot aluatul ăla, dar mi-ar fi greu să spun 


dacă o face sau nu. Mă întorc şi fug din bucătărie, strigând 
peste umăr: Stau în camera de oaspeţi în seara asta pentru 
că este prea târziu să merg pe jos până acasă, nu din alt 
motiv! 

Bum! Statu-quo restabilit. Prietenie salvată. 


CAPITOLUL 14 
BREE 


Complet normal. Totul este absolut şi complet normal. 
Doar prietenul meu normal Nathan şi normala de mine 
petrecând o zi normală, în care totul este bine. 

Cu excepţia ştirii de ultimă oră: NU ESTE BINE. 

— Ai de gând să urci? mă întreabă Nathan, stând în fața 
uşii deschise a vehiculului uriaş şi negru cu care vom merge 
azi pentru a ajunge la platoul de filmare a reclamei. 

Nu am mers niciodată în această maşină imensă cu el. 
Nathan ia SUV-ul negru doar la evenimente speciale şi în 
locuri unde ar putea avea nevoie de mai multă intimitate şi 
securitate, locuri unde refuz să merg cu el pentru că sunt 
lucruri pe care le fac iubitele, nu cele mai bune prietene. 

Lângă şoferul drăguţ care mă va plimba cu maşina de 
parcă aş fi regina Angliei stă un bodyguard uriaş, aşteptând 
parcă din clipă în clipă să sară şi... nu ştiu, să dezlipească 
un fan turbat de pe corpul lui Nathan dacă va fi nevoie? 
Acesta este un aspect al vieţii lui cu care nu sunt obişnuită. 


Încerc să mă conving că este o zi însorită obişnuită şi că 
pur şi simplu fac o plimbare cu prietenul meu cel mai bun, 
dar dovleacul ăsta seamănă foarte mult cu o trăsură şi mă 
face să vreau să fug pe dealuri. Practic, pot vedea creionul 
uriaş din mintea mea întorcându-se şi trecând cu radiera 
peste acele linii frumos desenate care ne definesc prietenia. 

— Bree? mă trezeşte din nou Nathan din reverie, cu 
sprâncenele împreunate într-un zâmbet confuz. Eşti bine? 

— Hm? tresar eu, clipind des. Da! Oh, da! Sunt foarte 
bine. Bineînţeles că o să urc. Mă întrebam dacă se curăță 
sau nu banchetele alea. 

Râde, uitându-se la mine de parcă mi-aş fi pierdut minţile. 

— Da, presupun că o fac din când în când. De ce? 

Ridic din umeri. 

— Doar că... nu am vrut să urc fără să ştiu sigur. Pentru 
că sunt atât de spaţioase, iar oamenii ar fi putut face cine 
ştie ce acolo în spate şi... 

Nathan face acum un pas înainte şi începe să mă împingă 
în SUV. 

— Aceasta este maşina mea personală, Bree. Este a mea. 
Nu este nimic ciudat pe scaunele alea, nu-ţi face griji! Acum, 
te rog să te urci, altfel vom întârzia. Şi, te rog, zâmbeşte, iată 
un paparazzo la colțul ăla care fotografiază fiecare moment 
al ezitării tale. 

Zâmbesc larg, dar zâmbetul mai curând e un rânjet 
înfricoşător pentru a-l face pe Nathan să râdă şi a-i arăta 
cât de mult îmi pasă de paparazzi. El îmi răspunde cu 
surâsul lui larg, cu gropiţe în obraji, care-mi umple inima, şi 
clatină din cap. 

— Te distrezi şi îți arde de joacă, până când îţi vei da 
seama că fotoreporterul a surprins în cele mai mici detalii 
fața ta caraghioasă, iar mâine prim-planurile vor inunda 
toate chioşcurile de ziare, având deasupra titluri incendiare: 


„Bree Camden cedează sub presiunea faimei nou 
descoperite!” 

— Nu cred că s-ar înşela prea mult scriind asta, îi răspund 
înainte de a mă urca în maşină, de a aluneca pe partea 
opusă a banchetei şi de a mă lipi de geam. 

Doamne, nu este nimic normal în acest vehicul! Pielea este 
moale ca untul şi există o banchetă alăturată celei pe care 
stau, având în partea posterioară un televizor cu ecran plat. 
Degetele mele alunecă peste panoul de butoane de pe 
cotieră şi, după ce apăs pe unul, lumini calde umplu spațiul 
(sunt lumini de ambianţă), scaunul meu începe să se 
încline, iar un suport pentru picioare apare înaintea mea. 
Fac ochii mari către Nathan, iar el râde în tăcere. 

— Eşti ca un copil aici. 

— Mă simt ca un copil aici! Nu ar trebui să am voie în 
locuri elegante ca acesta. Nathan, o să vărs ceva pe scaunele 
astea de un milion de dolari. 

Îmi aşez din nou scaunul în poziţie verticală şi îmi 
încrucişez mâinile în poală. 

— Nu ai nimic de băut, deci n-ai ce să verşi. 

— Nu contează. Se va întâmpla cumva. Mă cunoşti - nu 
pot fi de încredere când am de-a face cu obiecte de lux. 

— Sunt doar obiecte, Bree. Nu-mi pasă deloc. Varsă tot ce 
vrei aici. 

Pielea din jurul ochilor lui este ridată, dar îmi atrag în mod 
deosebit atenţia cearcănele aflate sub irisurile negre ca 
antracitul. Îmi înclin capul şi mă întind spre el, atingându-l 
uşor cu degetele sub fiecare ochi. 

— Nathan, eşti obosit. 

Părul încă îi este uşor umed, pentru că abia a venit de la 
antrenament. A trebuit să se trezească la 5.00 dimineața, să 
tragă de el o zi întreagă la antrenamentele şi întâlnirile 
obişnuite, supunându-şi corpul la eforturi intense, iar 


acum, la sfârşitul zilei, va filma o reclamă timp de câteva 
ore, când ar trebui să se odihnească şi să se recupereze. 

Îmi ia încheietura mâinii şi îşi înfăşoară delicat degetele în 
jurul ei. Îi simt atingerea ca şi cum s-ar înfăşura în jurul 
inimii mele. 

— Sunt bine. 

— Te  suprasoliciți. Nu trebuia să acceptăm această 
reclamă. 

SUV-ul se pune în mişcare. Nathan priveşte încheietura 
mâinii mele şi o coboară, dar nu-i dă drumul. Suntem la un 
pas de a ne ţine de mână. 

— Am vrut să fac reclama. Va fi bine pentru amândoi. 

Pentru mine. Va fi bine pentru mine, asta a vrut să spună. 
Pentru că, da, este bine pentru imaginea lui Nathan, dar să 
fim serioşi, el nu are nevoie de bani. În schimb, eu am mare 
nevoie. Vreau banii ăştia ca să-i pot plăti datoria. 

Dar apoi alt gând îmi vine în minte. Şi atunci ce se va 
întâmpla? Care va fi următorul meu pas după ce îi voi da 
banii înapoi? Faptul că a cumpărat studioul de balet, iar eu 
mi-am dat seama într-un final că el mi-a plătit o parte din 
chirie în toți aceşti ani a trezit o nelinişte în mine. M-a făcut 
să fiu un pic nerăbdătoare şi să tânjesc după mai mult 
pentru studioul meu. Ceea ce mă îngrozeşte complet. Nu-mi 
place să tânjesc după mai mult, pentru că nu-mi place cine 
eram când tot ce făceam era să aspir la mai mult. Am nevoie 
să fiu mulțumită de mine însămi. Dacă aş fi avut măcar un 
pic mai multă mulțumire de sine în liceu, nu mi-aş fi 
petrecut tot timpul şi energia încercând să intru la Juilliard. 
M-aş fi dus la petreceri. Mi-aş fi făcut prieteni. Poate chiar 
aş fi avut un hobby sau dorinţe în afara dansului, care m-ar 
fi împiedicat să cobor într-o spirală atât de întunecată când 
singurul şi unicul meu vis s-a destrămat. 

Ar trebui să fiu recunoscătoare pentru ajutorul pe care 
prietenul meu mi l-a oferit şi să găsesc modalități concrete 


de a îmbunătăți studioul pe care îl am în prezent. Dar, în 
schimb, când am încercat să găsesc noi modalități de a nu 
mai fi nevoită să mă bazez complet pe generozitatea lui, am 
dat din greşeală peste un nou vis. Unul în care studioul meu 
nu miroase a pizza pepperoni şi în care ar putea funcționa 
oficial ca o organizație nonprofit, capabilă să accepte mai 
multe eleve care, în mod normal, nu şi-ar putea permite 
cursuri de dans. 

Singurul mod în care toate acestea ar fi posibile ar fi să 
obțin spațiul de la The Good Factory. Problema este că mi- 
am mai pus toate ouăle într-un singur coş, iar asta nu s-a 
dovedit a fi în favoarea mea. Sunt îngrozită să îmi doresc din 
nou ceva la fel de mult. Telefonul lui Nathan sună, iar el dă 
drumul mâinii mele ca să poată răspunde. 

— E mama, spune el, părând puţin obosit înainte de a 
afişa un zâmbet vag şi de a răspunde: Bună, mamă, ce s-a... 

Face o pauză, ascultând vorbele mamei şi întrerupându-le 
din când în când cu un „Mda” sau „Sigur”. Închide ochii 
strâns preț de o clipă, ca şi cum ar avea o durere ascunsă, 
apoi îi deschide din nou. Îmi imaginez că mama lui îi solicită 
ceva ce lui i se pare prea mult. 

Nathan are o problemă cu a spune nu - mai ales părinților 
săi. Aceştia au aşteptat întotdeauna mult de la el şi nu au 
ezitat niciodată să ceară şi mult (şi să nu-i dea nimic în 
schimb în afară de critici). Îl implică mereu în evenimentele 
lor de caritate fără să-l întrebe dacă este de acord să 
participe, îl manipulează să treacă pe la petrecerile lor de 
sărbători doar ca să fie văzut şi să semneze autografe şi 
chiar îi cer să meargă în vacanțele lor somptuoase, pentru 
că ştiu că, atunci când ceva este plătit cu cardul negru al 
celebrului jucător din NFL, asta îi duce într-o cu totul altă 
sferă a luxului, mai mult decât pot atinge chiar şi conturile 
lor grase. Îl plimbă ca pe un tigru la circ şi apoi îl biciuiesc 
când oboseşte, pentru ca el să performeze mai bine, iar ei să 


continue să aibă acel statut social. Încă un motiv pentru 
care nu vreau ca Nathan să simtă că trebuie să aibă grijă de 
mine din punct de vedere financiar sau să mă aibă la brațul 
lui la evenimente speciale. El nu asta este pentru mine. 

Vreau să-i smulg telefonul din mână şi să-i spun acestei 
femei: „Îmi pare rău, Nathan nu mai este disponibil să-i 
storci constant sufletul. În schimb, încearcă să te apuci de 
brodat”. Dar nu este treaba mea să-l protejez de mama lui. 

După un minut, Nathan închide telefonul şi oftează. 

— Ai avut o conversaţie amuzantă? spun pe un ton 
sarcastic. 

El ridică din umeri. 

— Nu-i mare lucru. Voia doar să vadă dacă pot zbura spre 
casă imediat ce se încheie sezonul ca să fiu prezent la un 
eveniment caritabil organizat de ei la clubul local. 

— Şi i-ai spus că îţi vei lua o pauză pentru a te revigora? 
întreb, deşi ştiu deja răspunsul. 

Îşi priveşte mâinile bătătorite. 

— I-am spus că vin. Oricum trebuie să-i văd la un moment 
dat, aşa că aş putea la fel de bine să fac ceva pentru o cauză 
bună cât sunt acolo. 

Urăsc că face asta. Nathan este convins că e Superman, 
şi... Ei bine, nici eu nu sunt complet convinsă că nu ar fi, 
dar ştiu că e totuşi un om din carne şi oase ca noi toţi, iar 
povara pe care o poartă nu poate fi susținută mult timp. Nu 
vreau să-l văd cum se prăbuşeşte şi arde. Vreau să-l leg şi 
să-l fac să se odihnească. 

— Cum este la tine la muncă? mă întreabă el încet. 

— Să nu crezi că nu-mi dau seama că încerci să te 
eschivezi şi nu ţii cont de îngrijorarea mea în ceea ce te 
priveşte. 

El zâmbeşte şi îşi sprijină capul de tetieră, privindu-mă 
fix. 


— Sper să nu o fac. Deci ce mai este nou pe la studio? Ce 
mai fac fetele? 

Mă aşez înapoi pe banchetă, mulțumită că o parte din 
normalitatea noastră a pătruns în ciudățenia acestui mediu 
luxos. Mă simt, în sfârşit, mai aproape de intimitatea 
noastră. Dacă închid ochii, aproape că îmi pot imagina că 
suntem pe canapeaua lui de acasă. 

— Totul a fost bine. Imani are un nou iubit, iar din cauza 
asta fratele ei şi toată lumea spun că Sierra este geloasă pe 
ea şi... 

Rămân fără suflare la vederea zâmbetului său blând şi 
sincer. Îi pasă cu adevărat de ceea ce se întâmplă cu fetele 
din clasa mea, aşa cum îmi pasă mie, iar asta îmi face inima 
să tresalte. 

— ... tatăl lui Hannah a fost concediat din nou, dar am 
putut să nu-i mai cer taxa pentru ca ea să poată veni în 
continuare la cursuri, deoarece un anumit binefăcător 
generos a cumpărat clădirea şi mi-a redus chiria. 

Mă uit pe geam şi văd o maşină plină de adolescente, care 
merge alături de noi, menținându-se la aceeaşi viteză cu 
vehiculul nostru. Fata de pe scaunul pasagerului din 
dreapta ne face semn să coborâm geamul ca să vadă cine 
este aici. Are tupeu. Presupun că ele bănuiesc că este un 
senator bătrân şi chel. Privirea îmi alunecă spre Nathan. Nu 
este un senator bătrân şi chel. 

— Datorită ţie, aceste fete îşi pot urma visul. lar acum, 
ştiind că m-ai ajutat tot timpul cu chiria, îmi dau seama că 
nu aş fi putut să le ţin uşa deschisă fără tine. Aşa că îţi 
mulțumesc. 

Acum se încruntă. Nu este privirea la care mă aşteptam 
după acel discurs. 

— Mă ucizi cu zile, ştii asta? 

— Din pricina frumuseţii mele răvăşitoare? afişez eu un 
zâmbet larg, de debutantă. 


El nu râde la gluma mea. 

— Mă ucizi fiindcă nu-ţi vezi propria valoare. Bree, acele 
uşi sunt deschise doar datorită ţie. Fetele acelea îşi 
îndeplinesc visurile în totalitate datorită ție şi muncii pe care 
o depui în vieţile lor. Dacă nu aş fi cumpărat clădirea, ştiu 
că ai fi găsit, fără îndoială, altă cale de a te descurca pe cont 
propriu. Probabil ţi-ai fi luat o a doua slujbă doar ca să poți 
continua s-o faci pe prima! Aşa că nu, nu-mi acorda acest 
credit! Tot ce am făcut a fost să folosesc nişte bani care 
altfel ar fi stat degeaba şi s-ar fi umplut de praf. 

Înghit în sec şi îmi dreg glasul, nefiind încântată de 
seriozitatea bruscă pe care această discuție a căpătat-o. Ba, 
mai mult, nu-mi place că vorbele lui pun o grămadă de 
cărbuni încinşi pe inima mea, care acum este incandescentă 
şi fierbinte. Nathan mă face să mă simt într-un mod în care 
nimeni altcineva nu o face. Totuşi, conversaţia asta pare 
prea intimă pentru vibraţiile noastre normale, aşa încât 
chicotesc uşor şi schimb subiectul. 

— Eşti cel mai bun prieten al meu. E sarcina ta să spui 
chestii de genul ăsta. 

— Bree... 

Îi tai vorba: 

— Hei, am ceva ce trebuie să-ți dau înainte să ajungem pe 
platoul de filmare. 

— Acum cine se eschivează? 

Îl ignor, scot bucata de hârtie din geantă şi i-o înmânez. Se 
uită la hârtia împăturită de parcă mi-aş fi şters nasul pe ea. 
O scutur în fața lui râzând. 

— Poftim! Deschide-o şi gata! 

— Ce este? E o listă. 

Mă priveşte, apoi ia foaia de hârtie, care pare minusculă în 
mâna lui mare. O desface cu grijă, de parcă ar atinge un 
fulg de zăpadă, dar apoi se strâmbă înainte de a o citi cu 
voce tare. 


— „Reguli de supraviețuire.” 

Îmi aruncă instantaneu o privire supărată. 

— Un pic cam dramatic, nu crezi? 

Înclin din cap, arătând spre foaie: 

— Continuă să citeşti! Este important. Dacă vrem să ieşim 
din această relație falsă cu prietenia intactă, trebuie să 
avem nişte reguli de bază. 

Am mâzgălit această listă după micul exercițiu de 
antrenament al lui Nathan de aseară. Nu mai pot face față 
altor situaţii de acest gen, aşa că este timpul să stabilim 
nişte parametri pentru a ne asigura că nu se va mai 
întâmpla. Privesc cu atenție cum ochii negri ai lui Nathan 
parcurg ce am scris. Maxilarul i se flexează, iar el îşi drege 
glasul, în timp ce citeşte: 

— „Fără sărutări. Fără atingeri când nu suntem în public. 
Absolut nici o îmbrățişare, niciodată.” 

Repet în tăcere cuvintele în timp ce el citeşte. 

„Fără să flirtăm când suntem doar noi. Fără...” 

După ce rosteşte acest ultim cuvânt, îşi suge puțin buzele, 
le umezeşte şi continuă să citească: 

— „Fără hanky-panky.” 

Privirea lui se îndreaptă spre mine şi îmi dau seama că 
încearcă să nu izbucnească în râs. 

— Ce înseamnă hanky-panky? 

Îmi dau ochii peste cap. 

— Ştii prea bine ce înseamnă. Chiar şi bunica mea ştie ce 
înseamnă. 

El ridică uşor din umeri, atât de inocent. 

— Este un joc? Sau... nu ştiu... o mişcare de dans? Va 
trebui să mă lămureşti. Şi te rog să fii cât mai precisă! 

Îi plesnesc bicepsul încordat: 

— Opreşte-te! Ştii ce înseamnă. 

Obrajii mei se îmbujorează din nu ştiu ce motiv. El ridică o 
sprânceană. 


— Ei bine, am o idee, dar ştii, lasă multe posibilități de 
interpretare. Hanky-panky este un termen foarte vag. Aş 
putea să cred că înseamnă sex de modă veche, dar dacă este 
adevărat... înseamnă că a doua bază a echipei adverse este 
complet disponibilă pentru atacul meu. Poate chiar... 

— NATHAN! 

Simt cum mi se învârte stomacul în acest SUV pentru că 
nu vreau să aud ce urmează să iasă din gura lui. Noi nu 
vorbim aşa. Niciodată. Dintr-odată, nu mi se mai pare că 
suntem pe canapeaua lui şi trebuie să revenim la nivelul 
solului. 

— Nu... sexual... absolut nimic! Mă chinuiesc să rostesc 
fiecare cuvânt. Şi nu mai fi atât de ironic în legătură cu 
toate astea! Vorbesc serios! 

Nu mă înțelegeți greşit... Nimic nu mi-ar plăcea mai mult 
decât un hanky-panky cu Nathan, dar ştiu că nu ar 
însemna acelaşi lucru pentru fiecare dintre noi. N-aş putea 
niciodată să separ sentimentele mele de actul în sine. El 
simte asprimea din tonul meu, iar expresia de amuzament i 
se risipeşte de pe chip. 

— Ştiu. Eu doar mă joc. Fără hanky-panky... am înţeles. 
Dar restul... 

Mai scanează hârtia o dată, după care scutură din cap şi o 
RUPE! Într-o clipă, regulile mele nu mai sunt decât confetti 
care acum cad pe podeaua maşinii. Rămân cu gura căscată 
de stupoare. 

— De ce ai făcut asta?! reuşesc să bâigui într-un sfârşit. 

— Pentru că este ridicol. O să ne atingem... O să ne 
sărutăm, Bree. 

Inima mi se opreşte. A spus aceste cuvinte cu atâta 
naturalețe! Fără ezitare sau întrebări. Ca şi cum ar fi zis 
„Buzele astea vor atinge buzele alea, nu-i mare lucru”. 
Pentru mine ar fi mare lucru. 

— Nu. Fără sărutări. 


— Cuplurile se sărută. Dacă vrem să vindem această 
relație, va trebui să ne sărutăm în public la un moment dat. 

Suspin, o parte din mine ştiind că are dreptate. 

— Bine, doar dacă va fi neapărat nevoie, putem împărtăşi 
un sărut cu gura închisă. Doar un pupic rapid pentru 
camerele de filmat. 

Nu sunt sigură ce s-ar întâmpla cu contractul dacă s-ar 
descoperi partea falsă a relației noastre şi nici nu vreau să 
aflu. Am nevoie de banii ăia. El nu este de acord, doar 
adună fărâmele din liniştea mea mintală şi le aruncă într-un 
suport de pahar. Îşi scoate telefonul. 

— De fapt, toate astea îmi amintesc că trebuie să facem o 
poză împreună şi să o postăm. O poză oficială de tipul 
„suntem un cuplu”, pentru ca rețelele de socializare să se 
umple de exclamaţii de uimire la vederea ei. 

Are dreptate. Asta era menţionat în contract — dovezi 
abundente de iubire în social media. Nathan întoarce 
telefonul pe modul selfie şi îndreaptă camera spre feţele 
noastre. Mă înclin spre el, astfel încât capetele noastre să fie 
aproape împreună şi surâd larg. 

— De ce nu faci poza odată? îl întreb printre dinți, 
încercând să-mi păstrez zâmbetul. 

— Pentru că această postură ne face să părem cei mai 
buni prieteni. 

„Ghici ce? Păi chiar asta suntem.” 

Renunţ la zâmbet şi îmi întorc fața spre a lui. 

— Bun, şi atunci ce ar trebui să facem? 

Îşi muşcă buza într-o parte în timp ce se gândeşte la ceva 
şi apoi îmi desface centura de siguranță. 

— Hei! Nu este sigur! 

Nathan îşi înfăşoară braţul în jurul mijlocului meu şi, 
înainte ca eu să pot protesta, mă trage în poala lui. ÎN 
POALA LUI! Cred că asta aruncă pe fereastră regula mea de 
a nu mă atinge când nu sunt în public. Îi simt pieptul solid 


lipit de spate, iar coapsele lui puternice sub ale mele. Se 
apleacă, iar respiraţia lui îmi încălzeşte gâtul. Corpul meu 
nu ştie cum să reacționeze la asta, aşa că pur şi simplu 
izbucneşte în flăcări. 

— Ce... se întâmplă acum? 

— Doar relaxează-te! Prefă-te că mă placi! 

„Oh, ce ironie!” 

Nathan îşi lipeşte nasul de partea laterală a maxilarului 
meu şi îi simt genele cum se apropie de pielea mea în timp 
ce închide ochii. Ţine camera telefonului în fața noastră, iar 
expresia mea îngrozită mi se oglindeşte pe ecran. Mi se pare 
că am ochii imenşi. Sunt ca o căprioară în lumina farurilor. 
Dar Nathan pare atât de natural, ca un bărbat care se 
bucură că are alături o femeie, nu pe cea mai bună prietenă 
a lui. Îl aud cum inspiră adânc, iar o urmă de zâmbet îi 
atinge colțul gurii. Este un actor bun. Înainte să-mi dau 
seama, capul meu se înclină spre al lui, ochii mi se închid, 
iar buzele mi se curbează singure. 

El miroase bine. 

Al naibii de bine! 

Aş vrea să umplu o piscină cu parfumul lui ca să pot înota 
în el toată ziua în timp ce sorb o margarita. 

Stând în poala lui, mă simt mică. Mi se pare că ar putea 
să mă înfăşoare în braţele lui şi să mă protejeze şi de un 
uragan. Atât de multe senzații îmi trec prin corp în timp ce 
respiraţia lui îmi înfierbântă pielea, iar brațul lui se strânge 
în jurul taliei mele... Buzele lui nu fac nici o încercare de a 
se apropia. El doar pluteşte în această apropiere pe care nu 
am mai avut-o niciodată, cu fruntea şi nasul apăsându-se 
de mine într-o îmbrățişare afectuoasă. 

Pielea mi se pârjoleşte şi, înainte de a avea timp să mă 
îngrijorez că mă bucur prea mult de atingerea lui, SUV-ul în 
sfârşit se opreşte. Nathan îşi îndepărtează fața de mine, iar 
aerul rece se revarsă asupra mea. Rolul a fost jucat. 


— Cred că am prins câteva cadre bune. Tu ce crezi? 
întreabă el aproape fără nici o emoție în glas. 

Zero indicii că ar fi simțit ceva apropiat de ceea ce 
simțeam eu. 

Cocoţată încă în poala lui, de parcă acesta ar fi noul meu 
tron, îi iau telefonul şi mă uit cu atenţie la fotografii. Nu pot 
articula nici un cuvânt fiindcă aproape că nu-mi vine să 
cred la ce mă uit. Nu suntem eu şi Nathan în fotografii. Sunt 
doi tineri îndrăgostiți până peste cap unul de celălalt. 

Ştiu de ce văd expresia de fericire pură de pe fața mea, dar 
de ce observ exact aceeaşi privire pe chipul lui? 

Îmi dreg glasul: 

— Da. Trucul funcționează. 

Alunec din poala lui şi mă trag de tivul bluzei, încercând 
să-mi aranjez ținuta înainte de a cobori din maşină. 

Şoferul vine să ne deschidă portiera şi, în momentul în 
care Nathan alunecă afară, un semnal de alertă răsună din 
telefonul meu. Este o nouă notificare de fotografie etichetată 
de pe Instagram. O deschid şi văd că Nathan a postat deja 
poza cu noi doi alături de un text care sună aşa: „Singura 
femeie pe care o doresc”. 

Nathan sare primul din maşină şi îmi întinde mâna. Mă 
uit în ochii lui, încercând cu disperare să nu citesc prea 
mult în toate aceste lucruri care s-au întâmplat în ultimele 
minute, dar deja simt cum inima mea încearcă să-şi ia 
libertăți pe care am jurat că nu i le voi permite niciodată. 

— Mai eşti cu mine, Bree Cheese? 

„Nu ştiu... mai sunt?” 


CAPITOLUL 15 


BREE 


Nathan mă ține de mână. 

„Da. Ţine mâna mea.” 

Cu degetele întrepătrunse, gen „poartă-mi rucsacul în 
drum spre laboratorul de ştiinţe”. Simt un gâdilat în stomac, 
în timp ce picioarele mele încearcă să ţină pasul cu 
picioarele lui lungi spre scena de sunet unde filmăm 
reclama. Este ridicol. Pielea lui este atât de bătătorită şi de 
fierbinte. Asta simte fiecare minge de fotbal când Nathan o 
ține în mâini? Minunat, de acum voi compara viitorii bărbați 
şi mâinile lor mai puţin potrivite cu Nathan şi cu palmele lui 
mari şi sălbatice. 

E timpul să mă obişnuiesc cu realitatea. A fost o călătorie 
tulburătoare, cu fața lui Nathan lipită de a mea, aşa că, în 
mod natural, sunt puțin dezorientată. Dar e timpul să mă 
concentrez şi să mă pregătesc să fiu iubita falsă a lui 
Nathan. Pune accentul pe falsă, Bree! Pot să fac asta. Pot 
să-l țin de mână toată ziua şi senzația asta să nu mi se urce 
la cap. În plus, probabil nu-mi va plăcea să fiu în lumina 
reflectoarelor cu el astăzi. Voi lăsa ca această experiență să 
fie o exemplificare perfectă a motivelor pentru care nu vom fi 
niciodată un cuplu adevărat. 

— Eşti bine? mă întreabă Nathan, simțindu-mi 
frământările. 

— Foarte bine. 

El zâmbeşte. Ştie că spun numai prostii. Se întoarce cu 
fața la mine. 


— S-ar putea să fie copleşitor acolo. Vor fi o mulțime de 
indicații de urmat, oameni care vor dori să-ți capteze 
atenţia. Ține minte doar că toți sunt aici pentru tine. 

— Vrei să spui că toţi sunt aici pentru tine. 

El clatină încet din cap: 

— Nu sunt eu cel care a rupt gura internetului. Ei au vrut 
să mă întâlnesc cu tine. De aceea suntem aici, pentru că 
lumea s-a îndrăgostit de Bree Camden. Nimic din toate 
astea nu s-ar fi întâmplat dacă ar fi fost altcineva. 

Oh, Doamne! Când o spune aşa, toată situația se schimbă 
şi nu mai sunt sigură că îmi place. Încerc să îndepărtez 
părțile din mine care se agaţă de cuvintele lui pentru a 
supraviețui. Inima mea se simte ca o înghețată de vanilie 
care se topeşte peste o prăjitură cu ciocolată fierbinte la 
gândul că oamenii ne vor pe mine şi pe Nathan împreună. 
Aş vrea să o sun pe Kelsey foarte repede şi să-i strig ceva 
care să o irite, cum ar fi DACĂ DORMI PE TINE, EŞTI 
PIERDUTĂ. 

Uşile de la platoul de filmare se deschid, iar managerul lui 
Nathan, Tim, înalt şi uscăţiv, iese precipitat. Trebuie să 
spun însă că el are mereu acelaşi aer grăbit. 

— Oh, sunteți amândoi aici! Ce bine! 

Se uită la ceasul de la mână, apoi ne face semn să intrăm 
pe uşă. 

— Aproape că au terminat de aranjat luminile, aşa că aveţi 
timp suficient să vă coafați şi să vă machiați. 

Îl urmăm pe un hol rece, în timp ce el vorbeşte 
încontinuu, cu un debit impresionant. Nathan mă strânge 
de mână. 

— Le-am explicat celor din echipă că ai un program 
incredibil de încărcat şi că au la dispoziție maximum trei ore 
cu tine. Nici măcar un minut în plus, pentru că dimineaţă ai 
antrenament. De asemenea, în vestiar este o cină cu somon 
fript şi salată kale pentru tine, Nathan. Le-am spus deja 


celor de la coafură şi machiaj că trebuie să mănânci în timp 
ce te aranjează. 

„Fără cină pentru mine?” Vezi, deja se întâmplă... Acum 
îmi dau seama cât de groaznic ar fi să mă întâlnesc cu 
Nathan. Toată lumea îl va adora pe el, iar eu voi dispărea în 
umbră. Asta este bine. Ţine-o tot aşa, lume! 

Tim îşi trage răsuflarea pentru o clipă şi continuă la fel de 
repede: 

— Scenariul complet este în cabinele voastre, dar esența 
este simplă. Voi doi vă plimbaţi printr-un restaurant, iar 
femeile se înghesuie să îşi scrie numele şi numerele de 
telefon pe tricoul lui Nathan. El se refugiază într-un hol 
pentru a scăpa de ele, ia un creion de scos petele din 
buzunarul de la spate şi ţi-l întinde. Faceţi un schimb de 
priviri cochete şi apoi Bree şterge numele cu o mişcare 
bruscă a creionului -— în stilul I Dream of Jeannie!7. 

Oh, Doamne! Mi se pare o chestie de prost-gust, dar îmi 
dau seama că fanii ar fi încântați. Este un indiciu perfect 
pentru discursul pe care l-am ținut la beţie. Discursul care 
mă va bântui tot restul vieții mele. 

Câteva momente mai târziu, Tim ne lasă la o cabină de 
probă pe a cărei uşă stă scris numele lui Nathan. Încă ne 
ținem de mână şi îmi dau seama că mă agăț de Nathan de 
parcă ar fi o geamandură în mijlocul oceanului. 

— Zâmbiţi, ne cere Tim, făcându-ne o poză rapidă cu 
telefonul. O să postez asta în poveştile tale de social media, 
Nathan. 

Uşa se deschide şi apare o blondă drăguță şi zâmbitoare, 
cu un tricou strâmt şi un decolteu debordant pe care 
recunosc că sunt sută la sută geloasă. 


17 Sitcom science-fiction american din anii '60, avându-i ca protagonişti 
pe Barbara Eden în rolul unei diavolițe senzuale şi pe Larry Hagman în 
rolul unui astronaut care se îndrăgosteşte de ea (n.tr.) 


Tim pare plictisit, slavă Domnului! 

— Nathan, ea este Aubrey. Ea îţi va aranja părul şi te va 
machia. 

— Bună, Aubrey, spune Nathan cu un zâmbet şi o 
înclinare a capului despre care ştiu că este falsă, dar pe care 
Aubrey realmente o devorează, pentru că porii ei încep să 
transpire instantaneu şi parcă devine incandescentă. 

Da, nu glumesc. Este atât de ridicol de excitată, căci vocea 
lui senzuală este ameţitoare pentru orice femeie, dar serios, 
Aubrey, hai, ia-ți inima de pe podea şi treci la treabă! „El 
este al meu!” Hei, stai puțin! N-am vrut să gândesc asta. 

„Ne prefacem doar că el este al meu.” 

Totul este fals, fals, fals, fals. Nu este real. Dacă relația 
noastră ar fi o poşetă, ar fi o Proda şi s-ar vinde din 
portbagajul unei maşini. 

Aubrey țopăie, sprințară. Abia aşteaptă să-şi pună mâinile 
pe Nathan. 

— Dacă vrei să intri şi să iei loc, putem începe. 

Scânteile din ochii ei mă fac să cred că tipa ar vrea mai 
curând să danseze senzual în fața lui Nathan decât să se 
ocupe de părul şi de machiajul lui, iar eu mă gândesc să 
intervin şi să o împiedic. Da, sunt genul de femeie geloasă. 
Biata fată încă nu a făcut nimic greşit, iar eu deja plănuiesc 
să o distrug. Mă simt de parcă ar trebui să-i cer scuze 
acestei profesioniste pentru că i-am degradat acțiunile. 
Femeia de cavernă teritorială din interiorul meu scapă de 
sub control cam des în ultima vreme şi trebuie să mă 
stăpânesc. 

Tim mă scoate din atitudinea mea belicoasă. 

— Bree? Să mergem. Tu vii pe aici. 

Simt că mi se răsuceşte stomacul în momentul în care 
trebuie să las mâna lui Nathan. Nu mă aşteptam să fiu atât 
de neliniştită când aveam să plec de lângă el. Doar că habar 
nu am ce fac şi nici măcar nu mi se dă şansa să mă uit 


înapoi la Nathan înainte ca Tim să mă facă să alerg practic 
pe hol. 

— Ştiu că nu ai un manager, aşa că Nathan m-a pus să 
fiu eu managerul tău astăzi, dacă nu te deranjează... 

Nu-mi dă şansa să răspund cu adevărat. 

— Vei lua cina în cabina ta. Nathan m-a pus să îți comand 
taco de pui de la Chipotle, cu extrasos guacamole. E bine? 

Deschide uşa vestiarului şi mirosul de taco delicios mă 
plesneşte în față. Un mic zâmbet îmi curbează buzele pentru 
că... nu am fost uitată. Nathan s-a gândit dinainte şi le-a 
cerut să comande mâncarea mea preferată. 

— Este perfect. 

— Minunat! lată-l pe Dylan, spune Tim arătând spre un 
tip zâmbitor care pare cam de vârsta mea şi care aranjează 
pămătufurile de machiaj pe masă. El se va ocupa de părul şi 
machiajul tău. Joy va veni imediat să-ți lase hainele. 
Mănâncă repede - mai avem doar o oră şi trebuie să fii pe 
platou. Harrison, regizorul, şi Cindy, producătoarea, vor 
veni la un moment dat să vorbească cu tine despre 
scenariu. Nu posta fotografii cu nimic din ce se întâmplă azi, 
lasă asta în seama mea! Şi, dacă ai nevoie de ceva, cere-mi 
mie, nimănui altcuiva. Ai nevoie de ceva? 

Clatin repede din cap, simțindu-mă puţin şocată de 
discursul acela ca o tornadă. 

— Bine. Mă întorc în douăzeci de minute. E a ta acum, 
Dylan. 

Înainte de a ieşi complet din cameră, Tim se opreşte şi se 
întoarce spre mine: 

— Ah, şi încă un lucru, Bree. Mă bucur că tu şi Nathan 
sunteți împreună. E mai bine cu tine. 

Cred că Tim nu a fost pus la curent cu termenii reali ai 
relației noastre şi cu faptul că suntem Proda. 

Tim dispare pe uşă, iar eu răsuflu adânc. Dylan 
chicoteşte. 


— Eşti gata pentru testul de nume? Enumeră-i în ordine 
perfectă pe toţi cei pe care Tim tocmai i-a menționat sau vei 
fi dată afară din platou. 

Scânteia din ochii lui îl dă de gol. 

— Hm... au fost Sam, Brittney şi Tina? răspund eu greşit 
în mod intenționat. 

El râde din nou şi face un pas înainte pentru a-mi întinde 
mâna. 

— Ding-ding-ding! Răspuns corect. Şi acum câştigi o cină 
delicioasă cu taco! 

— Într-un fel, speram la o maşină, spun cu o față 
dezamăgită, în timp ce mă ghidează spre scaunul de 
machiaj. 

— Ei bine, ai noroc! Acest sos guacamole pe care ţi l-a 
comandat iubitul tău este la fel de scump ca o maşină. Ai 
putea să-l amanetezi pentru bani în plus sau ceva de genul 
ăsta? 

Îl iubesc. Cea mai sigură cale spre inima mea este să faci 
glume proaste. Aproape că mă ajută să uit că sunt pe un 
platou de filmare şi că toată lumea mea, aşa cum o ştiu eu, 
se întoarce cu susul în jos. 

— Apropo, eu sunt Bree, mă prezint, în timp ce îmi pune 
în mână o caserolă de carton care miroase îmbietor. 

— Oh, ştiu. Chiar dacă numele tău nu ar fi fost lipit pe 
uşă şi nici nu mi s-ar fi dat o poză cu tine din timp, tot aş fi 
recunoscut gropițele alea din obraji. Ai fost peste tot pe 
Instagram şi pe Twitter în ultima vreme. Degetele lui încep 
imediat să alunece prin părul meu, cercetându-l cu atenție. 
Nici măcar nu voi pretinde că nu sunt uşor obsedat de tine, 
de buclele şi gropițele tale. Aproape că am făcut infarct când 
m-au angajat să te coafez şi să te machiez. Când i-am spus 
iubitului meu, a fost atât de gelos, încât pielea lui chiar s-a 
făcut verde. 


Râd şi fac o față ciudată pentru că A) nu ştiu cum să 
primesc complimente şi B) tipul nu poate vorbi serios. Sunt 
cea mai mediocră persoană care a păşit vreodată pe fața 
pământului. 

— Astea? întreb şi îmi lovesc buclele cu palma. Bleah! 
Sunt ridicol de greu de îmblânzit. 

Pare jignit în timp ce se bate cu mâna în piept: 

— Cine a vorbit despre îmblânzire?! De ce ar vrea cineva 
să domolească aceste bucle superbe? Nu, plănuiesc să le 
dau şi mai multă vioiciune. 

Dylan se mută în spatele meu, privindu-mi buclele din 
toate unghiurile în acel mod intens pe care doar un 
hairstylist îl poate manifesta când îşi imaginează o coafură. 
Este puţin înspăimântător. 

Îşi îngustează privirea şi îşi înclină capul, în timp ce eu 
iau o îmbucătură uriaşă din taco. 

— Ştii? Cred că ne vom focaliza asupra aspectului de fată 
obişnuită. America te iubeşte, aşa că te vom face să arăţi 
dulce ca o plăcintă cu mere. Se apleacă şi mai aproape de 
mine, cu ochii strălucitori. Deşi, dacă te întâlneşti cu 
Nathan Donelson, nu cred că se aşteaptă cineva să fii prea 
inocentă. 

Aproape că îmi scuip mâncarea la auzul acestor cuvinte. 
În schimb, o aspir în trahee şi mă mulțumesc cu o criză de 
tuse care îmi ameninţă viața. Fața mi se înroşeşte puternic, 
iar Dylan mă bate pe spate, pentru a mă ajuta să-mi revin şi 
zâmbeşte ca pisica de Cheshire!8 odată ce tusea mea este 
sub control. 

— Ştiam eu, spune el şi începe să-mi aranjeze părul, 
stropindu-l cu apă, apoi scoate câteva produse de îngrijire 
din trusa gigantică de machiaj. Fosta iubită a lui Nathan a 


18 Personaj de ficțiune popularizat de scriitorul Lewis Carroll în romanul 
Alice în Țara Minunilor şi faimos pentru rânjetul său viclean (n.tr.) 


încercat să-l facă de râs cu articolul, dar nimeni nu a 
crezut-o, mă lămureşte Dylan. Sunt prea multe bârfe care 
sugerează contrariul. Aşa că fii sinceră, nu are rost să mă 
minţi, pentru că pot citi chiar şi o față impenetrabilă de la 
un kilometru distanţă - este un ciudat în aşternuturi, nu-i 
aşa? 

Parcă simt o ghiulea în stomac. Nu ştiu nimic despre 
Nathan în această privință. Nici măcar nu suntem genul de 
prieteni care să glumească pe tema asta. Ţinem această 
conversație tabu, deoarece cred că în subconştient amândoi 
ştim că există unele bărci pe care nu ar trebui să le zgâlțâi 
într-o prietenie. Prin urmare, habar nu am cât de mult se 
zgâlțâie barca lui Nathan noaptea. 

Dar eu sunt „iubita” lui şi este de aşteptat să ştiu. 

Fac ochii mari şi afişez ceea ce sper să fie un fel de zâmbet 
senzual. Ca şi cum mi-aş imagina trupul musculos şi 
bronzat al lui Nathan înfăşurat în cearşafuri albe, cu soarele 
strălucindu-i peste umeri. De fapt.... mi-l imaginez destul de 
Uşor. 

— Oh, da, este cu totul ciudat în aşternuturi. Un adevărat 
tigru. Şi-a meritat cu siguranță dungile. Nimeni nu m-a 
uimit vreodată ca Nathan Donelson. 

— Ei, asta este bine de ştiut. 

NU! Acea voce nu mai era a lui Dylan. Era chiar a celui 
mai bun prieten al meu, care se sprijinea de uşa deschisă a 
cabinei de probă, arătând ca un drăcuşor îngâmfat. lar mă 
înec cu taco şi dintr-odată Dylan îmi ridică mâinile 
deasupra capului, încercând să se asigure că nu voi muri 
sufocată în acel vestiar. Dar eu vreau să mor. „Lasă-mă, 
Dylan! Deja văd lumina!” 

Nathan se năpusteşte lângă mine, ghemuindu-se şi 
chicotind în timp ce mă bate pe spate. 

— Eşti bine? Îmi pare rău, nu am vrut să te sperii. 


Înghit cu greutate, dregându-mi vocea, apoi mă forțez să 
întâlnesc privirea lui Nathan. Părul lui este ciufulit şi perfect 
strălucitor, iar el poartă o cămaşă albă băgată în pantalonii 
negri, impecabili. Primii nasturi de sus ai cămăşii sunt 
descheiați, iar eu simt că mă sufoc din nou. 

— Da! Sunt gata să mergem. Dylan are mare grijă de 
mine. 

Ochii negri ai lui Nathan sclipesc. 

— Nu prea mare grijă, sper. Partea cu grija cade în sarcina 
mea şi, după cum tocmai am auzit, mă achit de ea foarte 
bine. 

Dylan scoate un țipăt scurt şi ascuțit, apoi se îndepărtează 
pentru a ne oferi puţină intimitate, mergând să 
scormonească din nou în trusa de machiaj. 

Profit de ocazie pentru a îndrepta către Nathan un deget 
ferm şi acuzator: 

— Să nu mai aduci niciodată vorba despre asta! M-am 
panicat, bine? El căuta bârfe şi nu voiam să afle adevărul. Ai 
prefera să spun că eşti un amant prost, aşa cum a făcut 
Kelsey, şi... Dar CE e cu fața asta? 

El ridică din umeri. 

— Nu-i nimic. Eşti doar îngrozitor de defensivă. 

Simt cum mi se încălzesc obrajii şi refuz să îi las să se 
înroşească. REFUZ. 

— Oricum, de ce eşti aici? Nu ar trebui să fii acolo cu 
Aubrey, să te machieze ori să te bucuri de un dans sexy sau 
ceva de genul ăsta? 

EI îşi înclină o sprânceană. 

— Acum suntem şi geloşi? 

— Bineînţeles că nu, mormăi eu. Nu fi ridicol! 

— Bine, bine. Pentru că dansul sexy oricum nu a fost ceva 
deosebit. 

Îl lovesc în glumă cu pumnul în umăr, chiar în momentul 
în care Dylan vine din nou în spatele meu pentru a-şi 


termina treaba. Are fața unui bărbat care încearcă să nu 
pară că ar trage cu urechea, dar este foarte clar că 
memorează fiecare cuvânt pe care îl spunem ca să-l poată 
repeta mai târziu. În mod ciudat, nu mă deranjează. Într-un 
fel, chiar sper să o facă. 

— Glumeam, spune Nathan, privindu-l pe Dylan, după 
care se întoarce spre mine. 

De astă-dată, desluşesc în ochii lui că nu mai glumeşte. 
Este doar Nathan, care mă examinează cu atenție. Ochii lui 
se îndreaptă spre una dintre buclele care îmi atârnă pe 
lângă obraji şi trage uşor de ea. 

— Tim te-a luat aşa de repede, iar eu am venit să mă 
asigur că totul este în regulă cu tine. Ai nevoie de ceva? mă 
întreabă el. 

Înghit în sec, dându-mi seama cât de diferit se simte acest 
lucru față de ce am anticipat. Ochii lui nu sunt distanți, aşa 
cum mi se păreau când îşi privea iubitele anterioare în 
public. Nu pare prea preocupat să verifice cum sunt. Îmi 
răsuceşte o şuviță între degetul mare şi arătător. „Nu intra 
în panică, probabil o face doar pentru spectacol!” îmi dictez 
în gând. 

— Da, sunt bine. Sunt puțin dezorientată, dar mă voi 
obişnui cu asta. 

Regret aceste cuvinte imediat ce le spun. Nu mă voi 
obişnui, pentru că nu voi permite să mă obişnuiesc. Nu mă 
voi acomoda în viața asta. Nu mă voi bucura de ea. 

Nathan zâmbeşte mai larg şi se apleacă încet spre mine, 
măturându-mi obrazul cu un sărut. 

După ce Nathan se întoarce în cabina lui de probă, Dylan 
înclină din cap spre imaginea mea din oglindă: 

— Unde este managerul tău? Am nevoie de o găleată cu 
gheață în care să-mi scufund fața. 

Râd uşor şi îmi îndrept atenţia înapoi spre taco, încercând 
să ignor senzația de apăsare pe care o simt în piept. 


Mai târziu în acea seară, după ce oprim în fața 
apartamentului meu şi cobor în fugă din SUV, strigându-i 
lui Nathan că nu mă simt bine şi lăsându-l absolut 
debusolat, o sun imediat pe singura persoană care ştiu că 
mă va ajuta să-mi domolesc sentimentele bulversate şi 
căreia nu-i ascund niciodată nimic. 

— Alo? 

— Lily, s-a întâmplat ceva rău! îi spun, după ce închid uşa 
de la intrare şi mă sprijin cu spatele de ea. 

— Ceee? Ce s-a întâmplat?! 

— Am avut o zi fantastică. 

Ea mârâie: 

— Data viitoare când ne vedem o să te strâng de gât! Mi-ai 
provocat un atac de cord. 

— EU SUNT CEA CARE ARE UN ATAC DE CORD! spun, 
apăsându-mi ferm mâna pe piept, de parcă ea ar putea să- 
mi vadă prestația dramatică. 

După cum spune doamna Bennet, „ea nu are nici o 
compasiune pentru bieții mei nervi!” 

— Bine, stai puţin! Trebuie să iau nişte înghețată şi apoi 
îmi poţi spune ce s-a întâmplat. DOUG, MĂ DUC PE 
VERANDĂ SĂ VORBESC CU B! 

După ce se instalează, îi spun totul despre filmarea 
reclamei. Îi explic cum ar fi trebuit să urăsc asta, să mă 
simt ca un peşte pe uscat şi să număr minutele până când 
aveam să ajung acasă şi să-mi pun pijamaua. Dar nimic din 
toate astea nu s-a întâmplat. Mi-a plăcut fiecare secundă. 
Odată ce m-am obişnuit, mi-a plăcut cât de agitat a fost 
totul. Mi-a plăcut felul cum acei oameni importanți de acolo 
m-au făcut să mă simt ca şi cum aş fi făcut parte din 
echipă. Credeam că lumea lui Nathan trebuia să fie ca în 
Fete rele şi că nu avea să mi se permită să stau la masa 
premianțţilor, pentru că nu sunt unul dintre ei. În schimb, 
toți s-au arătat incredibil de drăguți şi de serviabili, iar 


echipa a fost foarte amuzantă. Toată lumea glumea şi se 
juca între filmări, iar mie mi s-a părut atât de natural. 

Dar să fiu alături de Nathan în tot acest timp... a fost ceva 
ce abia pot explica în cuvinte. L-am văzut în elementul său 
de nenumărate ori, dar întotdeauna de pe margine, de 
foaaarte departe de locul în care se afla. Astăzi, în schimb, 
am fost cu el în centrul atenţiei generale şi ne-am 
concentrat unul asupra celuilalt. 

— Nu ştiu, Lily, dar în timp ce filmam, totul a fost uşor. 
Am lucrat fără probleme împreună şi chiar şi regizorul a 
comentat cât de bine a decurs fiecare dublă. Totul părea 
ciudat de... firesc. Şi de amuzant. 

— Şi care este problema? 

— Problema este că, la un moment dat, în timpul 
filmărilor, am uitat că ne prefăceam că eram un cuplu! Am 
uitat, Lily! Şi Nathan era... 

Oftez, amintindu-mi de senzația acelor atingeri delicate 
oferite constant de el. Amintindu-mi de felul în care palma 
lui se întindea ferm pe spatele meu. Amintindu-mi cum 
întregul meu corp nervos zumzăia, plin de viață, când 
Nathan îmi zâmbea ca şi cum aş fi fost singura femeie din 
lume pentru el. 

— Nu a fost deloc aşa cum mă aşteptam să fie. Nu ştiu... a 
fost aproape ca şi cum simțea ce simțeam eu. 

Sora mea rămâne tăcută o clipă înainte de a izbucni în 
râs. Atât de tare! Atât de exagerat, încât sunt nevoită să-mi 
îndepărtez telefonul de ureche. 

— BINEÎNȚELES CĂ A FOST AŞA, ZĂPĂCITO, PENTRU CĂ 
ŞI EL TE PLACE! 

— Bine, dar nu este frumos să mă insulți. 

— Bree, vreau să te scutur chiar acum. Chiar nu te-ai 
gândit niciodată că Nathan are sentimente pentru tine? 

— Niciodată! Dar poţi să nu mai fii atât de pătimaşă o 
clipă, pentru că mă sperii şi nu mă ajuţi deloc. 


Ea suspină adânc. 

— Nu putem să sărim peste această panică, să dai o fugă 
până acasă la el, să vă potoliți hormonii şi apoi să mă suni 
mâine-dimineaţă, spunându-mi că am avut dreptate şi că 
mă vei asculta de acum încolo? 

— Nu, spun eu cu fermitate. Nu mă duc la el acasă şi nici 
nu va fi vorba de potolit hormonii. Nu voi avea o idilă cu 
Nathan. 

— Hm, îmi pare rău să ţi-o spun, dar acum eşti într-un fel 
de idilă. 

— O IDILĂ FALSĂ! 

— Acum deja urli. Linişteşte-te un pic! Deci nu vrei o 
idilă? Bine. Dar asta nu înseamnă că trebuie să te sperii 
doar pentru că tu crezi că şi el ar putea avea sentimente 
pentru tine. Poate că vei folosi această oportunitate cu 
Nathan pentru a explora unele dintre limitele pe care ţi le-ai 
impus în trecut. Trateaz-o ca pe o relație adevărată, pornind 
de la zero, şi vezi dacă nu cumva se va dezvolta ceva nou 
între voi doi în mod natural. 

Oftez, recitând în minte o mie de motive pentru care o 
asemenea relație ar putea merge prost. 

— Atunci mi-aş deschide inima, având o speranţă, şi 
tocmai asta mi-am promis că nu voi lăsa să se întâmple în 
tot acest timp. S-ar putea să se termine prost, iar atunci voi 
rămâne fără cel mai bun prieten. 

— Bree, speranța este sănătoasă. Chiar dacă te pregăteşti 
pentru ce este mai rău în viață, asta nu va face niciodată 
căderea să doară mai puţin. Aşa că de ce să nu-ți doreşti 
asta cu adevărat? Şi apoi, dacă lucrurile se termină prost, te 
voi ajuta să-ţi revii. 

Mă gândesc la felul cum s-a comportat Nathan astăzi, iar 
pielea mi se aprinde ca o placă de circuit, zvâcnind de 
energie în fiecare loc în care m-a atins. Vreau să cedez în 
fața speranţei despre care vorbeşte Lily, dar sunt prea 


speriată. Prefer să aştept până când va fi un lucru sigur -— de 
pildă, până când Nathan va îngenunchea în fața mea, 
ținând în mână un inel. 

— Cred că trebuie să fac contrariul. Trebuie să 
implementez mai multe reguli până când totul se va 
termina. 

Ea suspină, profund descurajată de încăpățânarea mea. 

— Şi atunci de ce mă mai suni pentru chestii de genul 
ăsta? Data viitoare vorbeşte cu pereţii tăi dacă nu vrei să-mi 
asculți sfatul! 

— Eşti cam îmbufnată sau mi se pare mie? 

— Da! Sunt îmbufnată. Pentru că tu crezi că acum ţi-e 
bine. Îmi spui tot timpul cât de fericită eşti că ţi s-a 
schimbat cursul vieţii şi că acum lucrezi în studio în loc să 
dansezi într-o companie, dar nu vezi ce văd eu. Nu-mi place 
această schimbare. 

Lily nu mă mai tachinează acum, ci chiar vorbeşte serios. 

— Sunt fericită, Lily. Îmi place să fiu profesoară de dans 
pentru acele fete, iar viața mea este mai plină decât era 
înainte. 

— Ştiu că eşti fericită la studio şi că te bucuri din plin de 
modul în care s-au aranjat lucrurile, dar eu văd şi altceva. 
După accident, nu ţi-ai mai permis să visezi aşa cum o 
făceai odinioară. 

Îmi deschide o rană veche, despre care nu ştiam că mai 
există. 

— Ai mers la terapie şi ai învăţat să te desparți suferind 
cât mai puţin de viitorul pe care ţi l-ai planificat, iar toate 
astea au fost minunate şi utile, dar, de fapt, este ca şi cum 
ai învățat să te descurci atât de bine încât ai încetat complet 
să mai speri la ceva. Profiți la maximum de ceea ce ai acum, 
dar nu sunt sigură că este complet sănătos. Nu dacă asta 
înseamnă să nu mai visezi sau să nu te străduieşti niciodată 
să obţii mai mult de la viaţă. 


Reacţia mea instantanee este să mă apăr. După accidentul 
de maşină şi operaţia suferită, m-am închis în mine. 
Depresia şi anxietatea erau grele, îmi era extrem de dificil 
chiar şi să mă ridic din pat dimineața. L-am îndepărtat 
complet pe Nathan, apoi, după ce a plecat la facultate şi 
totul mi s-a părut şi mai greu, mama şi tata m-au dus la 
terapie. A fost cel mai bun lucru pe care ar fi putut să-l facă 
pentru mine. Am învățat să accept pierderea carierei în 
balet, aşa cum mi-o imaginasem, şi încetul cu încetul viața 
mea a devenit mai luminoasă. Într-o zi, mi-am dat seama că 
mă simțeam din nou fericită. Am făcut eforturi fizice şi 
emoționale uriaşe, pentru ca trupul meu să se mişte într-un 
mod nou. Desigur, aveam limite, dar am învățat să lucrez 
aşa şi să apreciez ceea ce corpul meu putea face în loc să 
mă concentrez asupra a ceea ce nu putea face. 

În concluzie, până acum zece secunde, când sora mea 
tocmai mi-a lansat o bombă direct în inimă, am crezut că 
rănile accidentului meu s-au vindecat. Am crezut că 
psihicul meu şi-a revenit. Dar dacă ea are dreptate? Oare 
pot spera să primesc mai mult de la viață? 

Gândurile mi se îndreaptă nu doar spre Nathan, ci şi spre 
studio. Am fost atât de puţin dispusă să ating vreun vis 
legat de el. Acum, când Lily mi-a atras atenția asupra 
acestui fapt, mă simt ca şi cum aş auzi speranța strigând 
dintr-un dulap încuiat în inima mea. Îmi doresc acel spațiu 
nonprofit mai mult decât orice, dar am fost îngrozită să sper 
la el. Îl vreau pe Nathan, dar sunt îngrozită că l-aş putea 
pierde. 

Îmi dau seama că sora mea are dreptate, dar nu ştiu cum 
să pocnesc din degete şi să-mi schimb sentimentele. 
Cicatricile îmi amintesc de acea dezamăgire zdrobitoare pe 
care am simţit-o la 17 ani şi cât de greu mi-a fost să mă 
adun după aceea. Nu vreau să trec din nou prin asta. Aşa 
că, da, poate că îmi lipseşte un pic de speranţă, dar pentru 


mine este un preț mic de plătit dacă ştiu că astfel voi evita 
să mă dezintegrez din nou. 

În ce ne priveşte pe Nathan şi pe mine, trebuie doar să 
rezist şi să trec peste această relaţie falsă până când ne vom 
întoarce la stadiul de cei mai buni prieteni care nici măcar 
nu se ating. Apoi, după aceea, voi fi gata să încep o nouă 
relație cu altcineva, o relație din care, orice s-ar întâmpla, 
nu voi avea atât de multe de pierdut. 


CAPITOLUL 16 
NATHAN 


— Domnule Donelson! mă strigă cineva chiar când cobor 
din maşină. 

Mă întorc spre clădirea studioului de dans al lui Bree şi 
văd un adolescent stând în fața uşii care duce la bucătăria 
pizzeriei de sub studio. 

— Cine este? Cine te strigă? se aude din telefon vocea 
mamei, cu care vorbesc deja de cincisprezece minute. 

Nu m-ar deranja să discut cu ea dacă ar vrea într-adevăr 
să discute cu mine. În schimb, conversaţia noastră este mai 
curând un lung monolog monoton despre toate modurile în 
care ea crede că aş putea să-mi îmbunătățesc imaginea (ca 
să dau un singur indiciu, a fost menţionată o zi de golf 
pentru copii la clubul ei de la țară) şi apoi îmi analizează 
fiecare mişcare din ultimul joc. În rarele ocazii în care mă 


întreabă cum a fost săptămâna mea, am mereu impresia că 
nu face decât să caute modalități de a comenta ce anume 
am greşit. În concluzie, am învăţat să nu vorbesc despre 
viața mea privată şi îi voi mai acorda zece secunde înainte 
de a încheia apelul şi de a evita alte încercări de comunicare 
încă o săptămână. 

— Cred că este doar un fan, îi spun, mijindu-mi ochii 
pentru a-l vedea mai bine pe adolescentul aflat la vreo şapte 
metri distanţă. 

— Există vreun fan în sala de antrenament? 

Vocea ei devine enervant de înaltă. Se pregăteşte să 
lanseze un comentariu critic. Închid portiera, ridic mâna şi îi 
fac un semn rapid puştiului. 

— Nu, nu mă aflu în sală acum. Antrenamentul s-a 
încheiat ceva mai devreme azi din cauza unei şedinţe la care 
antrenorii noştri au fost nevoiți să asiste, aşa că am oprit 
puțin la studioul lui Bree. 

Câteva clipe se aşterne tăcerea, apoi ea îşi drege uşor 
glasul. 

— Chiar crezi că este înțelept să îți iroseşti timpul în loc să 
te antrenezi, când eşti atât de aproape de alt meci din play- 
off în acest weekend? Poate că ar fi trebuit să petreci timpul 
ăsta cu fizioterapeutul sau... 

— Mamă, sunt un om matur, dar şi un sportiv 
profesionist. Mă pot descurca cu propriul program de 
antrenament. 

Uau, chiar m-am simțit bine spunându-i asta! De 
asemenea, simt că era ceva ce nu ar fi trebuit să rostesc cu 
voce tare. Ofensată, ea nu ezită să mă ia în derâdere: 

— Ah, scuză-mă că am încercat să te ajut să reuşeşti! 

— Faptul că am renunțat la o oră de antrenament într-o zi 
din timpul sezonului pentru a sta cu Bree nu-mi va afecta 
cu nimic reuşita. 


De când eu şi Bree am început să ne întâlnim (ea nu ştie 
că totul este fals), mama a făcut o mulțime de comentarii 
pasiv-agresive despre Bree. Poate să spună tot ce vrea 
despre jocul meu, despre nutriție sau despre faptul că arăt 
cam rotofei într-o revistă, dar eu nu voi suporta nici măcar 
un cuvânt negativ despre Bree. 

— Oh, dragul meu, nu te amăgi! Fata aia s-a strecurat în 
povestea ta de succes încă de când erai în liceu. Te-am 
văzut cum aproape că ai renunțat la tot pentru ea atunci, 
dar crede-mă că nu am de gând să privesc impasibilă cum 
faci asta a doua oară. 

Mă opresc şi mă întorc brusc cu spatele la adolescent — 
care aproape că a ajuns lângă mine, ținând în mâini o foaie 
de hârtie şi un pix — pentru ca el să nu poată auzi ce îi voi 
spune mamei. 

— În primul rând, este o femeie, nu o fată. În al doilea 
rând, da, dacă m-ar fi lăsat, aş fi rămas acasă pentru ea 
fără să mă gândesc. Şi încă aş face-o. Pentru mine, fotbalul 
nu va fi niciodată la fel de important cum este ea, aşa că 
poți fie să-mi susţii relația cu Bree, fie să renunti la o relaţie 
cu mine. Tu decizi, dar să ştii că nu am de gând să mă 
răzgândesc în privința asta. 

Mama mormăie ceva şi pufneşte, neîncrezătoare, apoi îmi 
închide telefonul. Da, pur şi simplu încheie apelul fără să 
mai zică nimic, pentru că Vivian Donelson nu ştie cum să 
reacționeze când cineva o pune la punct. Sunt sigur că 
peste o oră voi primi un telefon de la tata, care mă va ruga 
să-i cer scuze mamei şi îmi va povesti că nu a mai ieşit din 
camera ei de când am vorbit, pentru că era foarte rănită 
sufleteşte. „În definitiv, ea m-a născut! A făcut tot ce a putut 
pentru ca visurile mele să devină realitate. Cum îndrăznesc 
să nu o las să-mi controleze întreaga viață până la cel mai 
mic amănunt?” De aceea evit conflictele cu ei. Este mai uşor 
să fiu de acord cu ea şi să o las să mă calce în picioare decât 


să intru într-o discuţie în contradictoriu care îmi va devora 
toată energia. Dar, în ce o priveşte pe Bree, este o luptă pe 
care mi-o asum în fiecare zi. 

Mă întorc spre studio şi îl găsesc pe adolescent, care îmi 
zâmbeşte larg. Pixul îi tremură în mână. Mă străduiesc să-i 
zâmbesc cât se poate de plăcut, deşi nu mă simt absolut 
deloc confortabil. Această mască pe care trebuie să o port 
face parte din meserie. Nu pot să-i dezamăgesc pe fani. Nu 
pot dezamăgi echipa. Nu pot dezamăgi pe nimeni. 

— Hei, omule, îi spun, apropiindu-mă. Îmi pare rău pentru 
asta. Vrei un autograf? 

El tremură ca o frunză în timp ce îi semnez bucata de 
hârtie, îmi mulţumeşte întruna, o bagă înapoi în şorțul de 
pânză şi se întoarce în pizzerie. Mă grăbesc să urc scările 
abrupte ale studioului înainte ca puştiul să poată spune 
cuiva din pizzerie că sunt aici. 

În momentul în care deschid uşa studioului, aud vocea lui 
Bree numărând paşii în camera principală. Aici, sus, este 
foarte cald din cauza văpăii pe care o degajă cuptoarele de 
pizza şi miroase a drojdie şi a transpirație. Nu este o 
combinaţie prea bună. Imediat, mintea mea începe să 
conceapă modalități prin care aş putea îmbunătăţi acest 
spațiu pentru ea, dar nici măcar în imaginaţie Bree nu mă 
lasă să merg prea departe. Simt o ciupitură fantomatică 
într-o parte şi mi-o imaginez cum mă ţintuieşte cu privirea: 
„Nici să nu te gândeşti la asta, Donelson!” 

Studioul are forma unei cutii lungi. După ce intru pe uşa 
din față, mă trezesc pe holul lat de un metru şi jumătate, 
care se întinde pe toată lungimea studioului. Dacă aş 
continua să merg înainte, următoarea uşă m-ar duce direct 
în studioul propriu-zis. În stânga mea este un hol lung de 
opt metri, care dă într-o baie cu o singură cabină, iar în 
dreapta sunt încă opt metri de hol care se termină cu biroul 
lui Bree. 


Urmez ritmul muzicii şi pocnetele făcute de picioarele 
balerinelor, care lovesc sacadat podeaua, până când ajung 
la studio şi îmi strecor capul pe uşă. Descopăr douăsprezece 
adolescente care ţopăie, se rotesc în aer şi aterizează la loc, 
în timp ce Bree stă în fața lor, cu spatele la mine. Poartă 
costumul meu preferat de azi, cel care arată o mare parte 
din spatele ei tonifiat. În momentul în care ochii mi se 
îndreaptă spre posteriorul meu preferat de pe planetă, 
dansatoarele încep să mă observe una câte una. Ca nişte 
piese de domino care se prăbuşesc, fetele se împiedică unele 
de altele şi se lovesc de podea. Bree ţipă văzând această 
scenă  neprevăzută şi opreşte muzica, apăsând pe 
telecomandă. 

— Imani! Hannah! Fetelor, voi ați... 

Se opreşte când una dintre fete arată, cu gesturi ample, în 
direcția mea. 

— Este EL! 

Jur că sunetul scos de capul lui Bree, care se răsuceşte în 
direcția mea, face un zgomot ca de tunel aerodinamic. Ochii 
ei cad asupra mea şi, BAM!, privirea aceea mă loveşte direct 
în inimă. Dar şocul inițial se risipeşte, iar pe chipul ei se 
aşterne în schimb un zâmbet larg. Îmi vine să-mi încolăcesc 
brațele în jurul taliei ei. Îmi vine să-mi cobor gura pe gâtul ei 
şi să-mi croiesc drum cu sărutări, în susul şi în josul lui. 
Arată periculos de sexy în costumul mulat şi în colanțţii 
scurți de dans. Îmi place când poartă acel coc de balet 
frumos aranjat, pentru că ştiu cum arată părul ei când nu 
este legat aşa de strâns. Întotdeauna există un moment la 
sfârşitul zilei când îşi scoate agrafele, iar toate acele bucle 
sălbatice îi cad în jurul umerilor — priveliştea asta mă ucide 
de fiecare dată. 

Ieri, pe platoul de filmare, am simţit ceva între noi. Nu a 
fost ceva unilateral. Bree reacționa la gesturile mele şi, de 
fiecare dată când o atingeam, roşea sau se apleca puțin mai 


mult către mine. Deşi era în numele unei idile false, a fost 
un flirt reciproc serios care nu părea fals. A fost perfect. 

Până când ea a fugit. 

Abia parcasem maşina când Bree a sărit afară şi mi-a 
strigat să nu o urmez, deoarece nu se simțea bine. „Ce s-a 
întâmplat?” am întrebat-o. „Sunt în acea PERIOADĂ a lunii!” 
mi-a spus ea şi apoi a fugit ca şi cum acesta ar fi fost un 
răspuns real. Doar că uitase că, fiind o persoană care 
împărtăşeşte prea mult, îmi spusese deja cu o săptămână şi 
jumătate în urmă că era la ciclu. 

Deci, da, evident că era speriată după prima noastră zi ca 
un cuplu. Astăzi sunt aici ca să mă asigur că totul este în 
regulă între noi şi să îndeplinesc punctul 18 de pe fițuică: „Îi 
faci o vizită-surpriză la cursurile ei de balet ca să-i arăţi că 
ţii la ea”. 

— Nathan? Ce cauţi aici? E totul în regulă? întreabă Bree, 
părând puţin neliniştită în timp ce îşi plimbă privirea între 
mine şi fetele aliniate, care se holbează la mine. 

Rareori am ocazia să o vizitez la studio, aşa că înțeleg de 
ce e îngrijorată. Una dintre balerine îşi aruncă dramatic 
antebraţul în față, ca şi cum ar încerca să-şi ferească ochii. 

— Repede, să-mi aducă cineva nişte ochelari de soare — 
bărbatul ăla este atât de sexy, încât îmi arde pupilele. 

Toată clasa chicoteşte la gluma celei care conduce, în mod 
evident, grupul, iar Bree se uită fix la ea. 

— Hei, tu, încetează! Şi să nu mai spui pupile în felul ăsta. 
E ciudat! 

Fireşte, toate încep să repete cuvântul „pupile”, iar eu mă 
străduiesc să nu râd. 

Bree îmi surprinde surâsul şi se îndreaptă încet spre 
mine, liniile trupului său zvelt părând la fel de grațioase şi 
letale ca ale corpului unei pantere. Se opreşte chiar în fața 
mea şi îşi îngustează ochii mari şi căprui spre mine. 


— i se pare amuzant că mi-ai întrerupt ora şi le-ai făcut 
pe adolescentele astea pline de hormoni să intre într-o criză 
de isterie? 

O privesc şi-i zâmbesc: 

— Nu, absolut deloc. 

Ea ridică o sprânceană şi murmură, ca şi cum ar fredona: 

— Nu cred că te voi crede... 

Privirea ei se fixează asupra gurii mele, iar zâmbetul mi se 
estompează încet. Stăm aşa câteva secunde, în echilibru pe 
această coardă tensionată, neştiind ce să spunem sau ce să 
facem în continuare. 

— Oh! strigă una dintre eleve. Sunaţi la pompieri! Ăştia 
doi sunt pe cale să incendieze studioul! 

Bree se răsuceşte pe călcâie: 

— Să nu mai scoateţi nici un cuvânt, fetelor! Trebuie să 
mă duc să vorbesc un minut cu domnul Donelson în biroul 
meu. Continuaţi salturile cât timp sunt plecată. 

Mă uit la Bree cu un zâmbet malițios şi cu sprâncenele 
ridicate în timp ce îi spun pe un ton scăzut: 

— Domnul Donelson? 

Ea îşi dă ochii peste cap, apoi şopteşte: 

— Nu le provoca! Fetele astea sunt nemiloase. Mă sâcâie 
de luni întregi să mă întâlnesc cu tine, iar eu le amintesc 
încontinuu că suntem doar prieteni. De când s-a aflat în 
sfârşit despre... relația noastră, ironiile lor au devenit 
aproape imposibil de controlat. 

Au încercat să o convingă pe Bree să se întâlnească cu 
mine? Această veste nu face decât să-mi valideze instinctul 
că eu şi Bree am arăta perfect împreună, făcându-mă şi mai 
dornic să flirtez. 

— Deci n-ar trebui să te ciupesc de fund în fața lor? 

— NATHAN! 

Îmi place cum i se înroşesc obrajii în ultima vreme. 


Bree îmi aruncă o privire de avertisment, ca şi cum ar vrea 
să-mi spună „Ai grijă cum te comporți”, înainte de a se 
întoarce să se adreseze din nou clasei: 

— Bine, acum aliniați-vă şi luați poziția de start. Cât timp 
discut cu domnul Donelson, ar fi bine să aud sunetul unor 
salturi grațioase. 

— Hm, se duce să discute cu domnul Donelson, spune 
altă fată, adresându-se colegelor şi subliniind cuvântul 
„discute” cu degetele ridicate în aer ca nişte ghilimele. 

Fetele astea sunt o pacoste. Acum înțeleg de ce le iubeşte 
Bree atât de mult. Sunt exact ca ea. 

— Salturi! strigă Bree în timp ce apasă pe telecomandă, 
pornind o piesă de muzică clasică. 

Toate fetele flutură din gene şi cântă: 

— La revedere, domnule Donelson! 

Bine, asta mă face să mă simt ciudat. Notă pentru mine: 
poate că a o surprinde pe Bree la serviciu când are o cameră 
plină de adolescente nu este cea mai bună idee. 

Bree îmi citeşte gândurile: 

— Da. Şi tu ar trebui să nu mai pozezi în atâtea reclame 
fără cămaşă! Ar trebui să vezi toate pozele cu tine pe care le- 
au salvat pe telefoanele lor. 

Asta e deranjant şi, de asemenea, ceva ce aş fi putut să nu 
aflu vreodată. 

Bree mă prinde brusc de mână şi mă trage după ea în hol. 
Nu eram pregătit pentru acest contact piele pe piele, iar 
atingerea îmi face tot corpul să se concentreze asupra acelui 
punct de contact. Bree se opreşte când ajungem de cealaltă 
parte a peretelui studioului, în afara câmpului vizual al 
fetelor. Îmi dă drumul la mână pentru a mă privi în față, dar 
tare aş vrea să îi iau palma într-a mea. Îmi bag mâinile în 
buzunare pentru a nu da curs impulsului. 

— Deci ce se întâmplă? întreabă ea în timp ce acordurile 
maiestuoase ale muzicii clasice se rotesc în jurul nostru. 


Înghit în sec, simțind brusc că mi-e inconfortabil să 
recunosc că am venit până aici doar ca să o văd. Aşa mi-au 
spus băieţii să fac, dar... nu ştiu dacă pot să mă hazardez 
atât de mult. Nu i-am mai zis aşa ceva până acum şi nu 
sunt sigur cum va reacționa. Mă balansez de pe un picior pe 
celălalt. 

— Aveam ceva ce... ce... ce aş fi vrut să... 

— Dumnezeule, bărbatul ăla uriaş se bâlbâie?! Este aşa de 
adorabil! 

Bree se uită peste umărul meu spre locul de unde a venit 
comentariul şoptit. 

— Întoarceţi-vă în studio sau veți face toate zece minute 
de flotări înainte ca ora să se termine! 

Ce sergent de instrucție straşnic! Mă întreb dacă aceste 
fete o găsesc amenințătoare. Vreau doar să o sărut. Bree se 
întoarce şi îmi face semn să o urmez. Se pare că acum ne 
vom înghesui în biroul ei micuț. Sunt atât de obişnuit ca 
Bree să nu vrea să ne aflăm în nici un fel de spațiu strâmt, 
să nu fie prea aproape de mine, încât, în timp ce mă uit la 
cei doi metri pătraţi de spaţiu disponibil, îi arunc fără să 
vreau o privire ezitantă. Ochii ei se măresc de nerăbdare şi 
îmi face semn să intru. 

— Haide, grăbeşte-te! Acesta este singurul loc în care 
putem vorbi în particular. Trebuie să mă întorc repede la 
fete. 

În timp ce păşesc în biroul ei cât o cutie de carton, îmi 
amintesc de senzaţia de a face în sfârşit ceva legal. Ştiţi cum 
e? Este sentimentul pe care îl ai când îţi comanzi prima bere 
în ziua când împlineşti 21 de ani, barmanul îți studiază 
actul de identitate şi, pentru o fracțiune de secundă, 
transpiri pentru că eşti atât de obişnuit să oferi mereu unul 
fals. Dar acesta este absolut real, iar barmanul îți pune o 
bere pe masă şi tu o bei fără teama că ai putea fi pedepsit. 


Exact aşa mă simt când sunt invitat să stau în această 
cameră minusculă cu Bree. 

Biroul ei ocupă cea mai mare parte a spațiului, iar Bree se 
lipeşte cu picioarele de el, pentru a-mi face loc să pot 
închide uşa. Totuşi, nu reuşesc să o închid întinzând mâna 
în spate, aşa că nu am altă soluție decât să mă apropii de 
Bree până când ne atingem. NU AM ALTĂ SOLUȚIE, VĂ 
SPUN! Bărbia mea se odihneşte deasupra capului ei. Acum 
mireasma dulce de nucă-de-cocos îmi domină toate celelalte 
mirosuri. Abia când piepturile noastre sunt aproape lipite 
reuşesc să trag uşa în spatele meu. Lemnul uşii îmi zgârie 
spatele şi sper să lase un semn ca să-mi amintesc mereu de 
acest moment. 

Uşa se închide cu un clic scurt şi, nu ştiu de ce, dar nu 
mă dau laoparte. Nici Bree nu mă împinge înapoi. În 
schimb, se uită în sus, căutându-mi ochii. O şuviță de păr i- 
a căzut din coc şi îi atârnă pe obraz. Fără să stau pe 
gânduri, ridic mâna şi îmi trec vârful degetelor peste 
pometele ei, aşezând uşor după ureche şuvița rebelă. Ea 
trage cu aviditate aer în piept, iar buzele i se întredeschid. 
Este atât de drăguță! Moale şi dulce, dar şi vibrantă, şi 
aprinsă. Oare sărutul ei are acelaşi gust? 

Îmi las mâna să cadă în jos, de la ureche, pe lateralul 
brațului ei. Genele ei coboară pentru a urmări calea pe care 
o ia palma mea până când aterizează chiar lângă a ei, iar 
încheieturile noastre se ating uşor. Ochii ei căprui şi adânci 
se ridică din nou spre ai mei şi parcă timpul stă în loc. 
Suntem înghețați împreună. Ceva din felul cum mă priveşte 
îmi spune că, dacă m-aş apleca să o sărut chiar acum, m-ar 
lăsa. Nu ştiu cine are primul inițiativa, dar degetele noastre 
se ating şi urcă până când se împletesc lejer. 

Inima mi s-a aşezat parcă în gât. Nu, de fapt este în 
mâinile mele. O ţin aici, ca Bree să o ia. 


Deodată, aerul se umple cu notele de început ale piesei 
Lets Get It On a lui Marvin Gaye, iar dincolo de perete 
izbucnesc chicoteli vesele. 

Bree scoate un mârâit ascuţit şi face un pas într-o parte, 
astfel încât să poată lovi cu lateralul pumnului în perete. 
Mâinile noastre se desprind. 

— Hei! Opreşte muzica aia! 

Fetele nu se supun, ci chicotesc şi mai tare. Îmi muşc 
buza ca să nu zâmbesc, iar Bree nu apreciază asta. 

— Nu e amuzant! spune ea pe un ton trist şi învins. 

— Pe bune? E atât de amuzant! spun eu zâmbind cu toată 
fața. 

Bree cedează, răspunzând cu un surâs şi clatină din cap. 

— Bine, este puţin amuzant. 

Încă nu sunt dispus să las momentul nostru să se încheie. 
lar dacă aceste fete vor să mă ajute, nu am de gând să 
strâmb din nas la un asemenea gest. Întind mâna spre Bree. 

— Vino aici, să dansăm! Sprâncenele ei se strâmbă şi îmi 
priveşte mâna de parcă ar fi mucegăită. 

— Ceee? 

Izbucneşte într-un râs nervos şi forțat şi se uită în jur de 
parcă s-ar aştepta să descopere camere video ascunse. 

— Aici? Nu se poate. E o prostie. 

O iau de mână şi o trag spre mine. „Vino aici, femeie!” Ea 
nu se împotriveşte. În schimb, se aruncă în braţele mele, iar 
eu o trag mai aproape - îi pun o mână pe mijloc, iar cu 
cealaltă îi țin mâna lipită de mine, palmă lângă palmă, piept 
lângă piept. Clipeşte de câteva ori şi îşi pune, cu un gest 
timid, mâna liberă pe umărul meu. 

— Te porți ciudat, îmi spune, deşi degetul ei mare mă 
mângâie cu o mişcare tandră, în sus şi în jos, la baza 
gâtului. 

— Da. Foarte ciudat. 


Îmi apăs palma şi mai tare pe talia ei şi începem să ne 
legănăm într-o parte şi în alta pe ritmul melodiei. Fiind atât 
de aproape, sunt impregnat de mirosul şamponului ei şi, 
datorită body-ului decoltat la spate, pot simţi textura moale 
şi catifelată a pielii ei. Am impresia că am prins în braţe 
raiul însuşi. Nu există nimic în afara acestor pereți pentru 
mine. 

— Nathan, de ce eşti aici acum? Am de predat un curs de 
balet. 

Îmi spune asta în timp ce se apropie şi mai mult de mine. 
O revelație tot mai solidă creşte în sufletul meu pe măsură 
ce văd că vorbele îi sunt în conflict direct cu acțiunile. Care 
dintre ele sunt false? 

— Voiam să te întreb dacă eşti liberă mâine-seară. 

— Ai fi putut să faci asta printr-un SMS, spune ea, 
căutând mai mult un răspuns. 

— Aş fi putut. 

Îşi aruncă scurt ochii în jos, ca şi cum nu ar vrea să îi văd 
expresia, zâmbetul moale, iar o parte a feței ei îmi atinge 
pieptul. 

— Da, sunt liberă. 

— Grozav! Pro Sports Magazine organizează o mare 
petrecere pentru a aniversa zece ani de la apariție. Este un 
eveniment cu covor roşu şi speram să mergi cu mine. 

În trecut, Bree a refuzat întotdeauna să participe cu mine 
la orice eveniment legat de carieră. De fiecare dată îmi 
spunea să mă duc mai curând cu una dintre fetele cu care 
mă întâlneam, pentru că prietenii nu merg cu prieteni la 
astfel de evenimente de lux. Îşi ţine privirea în jos. 

— Ei bine, cred că trebuie să merg, nu? În calitate de falsa 
ta prietenă oficială. 

— Nu. Dacă nu vrei să mergi, voi planifica altceva mai 
discret pentru una dintre ieşirile noastre impuse prin 
contract. 


— Oh! face ea şi-i simt în voce o mică dezamăgire. 

Cred că vrea să îi spun că trebuie să vină cu mine. Vrea să 
fac alegerea în locul ei, dar trebuie să văd dacă este dispusă 
să vină cu mine de bunăvoie. 

— Aşadar, ce părere ai? o întreb, oprindu-ne din balans 
pentru ca ea să se uite la mine. 

Îmi rotesc degetul mare pe pielea de pe spatele ei. 

— Bine, spune ea, ridicându-şi genele. Voi merge cu tine. 
Dar nu am cu ce să mă îmbrac. 

Inima mi se izbeşte de stern. Îmi vine să-mi înfăşor braţele 
în jurul ei şi să o strâng cât mai puternic. În schimb, mă 
mulțumesc cu o apăsare subtilă a degetelor pe spatele ei. 

— Lasă-mă să mă ocup eu de asta şi încearcă să fii acasă 
mâine pe la ora 17.00. 

— Am emoţii legate de ce înseamnă asta. 

Mă întind în spate şi deschid uşa, nevrând să o las să 
plece din braţele mele, dar ştiind că trebuie să se întoarcă la 
clasa ei de mici creaturi infernale. În timp ce mă îndepărtez, 
încerc să mai bifez un element de pe fițuica de mână. 

Uitându-mă la ea peste umăr, zâmbesc şi îi fac cu ochiul. 

— Ar trebui să ai emoții. 

Ea rămâne încremenită o secundă şi mă gândesc: „Derek, 
drăcuşor magnific, a funcționat!” Apoi ochii ei se măresc, iar 
Bree izbucneşte în râs. 

— Tocmai mi-ai făcut cu ochiul?! 

Bine, deci se pare că a face cu ochiul intră în categoria 
lucrurilor non-sexy pentru Bree. Privirea ei mă arde până la 
ieşire, iar eu mă gândesc că îl voi ucide pe Derek la 
antrenamentul de mâine. 


CAPITOLUL 17 
BREE 


Abia a trecut de ora 17.00, şi mă grăbesc să urc scările 
lipicioase ale blocului în care locuiesc, răsuflând cu 
dificultate şi poate gâfâind un pic. Probabil astea sunt 
efectele faptului că am trăit prea mult timp într-un 
apartament plin de mucegai. 

Când ajung la etajul meu, mă opresc şi mă încrunt la 
priveliştea care mi se oferă înaintea ochilor. Dylan stă pe 
podea, înconjurat de ceea ce pare a fi suficient bagaj pentru 
o croazieră de o săptămână. Cinci valize se află în jurul lui, 
împreună cu o grămadă de pungi de haine aşezate 
deasupra. Cum a ajuns cu toate astea aici, sus? Mă uit în 
spatele meu, întrebându-mă dacă nu cumva există un lift 
secret pe care toată lumea îl ascunde de mine. Dar, când 
văd că pieptul lui se ridică la fel de mult ca al meu, îmi dau 
seama că a cărat singur toate astea. Bietul de el! 

— Dylan? bâigui eu, apropiindu-mă şi întrebându-mă 
dacă nu cumva va trebui să-l resuscitez. 

Privirea îi țâşneşte în sus, şi el zâmbeşte larg, în ciuda 
respirației sale greoaie. 

— Bună, Gropiţe! Ai întârziat! 

— Îmi pare foarte rău! spun, încă bulversată că-l văd 
acolo. Îmi imaginez că la asta se referea Nathan când zicea: 
„Lasă asta în seama mea”. Traficul a fost groaznic astăzi. 
Dă-mi voie să te ajut să te ridici! Pe de altă parte, nu vreau 
să te sperii, dar rişti să iei vreo boală venerică stând pe 
podeaua aia. 

El scoate un țipăt alarmat şi sare în sus fără ajutorul meu. 


— Va trebui să ard hainele astea? 

— Probabil ar fi mai bine dacă ai face-o. 

— O, Doamne! De ce locuieşti aici? oftează el şi priveşte în 
jur de parcă ar fi văzut peste tot gândaci. 

De fapt, pentru mine nu ar fi o surpriză atât de mare dacă 
chiar aşa ar fi. Râd şi mă întorc să deschid uşa 
apartamentului meu. 

— Este vorba despre un mic lucru numit bani. Vezi tu, nu 
prea am bani. 

— Hmm, practic, tipul cu care te întâlneşti este o bancă. 
De fapt, are probabil mai mulți bani decât o bancă. Du-te şi 
mută-te cu el! Uite, te ajut eu! Împachetăm lucrurile tale, şi 
te vei muta chiar acum. 

Îmi stă pe vârful limbii să-i spun lui Dylan că Nathan este 
doar prietenul meu cel mai bun şi că nu vreau ajutorul lui 
financiar, când sunt întreruptă de priveliştea 
apartamentului meu. Dylan intră după mine, trăgând două 
dintre valizele lui, şi oftează. 

— Doamne sfinte, ce de flori! Presupun, Domnişoară Nu- 
am-bani, că nu te-ai dus să-ți cumperi singură toate aceste 
buchete magice, nu? 

Clatin încet din cap şi simt că am rămas fără cuvinte. 
Sunt zeci de buchete care îmi umplu livingul. Inflorescenţe 
mari, glorioase, roz şi verzi, pretutindeni. Nu am o floare 
preferată, pentru că este prea greu să mă limitez la una 
singură, dar am o combinaţie de culori de flori preferată. Se 
pare că i-am spus asta lui Nathan la un moment dat. Şi el 
şi-a amintit. Roz şi verde. Mi se strânge stomacul. 

— Hei, ai un bilet aici! 

Dylan deja îl ridică şi deschide biletul, ca şi cum am fi 
prieteni buni de douăzeci de ani şi nu am avea secrete unul 
față de celălalt. Cu o privire mustrătoare, i-l smulg din mână 
şi mă întorc să îl citesc singură. 


Sper că nu te superi, dar am găsit o modalitate de a 
face ca apartamentul tău să miroasă mai bine. Vin să te 
iau la ora 19.00. 


Nathan 


Bătăile inimii mele sunt sălbatice, şi mă străduiesc din 
greu să nu încep să guiț ca un purceluş entuziasmat în 
living. Ce se întâmplă cu mine? Ce se întâmplă cu noi? Eu şi 
Nathan suntem prieteni de un milion de ani, şi nu mi-a 
cumpărat niciodată flori... şi cu siguranță nu mi-a cumpărat 
niciodată o florărie întreagă. Gândurile încep să mi se 
rotească prin cap şi mă întreb ce înseamnă asta. Speranța 
despre care vorbea Lily înfloreşte în pieptul meu fără ca eu 
să o fi cerut. 

Dar sunt prea speriată ca să mă cufund în ea. Probabil el 
încearcă doar să mă aducă în starea potrivită pentru a 
mima cât mai bine o întâlnire diseară. Încearcă să mă facă 
să-l privesc drăgăstos, cu inimioare în ochi. Din nefericire, 
inimioarele erau deja acolo chiar înainte de toate astea -— şi 
acum, îmi este mult mai greu să nu permit sentimentelor 
mele să se amplifice. Iar ieri, în biroul meu... 

— Du-te la întâlnire, Bree! 

— Ai spus ceva? mă întreabă Dylan. 

— Nimic. Nu contează. 

Deodată, îl aud oftând: 

— Fir-ar să fie, am ceva lipicios pe fund! Ce crezi că este? 
De fapt, nu, nu vreau să ghicesc. Vreau să schimbi 
apartamentul. Chiar acum. 

Râd şi îl trag după mine în dormitor, unde scot o pereche 
de pantaloni de trening şi i-i arunc: 

— Poftim, poți să-i porți pe ăştia. 

— Ăăă... mulțumesc! 


les din cameră pentru ca Dylan să se schimbe, iar când se 
întoarce în sufragerie în pantalonii de trening gri-deschis, 
pentru jogging, arată cu degetul spre scrisul de pe fund: 

— Hei, doamnă, ia priveşte, pe ăştia scrie Juicy1” pe fund. 

Îmi înăbuş râsul cu o floare pe care o ţin apăsată pe nas şi 
din care inspir ca o dependentă. 

— Ştiu. 

— Nu aveai altceva care să mi se potrivească? 

— Chiar n-aveam. 

Strâmbă din nas, bosumflat, şi ia de pe canapea o pernă 
cu care aruncă în mine. 

— Şi când te gândeşti că am făcut cumpărături toată 
dimineața ca să-ți găsesc rochia perfectă. Ar fi trebuit să-ți 
găsesc doar un tricou pe care să scrie Skank20. 

— Ai făcut cumpărături pentru mine? îl întreb cu ochi 
mari şi rotunzi, ca de cățeluş. 

Îmi aruncă o privire peste umăr în timp ce se duce să 
deschidă fermoarul genţii trântite pe canapeaua mea şi care 
conține mai multe rochii FABULOASE. 

— Ce credeai că sunt ăştia? Saci cu cadavre? Ca şi cum 
mi-aş căra după mine victimele oriunde mă duc? 

— Ar trebui să mă sperie faptul că te-ai gândit atât de 
repede la asta? 

Singurul lui răspuns este să scoată o rochie lungă până în 
podea şi să o ţină ridicată, în timp ce mă priveşte cu 
mândrie. 

— OK, deci nu ştiam mărimea ta exactă şi am fost puţin 
sceptic că omul tău o ştie cu precizie... dar se pare că a avut 
dreptate! Rochia asta o să-ți vină mănuşă! 


19 Suculent (în limba engleză, în original) (n.tr.) 


20 În jargon, femeie cu comportament promiscuu (n.tr.) 


Iau rochia de la Dylan şi mă uit pe etichetă. Cu siguranță 
este mărimea potrivită. Sunt îngrozită de faptul că Nathan a 
ştiut asta, pentru că eu în mod cert nu i-am spus niciodată. 
Un alt lucru pe care îl găsesc este o etichetă de preț care mă 
face să mă sufoc. 

— Te rog, spune-mi că acesta nu este prețul real al acestei 
rochii! 

El ridică din umeri şi se ocupă cu despachetarea acelor 
valize, care, se pare, sunt pline de produse de firmă pentru 
păr şi machiaj. Sephora a explodat în sufrageria mea, şi este 
o privelişte frumoasă. Lily ar fi atât de invidioasă! Îi trimit o 
poză pe telefon, ca o surioară enervantă şi malițioasă ce 
sunt. 

— Crezi ce vrei. Tot ce ştiu este că Nathan m-a pus să-ți 
cumpăr cincisprezece rochii din care să alegi, toate 
însumând prețul casei mele. Pe lângă toate astea, mi-a plătit 
banii pentru o zi de filmare... Dar de ce te-ai schimbat la 
față? 

Mi-am acoperit fața cu palmele pentru că lucrurile pe care 
le aud mă îngrijorează. Este foarte, foarte rău. Tot ce am 
evitat vreodată în relația cu Nathan se întâmplă acum într-o 
avalanşă grăbită. Întâlnire publică sofisticată. Gesturi 
grandioase. Propriul meu anturaj. Cadouri scumpe. E prea 
mult, şi totul se va termina pentru mine la fel de repede ca 
în cazul celorlalte iubite ale lui. Doar că, spre deosebire de 
celelalte femei, mie nu-mi vor lipsi toate astea -— îmi va lipsi 
el. 

Dylan se apropie şi începe să mă mângâie pe spinare, 
trasând un cerc, exact cum ar face Lily. 

— Ce s-a întâmplat? Nu asta este reacţia pe care mă 
gândeam că o voi primi când ţi-am spus că iubitul tău ţi-a 
cumpărat rochii de mii de dolari şi că a angajat cel mai bun 
specialist să te aranjeze în seara asta. 

Rosteşte ultimele cuvinte zâmbind. 


Aş vrea să-i dezvălui lui Dylan adevărul, aş vrea să-i spun 
că nimic din toate astea nu este real, că ne prefacem şi că 
am evitat să mă arunc în această viață cu Nathan timp de 
şase ani tocmai pentru că nu am vrut niciodată să o 
experimentez - nu am dorit niciodată să mă bucur de ea sau 
să mă obişnuiesc cu ea, deoarece ştiu că mă va durea mult 
mai mult când va fi doar o amintire. Şi, da, mă bucur şi de 
această latură a lui. Sunt un om viu, care respiră, aşa că, 
fireşte, îmi place să fiu răsfăţată de o celebritate. Cui nu i-ar 
plăcea? Dar nu-i pot spune lui Dylan nimic din toate astea, 
pentru că am semnat un acord de confidențţialitate foarte 
înfricoşător, prin care promit că nu voi dezvălui nimănui 
nimic. l-am povestit deja lui Lily, aşa că nu-mi mai pot 
permite alte scăpări. 

Mă mulțumesc cu o parte din adevăr. 

— Îmi este greu să primesc lucruri de genul ăsta de la 
Nathan. Mi se pare prea mult. 

— Ei bine, nu îţi bate capul! Este clar că are destui bani 
de prisos şi vrea să te răsfeţe puțin. Lasă-i plăcerea asta! Şi, 
dacă te face să te simți mai bine, voi returna toate rochiile 
pe care nu le vrei. 

Îmi las mâinile în jos. 

— De fapt, asta chiar mă face să mă simt mai bine. 
Mulţumesc! 

— Bine. Acum, încearcă să îți permiţi să te bucuri de acest 
moment! Admiră-mi abilitățile incredibile de stilist şi alege o 
rochie pentru diseară. Nu este ca şi cum va trebui să trăieşti 
în ea pentru tot restul vieții sau să te transformi într-o 
adevărată casnică din Long Beach. Este doar o seară 
distractivă. Doar pune un pantof înalt strălucitor în fața 
celuilalt. 

Respir adânc. Are dreptate. Este doar o noapte. Nu e cazul 
să mă pripesc. Nimic nu trebuie să se schimbe; trebuie doar 
să mă gândesc la asta ca la o farsă amuzantă, pe care le-o 


vom juca tuturor. Să mă prefac. E firesc să te bucuri de ceva 
când ştii că nu este decât un joc. Floare la ureche. Pot să fac 
asta. 

În următoarele zece minute, eu şi Dylan studiem fiecare 
dintre rochiile pe care le-a selectat, şi este foarte greu să-mi 
aleg preferata, căci toate sunt deosebit de frumoase. În cele 
din urmă, aleg una care îmi aminteşte de şampania 
efervescentă. În seara aceasta, nu trebuie să port o ţinută la 
fel de elegantă ca la o decernare de premii, dar nici una 
suficient de casual pentru pantalonii mei de trening Juicy. 
Rochia aleasă este una mulată şi lungă până sub genunchi, 
cu mâneci lungi, un volan transparent strălucitor şi o 
căptuşeală din mătase de culoarea şampaniei. Cea mai 
spectaculoasă parte este spatele. Căptuşeala de mătase 
coboară pe toată lungimea coloanei mele, iar volanul 
transparent, presărat cu paiete fine, care par diamante, se 
întinde peste tot spatele. Este sexy şi elegantă în acelaşi 
timp. Mama mea nu va fi îngrozită dacă o va vedea mâine în 
tabloide, ceea ce este întotdeauna un avantaj. 

În ceea ce priveşte părul meu, Dylan vrea să îl las 
despletit. Adaugă tot felul de produse până când buclele 
mele sunt lucioase, strălucitoare şi elastice. Îmi face o 
cărare mult în partea dreaptă şi îmi prinde părul cu o agrafă 
cu diamante. „Sper din tot sufletul că diamantele alea sunt 
false.” Mă machiază cu un fard de pleoape discret, cu „ochi 
de pisică” scoşi în evidență de dermatograf şi un ruj de un 
roz-deschis. Când mă privesc în oglindă, îmbrăcată într-o 
rochie fermecătoare, cu machiaj de designer şi părul aranjat 
ca la carte, încă mă văd pe mine, iar asta îmi face inima să 
se umfle. Cel puţin, nu mă simt de parcă aş deveni o cu 
totul altă persoană pentru a merge cu Nathan la acest 
eveniment. Orice altceva ar putea fi fals, dar nu şi eu. 

Dylan apare peste umărul meu, şi un zâmbet larg şi 
nesuferit i se întinde pe toată fața. 


— Am pus rujul în geanta ta, astfel încât, atunci când 
Nathan îl va strica, vei putea să ţi-l reîmprospătezi. 

— Dar Nathan nu o să... 

Mă opresc, fiindcă îmi dau seama că, da, orice iubit care 
m-ar vedea aşa mi-ar strica, negreşit, rujul. 

—... Poată să-şi ţină buzele departe de mine. Bună 
propunere, Dylan! 

— În schimb, nu-l lăsa să-ţi atingă părul! Este perfect 
aranjat, iar, dacă-l atinge, îl va distruge. 

Imaginea sfrijitului Dylan, îmbrăcat în pantalonii mei de 
trening, provocându-l pe masivul Nathan la un meci de box 
îmi vine în minte — şi, sincer, este exact genul de distragere 
a atenţiei de care am nevoie acum. Îmi tremură mâinile şi 
simt că o să vărs. 

— Îţi mulțumesc pentru toate astea, Dylan. Ai făcut o 
treabă incredibilă! 

El îmi face semn că pot pleca. 

— Eşti o pânză uşoară pentru un pictor. Şi eu ar trebui să 
fiu cel care îți mulţumeşte. Iubitul tău mă plăteşte mai mult 
decât ar trebui să permit. De fapt, mă simt un pic josnic 
fiindcă am acceptat. Îşi încreţeşte buzele, gânditor, înainte 
ca ele să se curbeze într-un zâmbet răutăcios. Bine, am 
trecut peste. O să plec de aici până să ajungă el, ca să fiți 
câteva momente singuri înainte să înceapă nebunia din 
seara asta. Trimite-mi un mesaj mai târziu şi spune-mi cum 
a mers! 

Mă sărută pe obraz, după care îşi înşfacă gențţile şi pleacă. 

Încă mă privesc în oglindă, încercând să nu am un atac de 
panică, atunci când aud uşa închizându-se în spatele lui 
Dylan. Apoi, câteva minute mai târziu, uşa se deschide din 
nou. Inima îmi bate de două ori mai repede, pentru că ştiu 
cine a intrat. Nu mă strigă, dar îi aud pantofii eleganți 
bocănind pe podeaua de lemn masiv în timp ce se apropie 
de camera mea. Nu mă pot abține şi mă uit în oglindă. Nu 


am o reacţie de tip luptă sau fugi, ci îngheţ. Îmi doresc cu 
disperare să văd pe cineva care nu se simte în largul său şi 
care are senzația că totul este greşit, dar nu. Totul pare 
corect, minunat şi interesant. Sunt speriată. 

Sunt speriată pentru că vreau, mai mult decât orice, să 
plec de aici. 

Sunt speriată pentru că abia aştept să merg cu Nathan în 
seara asta şi să-l țin de mână. 

Sunt speriată pentru că toate aceste sentimente pe care le- 
am ținut la distanţă atât de mult timp mă lovesc precum o 
furtună cu grindină. 

Pocniturile se apropie tot mai mult, iar acum îl văd, cu 
coada ochiului, pe Nathan stând în fața uşii de la baie şi 
privindu-mă. Nu-mi vorbeşte, şi nici eu nu-i vorbesc. 

Aerul devine fierbinte şi dens în timp ce intră în baie şi 
umple spaţiul din spatele meu. Acum, văd şi reflexia lui, 
purtând un costum gri-deschis care îi vine ca turnat pe 
bicepşi şi pe umeri. Maxilarul său pătrat este ras perfect, iar 
eu aş vrea să beau apa de colonie cu care se dă el. Ochii lui 
negri îi fixează pe ai mei în oglindă, iar eu îi simt căldura 
radiind prin spatele transparent al rochiei. 

Îmi zâmbeşte. 

Îi zâmbesc. 

Şi apoi, se apleacă să mă sărute uşor pe obraz. La fel ca 
întotdeauna - dar complet diferit de data asta. Braţele îi 
rămân pe lângă corp, însă ochii lui alunecă peste fiecare 
centimetru al trupului meu. Rămân total nemişcată, 
încercând să continui să respir, în ciuda lipsei de oxigen din 
încăpere. 

— Eşti frumoasă, îmi şopteşte la ureche, şi simt cum un 
fior îmi provoacă furnicături dulci pe şira spinării. Încă eşti 
alături de mine? 

Încuviinţez din cap. 


CAPITOLUL 18 
NATHAN 


Am vorbit la telefon tot drumul până la petrecerea 
aniversară a revistei. Tot ce vreau este să mă concentrez 
asupra lui Bree, dar agentul meu trebuia să discute despre 
un contract de sponsorizare pe care îl negociază pentru 
extrasezon, iar această discuţie a fost urmată de un 
monolog în cadrul căruia Tim mi-a vorbit despre toţi cei pe 
care trebuie să-i linguşesc după ce ne facem intrarea. 
Apelurile telefonice s-au succedat imediat. 

Deşi Bree mă cunoaşte de suficient de mult timp încât să 
mă vadă vorbind la telefon minute întregi nu mai reprezintă 
nicidecum un şoc pentru ea, tot urăsc asta. Este nepoliticos 
să-mi petrec tot drumul cu maşina având telefonul lipit de 
ureche. Majoritatea femeilor nu pot face față acestei părți a 
vieții mele, ceea ce a contribuit adesea la despărțiri 
premature. În unele zile, pot să le spun managerului şi 
agentului meu să se retragă şi să-mi lase puțin spațiu, dar, 
în zile precum cea de astăzi, în care am trecut de la o 
întâlnire programată, un antrenament şi o şedinţă de 
terapie fizică la alta, trebuie să fiu neapărat în contact cu 
oamenii care îmi dirijează viața, chiar şi în momentele mele 
libere. 

— Aşa că Paul va fi cu siguranţă acolo în seara asta şi va 
trebui să te asiguri că îl cauţi şi că veţi avea o conversație 
publică, spune Tim, ca şi cum ar fi posibil să nu ştiu deja, 
din anii de experiență, că trebuie să fiu prietenos cu 
patronul echipei noastre. 

— Da. Am înţeles. 


— De asemenea, Jacob Nelson ar putea încerca să te 
încolțească. M-a contactat în legătură cu programarea unui 
interviu cu tine, iar eu i-am spus că nu este momentul. Încă 
nu am văzut un articol pozitiv din partea lui, şi nu vreau să 
te apropii de el. Mulțumeşte-te să-i zâmbeşti şi să-i 
aminteşti că de program se ocupă exclusiv managerul tău. 

— Hmm... sună bine! 

— Măcar mă asculți? mă întreabă Tim pe un ton supărat. 

Nu, nu. Chiar deloc. Mă holbez la picioarele lungi şi goale 
ale lui Bree. 

Nu vreau s-o spun, dar, la naiba, arată mortal în seara 
asta. Arată mortal în fiecare seară, dar acum iese cu totul în 
evidență, în rochia asta mulată şi strălucitoare, cu părul 
lung şi sălbatic, dar şi cumva perfect coafat. Şi ochii ei... 
uau! Nu cred că am mai văzut-o vreodată dată cu 
dermatograf până acum, iar asta face ca ochii ei deja 
vibranți să mă apuce practic de gulerul costumului şi să îmi 
ceară să îmi golesc buzunarele şi să îi dau tot ce am. „Poţi 
să iei tot, Bree.” Habar nu are că ochii mei sunt efectiv lipiți 
de ea, pentru că atenţia ei e îndreptată asupra telefonului. 
Nu cred că am văzut-o clipind în ultimele două minute. 

— Nu, nu te mai ascult, Tim. Poţi să-mi trimiți un SMS cu 
o listă cu oamenii pe care vrei să îi linguşesc şi cu cei pe 
care trebuie să îi evit? 

Oftează, ştiind că m-a pierdut. Sincer să fiu, chiar dacă 
Bree nu mi-ar fi furat atenţia, tot cred că l-aş fi ascultat 
doar pe jumătate pe Tim. Sunt obosit. Nu, mai degrabă, 
sunt epuizat. Dacă aş închide ochii chiar acum, aş leşina. 
Şi, deşi Bree arată ca o zeiță de aur la propriu, tot aş prefera 
să fiu acasă pe canapea cu ea, în pantaloni de trening, 
uitându-ne la televizor la ceva amuzant. 

— Bine, încă un lucru şi te las în pace, spune Tim. 

— Ai cincisprezece secunde. 


— Nicole mi-a spus să-ți transmit că trebuie să o săruți pe 
Bree pe covorul roşu în seara asta. Doar ceva cast şi dulce 
pentru ştiri, ca relația voastră să rămână în centrul atenției 
şi să fie în trend. 

Ochii mei se îndreaptă spre Bree, şi pulsul mi se întețeşte. 
Primesc permisiunea oficială de a o săruta pe Bree. De fapt, 
mi se spune că nu am de ales decât să o sărut. Buzele 
noastre se vor întâlni în doar câteva minute, iar mintea mea 
nu se poate împăca cu ideea. Dintr-odată, încep să transpir. 
Nu mă simt în formă. Atât de multe depind de acest sărut. 
Dacă o dau în bară? În general, am primit rapoarte pozitive 
în acest domeniu, dar aici este vorba despre Bree. Trebuie 
să-i dau tot ce am mai bun, astfel încât cuvântul frate să nu 
mai apară niciodată în mintea ei cu referire la mine. 

— Am reținut. O vom face. 

Şi apoi închid înainte ca Tim să-mi mai dea vreo sarcină. 
Bree trebuie să fi sesizat hotărârea din vocea mea, pentru că 
îşi ridică pentru prima oară privirea din telefon, iar ochii ei 
obsedanți mă privesc pe sub gene. 

— Ce vom face? 

Încă nu sunt pregătit să-i spun, aşa că mă feresc. 

— Hei, îmi pare rău că am vorbit atât de mult la telefon! 
Nu e întotdeauna aşa, dar faptul că suntem la jumătatea 
play-offului face ca timpul meu să fie... 

Ea râde şi ridică o mână. 

— Nathan, te rog! Sunt eu... nu trebuie să-mi explici cât 
de ocupat eşti în play-off. De fapt, chiar îți sunt 
recunoscătoare pentru timpul pe care mi l-ai oferit în 
această călătorie. 

— Da? Zâmbesc şi fac semn din cap spre telefonul ei. Ce ai 
făcut? 

Îşi muşcă buza inferioară cărnoasă, şi mă întreb dacă ar fi 
prea mult să o mugşc şi eu, în timpul primului nostru sărut. 

— Nimic. 


Obrajii ei se îmbujorează. Mă amuză faptul că îşi înclină 
imediat telefonul ca să nu pot vedea ecranul. 

— Asta înseamnă în mod clar că pui ceva la cale. Hai, dă 
telefonul încoace! 

— Nu! 

Genele ei lungi şi întunecate îi ating practic sprâncenele, 
la cât de mult deschide ochii. 

— O să râzi de mine, adaugă ea. 

— Normal că o să râd, spun cu un rânjet larg. Dar asta 
nu-i ceva nou, aşa că dă-mi să văd! 

Ea oftează, nemulțumită, apoi îmi înmânează telefonul. 
Acum, mă uit la o pagină de căutare pe Google plină cu 
imagini cu „celebrități pe covorul roşu”. 

Nu râd, fiindcă îmi dau seama că Bree este cu adevărat 
stânjenită. 

— De ce te uiţi la asta? 

— Uite-aşa! Am nevoie să găsesc idei despre cum să pozez. 
Tu eşti atât de obişnuit cu toate astea, dar... eu sunt aici 
încercând să nu mă sperii că în vreo două minute voi fi PE 
UN COVOR ROŞU PENTRU PRIMA DATĂ ÎN VIAȚA MEA! 

Mă simt prost acum. Am uitat complet să îi spun cum ar 
trebui să se comporte odată ajunsă pe covorul roşu. 
Bineînțeles că este emoţionată. Îmi aduc aminte că eram 
convins că aveam să cad direct în nas la prima mea 
fotografie făcută acolo, şi nici măcar nu purtam tocuri de 
zece centimetri, aşa cum poartă ea. Probabil nu este cel mai 
bun moment să-i spun că trebuie să ne sărutăm în public 
pentru prima dată pe acelaşi covor roşu. 

— Bree, nu ai de ce să te temi! Voi fi acolo tot timpul şi voi 
avea grijă să nu te împiedici sau să cazi. În ceea ce priveşte 
pozatul, trebuie să le oferi tuturor fotografilor şansa să 
prindă un unghi bun. Ține-ţi umerii cât mai drepți, traşi 
spre spate, şi pieptul în față, cu mândrie, apoi prefă-te că 
încerci să configurezi recunoaşterea facială pe iPhone. 


Ea izbucneşte în râs, şi umerii i se relaxează. 

— Ce înseamnă asta? 

— Ştii, când trebuie să-ţi întorci fața în toate direcţiile 
pentru ca telefonul să poată învăţa fiecare detaliu al feței 
tale şi numai tu să-l poți debloca. Procedează la fel cu 
aparatele foto ale jurnaliştilor. Uită-te în stânga, în dreapta, 
înclină bărbia uşor într-o direcţie şi apoi repetă pe partea 
cealaltă. 

Ea încuviințează din cap, concentrându-se la 
instrucțiunile mele. 

— Bine, şi cu mâinile ce trebuie să fac? 

— O să mă ţii de mână cu mâna stângă, iar mâna dreaptă 
ţi-o vei sprijini pe şold. Nu-ţi face griji pentru când să mergi 
şi când să te opreşti. Eu te voi ghida tot drumul. 

Ea inspiră adânc, iar eu nu-mi las privirea să alunece pe 
partea de decolteu care i se întrezăreşte sub acea bucată de 
stofă transparentă strălucitoare. Deşi aş vrea să o fac. 

— Îţi mulțumesc. Este... este rău că sunt puţin 
nerăbdătoare să fac asta? 

Cuvintele ei îmi mai diminuează, cumva, apăsarea pe care 
o simt în piept. Este încântată? Bree a ținut mereu să-mi 
spună cât de mult i-ar displăcea să fie implicată în această 
parte a vieţii mele. Îmi ling buzele în loc să mă năpustesc 
asupra afirmației ei. 

— Mă bucur că eşti nerăbdătoare. Pentru că îmi place să 
fii aici, cu mine. 

Ochii ei luminoşi mă privesc, şi, dintr-odată, uriaşul SUV 
mi se pare mic. Ca o superbă cutiuță de cadouri. 

— Trebuie să ne sărutăm, îi spun, fără să dau dovadă de 
pic de tact. 

Instantaneu, expresia ei degajată dispare, iar crisparea i 
se citeşte pe față. 

— Poftim? 


Îmi dreg glasul şi mă înjur în gând fiindcă nu am ştiut să 
fiu delicat. 

— Pe covorul roşu. Asta îmi spunea Tim la telefon. Nicole 
consideră că ar fi bine pentru imaginea noastră de cuplu 
dacă ne-am săruta uşor în timp ce reporterii ne fac poze. 

Ochii lui Bree sunt atât de mari, încât mă tem că o să-i 
iasă din orbite. Îşi frământă mâinile în poală. Dacă ar fi fost 
afară, în picioare, şi nu pe bancheta maşinii, ar fi luat-o, cu 
siguranță, la fugă. 

— Nu pot să te sărut acolo! Mie mi-e teamă şi de felul cum 
am să zâmbesc! Sărutul o să... Doamne, Nathan! Primul 
nostru sărut nu poate avea loc în fața unor paparazzi! 

Stomacul mi se strânge la auzul cuvintelor ei: primul 
nostru sărut. De parcă ar fi sigură că o să mai existe şi 
altele. 

— Vrei... vrei să te sărut acum? 

URĂSC să fiu atât de nervos şi de neliniştit precum mă 
simt acum. „Nu-ţi lăsa vocea să-ți tremure ca a unui 
prostănac.” 

— Nu! Categoric nu! 

Ea tace apoi, se uită pe geam câteva clipe, după care îşi 
îndreaptă privirea înapoi către mine. 

— Sau... poate că da. De fapt, da. 

Încă o pauză, urmată de o mişcare hotărâtă a capului. 

— Stai, nu! E mai bine să ne sărutăm doar în public, ca să 
nu simțim că ar fi ceva real. 

— Dar va fi real. 

Se uită fix la mine. 

— Nu. Nu va fi. 

— Buzele mele foarte reale vor fi pe buzele tale foarte reale, 
Bree. Asta este însăşi definiția cuvântului „real”. Nu va fi 
ceva care să existe doar în mintea noastră. 


Este la un pas să-şi acopere fața cu palmele, dar se 
opreşte în ultima clipă, amintindu-şi că nu poate să-şi strice 
machiajul. În schimb, scânceşte: 

— Off, Nathan... Ochii ei alunecă spre mine, şi Bree pare 
speriată. Este... prea mult. Toate astea sunt prea mult. Noi 
doi... 

— Ştiu. 

Aş vrea să-mi aşez mâna pe coapsa ei pentru a o consola, 
dar ştiu că asta n-ar face decât să înrăutăţească situația. În 
schimb, simt că ar trebui să mă aşez pe mâinile mele, ca să 
nu le vină vreo idee. Ar trebui să o împing pe Bree spre 
această schimbare în relația noastră, nu să o arunc de pe 
barcă fără vestă de salvare. 

— Bree, uită-te la mine! 

O face, iar ochii sunt plini de atâtea emoţii pe care nu le 
pot citi. 

— Sunt doar eu. Noi doi. Nathan şi Bree Cheese. Sărutul 
nu va schimba asta. 

Va face ca toate aceste lucruri să fie mai bune. 

Apăsarea din privirea ei se risipeşte uşor, şi Bree îmi 
zâmbeşte. 

— Ai dreptate. Este doar un sărut. Nu e mare lucru. 

Ei bine, nu am vrut să spun chiar asta. 

Nu apuc să dezvolt ideea şi nu avem timp să exersăm 
sărutul chiar dacă am vrea. SUV-ul încetineşte şi în cele din 
urmă se opreşte, iar ochii frenetici şi îngroziți ai lui Bree 
țâşnesc spre mine. Oh, nu! Arată de parcă i-ar veni să 
vomite. Acum, mă întind şi îi strâng coapsa cu palma. Simt 
sub vârful degetelor pielea ei caldă şi netedă. Nu-mi las 
creierul să înregistreze cât de bine mă simt atingând-o pe 
Bree. Nu pot să o fac chiar acum, căci risc să îmi pierd 
mințile. 

Ea înghite în sec, apoi portiera de pe partea ei se deschide. 
Imediat are loc o explozie de urale din partea fanilor care 


pândesc dincolo de funia aurită, şi suntem orbiţi de blițurile 
aparatelor fotografilor care vor să surprindă momentul exact 
în care păşim pe covorul roşu. Îi fac lui Bree un semn rapid 
din cap. Ea îmi răspunde tot cu o înclinare discretă a 
capului. Şi atunci, chiar facem asta. Împreună. Este visul 
meu devenit realitate, şi sper doar să nu ajungă să fie 
coşmarul lui Bree. 

Imediat, această seară devine altfel decât toate celelalte 
evenimente pe care a trebuit să le îndur fără ea alături. 
Energia este diferită, iar Bree mă prinde de mână şi se 
lipeşte de mine ca un fluture de o lampă, în timp ce păşim 
pe covorul roşu. Mă tot uit înapoi la ea ca să mă asigur că 
nu vomită în timp ce merge, dar, după vreo zece paşi, 
zâmbetul ei se transformă. Nu mai este forțat şi terifiat, ci 
tot mai relaxat şi mai încrezător. 

Cunosc acest sentiment. Este la fel ca atunci când sari 
prima oară de pe o trambulină. Cea dintâi secundă de după 
salt este şi cea mai rea, dar, de acolo, totul devine mai uşor. 
Nu mai ai nimic de făcut decât să te bucuri de căderea 
liberă. 

Mâna lui Bree o strânge pe a mea, şi mă uit înapoi ca să o 
văd cum îşi încrețeşte nasul la mine când îmi oferă surâsul 
ei caracteristic. Privirea ei parcă îmi spune: „Hei, îți vine să 
crezi?” Simt că inima îmi explodează. Este larg deschisă, 
este cu totul în stăpânirea lui Bree. Întotdeauna a fost aşa. 

— Nathan! Uită-te aici! 

— Hei, Nathan! Bree! 

Paparazzi sunt zgomotoşi, şi blițurile sunt puternice, dar 
abia dacă le sesizez când eu şi Bree ne oprim în fața 
fundalului cu logoul revistei Pro Sports Magazine imprimat 
peste tot. Pentru că acum este momentul când trebuie să o 
sărut pe Bree. Îi las palma din palma mea, pentru a-mi 
înfăşura brațul pe după şoldul ei, şi mă înclin un pic mai 
mult spre ea, asigurându-mă să păstrez cea mai mare parte 


a corpurilor noastre cu fața spre fotografi. Dintr-odată, 
urăsc faptul că acesta trebuie să fie primul nostru sărut. 
Este cât se poate de rău. Se simte rigid. Calculat. Sunt atât 
de departe de a fi romantic, încât am putea la fel de bine să 
ne aflăm într-o groapă de gunoi, iar eu să am pe cap o coajă 
de banană putredă. Dar în nici un caz asta nu o va face să îi 
tremure genunchii, iar eu nu vreau să mă mulțumesc cu 
mai puţin. 

O simt pe Bree cum inspiră adânc în timp ce îşi lărgeşte 
zâmbetul, privindu-mă. Mai mulți fotografi strigă. 

— Oferiţi-ne un sărut! ţipă unul, iar Bree deschide larg 
ochii, ca şi cum m-ar îndemna din priviri. 

Şi acum, toți scandează că vor să vadă un sărut. Nicole 
avea dreptate — toată lumea este înnebunită după aşa ceva. 
Şi eu sunt înnebunit după aşa ceva. Dar aş fi vrut să avem 
parte de acest sărut în intimitatea casei mele, unde să îi pot 
oferi lui Bree atenția pe care o merită. Unde să o pot lipi de 
perete. Unde să îi pot adora gura aşa cum am visat de ani 
buni să o fac. 

Asta este singura mea şansă, şi o s-o dau în bară. Ar 
trebui să-i prind buzele într-un sărut dur? Ori poate ar 
trebui să-l las să se rostogolească lent? Ar trebui să fie un 
pupic? La naiba! Nu pot. Acum, inima îmi bate dureros, 
palmele îmi transpiră, iar noi stăm în locul ăsta de prea 
mult timp. Femeia care are în mâini o planşetă pe care sunt 
scrişi invitaţii şi un walkie-talkie ne spune că trebuie să 
înaintăm. Deja am monopolizat covorul roşu, şi vrea să 
dispărem cât mai grabnic din peisaj, pentru ca următorul 
SUV, care tocmai a sosit, să-şi poată deschide portierele. 
Dar eu nu pot să mă mişc. Simt în palme ciupituri şi 
furnicături, iar fața îmi este fierbinte. Luminile intermitente 
ale blițurilor mi se par brusc dureroase, iar strigătele 
abrazive se strâng în jurul meu. Ce se întâmplă? Este 


aceeaşi senzație pe care am simțit-o în tunel înainte de 
ultimul meci. Cred că o să leşin. 

Zâmbetul lui Bree zăboveşte doar pentru o secundă 
asupra mea. Probabil a văzut pe chipul meu ceva ce n-aş fi 
vrut să arăt. Mâna ei delicată se apropie de bărbia mea, şi 
Bree îmi zâmbeşte cu adevărat. Este moale ca o pătură. Ca 
un zâmbet al lui Bree şi al lui Nathan. 

— Mai eşti cu mine? mă întreabă pe un ton scăzut, 
făcându-mă să mă concentrez doar asupra ei. 

Mă las să mă afund în imaginea ei, iar pulsul mi se 
calmează puţin. Încuviinţez din cap şi înghit în sec cu 
greutate. Ea se ridică pe vârfuri şi depune un sărut moale şi 
rapid pe buzele mele. O strâng de şold, dornic să o ţin lângă 
mine, să absorb fiecare clipă cât gura ei este lipită de a mea, 
dar, mult prea repede, ea se îndepărtează. Se răsuceşte din 
nou spre fotografi şi îşi înclină faţa, teatral, în alte două 
direcții, ca şi cum asta ar fi făcut toată viața ei. Aparent 
mulțumită de numărul de fotografii făcute, trece prin fața 
mea, mă ia de mână şi mă trage după ea, zâmbindu-mi ca o 
regină seducătoare. Toată lumea ar trebui să se încline în 
fața ei când trece. Eu o urmez, ca un cățeluş pierdut. Îmi 
strânge degetele de câteva ori în timp ce mergem, aşa cum 
am făcut eu pentru ea la intrare. Sunt încă ameţit, nu 
reuşesc să înregistrez tot ce ne înconjoară, dar sunt sigur că 
mai târziu, când voi fi singur, o să mă iau la palme pentru 
că am stricat primul nostru sărut. 


CAPITOLUL 19 
BREE 


Îl împing pe Nathan în cort şi îl trag repede într-o parte. 
Totuşi, el nu este genul de bărbat uşor de ascuns. Practic, e 
ca şi cum aş încerca să strecor un urs uriaş la un ceai 
dansant. „Poftim, dragă grizzly, pune-ți pălăria asta drăguță, 
şi nimeni nu te va remarca!” Evident, toată lumea îl observă. 
Imediat ce intrăm, de peste tot capetele se răsucesc spre 
noi, ceea ce înseamnă că avem la dispoziție cam treizeci de 
secunde până ce unul dintre cei de față va decide că trebuie 
să devină nesuferit şi să-l monopolizeze pe Nathan. Atât de 
mulți oameni s-au adunat deja aici, sportivi profesionişti şi 
celebrități din belşug. Este un amalgam de personalități pe 
care îmi place să le urmăresc pe rețelele de socializare. Dar 
nu mă pot concentra la asta acum. 

Îmi agăț braţul de al lui Nathan şi îl ghidez cale de zece 
paşi în lateral față de intrarea în cort, înainte de a ne răsuci 
în loc, astfel încât el să fie cu spatele la mulțime şi cu fața la 
mine. Sper că voi reuşi să-i ofer măcar câteva secunde 
departe de ochii curioşilor. Privirea lui încă pare cam 
sticloasă, iar acele cearcăne pe care le-am observat zilele 
trecute s-au agravat. Nu mă pot abține să nu mă gândesc că 
n-ar fi trebuit să fim aici în seara asta. Nathan este epuizat. 

— Hei, Nathan! 

Mă apropii şi mai mult de el şi îmi aşez mâna pe pieptul 
lui, astfel încât toată lumea să ştie că aceasta este o 
conversație intimă, pe care nu ar trebui să o întrerupă. Şi, 
de asemenea, pentru că - ghici ce? — chiar îmi place să-l 
ating. Îi simt trupul atât de musculos şi de solid sub 
degetele mele. 

— Eşti bine? Ar trebui să mergem acasă? Este în regulă 
dacă spui da. 

Ochii îi alunecă spre palma mea, apăsată peste pieptul lui 
ferm, şi mi-o acoperă cu mâna. Atingerea îmi face venele să 
tresalte. Îmi aminteşte de faptul că tocmai l-am sărutat. Pe 
covorul roşu. În fața tuturor. 


A fost ceva atât de scurt, încât abia am înregistrat 
momentul, mai ales că erau o mulțime de curioşi care ne 
examinau. Şi apoi, în secunda în care m-am îndepărtat, m- 
am simțit dezamăgită. Nu pentru că ar fi lipsit scânteile, ci 
pentru că nu am avut ocazia să fiu atentă la ele. Eram prea 
îngrijorată de atacul de panică pe care cred că îl avea el 
acolo şi m-am concentrat să îl scot de pe covorul roşu 
înainte ca fiecare fotografie din revistele de cancan de mâine 
să-l prezinte pe Nathan arătând ca o căprioară în bătaia 
farurilor. Tabloidele ar fi avut o zi plină de minciuni prin 
care să explice expresia lui: Nathan Donelson pierde lupta cu 
pastilele narcotice! 

Respiră adânc, iar eu îi simt pieptul cum i se umflă. 

— Îmi pare rău pentru ce s-a întâmplat acolo! Sunt bine 
acum. 

Mi se pare normal ca Nathan să treacă atât de nonşalant 
peste o asemenea situaţie. 

— Eşti sigur? Mi s-a părut că ai avut un atac de panică. 

El face o grimasă şi îşi înclină capul spre stânga, iar gestul 
îi evidențiază colțul ascuţit şi puternic al maxilarului. 

— Nu... eu nu am aşa ceva. 

Râd, pentru că el vorbeşte foarte serios. De parcă ar fi o 
rasă de supraom care pur şi simplu nu poate să aibă căderi 
psihice din când în când. „Atenţie, ştiinţă, am găsit un om 
care nu se simte niciodată stresat!” 

— Dar nu trebuie neapărat să suferi de anxietate ca să ai 
un atac de panică. Uneori, atacurile de panică pot să apară 
din cauza unui stres prea mare, a unei suprasolicitări sau... 

— Bree, te asigur că sunt bine, mă întrerupe Nathan cu 
voce rugătoare. 

Chiar nu vrea să vorbească despre asta acum, şi, 
judecând după felul în care s-a înroşit la față, cred că este 
de-a dreptul jenat de situație. 

— Hai! Să mergem să ne distrăm! 


Încuviințez din cap şi simt că mi se face milă de el şi de 
sentimentul de jenă care l-a cuprins. Putem vorbi despre 
toate astea mai târziu, când vom fi singuri. 

— Bine, hai să facem chestia asta! 

Nathan mă ia de mână, şi ne întoarcem spre încăpere. 
Este momentul în care privesc cu adevărat mulțimea pentru 
prima dată, iar acum este rândul meu să îngheț. Acest cort 
de petrecere strălucitor şi extravagant este plin de oameni 
celebri. Sportivi din toate domeniile. Actori şi cântăreți. Mă 
îndoiesc sincer că există o singură persoană obişnuită aici. 
Corecţie: există o singură persoană obişnuită, şi aceea sunt 
eu. 

— M-am răzgândit, vreau să merg acasă. 

Dau drumul brațului lui Nathan şi fac cinci paşi înapoi, 
dar intru direct într-un afiş uriaş. 

Aş vrea să pot spune că m-am lovit uşor şi totul este în 
regulă. Dar nu. Lucrurile se derulează cu încetinitorul. Simt 
hârtia subţire în spatele meu, dar tocul meu înalt se 
blochează în suportul de susținere. Simt cum cad pe spate 
şi văd cum Nathan face ochii mari şi mă strigă pe nume. Îşi 
întinde brațele ca să mă prindă, dar nu este suficient de 
rapid. Mă prăbuşesc cu spatele în afiş şi îl aud cum se rupe 
exact pe mijloc. Partea bună este că nu mă prăbugşesc la 
pământ. Reuşesc cumva să mă echilibrez şi să rămân în 
picioare. Partea nefericită este că acum mă aflu în mijlocul 
unui afiş înalt de trei metri, pe care tocmai l-am despicat, şi 
toate privirile celor prezenți sunt aţintite asupra mea. 

Da, o să vomit. Mă răsucesc repede, apucând fiecare parte 
a afişului rupt, într-o încercare disperată de a-l pune la loc. 
Şi acum, îmi dau seama cu întârziere că afişul pe care l-am 
rupt este o imagine de mărimea unui Goliat a lui Nathan 
Donelson dezbrăcat, iar mâinile mele îi țin direct mâinile — 
vreau să spun mâinile de pe afiş —, în care are mingea ovală, 
aşezată exact deasupra părților sale delicate, tocmai pentru 


ca fotografia să nu fie interzisă minorilor. Am o revelație 
când mă uit în jur şi văd multe afişe similare cu alți sportivi, 
toate conţinând una dintre fotografiile acestora din numărul 
special al revistei dedicat la un moment dat fiecăruia. Apoi, 
observ într-un colț o cabină foto, cu un fundal pe care scrie 
„CELEBRAREA A 10 ANI DE NUMERE DEDICATE FORMEI 
CORPORALE”. Sunt desenați şi muşchi pe care îi poţi folosi 
ca decor. Drăguţ! 

Grozav! Sunt prinsă, de la față la coapse, în mijlocul 
fotografiei cu Nathan dezbrăcat, părând cea mai perversă 
creatură din toată sala. Timpul începe iarăşi să se scurgă 
normal. Scot un țipăt ascuţit şi ies din afiş. Nathan cel gol 
se ridică, preţ de câteva clipe, plutind în aer, şi într-un final 
cele două bucăţi de hârtie sfâşiate cad fără vlagă, dezvăluind 
cum am distrus complet ceea ce a fost probabil un afiş de 
câteva sute de dolari. Aud câteva râsete în spatele meu şi 
câteva icnete, dar, în rest, se lasă o tăcere grea. Fața mea 
este atât de fierbinte, încât am impresia că o să mi se 
topească de pe oase. 

Nathan păşeşte lângă mine, îşi înfăşoară mâna în jurul 
bicepsului meu şi îşi lipeşte pieptul de spinarea mea, în 
timp ce se apleacă şi îmi şopteşte: 

— Eşti bine? 

Clatin din cap, cu câteva mişcări rapide. 

— Cât de repede poți să mă duci pe un alt continent? 


Nathan încă râde de mine cât timp urcăm cu liftul până la 
apartamentul lui. Râde de când am plecat de la petrecere, 
şi, de fiecare dată când cred că ar vrea să vorbească, ridic 
spre el un deget amenințător. „Să nu cumva să îndrăzneşti!” 

Per total, distrugerea afişului nu a fost mare lucru. 
Nathan - sufletul enigmatic al oricărei petreceri — a întors cu 
uşurinţă întreaga situație, pentru ca ea să fie încadrată într- 
o lumină simpatică. A înfruntat mulțimea şi, după ce a 
schițat unul dintre acele zâmbete cuceritoare, care-i sunt 


atât de specifice, şi-a făcut vocea să răsune în întreaga sală: 
„Deci... cred că iubita mea ar vrea să împacheteze afişul ăsta 
şi să-l ia acasă... Îi putem da o mână de ajutor?” 

Toată lumea a explodat în hohote de râs, iar eu am făcut o 
mică plecăciune pe scenă, şi, cumva, asta ne-a transformat 
în cel mai de succes cuplu al evenimentului. Eu şi Nathan 
am pozat chiar lângă afişul rupt, şi, când am postat 
fotografia pe pagina mea de Instagram, am adăugat şi o 
explicație: „Dacă creioanele corectoare ar putea şterge şi 
situațiile jenante...” Postarea a primit 4 000 de like-uri în 
prima oră. 

Toată seara, abia dacă am avut un moment pentru noi, 
pentru că absolut toți invitaţii voiau să discute cu Nathan şi 
să-i ureze succes în play-off. Dar asta nu m-a deranjat. M- 
am simțit chiar bine să-l țin de mână şi să fiu prezentată 
atâtor oameni drept iubita lui. A fost, de asemenea, profund 
satisfăcător să-l văd pe Nathan oferindu-le tuturor zâmbetul 
său de complezenţă. Acesta nu-i cuprinde niciodată şi ochii, 
dar numai eu ştiam asta, pentru că acum îmi oferă mie 
zâmbetul lui total. Cel pe care l-am văzut încă din liceu. 

Nathan îşi smulge cravata de la gât şi îşi desface nasturele 
de sus al cămăşii în timp ce păşim prin holul 
apartamentului său. Îmi dau jos pantofii cu toc, iar el îşi 
aruncă haina şi cravata pe masa de la intrare, iar acum 
suntem doar noi şi valurile de la fereastra lui, care se sparg 
la țărm. Pot să respir. Un fior mă străbate când îmi dau 
seama că de data aceasta eu sunt cea care intră pe uşă cu 
Nathan după un eveniment. Eu. Am fost cu el în public şi... 
mi-a plăcut la nebunie. Ceea ce este rău. Foarte rău. 

Cum să îndes această figurină cu arc înapoi în cutia ei? 

Rămân înlemnită lângă uşă, iar Nathan continuă să 
meargă. Îi ia câteva secunde să conştientizeze că nu mai 
sunt lângă el, apoi se uită înapoi peste umăr cu un zâmbet 
stins. 


— Ce s-a întâmplat? 

„Oh, nimic deosebit. Doar un atac intern de panică pentru 
că înțeleg cât de mult mi-am dorit această viață cu tine. Nu 
este mare lucru.” 

— Nu s-a întâmplat nimic. 

Picioarele mele goale se dau înapoi. Sceptic, Nathan îmi 
aruncă o privire piezişă. 

— Bree... 

Pantofii mei sunt în colțul de lângă uşă, dar ştiu că nu am 
timp să îi iau. Dacă intenționez să o iau la fugă, trebuie să 
mă mişc repede. Mă răsucesc pe călcâie şi dau să fug, dar 
Nathan e lângă mine în două secunde, îmi saltă picioarele şi 
mă ia în brațe. 

— Nici să nu te gândeşti! Nu vei ieşi de aici atât de repede. 

Mă poartă până la canapea şi mă lasă pe o pernă, apoi 
îndreaptă spre mine un deget sever. 

— Rămâi aici! Nimic nu este diferit. Suntem complet 
normali. 

Apoi, dispare în bucătărie pentru a lua ceva de mâncare. 

Luminile sunt încă discrete când se întoarce, şi aş vrea să 
aprindă cineva becurile mari din centrul încăperii, pentru că 
altfel totul arată prea suav, prea ca din filmele cu James 
Bond în această lumină romantică, cu oceanul întunecat 
care vuieşte pe fundal. Şi, după felul cum mă priveşte 
Nathan, simt că prietenia noastră este o bombă cu ceas. 
Ştiu doar că îmi voi pierde, cumva, cel mai bun prieten. 

Cămaşa lui Nathan este acum scoasă din pantaloni şi 
atârnă liber. El se opreşte chiar în fața mea şi îmi aruncă în 
poală un pachet de bomboane Starburst nedeschis. 

— Îl păstrez pentru urgenţe. Cred că acest moment 
reprezintă una. 

Zâmbesc când văd un cub cu aroma mea preferată, iar 
umerii mi se relaxează puțin. Cum de ştie el întotdeauna 
exact ce trebuie să facă pentru a avea grijă de mine? 


— Acum, fug până la baie. Te rog să fii aici când mă 
întorc. 

Cuvintele lui sunt blânde şi dulci, şi, dintr-un motiv 
oarecare, asta îmi mută mintea înapoi la senzația trăită 
când buzele lui s-au lipit de ale mele. Cât Nathan este 
plecat, închid ochii şi încerc să-mi amintesc fiecare detaliu, 
dar totul este prea neclar. Ca un vis delicios din care te 
trezeşti şi pe care îl simți cum îți alunecă printre degete. 
Oare sărutul ăla chiar s-a întâmplat? Nathan nu l-a 
menționat nici măcar o dată, aşa că nu trebuie să fi 
însemnat mare lucru pentru el. În definitiv, cum ar fi putut? 
A durat poate două secunde. 

„Dar a însemnat ceva pentru mine.” 

Nathan se întoarce în cameră chiar în momentul în care 
îmi bag un cub roz în gură. Arată incredibil în pantalonii lui 
de costum şi în cămaşa de pânză desfăcută. Simt cum gura 
mi se umple de salivă, dar nu e de la bomboană. Se aşază la 
capătul celălalt al canapelei şi zâmbeşte. 

— Eşti mai bine? 

Încuviințez din cap şi mut guma moale sub obrazul meu 
drept. Sunt o veveriță care adună în fălci provizii de 
Starburst roz. 

— Mai bine. 

— Vrei să te uiţi la televizor? Să continuăm să vedem 
emisiunea aia amuzantă? 

Deja se întinde după telecomandă, şi privirea mea se agaţă 
de antebraţul lui expus şi musculos. Sunt hiperconştientă 
de el, în moduri în care nu mi-am dat voie până acum. 
Televizorul se deschide, şi un comediant spune o glumă 
despre clătite. Apoi, ca şi cum nimic pe lume nu s-ar fi 
schimbat, mâna lui Nathan îmi înfăşoară piciorul gol şi îmi 
răsuceşte întregul corp, pentru a-mi trage picioarele în poala 
lui. Rămân cu gura căscată în timp ce degetele lui se împing 
şi alunecă în scobitura tălpilor mele. Degetele lui puternice 


şi bătătorite îmi frământă, cu o precizie de expert, tălpile 
care mă dor, trecând apoi de glezne şi apăsând pe gambe. 
Şi, oricât de fierbinte mi-ar fi pielea, mâinile lui sunt cumva 
mai fierbinţi. Sunt ca nişte pietre proaspăt scoase din foc şi 
care îmi topesc pielea. 

Tot ce pot face este să privesc, să clipesc, să savurez. Mă 
atinge într-un mod intim, cum nu s-a mai întâmplat 
niciodată de când suntem cei mai buni prieteni. Dar, deşi în 
acest moment sunt practic o tamale?! fierbinte şi vie, 
Nathan nici măcar nu se concentrează asupra masajului pe 
care mi-l face, care îmi schimbă viața. Se uită la emisiunea 
de comedie, relaxat şi cu picioarele goale. Da, nu-i mare 
lucru. Suntem doar genul ăsta de prieteni acum? Prieteni 
care se întâlnesc ocazional? Prieteni care se ghemuiesc unul 
în braţele celuilalt? Prieteni care... 

— Nathan, ne-am sărutat în seara asta, izbucnesc eu. 

„Uşurel, Bree! Ține-ţi firea! Ia lucrurile încet şi cu calm!” 

Mâinile lui Nathan îngheață pe pielea mea, şi el ridică 
întrebător din sprâncene. Opreşte televizorul, apoi îşi 
îndreaptă privirea spre mine. Mi-aş fi dorit să fi lăsat 
televizorul pornit, ca să umple liniştea incomodă, dar acum 
suntem singuri cu vorbele pe care tocmai le-am rostit, şi ele 
licăresc ca nişte lumini intermitente între noi. 

— Sunt surprins că vrei să recunoşti asta, spune el, iar 
răspunsul lui mă pune în dificultate. 

— Tu nu vrei să recunoşti? 

Colțul gurii i se curbează în sus. 

— Vorbesc despre orice vrei, oricând vrei. Putem vorbi 
chiar şi despre cum ai distrus afişul în care eram dezbrăcat 


21 Fel de mâncare tradițional mezoamerican cu o umplutură (carne, 
brânzeturi, fructe, legume, ardei iute sau alte ingrediente) învelită într-o 
frunză de porumb sau de banană (n.tr.) 


din simplul motiv că erai atât de geloasă că altcineva mă 
vedea astfel. 

Oftez şi arunc în el o bomboană portocalie. El râde când 
aceasta se loveşte de bicepsul lui. 

— Nu-i adevărat! Nu am distrus intenționat acel afiş! Nici 
măcar nu l-am văzut înainte să intru cu fundul în el! De 
fapt, ai fi putut să mă avertizezi că mergem să sărbătorim o 
revistă dedicată formei fizice! 

El chicoteşte, cu capul căzut pe spate pe canapea, şi îmi 
loveşte uşor tibia de două ori, aşa cum obişnuieşte să se 
lovească peste coapsă atunci când râde prea tare. 

— Faţa ta a fost de neprețuit! Roşie ca un semafor! 

Îmi trec mâinile peste obraji, de teamă că încă sunt 
aprinşi. 

— OPREŞTE-TE! Eşti atât de rău! 

El însă hohoteşte în continuare, şi umerii i se cutremură, 
iar muşchii de pe abdomen i se încordează de atâta râs. 

— Nu ştiam că goliciunea mea te va afecta atât de mult. 
Nu este ca şi cum nu ai mai fi văzut imaginea aia. Şi încă 
imaginea aia nu este nimic în comparaţie cu restul 
fotografiilor din numărul ăla al revistei. 

Îi arunc o privire grăitoare, simțind că ne îndreptăm tiptil 
spre ceva ce nu ar trebui să existe, dar în acelaşi timp 
dorindu-mi cu disperare să o facem. 

— Eu... chiar n-am mai văzut poza aia. 

Încerc să-mi fac de lucru, trăgând în jos de tivul rochiei 
mele scurte pentru a adăuga puțină clasă acestui decor. 
Când îmi ridic privirea, zâmbetul lui Nathan mi se pare 
încărcat de curiozitate. 

— Cum adică nu ai mai văzut-o? 

Ridic din umeri: 

— Nu m-am uitat niciodată în revistă. 

— N-ai făcut-o? 


— Ei bine, nu trebuie să pari atât de neîncrezător. Este 
adevărat: unele femei se pot abţine să se uite la poze nud cu 
tine. 

Cu greu, totuşi. 

— Nu ai fost nici măcar un pic curioasă? 

Vocea lui face ceva nou. Ceva care simt cum creşte în 
mine. Ceva care îmi face stomacul să se strângă şi să se 
răsucească. 

— Nu. 

Este o minciună sfruntată. 

— Prietenii nu-şi văd prietenii dezbrăcați. Este cea mai 
elementară regulă a umanităţii. Nathan îşi ține picioarele 
lungi aşezate în unghi drept în fața lui. Sunt ca nişte 
trunchiuri solide de copac prinzând rădăcini. Îşi mişcă 
brațul pentru a se întinde peste spătarul canapelei, iar 
vârfurile degetelor lui ating uşor umărul meu, în timp ce 
cealaltă mână se odihneşte, într-un final, pe glezna mea. 
Degetul lui mare se mişcă în sus şi în jos. În sus şi în jos. În 
sus şi în jos. Dar cel mai curios lucru este modul în care, 
muşcându-şi buzele, mă săgetează cu privirea. 

— Ce s-a întâmplat? îl întreb, simțind cum se mişcă 
pământul sub mine. De ce faci fața asta? continui şi îl 
împung cu degetul în obraz. 

— Hmm? A, nu e nimic. 

— Eşti cel mai slab mincinos, Nathan. Serios, sper să nu 
joci niciodată poker, altfel îți vei pierde toți banii. Spune tot 
acum! 

Ochii lui negri alunecă spre mine. 

— Dacă spun, o să-ți doreşti să nu o fi făcut. 

Inima îmi bate cu putere. 

— Bine, acum, chiar trebuie să-mi spui. De fapt, îţi cer. 

Expiră adânc, dezumflându-şi obrajii, în timp ce îşi 
întoarce capul dintr-o parte în alta ca şi cum ar vrea să-şi 
dea curaj. 


— Te-am... te-am văzut goală. Uite, am spus-o! 

Dintr-un motiv oarecare, la auzul acestor cuvinte, 
instinctul meu natural este să mă ridic şi să azvârl cu o 
pernă de canapea în el. 

— Nu, nu ai făcut-o! 

Râsul lui Nathan mi se pare suprarealist. E ca şi cum aş 
visa. 

— Ba chiar am făcut-o. A fost un accident. leşeai de la duş 
şi... uau! Eşti bine? Bree, stai jos! Arăţi de parcă o să leşini. 

Aşa este. Sunt sută la sută pe cale să leşin. Nathan 
Donelson m-a văzut dezbrăcată şi eu habar n-am avut! Asta 
nu este în regulă. Ce am făcut? Oh, Doamne, te rog spune- 
mi că nu dansam sau ceva oribil! Poate că de asta Nathan 
nu a făcut niciodată vreun gest sentimental față de mine. M- 
a văzut goală şi nu a simţit nimic! 

Nathan mă ia de braț şi mă trage lângă el pe canapea. Şi 
iată care este problema cu toată această situație: Nathan 
este cel mai bun prieten al meu, la care apelez mereu în 
astfel de cazuri, aşa că, deşi el este cel în preajma căruia mă 
simt stânjenită, tot el este bărbatul în pieptul căruia îmi 
îngrop fața ca să mă consolez. Braţele lui lungi mă cuprind 
şi mă lipesc de trupul său. Sunt ancorată de el. Apa lui de 
colonie mă învăluie, iar acum ştiu că a fost o greşeală. Nu 
mă va lăsa să mă desprind din această îmbrățişare. 

— Vezi, exact de asta nu ţi-am spus. Ştiam că o să te 
sperii şi mi-era teamă că o să-mi iei cheia apartamentului 
tău. 

— Bună idee! Îmi vreau cheia înapoi! 

— Nici o şansă. Bree, putem fi adulți în privința asta. 

— Nu, nu putem! Nu suntem adulți în legătură cu nimic — 
de ce te-ai aştepta la asta acum? Mă simt atât de umilită. Ai 
zăbovit cu privirea? Te-ai holbat? Cât de mult te-ai uitat? 
Şi... din ce... unghi? 


De fapt, nu vreau să ştiu nimic din toate astea, dar, în 
acelaşi timp, sunt şi disperată să aflu. Este ca şi cum ai 
asista întâmplător la deraierea unui tren. Nu poţi să nu te 
uiţi la aşa ceva. 

Nathan scoate un fel de mârâit, iar eu simt cum îşi înclină 
capul pe spate, ca şi cum s-ar uita la tavan. 

— Bine. Nu, nu am zăbovit, pentru că nu sunt un pervers. 
Şi... a fost cumva la 360 de grade, pentru că ai ieşit din baie 
şi apoi... nu ştiu, ai uitat ceva de care aveai nevoie şi te-ai 
răsucit ca să te întorci înăuntru. 

Ei bine, hai să o spunem, oameni buni. „Ora morții lui 
Bree Camden: 22.30. Cauza morţii: supradoză de umilință.” 

Gem şi scâncesc succesiv, afundându-mi şi mai tare fața 
în pieptul lui. Mă voi îngropa aici şi nu voi mai ieşi 
niciodată. Sigur, voi rămâne ataşată de el pentru totdeauna, 
dar cel puţin astfel nu va mai apuca să se uite la mine 
niciodată. 

Mâna lui îmi mângâie uşor părul. 

— Trebuie să recunosc, nu te văd genul care umblă 
dezbrăcată prin casă. Nici măcar nu porți bikini la piscină. 

— Probabil aşteptam să se usuce loțiunea autobronzantă. 

Nathan tace atât de mult timp, încât cred că a adormit. Mă 
uit la el şi îi văd ochii sticloşi privind în depărtare. Şi apoi, 
conştientizez ce se întâmplă. 

Bat tare din palme în fața lui. 

— Oh, nu, nu-i adevărat! Nu ai voie să îți imaginezi cum 
arăt dezbrăcată. 

— Îmi pare rău, spune el în şoaptă şi clipeşte des, părând 
ruşinat. Ai pomenit despre autobronzant şi apoi... nu mai 
contează. 

Strâng din dinți. 

— Este complet inacceptabil. 

Zâmbetul lui trădează o profundă şi sinceră compătimire. 


— Bree, îmi pare foarte rău! Ce pot să fac ca să fie mai 
bine? Să nu mai vorbesc despre asta? Să-ţi spun ce am 
crezut când te-am văzut? 

— NU! LA NAIBA, NU! 

Mă împing din brațele lui şi mă ridic. Mă plimb ca o 
panteră într-o cuşcă de la grădina zoologică. O idee mă 
loveşte imediat, şi nu mă gândesc nici măcar o secundă 
înainte de a o transpune în cuvinte. 

— Poţi să te dezbraci, şi atunci o să fim chit! 


Nathan clipeşte la mine. Uimit. 

De fapt, îl înțeleg. Nici eu nu mă aşteptam să spun asta. 
Dar este o cerere întemeiată! El a ajuns să mă vadă goală 
într-o situație mai puţin favorabilă, iar acum eu ajung să-l 
văd pe el dezbrăcat în acelaşi gen de situaţie. El înghite în 
sec. 

— Sau ai putea să te duci să iei una dintre revistele alea şi 
să arunci, în sfârşit, o privire. 

— Nu, ripostez eu şi scutur din cap, ca un copil sfidător. 
În pozele alea eşti plasat în cele mai avantajoase poziţii, sub 
luminile ideale ale reflectoarelor, ai trupul uns cu uleiuri, şi 
- fii sincer - fotografiile au fost şi modificate pe computer. 
Este de aşteptat ca acolo să arăţi ca un zeu coborât printre 
oameni, dar nu este corect să-mi ceri să mă uit în revistă, 
când tu m-ai văzut într-o lumină puternică şi fâțâindu-mă 
prin casă. 

Încearcă să-şi înăbuşe un zâmbet. Asta mă înfurie şi mai 
tare. Mişc rapid din degete în sus, îndemnându-l să-şi ridice 
fundul arogant de pe canapea. El geme, îşi lasă capul în jos, 
apoi se ridică încet, cât este de înalt. Dumnezeule mare, este 
ca un turn. Ochii negri ca antracitul îi întâlnesc pe ai mei, 
de la un metru distanță, iar el îşi arcuieşte sprâncenele. 

— Eşti sigură că este o idee bună? 

— Este o idee grozavă! Treci la treabă! 


Probabil ochii mei par sălbatici. Ca ai unei veverițe 
turbate, pe care nu ai vrea să o întâlneşti în parc. 

Dar Nathan nu roşeşte, aşa cum sperasem. Nu pare 
nesigur sau speriat de ceea ce voi găsi sub hainele lui. Pur 
şi simplu, începe să-şi descheie cămaşa. Mâinile lui sunt 
ferme în timp ce o face, iar mie îmi tremură picioarele 
precum cele ale unui pui de căprioară abia fătat. Cu fiecare 
nasture descheiat, îmi pun la îndoială sănătatea mintală 
fiindcă i-am cerut să facă asta, dar nu-i spun să se 
oprească. 

Trei nasturi desfăcuţi, şi văd un triunghi de piele 
bronzată. Patru nasturi. Cinci, şi acum se vede un mic smoc 
de păr. 

Nathan se opreşte şi-mi aruncă o privire superioară, 
tachinându-mă: 

— Vrei o țigară sau altceva? Poate vrei să-ți pui picioarele 
pe masă, ca să stai mai confortabil? 

— Şşşttt! Aşa este corect. 

Este singurul motiv pentru care fac asta. Singurul motiv. 

Degetele lui Nathan ajung la ultimul nasture, apoi el lasă 
cămaşa să-i alunece de pe umeri şi o aruncă pe canapea. L- 
am mai văzut de atâtea ori fără cămaşă, dar acum este... 
diferit. Umerii lui sunt parcă tăiați în granit, iar claviculele 
par doi drugi de fier care apasă pe pielea lui aurie şi 
catifelată. În jurul crestelor muşchilor de pe abdomenul lui 
se conturează umbre, făcându-le să pară nişte trepte care 
coboară spre o talie perfect conică. Centura Adonis dispare 
în pantalonii de costum bine călcaţi, susținuți de o curea 
neagră mată. El este numai muşchi, tendoane, vene... şi 
aproape dureros de frumos. Este superb într-un mod în care 
nici un om nu ar trebui să fie. Magnetic şi electric în acelaşi 
timp. Mă atrage, şi mă tem că mă va electrocuta dacă îl 
ating. 


De ce am încercat să mă mint? Felul cum cade lumina 
reflectoarelor pe el nu contează deloc pentru un trup ca al 
lui Nathan. Ar putea sta şi sub lumina fluorescentă a unui 
cabinet medical, şi tot aş rămâne să-l privesc cu gura 
căscată şi cu limba scoasă. 

Din ochii lui negri sar scântei în timp ce-şi desface 
cureaua, iar acum mă simt amețită. Nu m-am gândit bine la 
asta. Ce se întâmplă după ce se dezbracă? Mintea umple 
golul ăsta pentru mine, iar sunetul curelei lui alunecând 
prin găicile pantalonilor îmi răsună ascuţit în urechi. Pulsul 
îmi bate cu putere în gât, şi urmăresc fiecare detaliu al 
muşchilor lui care se ondulează în timp ce Nathan azvârle 
cureaua lângă cămaşa de pe canapea. Sunt brusc 
conştientă că îmi doresc prea mult acest lucru. Că mâinile 
mi se agaţă de țesătura rochiei. Acest lucru va schimba 
totul, iar eu VREAU asta. Îl vreau pe Nathan aşa. Nu 
prietenos. Un pic periculos. Puțin batjocoritor. Foarte sexy. 

Vreau să fac un pas mai aproape şi să-mi trec palmele 
peste abdomenul lui. Să-mi înfăşor brațele în jurul gâtului 
lui şi să-l las să mă ţină lipită de silueta lui masculină. 

Nathan face o pauză, oprindu-se cu mâna pe nasturele de 
la pantaloni, iar, când îl deschide şi pot vedea banda 
chiloților lui negri, realitatea mă izbeşte în față. Chiar are de 
gând să o facă. O să se dezbrace chiar aici, în sufragerie, 
punând în practică fantezia fiecărei femei din America 
(inclusiv a mea). Aerul din jurul meu arde, şi, înainte ca el 
să mai poată face vreo mişcare, îmi arunc mâinile în fața 
mea. 

— Opreşte-te! 

El îngheață, ridicând privirea spre mine, cu buzele 
întredeschise de surpriză şi cu pectoralii flexându-se din 
cauza sperieturii. Nu spune nimic, iar respirația îmi iese 
tremurat. Scutur din cap. Ce-a fost în mintea mea? Nu pot 


să fac asta. Ar fi o schimbare de viață similară cu o săritură 
din avion fără paraşută. 

Trebuie să dau înapoi. 

— Hei, eu glumeam! 

Izbucnesc într-un râs nervos, ca şi cum totul nu ar fi fost 
decât o farsă uriaşă. „Ha-ha! Te-ai lăsat păcălit!” 

Râd şi îmi întorc fața de la Nathan doar ca să pot da 
drumul unei guri mari de aer. Am 2,1 secunde să salvez 
asta înainte să devină ciudat pentru toată lumea. Am lăsat 
ca această seară să ia ce este mai bun din mine şi încep să 
pierd din vedere planul. 

„Rămâi puternică, Bree! Eşti orbită de relația falsă.” 

Stând cu spatele la Nathan, repet în minte regulile mele 
secrete pentru o prietenie de succes. 

1. Păstrează sentimentele acoperite precum sunt salatele 
de ouă la o reuniune la biserică - de fapt, nu sunt bune 
pentru nimeni. 

2. Nathan este predispus în mod natural la flirt. Nu te face 
de râs interpretând greşit tendința lui către flirt. 

3. Nu te uita la pielea lui goală sau vei arde de vie! 

Am încălcat pe jumătate această ultimă regulă şi de acum 
încolo voi suferi consecințele. Adun toate aceste sentimente 
care îmi bâzâie în jurul corpului ca un cuib de viespi şi le 
pun într-un borcan. Înşurubez capacul. Îl sigilez cu cel mai 
bun adeziv, doar pentru a fi sigură că nu scapă nici un 
sentiment rătăcit. Şi apoi, mă întorc spre Nathan. O, 
Doamne, trebuie să-mi ţin mâna în față ca să nu-i văd 
corpul. 

— Deci...  glumeai? întreabă el, iar nesiguranța 
adolescentină de pe fața lui aproape că mă ucide. 

— Da! Râd, un pic prea tare. Oh, Doamne, în nici un caz 
nu te-aş lăsa să îți dai jos pantalonii. Nu am nevoie să văd 
toate astea. Am vrut doar să mă joc cu tine şi să văd cât de 
departe ai merge. 


— Destul de departe, spune el, despărțindu-şi buzele într- 
un surâs amuzat. 

Cuvintele lui îmi fac stomacul să se întoarcă pe dos ca o 
jachetă cu două fețe. Mă mai holbez o clipă la tot ce este el, 
apoi îmi dreg glasul şi mă îndrept spre uşă, ca o femeie care 
încă este în deplinătatea facultăților mintale. Trebuie să 
încep să port la mine săruri antileşin. 

— Ei bine, asta a fost distractiv! Dar, uf, uite cât este 
ceasul! Trebuie să mă trezesc devreme, ca să fac fursecurile 
pentru săptămâna asta! Cine se scoală de dimineață departe 
ajunge! 

— Bree? zice Nathan pe un ton amuzat. Eşti bine? 

Mă opresc doar pentru o clipă şi fără să vreau fac ochii 
mari privindu-l. Doamne sfinte, trupul lui... pare din argilă 
modelată, numai linii moi sau încordate, fiecare muşchi 
fiind perfect conturat. 

— Moi? întreb eu, ducând mâna dreaptă spre inimă. Sunt 
foarte bine. Dar de ce mă întrebi? 

Acum, dansez ca un bondar în zbor, bâzâind prin cameră 
şi adunându-mi lucrurile. „Pantofii. UNDE SUNT PANTOFII 
MEI?!” Mă învârt de trei ori în cerc, de parcă aş fi un câine 
care-şi urmăreşte coada. 

Brusc, palma mare a lui Nathan îmi acoperă umărul. Mă 
trag într-o parte, ferindu-mă de atingerea lui, ca şi cum aş fi 
personajul din Matrix care evita gloanţele. El pare complet 
şocat în timp ce îmi întinde în tăcere pantofii cu toc. 

— Atunci, mă bucur că eşti bine. 

Tonul lui îmi transmite că nu păcălesc absolut pe nimeni. 
Îmi iau pantofii şi îmi strecor rapid unul în picior, în timp ce 
țopăi în celălalt picior. Mâna lui Nathan ţâşneşte şi se 
înfăşoară în jurul antebraţului meu, pentru a mă stabiliza. 
Îmi vine să gem/plâng/râd, pentru că mă simt extrem de 
sensibilă la atingerea lui. După ce mi-am pus pantofii, încep 
să mă clatin. Abia acum îmi dau seama că am încălțat 


invers pantofii. Sunt ca o fetiță care s-a furişat în dulapul 
mamei şi a încercat să o şteargă apoi rapid de acolo 
încălțată cu cei mai frumoşi pantofi cu toc. Totuşi, nu am 
timp să mă opresc şi să încalț normal pantofii. Trebuie să 
plec de aici cât mai grabnic. 

— Mi-a făcut plăcere să te văd, ca întotdeauna, cel mai 
bun prieten al meu! A fost un lucru ciudat de spus într-un 
asemenea moment, dar continui, netulburată: Succes la 
meciul din acest weekend! O să te sun ca să... 

Simt cum mâna lui alunecă peste a mea şi mă trage 
înapoi. ip când Nathan mă învârte, cu o sclipire 
periculoasă şi jucăuşă în ochi. 

— O clipă, doar, cea mai bună prietenă a mea! 

Îmi ţin respiraţia, căci mă aflu acum la doar cinci — poate 
zece - centimetri de pieptul lui gol. Palmele mă dor, 
aplatizate pe pectoralii lui. Dar apoi, pieptul lui dispare din 
raza mea vizuală când Nathan se lasă în genunchi. „O, 
DOAMNE, DOAR NU VREA SĂ MĂ CEARĂ ÎN CĂSĂ...” 

Palma lui mare îmi înfăşoară glezna şi mi-o ridică puţin de 
la pământ. Apoi, pantoful îmi alunecă uşor din picior - ca 
într-o poveste a Cenuşăresei jucată invers. 

— O să-ți scrânteşti gleznele dacă mergi aşa. 

Îmi coboară piciorul gol pe pământ, apoi îmi saltă cealaltă 
gleznă. Scoate pantoful din picior şi îl vâră în schimb pe cel 
corect. De data asta, mâna lui îmi atinge uşor partea din 
spate a gambei, şi Nathan îmi face semn să ridic din nou 
celălalt picior - şi, dacă bănuiți că am murit deja în acel 
moment, aveți dreptate. 

Nathan îmi pune pantofii în picioare aşa cum trebuie, şi 
remarc ceva ciudat înainte ca el să se ridice din nou - se 
uită fix la picioarele mele timp de două respiraţii. În acele 
două respirații, idei NEBUNEŞTI, pe care nu am de ce să mi 
le imaginez, îmi trec prin minte. Se uită din nou în jos şi 
apoi dă să se ridice, dar până să se salte cu totul, eu sunt 


deja întoarsă spre uşă şi ies în fugă, promițându-i că îl voi 
suna mâine şi poate şi că îi voi face o prăjitură. Nu ştiu ce s- 
a întâmplat, dar mi-e clar că ovarele mele simt că i-ar datora 
ceva. 


CAPITOLUL 20 
BREE 


Mă mişc ca un zombi până în holul clădirii. Ochii mei nu 
mai pot focaliza, şi sunt sigură că doamna care lucrează la 
recepție presupune deja că sunt drogată. Paşii mei răsună 
puternic pe holul larg şi pustiu, şi sunt conştientă de fiecare 
sunet. Este ca şi cum, atunci când voi privi în urmă la ziua 
de azi, acesta va fi lucrul pe care mi-l voi aminti cel mai 
mult — pocnetele ascuţite ale tocurilor pe coridor. 

Nu-mi permit să mă gândesc încă la ce s-a întâmplat în 
acel apartament. Categoric nu o să răscolesc lucrurile, nu o 
să le descos şi nici nu le voi diseca în vreun fel. În schimb, 
plutesc spre uşile glisante ale intrării principale. Aerul 
condiționat rece se ciocneşte cu briza blândă a oceanului, 
iar eu încă plutesc. Aleg să mă concentrez întru totul la ceea 
ce simt şi la ceea ce văd acum, doar pentru a nu-mi lăsa 
gândurile să se întoarcă pe furiş la acele clipe petrecute la 
etaj. Afară, pe trotuar, găsesc oprit SUV-ul cu care am venit 
mai devreme împreună cu Nathan şi îmi aduc aminte că el i- 
a cerut şoferului său să aştepte în parcare până când voi fi 


gata să plec acasă. Din fericire, nu am avut prea multe 
probleme cu paparazzii indiscreți sau cu fanii obsesivi, dar 
nici nu mi-am asumat prea des riscul de a merge singură. În 
seara asta însă, am nevoie de o plimbare pentru a-mi 
limpezi mintea. 

Robert, acelaşi şofer de mai devreme, opreşte motorul şi 
sare de pe scaunul lui ca un pilot NASCAR oprit la standuri. 

— Domnişoară Camden, aşteptaţi! Domnul Donelson m-a 
rugat să vă conduc acasă. 

Îl privesc şi apoi mă uit în lungul drumului, pe Cherry 
Avenue, unde, la doar cinci străzi distanță, pot zări blocul 
meu. Desigur, este noapte, dar blocul este bine luminat şi 
străzile sunt destul de goale. Mi se pare puțin exagerat să 
merg cu maşina pe o distanță atât de mică, până acasă. 

— Este în regulă. Mulţumesc, dar aş vrea să merg pe jos. 

Nu am nevoie să mă urc în SUV-ul de lux al lui Nathan şi 
să fiu plină de fiecare amintire a nopţii. Mi-e teamă că voi 
face un scurtcircuit. Am nevoie să mă plimb pentru a-mi 
domoli nervii şi a reveni cu picioarele pe pământ, deoarece 
cu siguranță aproape că tocmai s-a întâmplat ceva între noi 
doi şi habar nu am ce să simt în legătură cu asta. Nu sunt 
sigură că vreau să simt ceva în legătură cu asta. 

Continui să merg, iar Robert se urcă în SUV şi merge cu 
viteză mică, alături de mine. Arunc o privire într-o parte, 
încercând să-mi dau seama dacă mă urmăreşte sau nu. 
Iuțesc paşii, şi el accelerează. Mă opresc brusc, şi el face la 
fel. Mă întorc, cu mâinile în şolduri. 

— Robert! Deschide geamul! 

El se conformează, şi acum îi pot vedea fața dulce şi 
zâmbitoare. E greu să fii supărat pe Robert cu şapca lui 
drăguță de şofer. 

— Ce faci? 

— Vă conduc acasă. Domnul Donelson a spus clar că 
trebuie să mă asigur că veți ajunge acasă în siguranță. 


Oftez. 

— Deci ai de gând să mă urmăreşti ca un hărțuitor până 
la mine acasă? 

— Aş prefera să-mi spuneţi bodyguard. Şi, da, o să vă 
conduc până acasă, spune el şi schițează un zâmbet drept 
scuză. 

Ştie că este enervant, dar şeful lui îl plăteşte mult prea 
bine ca să nu îi îndeplinească orice ordin. 

— Doar dacă nu cumva vreți să vă duc în altă parte? 

Mă gândesc la asta o clipă, apoi îmi dau seama: Desigur! 
Există un loc unde aş vrea să mă ducă. La singura persoană 
care întotdeauna face ca totul să fie mai bine. 

— Bine, dar voi sta pe scaunul de lângă tine, pentru că 
sunt prea multe lucruri despre care vreau să discut ca să fiu 
înghesuită pe bancheta din spate, ca un politician snob. 


Arunc o pietricică în fereastră. Nimic. Aşa că mai arunc 
una. Se aude un trosnet sec, ca de crăpătură, şi mă sperii 
că am spart geamul. Asta nu se întâmplă niciodată în filme! 
Credeam că lucrurile astea ar trebui să fie indestructibile! 

Sunt pe cale să mă întorc şi să fug, când perdelele se trag 
într-o parte şi-n alta, iar sora mea mă priveşte de la 
fereastra de la etajul al doilea. Îi pot vedea şocul pe chip. 
Gesticulez frenetic, dându-i de înţeles că trebuie să deschidă 
fereastra, ca şi cum poate nu s-ar fi gândit să o facă. Ea 
glisează geamul, şi eu îi strig cât mai discret: 

— Hei, Rapunzel, dă-ți drumul la păr! 

— Bree?! Ce mama naibii faci aici? 

Lily este atât de drăguță! Ea nu înjură niciodată ca un 
birjar. Arăt agresiv spre uşa ei din față. 

— Coboară! 

— E atât de ciudat! Am impresia că visez. 

— Nu este nici un vis, spun, cu o voce sinistră. Eu sunt 
fantoma Crăciunului... 

— Doamne, cobor imediat! 


Două minute mai târziu, stau pe veranda din față cu sora 
mea mai mare şi îmi sprijin capul pe umărul halatului ei roz 
pufos. Ea înclină din cap, arătând spre marginea 
trotuarului, unde este parcată maşina. 

— Cine este tipul? 

— Bob. Şoferul meu. 

Doar prietenii lui adevărați îi spun Bob. Am stat în față cu 
el tot drumul până aici şi am împărțit o pungă de bomboane 
de la magazinul din colț în timp ce el mi-a povestit cum şi-a 
cunoscut soția, pe Miriam, acum patruzeci de ani. Deci, da, 
cei mai buni prieteni. 

— De ce ai un Bob? 

— Pentru că Nathan nu m-a lăsat să merg singură acasă. 

— Sigur. Sună logic. 

Rămânem tăcute pentru un minut. 

— Nu că nu mi-ar plăcea să te am aici, alături de mine, 
dar poţi să-mi spui, te rog, de ce ai mers în noaptea asta 
două ore cu maşina ca să-mi arunci cu pietricele în geam şi 
să stai pe veranda mea? 

— M-am gândit că pietricelele ar fi drăguțe. Exact ca în 
filme. Dar cred că ţi-am spart geamul. 

— Vorbeşti serios? întreabă ea pe un ton ridicat, care îmi 
dă de înțeles că nu i se pare nici pe departe ceva la fel de 
amuzant cum mi s-a părut mie. 

Fac o grimasă. 

— Nu. Doar glumeam. 

Bine, s-ar putea să fiu nevoită să-i cer o favoare lui 
Nathan şi să-l rog ca albinuțele lui muncitoare magice să 
înlocuiască geamul acela înainte ca sora mea să afle 
adevărul. 

— Uff, oftează ea uşurată. 

Sper din tot sufletul să nu se apuce să verifice mai târziu. 

— Vrei să mă duc să pun nişte apă pentru ceai? 


— Nu, mulțumesc! Trebuie să-l duc pe Bob acasă cât mai 
repede, altfel Miriam o să mă vâneze fără milă. 

Lily râde neîncrezătoare. 

— Bineee, hai, spune! Serios... doar nu ai bătut atâta 
drum pentru o îmbrăţişare. Ce se întâmplă? S-a întâmplat 
ceva? 

Mă smiorcăi şi mă lipesc mai bine de trupul moale al 
surorii mele, lăsând ca realitatea pe care am evitat-o până 
acum să se prăbuşească, în sfârşit, peste mine. 

— Cred că eu şi Nathan aproape era s-o luăm razna în 
seara asta. 

— CEEE? EU... 

Îmi înalt capul şi o măsor cu o privire severă. 

— Dacă ai de gând să mă iei cu „[i-am spus eu”, o să-ți 
fur halatul ăsta roz şi o să-l arunc într-o baltă cu noroi. 

— Urât din partea ta! Bine, n-o să-ți zic nimic. Dar să ştii 
că asta gândesc. 

Îmi zâmbeşte, iar eu simt cum slăbeşte puţin din 
greutatea care-mi apasă pe umeri. 

— Presupun însă că, din moment ce eşti aici, în loc să fii 
acolo, cu el, înseamnă că nu ați luat-o chiar razna, aşa cum 
te-ai exprimat atât de imatur? 

— Aşa este. Mi-am controlat complet emoţiile şi am fost 
capabilă să opresc lucrurile într-un mod calm, înainte de a 
merge prea departe. 

Ea tuşeşte. 

— Te-ai panicat. 

Şi tuşeşte din nou. 

O bat încetişor pe umăr. 

— Da, bine, bine?! Am intrat cu totul într-o spirală. 
Aproape că am fugit din apartamentul lui şi i-am promis că- 
i voi face o prăjitură. Sunt un dezastru total. 

— Un pic, dar tocmai de asta te iubim. Aşa că spune-mi ce 
s-a întâmplat, de la început până la sfârşit. 


Şi chiar îi spun. Îi povestesc despre ruperea afişului (râde 
în hohote ascuţite, ca o hienă, şi nu apreciez deloc asta) şi 
apoi îi vorbesc despre întoarcerea în apartamentul lui şi 
despre cum m-a văzut dezbrăcată (oh, Doamne, am uitat 
complet de partea asta până acum) şi apoi despre cum i-am 
cerut şi eu să se dezbrace, ca apoi să o zbughesc. 

În acel moment, ea mă ciupeşte tare sub braţ. 

— Au! Pentru ce a fost asta?! 

— Pentru că ai fugit de el chiar în mijlocul numărului de 
striptease! 

Obrajii ei sunt foarte roşii. Este într-adevăr foarte 
supărată pe mine. 

— Nu spune striptease în felul ăsta! O faci să sune ca şi 
cum pe acolo ar fi zburat cu hainele prin aer. 

Ea clatină din cap. 

— Data viitoare, aşa ar trebui să fie. Doamne, un bărbat 
ca Nathan Donelson să-ți ofere un număr de striptease! Şi 
tu să-l opreşti! Cum de poţi să fii sora mea? 

— O să mă duc să-l trezesc pe Doug şi o să te pârăsc dacă 
nu încetezi să mai fii atât de înfiorătoare. 

— Doug m-ar susține! Sunt cu adevărat supărată pe tine. 
Am nevoie de un minut să mă calmez. 

Încrunt din sprâncene şi îmi încrucişez braţele, aşteptând 
ca sora mea să-şi revină din criza de nervi. În cele din urmă, 
ea inspiră adânc, eliberată. 

— Bun, sunt gata! 

— Eşti bine? 

— Hmm. 

— Grozav, acum, putem să nu mai vorbim despre cât de 
furioasă eşti, te rog? Pentru că eu sunt pe punctul de a lua 
o decizie importantă în viață şi am nevoie de sprijinul tău. 

— Bine, da, îmi pare rău! Continuă! 


Îşi strânge cu un aer afectat cordonul roz al halatului, ca 
şi cum nu tocmai m-ar fi încurajat să-l transform pe Nathan 
într-un dansator Chippendale. 

— Cred că... cred că vreau să-mi reneg regulile şi să văd ce 
se întâmplă între mine şi Nathan. Ştii cum spun puştii din 
ziua de azi? Să te laşi dus de val! M-am săturat să fiu doar 
prietenă cu el. Sunt gata să sper la mai mult. 

Lily ridică mâinile, ca şi cum s-ar fi aflat în biserică şi i-ar 
fi vorbit însuşi Duhul Sfânt. 

— Slavă Ţie, Doamne! Cu toții am aşteptat destul de mult! 

Închid ochii şi îmi las în sfârşit mintea să se întoarcă la 
acel moment din sufrageria lui. A venit vremea să disec 
fiecare trăsătură minusculă a feţei lui, pentru a mă asigura 
că iau decizia corectă. Mă folosesc de această amintire 
pentru a urmări mişcările corpului său, nu din dorință (deşi 
există şi asta), ci ca şi cum aş studia o limbă nouă, 
încercând să-i descifrez sensul. 

În această amintire, Nathan nu ezită. Nu-şi întoarce 
privirea de la mine nici măcar o dată atunci când îi cer să 
înlăture tot ce-l protejează şi să stea în fața mea complet gol. 
Văd încredere în ochii lui. Mă folosesc de sistemul de 
supraveghere sofisticat de nivel CIA din creierul meu pentru 
a mări imaginea pielii lui. MĂREŞTE! Pe braţe, pielea îi este 
înfiorată. lar când, în sfârşit, se uită la mine în timp ce mă 
ajută să-mi pun pantofii, mâna lui îmi înfăşoară glezna — 
aici, pun imaginea pe pauză şi arăt spre ecran —, şi pot citi 
pe chipul lui expresia unui om dominat de sentimente. Nu 
ştiu cât de intense sunt aceste sentimente, dar ele sunt 
chiar acolo, la suprafață. 

Deschid ochii, şi curajul mă umflă ca un balon. Nu mă 
mai pot ascunde de riscuri, căci risc să stau în interiorul 
acestor ziduri protectoare, singură şi dezamăgită pentru tot 
restul vieții mele. Mă uit la Lily şi ridic din umeri. 


— Ştii ce concluzie am tras? Că este momentul să sper la 
mai mult legat de relația cu Nathan, deoarece speranța este 
sănătoasă. Chiar dacă mă pregătesc pentru ce este mai rău 
în viață, asta nu va face niciodată căderea mai puţin 
dureroasă. 

Lily deschide gura şi rămâne câteva clipe încremenită, 
apoi mă loveşte peste braț. 

— EU SUNT CEA CARE ŢI-A SPUS ASTA. 

Strâmb din nas. 

— Nu prea cred. 

— Ba da. Eu am fost. 

— Cred că mai curând a fost un însemn inspirațional pe 
Instagram. 

— BA A FOST GENIALA TA SORĂ MAI MARE! 

Râd, îmi înfăşor brațul în jurul acestei pufoşenii rozalii 
care este sora mea şi o sărut pe obraz. 

— Mulţumesc, sora mea mai mare! Eşti un geniu. 

— Să nu uiţi asta! 

Mai stăm puţin aşa, vorbind despre viaţă, şi despre băieții 
ei, şi despre recenta promovare a lui Doug, şi despre 
viitoarea petrecere aniversară pe care o organizează pentru 
nepotul meu cel mare (bineînţeles că voi fi acolo). Lily este 
cu adevărat fericită, iar asta mă umple de o nesfârşită 
bucurie. 

În cele din urmă, mă întreabă: 

— Şi ce urmează? Ai de gând să-l suni mâine pe Nathan şi 
să-i spui că simți ceva pentru el? 

— Să-l sun?! S-ar putea să fi avut o revelație în seara asta, 
dar încă nu sunt pregătită să-mi pun inima pe tocător cu 
totul. Am de gând să-mi exagerez comportamentul de iubită, 
sub protecţia relației noastre false, ca să văd mai întâi cum 
reacționează el. 

Lily pare îngrozită. 

— Cum adică să exagerezi? 


Mă holbez la ea. 

— Adică să flirtez cu el în mod fățiş! Să fiu cât mai sexy, 
explic eu, mişcând sugestiv din umeri când rostesc ultimul 
cuvânt. 

— Mă tem însă că nu ştii să faci nimic din toate astea, 
judecând după fraza pe care tocmai ai folosit-o şi după felul 
în care ai dat din umeri. 

— Opreşte-te! Este atât de sexy! Hei, Bob! Oare Miriam a 
exagerat vreodată? 

Noul meu prieten mă va susţine. Îşi coboară geamul cu un 
zâmbet radios. 

— Oh, da! Întotdeauna exagerează când pune maioneză în 
sendvişurile mele cu şuncă. 

La auzul acestor cuvinte, eu mă strâmb, iar Lily jubilează. 
Bine. Mai am de lucrat la exprimare, când vine vorba despre 
senzualitate. 

Chiar înainte de a mă ridica să plec, îmi amintesc ceva. 

— Oh! Stai, am ceva pentru tine! îi spun lui Lily în timp ce 
scormonesc prin geantă. 

— Este un breebelou?! Te rog, spune-mi că este! Nathan a 
început să adune mai multe decât mine, şi vreau să-l 
strivesc data viitoare când ne vom compara colecția. 

Scot o minusculă păpuşă Barbie. Este îmbrăcată într-un... 

— Halat roz! strigă Lily, cu un zâmbet uriaş, în timp ce-şi 
trece degetele peste micuța haină de pluş. 

— Am văzut-o la supermarket zilele trecute când m-am 
abătut pe culoarul cu mărunțişuri şi mi s-a făcut atât de dor 
de tine, încât a trebuit să o cumpăr. 

Braţele lui Lily îmi cuprind umerii şi mă strâng cu putere. 

— Mulţumesc, îmi place la nebunie. Şi acum, o să fiu mai 
tare decât bărbatul tău. 

— Încă nu este bărbatul meu. 

Ea râde. 

— Bree, scumpo, este bărbatul tău de ani în şir. 


CAPITOLUL 21 
NATHAN 


— Bătaie cu mâncare? Chiar ai făcut-o? întreabă Jamal, 
ridicându-şi privirea de la o foaie de hârtie cu toate 
propunerile noastre. Am tăiat de pe ea lucrurile pe care le- 
am încercat deja, punând o bifă lângă lucrurile care au mers 
bine şi un X lângă cele care s-au dovedit un eşec. 

— Cum a fost? Înclin din cap, arătând spre foaie. Ce crezi 
că înseamnă acel X? 

Derek îl loveşte în glumă pe Jamal în piept cu dosul 
mâinii. 

— Ţi-am spus că n-o să meargă! 

— Nu ai de ce să te bucuri, spun eu, aşezându-mă în față 
ca să-l pot vedea pe Derek. Chestia cu făcutul cu ochiul a 
eşuat cu brio. 

Lawrence se apleacă pe lângă Derek ca să poată smulge 
hârtia din mâinile lui Jamal. 

— Lasă-mă să văd asta, spune el şi îşi trece degetul pe 
listă, iar eu ştiu ce caută. Faţa i se luminează de un zâmbet 
victorios când găseşte. Ştiam că un blues dansat pe 
neaşteptate va funcționa. Poţi avea încredere că tot ce se 
întâmplă în Jurnalul? este al naibii de romantic. Trebuie să 
mă ascultați mai des. 


22 În original, The Notebook, film american de dragoste regizat de Nick 
Cassavetes, bazat pe romanul omonim scris de Nicholas Sparks (n.ir.) 


— Îmi plăceai mai mult când erai cel tăcut şi morocănos, îi 
spune Jamal lui Lawrence, bătând cu degetele în cotieră, cu 
un aer arogant. 

Price intervine din stânga mea. 

— De ce? Pentru că-ţi ia fața? 

Jamal mijeşte ochii, cu un zâmbet ironic. 

— Continuă aşa, şi o să vin acolo ca să-ţi stric oja de pe 
unghii. 

— Cu siguranță nu este o amenințare pe care mă 
aşteptam să o aud vreodată în viața mea. 

Mă uit în jos la propriile picioare, sprijinite pe un prosop 
împăturit, pentru ca unghiile mele negre cu argintiu să se 
usuce. Da, am venit astăzi la un salon de cosmetică, pentru 
că, după ce Bree ne-a vopsit unghiile la primul meci din 
play-off şi am câştigat, am devenit destul de superstițioşi în 
privința asta. Atât timp cât vom continua să câştigăm, vom 
continua să ne facem unghiile de la picioare. Aş fi rugat-o să 
le vopsească din nou astăzi, dar trebuia să mă sfătuiesc cu 
băieții. Aşa că iată-ne aici, doar cinci tipi voinici care distrug 
stereotipurile, ne vopsim unghiile de la picioare în culorile 
echipei noastre şi ne distrăm de minune. Ştiaţi că se 
serveşte şampanie în aceste locuri? Sincer, sunt dependent. 
Trebuie să o aduc şi pe Bree aici. 

Jamal reuşeşte cumva să-i smulgă lista lui Lawrence. Vrea 
să-şi recupereze tronul. 

— Deci, judecând după această listă, este timpul să 
intensificăm atingerea fizică. V-aţi ţinut de mână. I-ai atins 
braţul în timp ce vorbeai, spune el, ridicând câte un deget la 
fiecare enumerare. l-ai dat o şuviță de păr laoparte. I-ai 
făcut un masaj la picioare... da, aş spune că este timpul să 
o iei la sărutat dacă ea pare dispusă. 

Punctul numărul 20. Da, le-am memorat. Şi, da, îl 
aşteptam pe acesta mai mult decât pe toate celelalte. În 
principal, am sperat că voi reuşi să ajung la asta fără ca 


Bree să se închidă în fața mea şi să fiu nevoit să renunţ la 
tot planul. Până acum, toate semnele par să indice că, da, şi 
ea simte asta. Niciodată nu am fost atât de plin de speranţă. 
Sau de teamă, în cazul în care totul va merge bine şi va 
trebui să-i spun că am acționat tot timpul conform unei 
fițuici. Însă vom putea trece peste acest pod când vom 
ajunge la el. 

— Dar cum? Nu prea pot să mă sărut cu ea pe canapeaua 
de acasă folosindu-mă de scuza relației false dintre noi. Şi 
nu mai avem nici un eveniment în zilele următoare. 

— O să dau eu o petrecere, intervine Derek, de pe scaunul 
din capăt. După meciul de mâine. Dacă vom câştiga, o vom 
numi petrecere de victorie. Dacă vom pierde, îi spunem 
petrecere de consolare. Petrecerile sunt nişte scuze perfecte 
pentru a ieşi. Întotdeauna, la asemenea ocazii, cuplurile se 
pierd prin câte-un colț întunecat. 

Strâmb din nas, simțind că ar fi grosolan să premeditez 
cum să o sărut pe Bree. 

— De fapt, nu vreau să planific asta. Dacă între noi se va 
întâmpla ceva, aş vrea să se întâmple în mod firesc, nu 
planificat. Nu vreau să fie ceva forțat. 

Derek îşi dă ochii peste cap. Crede că sunt o mironosiță. 

— Bine. Dar este totuşi un punct de pornire pentru alte 
câteva dintre aceste idei. 

— De fapt, tu vrei doar o scuză ca să dai o petrecere, 
comentează Jamal, cu un zâmbet grăitor. 

Derek este playboy-ul/încurcă-lume/magnetul media al 
echipei. Mereu intră în buclucuri, motiv pentru care, în 
timpul sezonului, prefer să-i ţin pe băieți cât mai din scurt. 
Nu-i pot opri dacă vor să se distreze, dar, din anumite 
motive, ei țin cont de ce le spun. Vor aprobarea mea. Şi de 
aceea el pare acum nerăbdător să intre într-o mică 
aventură. 


Derek îşi împreunează mâinile sub bărbie, ca un copil care 
vrea o jucărie. 

— Lasă-mă să dau o petrecere, tati! 

— De fapt, cred că Derek are dreptate, spune Jamal, 
lovind cu pumnul în foaia de hârtie. O petrecere este locul 
potrivit pentru a scurtcircuita pe neaşteptate o siguranţă şi 
a fi nevoit să aprinzi pe urmă o grămadă de lumânări. 

Mă uit la fiecare dintre fețele de cățeluş aliniate în jurul 
meu, şi pe toate se citeşte speranța. 

— Bine, atunci, să fie o petrecere! Însă una restrânsă. Şi 
ar fi bine să nu deveniți subiectul tuturor emisiunilor de 
ştiri de a doua zi. 

Derek şi-a scos deja telefonul din buzunar, iar degetele îi 
zboară pe ecran. Jamal chicoteşte lângă mine şi începe să 
citească din nou lista. 

— Stai — chiar ați rămas blocați într-un lift? 

Mă înclin spre el şi îi şoptesc: 

— De fapt, l-am plătit pe paznicul de la bloc să oprească 
liftul în timp ce eu şi Bree eram înăuntru. 

Ochii lui Jamal strălucesc. Aceasta era încă una dintre 
ideile lui. 

— Şi? Te-ai făcut confortabil? 

— Bree avea nevoie la toaletă, şi a început să fie obsedată 
de gândul că va fi nevoită să urineze într-un colț al liftului. 
Aşa că i-am trimis un mesaj paznicului şi i-am spus să îl 
repună în funcțiune rapid. 

El oftează. 

— Să nu-i spui despre asta lui Lawrence. 


Este duminică seara, iar eu şi Bree ne îndreptăm spre 
petrecerea dată de Derek în cinstea victoriei. Aşa este, am 
câştigat meciul. Mai trebuie să obținem o singură victorie ca 
să ne asigurăm un loc în Super Bowl. Dar, lucrul şi mai 
important, indiferent dacă vom câştiga sau nu următoarea 
partidă, Super Bowlul tot va avea loc, ceea ce înseamnă că 


reclama va fi difuzată în continuare, iar această relaţie falsă 
nu va mai avea nici un motiv să continue. Nici un motiv, 
doar dacă nu cumva... n-ar mai fi falsă. 

În acest moment, Bree stă în maşina mea, pe scaunul din 
față, şi citeşte cu glas tare toate mesajele scandaloase pe 
care le-a primit de la fanii curioşi de pe Twitter, în timp ce 
ne îndreptăm spre petrecere. Mai am doar câteva săptămâni 
la dispoziție pentru a o convinge pe Bree că am putea forma 
un cuplu grozav şi trebuie să particip la toate evenimentele 
publice posibile, ca să am suficiente scuze pentru a o curta. 

— ... Şi DUPĂ ACEEA, tipa mă întreabă dacă aş putea să 
fac o poză cu tine la duş şi să i-o trimit! Îți vine să crezi aşa 
ceva?! Bineînţeles, am întrebat-o cât ar fi dispusă să 
plătească pentru asta. 

Îi arunc o privire, iar Bree doar râde şi citeşte mai departe. 
Continuăm aşa încă douăzeci de minute, pentru că Derek 
locuieşte într-o comunitate suburbană cochetă, plină de 
vile, la periferia Long Beach. Sunt epuizat după jocul de 
astăzi şi mi-aş dori să ne întoarcem la mine acasă în loc să 
mergem la o petrecere, unde va trebui să fiu în formă, dar 
evenimentul este important. De fapt, punctul cu numărul 20 
de pe listă este important. Nu am planificat ceva anume, 
doar că sunt deschis la orice posibilitate, dacă se va ivi. 

Poate vă întrebaţi dacă sunt neliniştit în legătură cu seara 
asta şi cu perspectiva de a mă săruta, în sfârşit, cu femeia 
pe care o iubesc de când aveam 17 ani. Este adevărat că am 
ieşit până acum cu o mulțime de femei, dar... în seara asta 
sunt SPERIAT. Îmi transpiră aşa rău palmele, că abia mai 
pot răsuci volanul. Inima îmi izbeşte coastele atât de tare, 
încât simt că stă să le rupă. Sunt sigur că şi Bree o poate 
auzi. Probabil crede că este genul de zgomot făcut atunci 
când încrețeşti ambalaje de bomboane, dar, nu, sunt doar 
oasele mele care se dezintegrează. 


Sper ca în seara asta să trec de nişte linii majore cu cea 
mai bună prietenă a mea, iar dacă ea nu-mi va răspunde, 
dacă tot mă va privi ca pe un frate şi după aceea, voi arunca 
prosopul. Nu vreau să forțez ceva între noi şi nu vreau să ne 
distrugem prietenia. Dacă încerc să mă apropii de ea, dar se 
va închide în sine şi va fugi, aşa cum a făcut-o după 
episodul meu de striptease ratat de noaptea trecută, mă voi 
obliga în mod oficial să uit definitiv de posibilitatea unei 
relații sentimentale între noi. 

Dar mai întâi trebuie să reiau controlul asupra corpului 
meu. Cum aş putea să o ating cu palmele astea transpirate? 
O să las pete de grăsime pe rochia neagră sexy pe care o 
poartă. „Nu, Nathan, nu te gândi la rochie! Nu te uita la 
rochie! Nu-ţi lăsa privirea să alunece spre țesătura strâmtă 
care îmbrățişează coapsele lui Bree...” — ei bine, tot m-am 
uitat. M-am uitat toată seara, şi asta nu mă ajută deloc să- 
mi păstrez calmul. Sunt atât de departe de calm, încât par 
mai curând un vulcan activ. 

— Deci ce fel de petrecere va fi asta? întreabă Bree, iar în 
vocea ei se simte o urmă de nelinişte. 

Măcar ştiu că nu sunt singurul neliniştit şi nervos, chiar 
dacă agitația noastră are cauze diferite. 

— Va fi mai degrabă o reuniune discretă. Nimic important. 
Derek mi-a promis că nu va fi ceva exagerat, nimic care ar 
putea să le creeze probleme băieților din echipă. 

Dar se pare că nu ar trebui să pun mare preț pe cuvântul 
lui Derek, deoarece, pe când trecem de poarta păzită care 
duce spre proprietatea lui, văd ceea ce par a fi sute de 
maşini. Este de-a dreptul un carnaval. Superba vilă a lui 
Derek este luminată ca de 4 Iulie, cu becuri colorate care 
strălucesc prin ferestre, iar ritmul muzicii mă izbeşte 
imediat ce cobor din maşină. 


— Saaau... poate că va fi o petrecere monstruoasă, spun, 
după ce ocolesc maşina pentru a-i deschide portiera lui Bree 
şi a o ajuta să coboare. 

Bree este îmbrăcată de-a dreptul criminal în seara asta. 
Este ca un asasin în libertate, cu rochia ei neagră precum 
cărbunele. O rochie strâmtă şi despicată în lateral până la 
jumătatea coapselor. Buclele i se răsucesc şi i se revarsă pe 
unul din umeri, iar eu sunt înmărmurit. Ochii aceia mari, 
căprui privesc scena din fața noastră, şi simt mâna ei 
alunecând încet într-a mea. Degetele noastre se împletesc. 
Nu mă pot abţine să nu zâmbesc când îmi dau seama că şi 
palmele ei sunt puțin transpirate. 

Ea înghite în sec atât de tare, încât o aud. 

— Să nu mă laşi singură, te rog! Rămâi cu mine! 

— Întotdeauna, zic şi îi zâmbesc. 


Este lume multă şi mare aglomeraţie aici. Luminile sunt 
slabe, iar muzica - tare până la refuz. Dacă o persoană nu 
se află chiar în fața ta, ţi-e greu să-i desluşeşti chipul. Nu- 
mi place asta. Bree mă strânge de mână şi îmi aruncă priviri 
care spun: „Nu am ce căuta aici!” O strâng la rândul meu de 
mână. „Ba da, ai.” 

— Vrei ceva de băut? o întreb, dar trebuie să mă aplec şi 
să-i strig la ureche ca să mă audă. 

Parcă ar fi mai degrabă un club aici decât o casă. Am să-l 
omor pe Derek. Ea încuviințează frenetic din cap, iar părul 
ei îmi gâdilă buzele. O împing uşor către bucătărie, unde îi 
găsim pe Derek şi pe Jamal împreună cu cea mai mare 
selecție de băuturi alcoolice pe care am văzut-o vreodată. 
Suficient cât să ne bage în bucluc întreaga echipă. 

Jamal mă vede primul - are într-o mână o sticlă de 
whisky, iar în cealaltă - paharul lui roşu, plin deja pe 
jumătate. Îl lasă imediat jos şi face un pas foarte mare 
înapoi, apoi arată cu un deget acuzator spre Derek. 

— l-am spus să nu o facă. 


Mă uit la Derek, care îl săgetează cu o privire ucigaşă pe 
Jamal. 

— Credeam că ai spus că va fi o petrecere discretă. 

Derek afişează un zâmbet pervers şi îşi întinde larg braţele 
în lateral. 

— Am încercat, dar oamenii m-au copleşit. 

Jamal râde. 

— Nu-i adevărat. Minte. Am văzut lista de invitați, şi cu 
siguranţă el i-a chemat intenționat pe toți. 

Arunc o privire în jur şi reuşesc să disting câțiva dintre 
băieții singuri din echipa noastră. Toţi beau şi flirtează cu 
femei pe care eu nu le cunosc. Sigur, încă nu fac nimic 
greşit, dar noaptea este abia la început, iar noi avem 
antrenament dimineaţă. Simt că tensiunea arterială mi-o ia 
razna. De ce se comportă toți aşa? Oare nu-i pasă nimănui 
că suntem în play-off? Ce se întâmplă dacă unul dintre 
titularii noştri se îmbată şi ajunge să se bată? Dacă va fi 
chemată poliția? Dacă asta duce la o suspendare? Am fost 
de acord ca Derek să dea o petrecere mică şi relaxată, dar 
asta pare neglijență. Chiar nesăbuinţă. 

— Avem antrenament dimineață, Derek. Dacă le dai 
tuturor prea mult alcool... 

— Nathan, mă întrerupe Bree, punând o palmă uşoară pe 
pieptul meu. 

Creierul îmi înregistrează această atingere ca pe un senzor 
de declanşare a jocului Operaţiunea. Mă furnică pielea acolo 
unde se odihneşte mâna ei şi mi-e teamă că mi se va înroşi 
nasul. O privesc, iar zâmbetul ei blând îmi învăluie imediat 
inima, care îmi bate năvalnic, şi o linişteşte. 

— Hai să ne relaxăm un pic, continuă ea. Nu-ţi face griji 
pentru băieți! Ei pot să facă propriile alegeri şi să se 
descurce singuri cu consecinţele faptelor lor dacă intră în 
necazuri. În seara asta, doar dă-ţi voie să te distrezi! 


Stai, asta este o opțiune? Timp de patru ani, am fost un 
tip echilibrat. Cel care se asigura că toată lumea făcea exact 
ceea ce trebuia să facă. Recunosc, este obositor. 

Bree mă bate uşor pe piept. 

— Hai să bem ceva şi apoi poate îmi arăţi împrejurimile? 

Mă holbez la ea, întrebându-mă cum naiba a făcut asta. 
Am simțit cum începea să-mi cuprindă pieptul acea 
strânsoare, acea senzație sufocantă care se instala din nou 
în mine. O panică scăpată de sub control se îndrepta pe 
nesimţite spre mine, apoi o atingere şi câteva cuvinte blânde 
din partea lui Bree m-au tras brusc înapoi în corpul meu. 
Mă simt în siguranţă cu ea. Gândurile mele sunt acum mai 
liniştite. 

Jamal îi întinde băutura pe care tocmai i-o pregătise şi 
mimează un „Mulțumesc”, ca şi cum ea tocmai l-ar fi salvat 
de un dragon care scuipă foc. Derek fuge ca un laş. „Da, mai 
bine că fugi, nătărăule!” Văd peste umărul lui Bree un tip 
care o măsoară din creştet până în călcâie şi se trage înapoi 
într-un mod care nu-mi place deloc. Citesc în ochii lui 
lucruri dezgustătoare, iar instinctul meu este să-mi rețin 
furia şi să-mi strâng pumnul pe lângă corp, deşi nu pot face 
nimic, pentru că sunt doar prietenul lui Bree. Şi apoi, 
conştientizez - suntem în public! Practic, Bree este iubita 
mea în acest moment, aşa că toate pariurile sunt anulate. 

Îmi strecor mâna în jurul taliei ei şi îi simt pliul şoldului 
pe palma mea. Stabilesc contactul vizual cu tipul şi mă 
asigur că ştie că această atingere posesivă este un deget 
mijlociu îndreptat către el. „Nu în seara asta, amice. Nu te 
mai holba!” Obişnuința mă face să aştept ca Bree să mă 
fulgere cu privirea pentru că o ating aşa. Dar, când o văd 
cum îşi coboară genele, înregistrând atingerea, şi apoi se 
apropie mai mult de mine, în loc să se îndepărteze, pulsul 
mi se accelerează instantaneu. În cele din urmă, mă 
priveşte, şi zăresc ceva aparte în ochii ei. Ceva nou. Ceva 


scânteietor şi ofertant, şi nu e doar în imaginaţia mea, nu-i 
aşa? Trebuie să îndrăznesc să aflu ce este. 

— Este în regulă? o întreb. 

Ea ridică timid un umăr şi-mi adresează un mic zâmbet 
cochet. DE ASEMENEA, CU TOTUL NOU! 

— Da, sigur. Vreau doar să ştii că, dacă tu te vei comporta 
posesiv în public, o voi face şi eu. 

Se ridică pe vârfuri pentru a-mi săruta bărbia. Inima mi se 
opreşte. Acel sărut micuţ are o semnificație uriaşă. Felul în 
care Bree mă priveşte, felul în care corpul ei se lipeşte de al 
meu... toate îmi sugerează ceva. Acel mic sărut a fost un 
avertisment, şi nici măcar o dată în seara asta Bree nu a 
făcut vreo mişcare care să-mi amintească de zona prieteniei. 
Nu a făcut nici măcar o referire la frate, amigo, cel mai bun 
prieten sau incest. 

Dimpotrivă, în momentul de față, ochii îi sunt arzători, şi 
nu am de gând să mă prefac a nu vedea că acele flăcări sunt 
acolo. Nu voi trece peste şi nu voi ignora semnele în seara 
asta. Punctul numărul 20 este în curs de desfăşurare. Am 
de gând să stimulez flăcările din ochii ei pentru a arde 
prietenia noastră platonică până la temelie. 

O strâng mai tare de şold, şi ne îndreptăm spre ieşirea din 
bucătărie. 

— În cazul ăsta, vino cu mine! 


CAPITOLUL 22 
BREE 


Nathan îmi apasă o mână pe şold, în timp ce mă trage 
după el afară din bucătărie, lăsând baltă băuturile şi 
deschizând drumul către ringul de dans aglomerat din 
living. Canapelele au fost mutate pe marginea vastei 
încăperi, şi o mulțime de invitați sunt înghesuiți în centru, 
cu paharele în mână şi dansând de parcă s-ar afla într-un 
club underground. Primul meu sentiment este de uşurare. 
Dansez! Da! Asta sună grozav. Faptul că Nathan a spus „În 
cazul ăsta” m-a făcut să mă gândesc la alte consecinţe. 
Consecințe pe care cu siguranță mi le doresc, deşi sunt şi 
puțin îngrozită să le accept. Aşa că, da, hai să dansăm! 

Oh, acum, trecem pe ringul de dans. O femeie mă atinge 
cu spatele, iar rochia ei cu paiete îmi zgârie brațul gol. 
Nathan mă strânge mai aproape de el şi mă conduce spre 
un hol. Un hol întunecat. Este în regulă. Nu-i nimic. Totul 
este bine. 

— Hmm, chiar trebuie să mergem pe aici? Pare cam... 
întunecat, încerc să îl conving, dar el doar rânjeşte calm şi 
continuă să se îndrepte spre acel hol interzis. 

De fapt, nu ştiu dacă este interzis, dar nu mai este nimeni 
altcineva pe el, aşa că sigur pare interzis. 

Asta primesc pentru că am vorbit mult cu Lily! Am crezut 
că voi putea să exagerez cu flirtul, dar acum vreau doar să 
cad lată şi inconştientă, deoarece simt schimbarea în aer. O 
simt cum se transmite de la vârful degetelor lui Nathan prin 
țesătura rochiei mele şi mi se infiltrează în vene. 

Păşim pe hol, şi ştiu că nu vom mai ieşi de aici aceleaşi 
persoane ca până acum. Este, de asemenea, important de 
menționat că Nathan este singurul bărbat din lume în care 
aş avea încredere să mă conducă spre un asemenea coridor 
înfiorător şi întunecat - şi, dacă asta nu spune ceva despre 
caracterul lui şi despre ceea ce simt pentru el, nu ştiu ce 
altceva ar putea spune. 


Cu fiecare pas pe care-l fac mă simt mai entuziasmată, 
mai emoționată şi mai îngrozită. 

— Ce hol minunat! Este atât de... întunecat... şi... este ca 
un tunel. 

Nu ajungem la capătul lui, aşa cum am crezut că avea să 
se întâmple. Nu deschidem nici una dintre uşile închise ale 
dormitoarelor. Ne oprim la jumătatea lui, acolo unde încă 
ajung luminile colorate de la petrecere, dar este totuşi un loc 
suficient de discret pentru a nu fi văzuţi. Trag aer în piept 
când Nathan mă roteşte brusc, astfel încât omoplațţii mei 
ating peretele. Îmi zâmbeşte, privindu-mă de sus, tot fără să 
scoată un cuvânt, apoi mă zăpăceşte cu adevărat făcând un 
pas înapoi. Doi paşi. Trei. Spatele lui se loveşte de peretele 
opus, iar noi arătăm ca doi copii care au intrat în belele la 
şcoală pentru că s-au jignit unul pe celălalt. Cu siguranță 
nu este direcția în care credeam că aveam să ne 
îndreptăm... 

Poate că am interpretat greşit purtarea lui de seara 
trecută. Poate că nu are nici un fel de sentimente de iubire 
față de mine. Poate că... 

— Îţi dau un avertisment serios, spune el, pe un ton 
profund, care mă atrage în cel mai plăcut mod cu putinţă. 

Este ca şi cum cineva şi-ar plimba degetul pe pielea ta 
pentru a-ţi face firele de păr să se ridice. Ochii lui strălucesc 
în întuneric. 

— Ştiu că schimbarea te sperie, aşa că am să-ți spun ce 
urmează să se întâmple, ca mai întâi să mă asigur că eşti de 
acord. 

M-a auzit cineva cumva cum tocmai am înghițit în sec de 
emoție? 

Încerc să spun că este în regulă, dar nu reuşesc să 
articulez nici un cuvânt. Buzele mele se mişcă doar de 
formă. 


— O să fac trei paşi înapoi spre tine şi o să-ți pun mâinile 
pe şolduri. Privirea lui mi se plimbă peste trup şi ochii i se 
îngustează când ajunge să-mi examineze bărbia. Sau poate 
pe bărbia ta ori poate pe ceafă... Vom vedea. Şi apoi, te voi 
săruta. 

„Nu pot să îmi simt degetele de la picioare.” 

Când vocea mea îşi găseşte calea de ieşire, ceea ce spun 
sună mai curând ca un horcăit: 

— De ce? 

Îşi înclină cu eleganță capul într-o parte şi surâde, dar nu- 
mi răspunde. 

Acesta este momentul în care instinctul îmi spune că 
trebuie să pun PUNCT. Micul meu pedagog imaginar, care 
îmi impune autoconservarea, suflă într-un fluier şi spune: 
„Încetează imediat!” Dar lucrurile se schimbă pe aici, iar eu 
vreau să se schimbe, aşa că îl împing pe pedagog într-un 
fişet. (Dar apoi, mă simt prost din cauza asta, aşa că îl scot 
din nou, îi mulțumesc pentru serviciul adus, îi dau un 
baton de ciocolată şi îi spun să îşi ia o vacanță la plajă. O 
merită, după toate eforturile depuse pentru mine). 

Oare mi-ar fi plăcut ca Nathan să-şi recunoască dragostea 
nemărginită pentru mine şi APOI să mă sărute? Da. Dar am 
de gând să mă străduiesc să fac ceva nou şi să sper la ce 
este mai bine. Nathan a avut atâta grijă de mine în ultimii 
şase ani, şi, în adâncul sufletului meu, ştiu că acum pot 
avea deplină încredere în el. 

— Mai eşti cu mine, Bree Cheese? mă întreabă el. 

Încuviinţez din cap. 


Aşa cum a promis, Nathan face unul, doi, trei paşi, iar 
acum este în fața mea. Trebuie să-mi înclin bărbia atât de 
mult pe spate pentru a-l vedea, încât ajung să-mi sprijin 
capul de perete. O mână se mişcă în fața mea şi mi se aşază 
pe şold. Mă simt ca un băț de chibrit frecat de banda de 
fosfor de pe lateralul cutiei. Am încercat să-mi reprim toată 


fascinația simțită pentru acest bărbat, încă de pe băncile 
liceului, iar acum, când în sfârşit o pot elibera... chicotesc. 

Oh, Doamne, chicotesc! Nu! Nu este momentul să fac 
precum Rachel Green! Nathan îngheață şi se încruntă când 
mă vede râzând. Sunt îngrozită că o să sabotez din nou 
potenţiala noastră idilă, aşa că îmi pun o mână peste gură. 
La început, pare nesigur şi învins, dar apoi încruntarea i se 
şterge, şi zâmbeşte. 

— Rachel Green? întreabă el, pentru că, desigur, a înțeles 
ce se întâmplă cu mine. 

Am urmărit împreună de mai multe ori întregul serial 
F.R.I.E.N.D.S., aşa că ştie că, atunci când Ross Geller are, 
în sfârşit, o idilă cu buna şi vechea lui prietenă, Rachel 
Green, ea nu se poate abține să nu chicotească de fiecare 
dată când el o atinge. Şi nu-mi vine să cred că exact asta mi 
se întâmplă şi mie acum. Oare să fie o boală reală? 

— Îmi pare rău! spun, ascunsă după dosul palmei. Îmi 
pare rău că distrug asta! 

— Ce anume distrugi? întreabă el, incitat, încercând să 
mă facă să admit că există „ceva” de distrus între noi. 

Nu muşc momeala. 

— Fațada. Oricine se uită acum la noi va putea să vadă că 
acest lucru ne este total străin. Înşelătoria asta va fi dată 
curând în vileag. 

Mi se pare o porcărie totală. Nimeni nu ne poate vedea 
acum şi nimeni de la petrecere nu dă doi bani pe ce facem 
noi. 

Nathan fredonează, cu un murmur adânc, o melodie şi se 
apropie încet de mine, prinzându-mi celălalt şold cu mâna 
liberă. Mă lipeşte de perete şi îşi sprijină capul pe gâtul 
meu. Respirația lui îmi zgârie pielea, iar el îmi şopteşte: 

— Va trebui să te prefaci că nu este nimic nou. 


Îmi ţin respiraţia în timp ce buzele lui moi şi calde îmi 
acoperă gâtul cu sărutări. Simt cum pielea îmi explodează 
de atâtea furnicături. 

— Prefă-te că te-am sărutat deja aici de o mie de ori, 
şopteşte el, şi mâinile lui alunecă de pe şoldurile mele, în 
sus, pe trup, ajungând într-un sfârşit la bărbie. Îmi înclină 
capul într-o parte şi îmi atinge, cu buze fremătătoare, gâtul, 
pe partea opusă. Prefă-te că am cartografiat deja fiecare 
centimetru al pielii tale şi o cunosc ca pe propria piele. 
Mâna lui îmi alunecă pe spinare şi coboară încet, până 
deasupra posteriorului meu. Prefă-te că ştiu că ai aici un 
semn de cinci centimetri, din naştere. 

Realitatea se ciocneşte cu fantezia, pentru că, într-adevăr, 
chiar am un semn din naştere acolo. Sunt pe punctul de a 
mă lăsa pradă amețelii când îmi aduc aminte că m-a văzut 
dezbrăcată, dar Nathan trece repede mai departe. Buzele lui 
se desprind de pielea mea, şi el îmi prinde între degete 
câteva bucle, ridicându-le la nas pentru a le inspira cu 
nesat. 

— Prefă-te că eu ţi-am spălat părul cu şampon cu nucă de 
cocos înainte să venim aici în seara asta. 

„O, Doamne!” Nu mai pot să respir, să înghit, să gândesc, 
să mă mişc sau să trăiesc. Sufletul meu a ajuns în Nirvana, 
şi nu mă mai întorc. Nathan este copleşitor. E puternic şi 
totuşi atât de blând. Cum de mi-a luat atât de mult timp să 
cunosc această latură a lui? Iar dacă totuşi se preface, 
trebuie să recunosc că interpretarea lui este desăvârşită. 

— Prefă-te, spune el pe un ton grav, suficient de încet 
pentru ca doar eu să-l aud, în timp ce îşi plimbă degetul 
mare peste buza mea de jos. Sunt îndrăgostit până peste 
cap de tine, şi tot ce vrei acum este să te sărut. 

Îşi coboară capul, astfel încât buzele lui să planeze doar 
pentru o fracțiune de secundă peste ale mele. Mă doare 
sufletul pentru el. Mor de dorința ca gura lui să aterizeze pe 


a mea şi SĂ PUNEM ODATĂ LUCRURILE LA PUNCT. Închid 
ochii, îmi despart buzele şi simt cum el abia dacă le atinge, 
în timp ce îmi spune: 

— Nu mai chicoteşti. 

Inspir adânc, apoi şoptesc: 

— Nu, nu mai chicotesc. 

În cele din urmă, buzele lui Nathan se apasă pe ale mele. 
Le simt moi ca petalele unui trandafir care se despart rând 
pe rând. Ca o catifea care se freacă de mătase. Ca şi cum ti- 
ai înmuia degetele de la picioare într-o cadă cu apă fierbinte 
şi ţi-ai strecura trupul în acea cadă încet, foarte încet, ca să 
nu te frigi. 

Am visat la acest sărut ani buni, dar, în imaginaţia mea, 
nu am reuşit niciodată să evoc cu exactitate textura bogată 
a pielii lui sau forța pe care el se străduieşte, vibrând, să o 
stăpânească sub palmele lui puternice. 

Tot spațiul dintre noi se închide în timp ce Nathan mă 
trage mai tare spre el. Şoldurile noastre se întâlnesc, şi 
acum sunt în brațele lui pe deplin, inspirând profund, 
dinăuntrul lui în plămânii mei. În venele mele. În sufletul 
meu. Nu mă pot sătura de el. 

Chiar se poate întâmpla asta? 

Da, spun buzele lui în timp ce se apasă pe ale mele, iar şi 
iar. Căutând. Explorând. Îndemnând. Palmele mele alunecă 
peste pieptul lui, spre a se înlănţui, într-un sfârşit, în jurul 
gâtului său. Dacă tot sunt aici, aş putea la fel de bine să-mi 
iau câteva libertăţi. Îmi afund degetele în părul lui, chiar la 
ceafă, acolo unde acesta se ondulează în şuvițe delicioase. 
El scoate un geamăt stins, de plăcere, şi totul prinde viteză. 
Acum, atingerea dintre noi mi se pare ca un răpăit de tobe, 
într-un tempo din ce în ce mai rapid. El îmi desparte buzele. 
Îl gust şi el mă gustă. 

Nu mă surprinde faptul că Nathan îşi controlează pe 
deplin mişcările. Este precis şi meticulos pe terenul de 


fotbal, iar acest lucru se transpune şi aici. Este disciplinat. 
Dar simt că există o altă latură a lui, una care se lasă 
învinsă şi capitulează. Tânjesc după această nesăbuinţă din 
el, aşa că îi muşc uşor buza de jos şi trag de ea ca pentru a-i 
aminti, într-un mod subtil, că nu sunt aşa delicată pe cât 
crede el. 

El reacționează imediat, iar palmele lui se strâng în jurul 
trunchiului meu. Picioarele mele părăsesc podeaua. Mă 
ridică uşor, iar eu îmi înfăşor picioarele în jurul taliei lui, ca 
un înecat agăţat de un colac de salvare. „Este el. Este 
Nathan. Prietenul meu dulce”, devorându-mi flămând gura, 
ca şi cum aş fi tot ce are nevoie pe lumea asta şi vrea să mă 
ia cu totul. 

Îmi apăs degetele în umerii lui, savurând muşchii care se 
flexează sub atingerea mea. Trupul lui este devastator. 
Glorios. Şi este ataşat de sufletul lui, aşa că îl ador chiar 
mai mult. Mă agăț şi mai tare, pentru că sărutul nostru este 
atât de intens, încât mă amețeşte. Dorința pulsează prin 
amândoi până când se simte ca un şuvoi de energie. Ani 
întregi cât am tânjit unul după celălalt se aprind şi ard 
acum cu văpăi. 

— Bree..., şopteşte Nathan, lipit de gâtul meu, întrerupând 
sărutul. 

Mă sărută pe gât, mă muşcă uşor, dar imediat calmează 
durerea provocată, dăruindu-mi un alt sărut. Vibraţii îmi 
străbat corpul, şi simt arsuri oriunde mă atinge gura lui. 
Cum de este real ce se întâmplă? Cum de ne aflăm aici? 

Îi prind din nou buzele, iar sângele îmi zvâcneşte cu 
putere în vene. Acum, după ce i-am gustat sărutul, sunt 
dependentă de el. Voi urmări şi voi dori această senzație 
pentru tot restul vieții mele. 

Suntem smulşi de pe hol şi transportaţi într-o altă 
realitate, printre stele. Aici, sus, nu există alte sunete în 
afară de bătăile inimilor noastre şi de respiraţiile care se 


învolburează între noi ca nişte valuri. Căldura trupului lui 
Nathan şi atingerile sale sunt singurele mele călăuze în 
întuneric, iar totul este corect, sigur şi aşa cum trebuie să 
fie. Trupurile noastre au fost făcute unul pentru celălalt — 
aceasta trebuie să fie explicația faptului că mă simt atât de 
bine. 

Dintr-odată, totul se întunecă şi devine surprinzător de 
tăcut. Urmează, într-o succesiune rapidă, un potop de ţipete 
speriate şi de înjurături. S-a întrerupt curentul. 

Buzele lui Nathan se desprind de ale mele, şi mă doare 
fizic că trebuie să îmi iau rămas-bun de la ele. Cred că mă 
smiorcăi, iar el chicoteşte adorabil şi mă sărută pe obraz. 

— Ce crezi că s-a întâmplat? îl întreb, strângând partea 
din față a cămăşii lui, în caz că un criminal în serie a fost 
cel care a tăiat luminile şi muzica şi acum este pe cale să ne 
vină de hac. 

Nathan scoate un oftat morocănos şi mă coboară încet cu 
picioarele pe duşumea. 

— Se pare că a sărit o siguranță, spune el printre dinți. 

Ce sincronizare teribilă! Mă simt de parcă cineva ne-a 
aruncat brusc într-un lac cu apă înghețată. Momentul 
nostru magic s-a terminat. În clipa următoare, auzim vocea 
lui Jamal răsunând prin casă. Sună ciudat de monotonă, 
robotizată şi aproape exersată. 

— Oh, nu! Se pare că a sărit o siguranţă! Cred că va trebui 
să aprindem nişte lumânări. Nathan, eşti pe aici? Ai nevoie 
de o lumânare, amice? 

Nathan murmură, ca pentru el: 

— Mda, iată măgarul care caută tunetul! 

Încă mă ţine în braţe. Degetele lui sunt încă prinse de 
mine ca şi cum ar fi colții metalici ai unei capcane pentru 
urşi. Există o disperare în strângerea lui care se potriveşte 
cu cea din inima mea. Vreau să-i pun un milion şi încă două 
întrebări. Vreau să-l bombardez cu declaraţii. Dar gura mea 


nu vrea să se deschidă, iar realitatea prinde viaţă în jurul 
nostru. 

Sufletul meu se cutremură. 

Cunosc acum o cu totul altă latură a lui Nathan şi nu 
vreau să mă întorc niciodată la ceea ce am fost noi doi până 
azi. 


CAPITOLUL 23 
NATHAN 


— Trezeşte-te, frumoasă adormită! 

Deschid ochii şi o văd pe Bree aplecându-se peste 
marginea patului meu. Buclele ei sunt legate într-o coadă 
spre creştet şi i se revarsă pe o parte a feţei. Obrajii îi sunt 
presărați cu roz, iar eu mă întreb dacă încă visez. Aşa 
trebuie să fie. De ce ar fi Bree în camera mea chiar acum? 
Soarele nu este pe cer. Totul a fost o născocire a imaginației 
mele. 

Mă holbez la ea. Ce-o să facă Bree-cea-din-vis? 

Îmi zâmbeşte, iar eu îi întorc zâmbetul. Dacă ea ridică 
mâna, o ridic şi eu pe a mea. Sprâncenele ei moi se 
încrețesc, la fel şi cele, mult mai stufoase, ale mele. Asta o 
face să râdă. 

— Hei, deja eşti ciudat. Hai, ridică-te! Este marți. 

Sper din tot sufletul ca visul ăsta să se termine cu faptul 
că nu mergem să alergăm. Mă uit la ceasul de pe noptieră, 


care arată ora 5.00. Acum, ştiu că încă dorm. Bree încearcă 
întotdeauna să mă facă să mai dorm puţin după ce m-am 
trezit, aşa că nu m-ar scula din pat înainte de 5.30. 

Cel mai bine este să stau şi să văd ce se întâmplă. Îmi pun 
braţele la ceafă şi o privesc cum traversează camera mea ca 
să scotocească prin comodă. Alege un tricou Nike negru şi 
pantaloni scurți sport, de culoare gri. O pereche de şosete 
strânse ghem mă loveşte în față. Nu tresar. Bree se mută la 
picioarele patului meu, urmărindu-mă cu privirea. Nu poate 
vedea decât pieptul şi abdomenul meu, dar lui Bree-cea-din- 
vis îi place ceea ce vede. Petele roz din obraji devin roşii ca 
nişte mere. Soiul: Delicios. Ea poartă perechea mea preferată 
de pantaloni scurți de alergare, turcoaz, şi un maiou negru, 
cu un sutien de sport galben neon pe dedesubt. Îşi pune 
mâinile pe şoldurile ei fantastic de curbate. 

Îmi place să visez. Pentru că în vis nu există limite. Nu 
există zone de prietenie. Doar eu şi Bree, aşa cum ar trebui 
să fim. 

— Arăţi de parcă un sclav ar trebui să-ţi facă vânt cu 
frunze de palmier şi să te hrănească cu boabe de strugure. 
Ce mai aştepţi? mă întreabă ea curioasă. 

— Vino încoace şi află! 

Sunt sexy în visele mele. Ochii aceia căprui se măresc, dar 
ea se conformează. Pantofii ei de sport scârțâie puţin la 
fiecare pas. Apoi, ea se aşază lângă mine, iar eu mă întind şi 
o iau de mână. Îi simt pielea caldă. 

Oh, nu. 

ACEASTA ESTE PIELE ADEVĂRATĂ, OAMENI BUNI! 

Aceasta nu este Bree-cea-din-vis. Aceasta este Bree-cea- 
din-viața-reală, şi vor exista consecințe reale dacă o voi trage 
în patul meu. Şi trebuie să mă retrag rapid. 

Îmi ridic privirea şi o văd cum înghite în sec, neliniştită. Îi 
simt mâna tremurândă în mâna mea. Poate că ne-am 
sărutat seara trecută, dar asta este ceva diferit. Acum, 


suntem singuri. În camera mea. Nu am nici o scuză să îi 
vorbesc murdar sau să o țin de mână - şi ceea ce plănuisem 
chiar acum cu siguranță nu se regăseşte pe fițuica 
romantismului. 

O trag puţin în jos, astfel încât umerii ei să se aplece spre 
mine, iar apoi mă prefac că apuc ceva cu degetele. 

— Am crezut că ai un păianjen pe tine. Era doar o scamă. 

— Dacă ai crezut că este un păianjen, aveai de gând să 
aştepţi toată ziua, până m-ar fi muşcat? mă dojeneşte ea şi- 
mi plesneşte umărul gol. Halal prieten mai eşti! 

Uff, am reuşit să evit criza. lar acum, este momentul să 
schimbăm vitezele. Creierul meu este în ceață, dar mă forțez 
să-l limpezesc. Mă ridic şi arunc pătura, legănându-mi 
picioarele peste marginea patului şi frecându-mi fața cu 
palmele. Simt că respirația mea miroase urât. Acesta ar fi 
trebuit să fie indiciul numărul unu că sunt în viața reală. 

— Ce faci aici atât de devreme? o întreb, frecându-mă 
zdravăn la ochi. 

Apoi mă ridic în picioare şi mă întind. 

— N-am putut să mai dorm, aşa că m-am gândit că am 
putea merge la alergat mai devreme. 

Toate cuvintele ei par să mi se înghesuie în urechi. 

Răsucindu-mă spre ea, îi văd privirea neclintită, fixată 
asupra trupului meu. Mda. Am dormit îmbrăcat cu o 
pereche de boxeri foarte strâmți. Am cam uitat de asta când 
m-am ridicat. Bree arată de parcă ar durea-o ceva. Gura i-a 
rămas întredeschisă, de parcă ar mai vrea să spună ceva, 
dar nu reuşeşte. Fac un pas spre ea, încercând să nu 
pufnesc în râs. 

— Bree? 

Acum, este ca un tablou faimos. Nu se mişcă, dar ochii ei 
mă urmăresc prin cameră. 

— N-ar fi trebuit să te văd aşa. 

— Probabil că nu. 


În mod normal, nu mă simt jenat în lenjerie intimă. Sunt 
destul de obişnuit cu propria nuditate. Am făcut reclame 
pentru lenjeria intimă Jockey şi, de asemenea, ştiţi prea 
bine, am pozat pentru revista aceea cu numere dedicate 
formei fizice, în care apăream complet dezbrăcat. Dar 
aceasta este Bree, femeia visurilor mele, care îmi priveşte 
trupul într-un mod intim, aşa cum nu cred că altcineva a 
mai făcut-o până acum. Este ca şi cum ea ar potrivi piesele 
de puzzle pentru a vedea, în sfârşit, imaginea de ansamblu. 
„Lui Nathan îi plac bomboanele Twizzlers cu căpşune + ah, 
acolo se ascund liniile de bronzare23 de pe trupul lui.” Este 
enervant. 

— Tu eşti... 

Cuvintele ei se termină brusc. Încă nu şi-a ridicat ochii 
către fața mea. 

Simt că ruşinea mă cuprinde, înainte de a apuca să o 
împiedic să se manifeste. Simt cum mi se încălzeşte fața. 

— Îmi dai, te rog, hainele? o întreb, întinzând mâna spre 
mănunchiul de haine pe care îl strânge la piept, însă ea îl 
ține în sus şi îl îndepărtează de mine. 

— Nu încă. 

Izbucnesc într-un râs nervos, fiindcă nu ştiu ce altceva să 
fac. Văd cum îmi cercetează din priviri trupul, cât se poate 
de fățiş. Este ceva nou, şi nu ştiu cum să procedez. Asta nu 
era trecut pe listă. 

— Crezi că o să le primesc în curând? 

— Presupun că da, însă juriul încă nu s-a pronunţat, 
chicoteşte ea, pe un ton care îmi dă impresia că tocmai a 
lovit-o cineva cu o săgeată tranchilizantă. 


23 O linie de bronzare este o diviziune vizuală clară pe pielea umană 
între o zonă cu o nuanță mai deschisă şi alte zone care au fost bronzate 
prin expunerea la radiaţii ultraviolete de origine naturală sau artificială. 
(n.tr.) 


— Bine, destul! 

Fac un pas înainte pentru a-mi lua hainele, dar ea le ține 
la spate. N-are de gând să mă lase să le iau. 

— Hei, ce faci? o întreb, iar tonul meu reflectă perfect 
amuzamentul şi confuzia care m-au cuprins simultan. 

— Nu ştiu. 

Ochii ei sunt strălucitori. Emoţionaţi. Înfricoşați. 

Sărutul nostru de noaptea trecută încă zumzăie intens 
între noi. 

— Aş putea să... 

Ea ezită din nou să vorbească şi-mi dă impresia că 
încearcă să țină tot aerul în plămâni. 

— Vreau doar să... 

Trag aer în piept cu zgomot atunci când Bree se apropie de 
mine, îşi ridică mâna şi o apasă pe muşchiul meu pectoral. 
Palma ei caldă se află direct deasupra inimii mele, şi ştiu că 
o simte bătând. Ridic dintr-o sprânceană şi încerc să îi 
dictez întregului meu corp să NU REACŢIONEZE. Bree 
înghite în sec, privind fix locul în care mâna ei mă atinge, 
apoi se desprinde brusc de mine, îmi aruncă hainele în 
braţe şi se grăbeşte să iasă din cameră. 

— SUPER! ATUNCI, NE ÎNTÂLNIM JOS! îmi aruncă ea 
peste umăr şi trânteşte uşa dormitorului. 

Apoi aud trântindu-se şi uşa de la intrare. 

Clipesc şi mă uit în jos la hainele mele de alergare 
mototolite. 

— Ce naiba a fost asta? 


CAPITOLUL 24 
BREE 


Mă plimb pe trotuarul din faţa apartamentului lui Nathan. 
Merg în sus şi în jos, înainte şi înapoi. Mă gândesc să o iau 
la fugă şi să nu mă mai întorc niciodată, pentru că... tocmai 
l-am atins. Pe Nathan. Trupul gol al lui Nathan. Mi-am 
întins mânuța lacomă şi l-am pipăit pe acest bărbat. La ce 
mă gândeam?! (Mă gândeam că era extenuat, asta este!) A 
fost atât de îndrăzneț din partea mea! Aş fi putut la fel de 
bine să vopsesc cu spray peretele din dormitorul lui şi să 
scriu „TE IUBESC, NATHAN!” în interiorul unei inimi 
imense! 

Soarele se întrezăreşte la orizont chiar în momentul în 
care Nathan iese din blocul unde locuieşte. Îmi întorc 
privirea dinspre el. Nu pot să-l privesc în ochi încă. Ştiu că 
ar trebui să fiu matură şi să-mi cer scuze pentru ce am 
făcut acolo, dar prefer să fiu copilăroasă şi să mă prefac că 
nu s-a întâmplat nimic. 

— Eşti gata? îl întreb, privind oriunde şi peste tot numai 
spre fața lui nu. Să mergem! 

Pornesc într-o alergare rapidă, iar el nu are de ales decât 
să mă ajungă din urmă. În fix două secunde, este lângă 
mine. Privirea lui mă apasă greu pe o parte a feței, o simt, 
şi-mi vine să strig „NU ŞTIU, BINE?!” Nu ştiu ce făceam 
acolo, în camera ta! Sunt îndrăgostită de cel mai bun prieten 
al meu şi i-am ascuns asta timp de zece trilioane de ani, iar 
acum, dintr-odată, mă decid să nu mai ascund şi să văd ce 
se întâmplă, dar sunt prea speriată ca să o recunosc şi să 
mă întreb ce va fi dacă el nu mă iubeşte! *Inseraţi aici o 
gură uriaşă de aer! 

Vedeţi? Îmi pierd minţile! Sunt cam bătută în cap. 

— Hei, poate vrei să încetineşti, spune Nathan, prinzându- 
mi antebraţul şi trăgându-mă uşor în spate. O să ne 
consumăm rapid bateriile dacă pornim în sprint. Dar 
atingerea lui se simte ca o sursă de energie pentru bateria 


mea moartă - mă trezeşte la viață, şi acum vreau s-o iau la 
goană ca Speedy Gonzales. 

— Serios, Bree, spune el. Ia-o mai încet! Nici măcar nu ne- 
am băut cafeaua încă. Şi, oricum, de ce alergăm înainte de 
cafea şi gogoşi? 

Bună întrebare! Răspuns: pentru că azi am făcut totul 
greşit şi pe dos. M-am trezit în această dimineaţă ca şi cum 
ar fi fost Crăciunul. MARŢI! Au trecut două nopți întregi de 
la sărutul nostru de pe hol, când a fost şi ultima dată când 
l-am văzut pe Nathan. Eu am fost ocupată cu dansul, iar el 
a fost ocupat cu antrenamentul şi cu o şedinţă foto după 
antrenamentul de ieri, aşa că, practic, am simţit că mor de 
dorul lui. (Nu vreau să par dramatică.) Dar, când am 
deschis ochii în această dimineaţă (la 4.30), nu am mai 
putut aştepta - trebuia să-l văd. Trebuia să văd dacă toată 
căldura şi vibraţiile pe care le-am simțit în timpul acelui 
sărut erau încă acolo sau dacă el doar se prefăcea, ca 
pentru o idilă de fațadă. Totuşi, mă îndoiesc foarte tare de 
asta. Nathan nu se pricepe deloc să trişeze — şi de aceea este 
atât de amuzant să joci poker cu el —, aşa că mă gândesc că 
într-adevăr îi place de mine. 

Cândva, o asemenea revelație m-ar fi făcut să tip, 
înnebunită de fericire, şi să supraanalizez fiecare mişcare a 
lui. Dar noua Bree este altfel. Noua Bree nu este îngrijorată 
că Nathan o place doar dintr-un capriciu trecător. Noua 
Bree nici măcar nu se gândeşte la asta (ba da, mă gândesc). 
Noua Bree se lasă purtată de val! Să văd unde mă duce 
această mică aventură sexy. SĂ EXAGEREZ CU FLIRTUL! 

Mă forțez să încetinesc ca să-i pot arunca un zâmbet 
normal. Se încruntă, aşa că probabil zâmbetul meu nu a 
fost chiar atât de normal. 

— Pur şi simplu, nu aveam chef de gogoşi. 

— Nu te simți bine, afirmă el categoric şi pare de-a dreptul 
şocat. 


Nici că puteam să spun o minciună mai proastă. 

— Hai să o luăm mai uşor azi şi să mergem spre plajă! 

El coteşte spre stânga, iar eu nu am de ales decât să îl 
urmez. Alergăm împreună pe o pasarelă din lemn şi ne dăm 
jos pantofii de alergare când ajungem la nisipul plajei. Este 
atât de devreme, încât aerul este încă rece, iar plaja e 
pustie. Nu este nimeni aici să ne privească sau să facă 
fotografii - ceea ce face ca totul să fie cu atât mai 
surprinzător când Nathan îmi cuprinde palma cu degetele şi 
mă trage cu el în jos, spre ocean. Intrăm amândoi în apă, iar 
undele fluxului ne spală tălpile şi gleznele. Apa înghețată îmi 
înțeapă pielea, dar nu este nimic în comparație cu senzația 
pe care mi-o provoacă atingerea palmei puternice a lui 
Nathan. El scoate un oftat adânc, făcându-mă să îl privesc. 
Părul şaten şi ondulat îi flutură în jurul frunțţii, iar aerul 
sărat face ca şuvițele de la ceafă să i se răsucească, 
accentuând înfăţişarea lui de rebel. Vântul îi împinge 
tricoul, lipindu-i-l de abdomen, ceea ce îmi atrage din nou 
atenția asupra formelor sale parcă sculptate. Un surâs 
blând îi înfloreşte în colțul gurii în timp ce priveşte oceanul, 
spre punctul de unde soarele abia îşi începe ziua. 

— Mi-e dor de ocean, şopteşte el, apoi îşi coboară privirea 
spre mine. Nu venim aici suficient de des. Trăsăturile sale 
întunecate formează un contrast pregnant cu cerul albastru 
din spatele lui, şi totuşi, cumva, se completează reciproc 
perfect. Amândoi suntem atât de ocupați... 

Ei bine, el chiar este un om ocupat, mai mereu. Şi eu 
sunt, dar într-un alt fel. Am pauze şi zile când mă relaxez şi 
mă uit la televizor ore în şir, fără nici un motiv întemeiat, în 
mijlocul amiezii. Nu muncesc până la epuizare, aşa cum 
face el. 

Clipesc, întorcându-mi privirea spre apă. 

— Trebuie să-ți mărturisesc... că am venit aici pe jos ieri- 
dimineață. 


— Cum? Ai fost aici? se miră el şi, văzând că ridic din 
umeri, continuă: De ce nu mi-ai spus? 

Vocea lui pare tristă. Îmi îndrept arătătorul spre fața lui. 

— De-aia! Fiindcă te transformi într-un cățeluş trist când 
afli că am făcut lucruri amuzante fără tine. Nu-mi place să 
te pisez la cap când ştiu că eşti atât de ocupat. 

Îmi strânge puternic palma şi se roteşte uşor, coborându- 
şi privirea către mine. 

— Asta este foarte drăguţ din partea ta - şi mă face să mă 
simt groaznic fiindcă nu-ți pot oferi mai mult timp. 

Eu chicotesc. 

— Nu-ţi place să fii lăsat pe dinafară. Nu este nimic rău în 
asta. 

Mă uit în ochii lui, simțind cum spațiul dintre noi se 
micşorează o idee. Aceiaşi magneţi care ne-au atras 
împreună în holul întunecat s-au pus şi acum în funcțiune. 
Degetul lui mare alunecă în sus şi în jos pe mâna mea. Mă 
doare să-i spun cât de bine mă simt graţie acestei 
mângâieri. 

— Nu te deranjează defectele mele? mă întreabă el, pe un 
ton cât se poate de serios. 

— Nu văd asta ca pe un defect. Este vorba doar despre 
tine. Nici tu nu-mi spui vreodată să sortez grămezile de 
prostioare risipite la întâmplare prin tot apartamentul meu. 

El zâmbeşte uşor. 

— Cine sunt eu să-ţi stric rutina? 

— Vezi, de aceea lucrăm atât de bine împreună. Cel mai 
bun prie... 

Mă opresc brusc. Gata cu amintirile constante despre 
prietenia noastră! Vreau mai mult. Şi sunt destul de sigură 
că primul pas este să nu apelez la o etichetă veche. 

El începe să fredoneze, amuzat, dar şi circumspect, din 
cauza întreruperii atât de neaşteptate. Apoi, colțurile ochilor 
i se încrețesc, şi îmi spune, pe un ton tranşant: 


— Ei bine, ai dreptate. Nu-mi place să ratez distracţia cu 
tine. Hai să mergem să înotăm! 

Propunerea îmi provoacă un țipăt de surprindere. 

— Nici vorbă! Apa este atât de rece şi... Aaa! 

Nathan m-a luat deja în brațe şi acum aleargă cu toată 
viteza spre largul oceanului. Ţip şi dau din picioare, 
gândindu-mă că se va opri în ultimul moment şi îmi va 
spune că glumeşte, apoi mă va duce înapoi pe plajă. Dar nu. 
Mă cufundă, odată cu el, în apa rece. Temperatura nu poate 
fi mai mare de cincisprezece grade, iar eu îl voi ucide! Dar, 
când ieşim la suprafață şi el afişează zâmbetul lui solar, 
toată furia mea se risipeşte. El este fericirea întruchipată. Şi 
este, de asemenea, senzualitatea întrupată. Tricoul 
întunecat şi umed i se mulează pe trup, iar picăturile de apă 
alunecă din părul lui pe maxilarul pătrat. 

Pun pariu că eu acum arăt ca o pisică udă. 

Nathan se uită la mine şi la trupul meu tremurând, şi mi 
se confirmă suspiciunile în legătură cu felul în care arăt în 
ochii lui atunci când începe să chicotească. 

— Ţi-e frig? 

Mă uit fix la el. 

— Nu, mi-e incredibil de c...c... cald, ticălosule! 

— Au, îmi pare rău! Vino aici! 

Îşi întinde braţul lung şi încordat şi mă trage lângă el, 
înlănțuindu-mi trupul, în timp ce suntem legănați de valuri. 
Sunt lipită de marginile dure ale corpului său, iar acum nu 
mai simt atât de tare frigul. Este un miracol! Înghit în sec, 
întrebându-mă pentru a suta oară în decurs de câteva zile 
ce este asta, ce înseamnă... 

— Hei, spune Nathan, destrămându-mi gândurile şi 
îndepărtându-mi de pe față câteva şuvițe de păr umede şi 
lipicioase. Eşti fericită, Bree? 


Ochii lui îmi urmăresc linia gurii. Nu ştiu ce anume 
înseamnă acest moment, dar mi se pare important. Simt că 
inima îmi vibrează. 

— Foarte. Tu eşti? 

Privirea mea se îndreaptă spre gura lui şi înapoi în sus. 

— Chiar acum? Da. Sunt întotdeauna fericit când eşti 
lângă mine. 

Buzele mele se despart pentru a inspira. Ne vom săruta 
din nou. O pot vedea în ochii lui, o pot simți în vârful 
degetelor lui care mă trag mai aproape de el. Valurile se 
izbesc de trupurile noastre, iar eu îmi înfăşor braţele în 
jurul gâtului lui, ridicându-mă pe vârfuri pentru a ajunge la 
el. Buzele noastre sunt pe punctul de a se întâlni, când 
capul lui se întoarce brusc într-o parte. 

Pentru o secundă teribilă, cred că tocmai m-a respins. 
Sunt gata să mă îndepărtez de el şi să înot în ocean, pentru 
a nu mă mai întoarce niciodată, când Nathan ne roteşte pe 
amândoi, astfel încât el să stea cu spatele la mal. Observ în 
ochii lui o furtună de furie. 

— Paparazzi! Ne-au găsit! Un tip cu un obiectiv lung este 
cocoțat pe pasarelă şi ne fotografiază. 

— Oh! bâigui eu, dintr-odată uşurată şi fericită să ştiu că 
nu trebuie să devin regina crustaceelor. 

— Asta este rău? Credeam că vrem ca paparazzi să ne 
vadă formând un cuplu? 

Nathan mă întoarce în spatele lui, ferindu-şi capul şi 
protejându-mă cât de mult poate, în timp ce ne îndreptăm 
spre țărm. Lucru pentru care îi sunt mai mult decât 
recunoscătoare, deoarece acum hainele îmi sunt practic 
pictate pe trup, şi nu este chiar imaginea pe care aş vrea să 
o vadă tata când va merge mâine-dimineață să cumpere 
lapte de la băcănie. 

Când vocea lui Nathan ajunge la mine, joasă şi liniştită, 
aproape că mă gândesc că l-am auzit greşit. 


— Da, dar asta a fost pe când ne prefăceam. 


Eu şi Nathan uzi leoarcă alergăm înapoi la apartament. 
Acel paparazzo a fost necruţător, urmărindu-ne tot drumul 
pe faleză şi continuând să facă poze chiar şi după ce Nathan 
i-a cerut să se oprească. Maxilarul lui Nathan se flexa într- 
un mod care m-a făcut să mă îngrijorez pentru dinţii lui, iar 
el şi-a ţinut brațul înfăşurat protector în jurul meu până 
când am ajuns pe trotuarul principal şi am putut să o luăm 
spre apartamentul său. 

De data aceasta, pare hotărât să alerge cu o viteză 
ameţitoare, aşa cum îl încurajasem mai devreme să o facă, 
pentru a ne întoarce la intimitatea noastră. Singura 
problemă este că acum port nişte haine care se strâng pe 
mine şi care sunt sigură că îmi vor provoca o iritație teribilă 
pe interiorul coapselor. Mă simt de parcă aş alerga cu 
greutăți. Sigur, Nathan, care este uriaş şi voinic ca un Thor, 
aleargă în veste cu greutăți tot timpul. Dar nu şi fata pe 
nume Bree - astfel că sunt groaznic de nepregătită pentru 
acest nivel de rezistență fizică. Nu mă ajută nici faptul că 
mă tot gândesc la ceea ce a spus Nathan în apă. „Asta a fost 
pe când ne prefăceam.” 

Pentru că acum nu ne mai prefacem? 

Următorul lucru pe care îl ştiu este că mă împiedic în 
propriile picioare şi mă lovesc puternic de trotuar. Instinctul 
mă face să-mi protejez genunchiul cu probleme, căutând să 
aterizez în principal pe cel bun, pe mâini şi pe coate. Totul 
mă ustură - dar nimic la fel de rău ca mândria mea. Mă 
shemuiesc şi îmi înfăşor brațele în jurul genunchiului 
dureros, în timp ce Nathan se prăbuşeşte lângă mine. 

— Bree! Eşti bine? mă întreabă el şi-mi cercetează cu 
îngrijorare fiecare centimetru de piele. Sângerezi. Ce-ţi face 
celălalt genunchi? 

Îl evaluează imediat, de parcă ar fi doctor şi ar şti ce 
caută. 


— Este în regulă. Nu am căzut pe el. 

Lacrimile îmi umplu ochii, făcându-mă să mă simt ca o 
idioată. Nu vreau să plâng în public pentru câteva 
zgârieturi, dar corpul meu pare să aibă alte planuri. 

— Sunt bine, Nathan! Uită-te în altă parte pentru o 
secundă! 

— De ce? Vocea lui este tandră, ceea ce nu face decât să- 
mi amplifice starea emoțională. 

Îmi acopăr fața cu palmele. Ca să pot plânge ca un 
bebeluş. El nu râde, dar zâmbeşte uşor. Îmi ia fața în 
mâinile lui şi îmi forțează ochii înlăcrimaţi să-i întâlnească 
pe ai lui. 

— Bree, poți plânge întotdeauna cu mine. 

Mai târziu, înapoi în apartament, stau întinsă pe canapea 
precum regina Cleopatra (dacă ar fi fost transpirată, 
sângerândă şi ar plânge). Genunchiul îmi sângera puternic 
şi mă ustura prea tare ca să mai pot merge, aşa că, după ce 
Nathan şi-a dat jos cămaşa şi a folosit-o drept noul meu 
bandaj favorit, m-a luat în cârcă până la el acasă, unde am 
fost aşezată ca o păpuşă delicată de porțelan pe canapea, în 
ciuda protestelor mele că hainele îmbibate şi membrele 
însângerate îi vor păta canapeaua. 

— O să cumpăr una nouă. Nu te mişca! mi-a spus el, pe 
un ton aspru. 

Nu am intrat în polemică şi nici nu am căutat să 
evidențiez inutilitatea afirmației sale, pentru că am mai 
văzut această privire a lui Nathan: este cea pe care o are 
atunci când este îngrijorat până în măduva oaselor. Nu 
vreau să-l necăjesc atunci când este aşa. 

Câteva minute mai târziu, se întoarce în living cu o trusă 
de prim ajutor şi o pungă de gheaţă. Şi-a pus un tricou alb 
curat, iar eu aş putea jura că aud un cor de femei din 
întreaga lume  gemând colectiv de indignare. Toate 
disprețuim acel material opac. 


Nathan se aşază pe o margine şi îşi răsuceşte şoldurile 
pentru a sta cu fața la mine. Îmi ia piciorul şi mi-l trage 
uşor în poala lui. Mă ustură în timp ce îmi îngrijeşte rana 
care are vreo şapte centimetri lungime, dar nu bag în seamă 
durerea, pentru că sunt prea ocupată să mă holbez la el. 
Din când în când, degetele lui alunecă peste pielea 
sănătoasă a picioarelor mele, iar asta îmi declanşează 
scântei şi furnicături în tot corpul. Se ocupă apoi de coatele 
mele julite, iar eu arăt şi mă simt acum ca un copil stângaci 
şi neîndemânatic, purtând trei bandaje maro urâte şi având 
bucle care se umflă în jurul capului meu pe măsură ce 
părul mi se usucă. Sunt sigură că am pete de lacrimi. „Tipa 
asta a arătat şi mai drăguţ, oameni buni!” 

După ce sunt complet bandajată, Nathan se dă un pas 
înapoi şi poziţionează punga de gheață peste genunchiul 
meu rănit. Se uită încruntat la el. 

— Ce este? întreb cu precauție, temându-mă că sângerez 
sau ceva de genul ăsta şi, culcată cum sunt, nu pot vedea. 

În timp ce piciorul meu se află încă în poala lui, degetul lui 
arătător trasează o linie delicată în jurul bandajului. Simt 
venerația din atingerea lui. 

— Nimic. Dar... faptul că îți văd genunchiul bandajat îmi 
trezeşte amintiri. 

— Despre accidentul meu? 

El încuviințează din cap, fără să-şi ridice încă ochii spre 
mine. 

— Niciodată nu m-am simțit mai îngrozit sau mai 
neajutorat decât în acea săptămână. 

Într-un sfârşit, privirea lui se îndreaptă spre mine. 
Apăsătoare. Serioasă. Plină de durere. Rareori vorbim 
despre acea perioadă din viață - deşi nu sunt sigură de ce. 
Este ceva ce evităm din motive pe care nu cred că vreunul 
din noi le ştie cu adevărat. 


— Am vrut să... nu ştiu. Când mi-ai spus că baletul este 
un capitol încheiat pentru tine şi ai plâns la telefon... Pare 
îndurerat. Bree, mi-aş fi vândut sufletul ca să pot recupera, 
în acel moment, visurile tale. 

Zâmbesc, urmărind linia dură a maxilarului său. 
Sprâncenele lui aspre, curbate peste ochii negri. Umerii lui 
sunt rigizi, de parcă ar putea să sape un munte şi să-l 
dărâme, dar presiunea degetului său care se mişcă leneş pe 
pielea mea este ca o pană. Un sărut tandru. 

Mă face să vreau să îi răspund. Să fiu la fel de vulnerabilă 
ca atingerea lui. 

Îi răsucesc uşor şuvița de păr de la ceafă. 

— Mă bucur că nu ai făcut-o. Pentru că... îmi place 
sufletul tău. 

Degetul lui se opreşte subit, şi Nathan se uită la mine. 
Ochii noştri se ciocnesc timp de două respiraţii întretăiate. 
Sunt înfierbântată. Pielea mă furnică din cap până în vârful 
degetelor de la picioare. Oare el ştie cât de mult mă 
afectează apropierea lui? Ştie că mor de nerăbdare să mă 
cufund în acei ochi frumoşi şi să-i văd toate gândurile 
ascunse? Trebuie să ştiu dacă există vreo şansă ca el să mă 
iubească vreodată aşa cum îl iubesc eu. 

Suntem prieteni? 

Sau suntem mai mult decât atât? 

Inima mea bate din ce în ce mai puternic cu cât stăm mai 
mult timp uitându-ne unul la celălalt. El nu spune nimic. 
DE CE?! De ce nu vrea să vorbească? „Şi ție îți place sufletul 
meu?” M-aş mulțumi şi cu un compliment pentru bluza 
mea. Cu o exclamațţie banală, de genul „Pantalonii tău sunt 
drăguți”. Cu orice! Doar spune ceva, te rog! 

Dar, cu cât tace el mai mult, cu atât mă întreb dacă nu 
cumva încearcă să formuleze răspunsul perfect pentru a nu 
mă dezamăgi. „Sufletul tău este în regulă, cred. Am văzut şi 
altele mai bune.” 


Nu-i dau şansa de a răspunde - intru în panică. 

— Instagram! 

Se încruntă. 

— Poftim? 

Mă desprind din brațele lui, simțind cum toate tăieturile şi 
juliturile mă ustură groaznic când îmi îndoi genunchii şi îmi 
recuperez telefonul de pe măsuța de cafea. 

— Nu am mai postat o poză drăguță de ceva vreme, iar 
asta făcea parte din înțelegerea contractuală, nu? Ei au vrut 
să postăm chestii de cuplu cu hashtagurile lor atent alese... 

— Da, aşa este... 

— Atunci, hai să ne apucăm de postat! Am putea pune la 
punct o imagine cu noi jucând dame sau ceva de genul ăsta. 
Ai o tablă de dame? Sau cărți? Am putea să jucăm cărți... Şi 
te las să câştigi. De ce zâmbeşti aşa? 

Izbucneşte într-un hohot de râs, după care mă întreabă: 

— De ce trăncăneşti despre toate astea? 

Îl săgetez cu privirea şi îi spun adevărul, rostind tranşant: 

— Pentru că ţi-am spus că îmi place sufletul tău şi nu mi- 
ai răspuns. 

Jumătate din gura lui se curbează într-un zâmbet. 

— Aveam de gând să o fac, dar nu mi-ai dat nici o şansă. 

— Ţi-a luat prea mult timp. Dacă am fi fost la Ştii şi 
câştigi, soneria ar fi sunat cu mult înainte să intervin eu. 

— Nu mi-am dat seama că există o limită de timp. 

— Ba există. Întotdeauna există o limită de timp. Şi acum, 
ştiu că îmi urăşti sufletul. 

Îmi ia telefonul din mână, se joacă cu el şi îl aşază cu grijă 
înapoi pe măsuța de cafea. 

— Unii oameni au nevoie de mai mult timp pentru a da 
răspunsul corect. Nu este cinstit să impui o limită de timp. 

— Îmi pare rău, dar asta-i viața, amice. Nu poţi aştepta la 
nesfârşit. 


Îmi dau seama acum că a înclinat telefonul pe măsuţa de 
cafea, aşezându-l astfel încât să fie cu ecranul îndreptat 
spre noi. Se uită din nou la mine. Nu sunt de acord. Cred că 
pentru unele lucruri merită să aştepţi, oricât de mult 
durează. Nathan se apleacă şi apasă pe butonul de pe 
partea laterală a telefonului, iar o lumină începe să 
clipească pentru cronometrul de zece secunde. Înainte de a 
avea un moment să înțeleg ce se întâmplă, îmi pune o mână 
pe umăr şi mă împinge uşor, astfel încât spatele meu să 
cadă la acelaşi nivel cu perna canapelei. Asta este ceva nou. 
Nathan pluteşte deasupra mea, țintuindu-mă cu privirea, în 
timp ce flash-urile subtile ale numărătorii inverse continuă 
să scânteieze lângă noi. 

— Bree, vreau să te sărut. Este în regulă? 

Tot ce pot face este să încuviințez din cap. 

Se apleacă încet şi mă sărută dulce şi apăsat pe gură. 
Simt că în stomac mi se aprinde o văpaie. Nu suntem în 
public. Şi numărătoarea inversă a camerei telefonului 
continuă. Sărutul ăsta nu este pentru nimeni altcineva în 
afară de Nathan şi de mine. Nu mai este ca atunci când doar 
mimam că ne sărutăm. Buzele lui sunt ca nişte mângâieri 
calde, moi, vulnerabile. Şi sărutul se termină mult prea 
repede. 

— Sufletul tău este preferatul meu, din toată lumea asta, 
răspunde Nathan încet, chiar în momentul în care aparatul 
de fotografiat trimite ultimul flash luminos, semnalând 
imortalizarea momentului. 

Sunt şocată. Sunt atât de speriată că visez, încât aş putea 
plânge. Nu a fost chiar o declarație, dar aşa am simţit. Inima 
îmi bate. Speranță. Speranță. Speranţă. 

Îi prind bărbia între degete. 

— Nu te mişca! îi şoptesc. 


— De ce? chicoteşte el, ştiind că, dacă sunt pricepută la 
ceva, atunci acel ceva este să transform orice moment într- 
unul ciudat. 

— Fiindcă nu ştii să-ți mențţii chipul impasibil, şi vreau să 
văd dacă pot găsi răspunsul la o întrebare care mă 
frământă. 

Zâmbetul lui se estompează într-o expresie ceva mai 
serioasă şi, când îi înclin uşor fața într-o parte, el se 
conformează. Simt bărbia lui aspră sub vârfurile degetelor. Îi 
înclin capul în direcția opusă, evaluându-l din toate 
unghiurile. Mă lasă să mă joc cu el aşa cum a făcut-o în 
fiecare zi a prieteniei noastre. Nu se strâmbă şi nu-şi fereşte 
ochii. Mă lasă să înot prin acele irisuri adânci şi întunecate 
şi, exact când sunt aproape de răspunsul strălucitor de la 
capătul tunelului, sună alarma telefonului lui. 

Nathan răsuflă adânc şi îşi sprijină capul de gâtul meu, şi- 
i pot simţi întreaga greutate a trupului său magnific 
sprijinindu-se de mine, înainte ca el să se dea jos de pe 
canapea pentru a-şi lua telefonul. Alarma este redusă la 
tăcere. El priveşte ecranul telefonului de parcă ar avea o 
dorință neostoită de a-l zdrobi în palmă şi de a arunca 
resturile pe fereastră. 

— Asta este alarma care îmi spune că a venit timpul să 
merg la antrenament. 

— Bine, zic eu, cu o voce şoptită, care abia străpunge 
aerul. 

Dar, serios, cum ar trebui să răspund după un moment 
precum cel pe care tocmai l-am împărtăşit? Suntem pe 
punctul de a schimba totul, dar încă nu suntem în stare să 
facem saltul. Ne privim unul pe celălalt pentru câteva clipe 
lungi, apoi el suspină şi clatină din cap. 

— Îmi pare rău, trebuie să plec. Putem vorbi mai târziu? 
Despre... tot? 

Zâmbesc. 


— Da. 


CAPITOLUL 25 
BREE 


Ştii ce este ciudat la a fi o persoană normală şi a nu trăi 
într-un film de pe Netflix? După momente semnificative, nu 
ai parte de o scenă palpitantă. După ce prietenul tău cel mai 
bun, după care tânjeşti în secret de ani şi ani, gândindu-te 
că poate şi el împărtăşeşte aceleaşi sentimente, recunoaşte 
în sfârşit că te place, tu nu ai parte de un flash:forward24. 

Nu. Viața mea merge mai departe, dureros de lent şi la fel 
de plină de incertitudini. Trebuie să trăiesc în gri timp de 
trei zile întregi. Ai crede că, la cât de des port gri, mi-ar 
plăcea să trăiesc în el, dar NU! Nu-mi place. Vreau să iau 
toate lucrurile gri, să le adun într-o grămadă în parcare şi să 
le dau foc. Apoi, să dansez ritualic în jurul focului, pentru a 
alunga dominaţia griului asupra vieții mele. Voi ridica 
pancarte şi voi intona: „CE VREM? NU MAI VREM GRI!” 

În orice caz, ziua de marţi a fost dură. După ce Nathan a 
plecat la antrenament, a trebuit să mă duc să predau balet 


24 Procedeu narativ postmodem prin care este întreruptă cronologia 
firească dintr-un roman, film, piesă de teatru etc. Flash-forward-urile 
sunt adesea folosite pentru a reprezenta evenimentele aşteptate, 
proiectate sau imaginate să apară în viitor. (n.tr.) 


la noua mea clasă de copii mici cu unul din genunchi şi cu 
coatele zdrelite, şi, de fiecare dată când le îndoiam, mă 
simțeam de parcă mi-ar fi dat cineva pe ele cu cioburi de 
sticlă. Şi ghici ce? La balet te îndoi, nu glumă! Practic, asta 
este tot ce facem. Ne îndoim corpul şi brațele peste tot. 

Am predat restul orelor în acea zi şi apoi speram să-l văd 
seara pe Nathan, dar el avea un eveniment caritabil la 
spitalul de copii, şi nu aveam de gând să fiu fata care îl 
roagă să renunţe la a transforma în realitate visurile unor 
copii mici, aşa că am trimis câteva mesaje (să trimiți mesaje 
într-un cadru gri este super-ciudat, în caz că vă întrebaţi) şi 
apoi m-am dus la culcare devreme. 

Miercuri, rănile mele prinseseră coajă şi am putut să-mi 
scot bandajele. De ce vă spun această informație 
neimportantă? Pentru că a fost singurul lucru interesant 
care s-a întâmplat în acea zi. Ah, şi am găsit perechea de la 
jambierele mele preferate, pe care o căutam de luni întregi. 
Nu ştiu cum de ajunsese în spatele unei cutii cu lapte din 
frigiderul meu. Hip-hip-uraaa pentru comoara îngropată şi 
scoasă la iveală! 

Antrenamentul lui Nathan s-a prelungit mult în acea zi, şi 
apoi el a avut o altă întâlnire protocolară, care ne-a 
împiedicat să ne vedem. Viața în timpul play-offului este 
incredibil de agitată, şi se pare că zilele lui Nathan devin, 
cumva, din ce în ce MAI pline. Nu sunt sigură cum este 
posibil, când încă de la început erau deja pline până la 
refuz. Îmi fac griji pentru el. Când îl întreb dacă este obosit 
sau dacă a dormit, pur şi simplu parcă refuză să mă ia în 
seamă. „Sunt bine. Nu-ţi face griji pentru mine!” Bine, sigur, 
atunci, n-o să te mai întreb. Floare la ureche! 

În această dimineaţă (joi), am făcut în sfârşit un lucru 
mare! Mi-am depus cererea de înscriere la The Good 
Factory. Am făcut-o, şi acum lucrurile nu mai depind de 
mine, iar acest gând este pe cât de emotionant, pe atât de 


înspăimântător. Încă încerc să-mi temperez aşteptările, dar, 
în general, mă forțez să sper. Să mă gândesc la cât de 
minunat ar fi dacă studioul meu ar primi un spaţiu acolo. 
Am fost chiar şi la fabrică şi am făcut un tur doar pentru a 
putea visa mai exact la cum aş putea aranja totul - pe ce 
perete aş pune oglinda, unde ar urma să fie instalată bara. 
I-am făcut poze lui Nathan cu fiecare colțişor din clădire, iar 
el mi s-a alăturat în visare prin mesaje pe telefon. M-am 
simțit incredibil de eliberată. 

Acum, este ora 21.30 şi, chiar când mă târăsc spre pat 
pentru somn, văd numele lui Nathan luminându-mi ecranul 
telefonului. Ca să iau telefonul, mă arunc spre pat atât de 
tare, încât simt că-mi sucesc un muşchi şi, din greşeală, 
zbor peste margine şi mă prăbuşesc pe podea. 

— SALUTARE! HEI! Mi-a fost dor de tine! îi spun, 
frecându-mi gâtul care mă doare şi uitând complet că ar 
trebui să fiu detaşată. 

Chicotul lui aleargă prin eter şi îmi gâdilă micii receptori 
din urechi. 

— Salutare, şi mie mi-a fost dor de tine, răspunde el, fără 
să se sinchisească să facă pe detaşatul. 

Fiori reci îmi inundă brațele. Îmi doresc mai mult decât 
orice să fiu acolo, cu el, în acest moment. Mă urc din nou în 
pat şi mă sprijin de căpătâiul lui, apăsându-mi telefonul 
între ureche şi umăr, ca să îmi pot ridica plapuma. Merită 
să menționez că am un zâmbet dezgustător de visător pe 
față. M-am cufundat complet în țara iluziilor, în care totul 
este frumos, şi tristețea este doar o idee mitică. 

— Da? 

— Da. 

Nathan oftează greu, şi, cumva, ştiu că şi el stă întins în 
pat. Îl aud cum respiră adânc şi îmi imaginez mâna lui 
odihnindu-se deasupra capului. Dacă aş fi fost acolo, mi-aş 


fi trecut degetele prin părul lui până când ochii i s-ar fi 
închis şi ar fi gemut de încântare. 

— Îmi pare rău că am fost atât de ocupat! 

Nu spune asta în felul în care o spun majoritatea 
oamenilor - ca pe o flecăreală, din care tu înţelegi, „Ştii, de 
fapt, nu-mi pare rău şi nu m-am gândit la tine nici măcar o 
dată până acum”. O spune într-un mod dureros şi gutural, 
iar eu ştiu că vorbeşte serios. Mi se pare mai delicat ca 
untul topit pe pâine prăjită, iar îngrijorarea mea pentru el se 
intensifică din nou. 

— Nu, Nathan, este în regulă! Înţeleg cum este în play-off. 

— Dar nu aş vrea să fiu prea ocupat pentru tine. 

Inima mea fragilă ca un avion de hârtie se lansează spre 
cer. 

— Voi fi tot aici când se termină play-offul. 

Aud un foşnet în receptor şi îmi imaginez că se întoarce pe 
o parte. 

— Ştiu că trebuie să vorbim despre ziua aia când am stat 
pe canapea... Nu am vrut să amân aşa mult timp. Abia am 
avut vreme să mă uit la telefon în ultimele zile. Vrei să 
vorbim despre asta acum? 

Imaginează-ți GIF-ul cu Michael Scott2?5 în care el strigă 
NOOO. Asta este ceea ce spune creierul meu. În nici un caz 
nu vreau să am o potenţială discuţie despre definirea relației 
cu cel mai bun prieten acum, la telefon, când el este şi pe 
jumătate adormit. Sau... o, Doamne, mai rău, dacă el a avut 
timp să se gândească şi şi-a dat seama că nu ar fi trebuit 
să-mi sugereze nimic? El nu mă place aşa. Nu mă place. 

— Bree? 

Vocea lui Nathan îmi întrerupe gândurile îngrozite. 

„Nu renunța la speranță!” 


25 Personaj fictiv, protagonistul sitcomului NBC, The Office, interpretat 
de actorul Steve Carell (n.tr.) 


— Îmi pare rău, sunt aici. Dar nu, aş prefera să vorbim 
despre asta față în față. 

— Bine. Asta simt şi eu. Deci suntem de acord să mai 
amânăm puțin lucrurile deocamdată? 

— Sună dureros. 

— Va fi dureros pentru mine. 

Zâmbetul meu devine atât de larg, încât mă simt ca şi cum 
colțurile gurii mi-ar atinge lobul urechilor. Dacă a existat 
vreodată un motiv care să-mi permită să sper la ceva, 
declarația lui ar fi acel motiv. 

— Ce faci mâine-seară? Poate o să reuşesc să plec puţin 
mai devreme de la antrenament şi să luăm cina împreună? 

— Da! Asta ar fi..., încep eu, entuziasmată, dar mă opresc 
brusc, amintindu-mi de planurile pe care le aveam deja. Ah, 
la naiba! Nu pot. Am uitat că mâine-seară este petrecerea 
aniversară a nepotului meu. Împlineşte şase ani. I-am luat o 
muzicuță nouă, doar ca să o fac pe Lily să se enerveze. 

— Te duci la o petrecere de familie mâine-seară? 

Rosteşte cuvântul „familie” cu o voce impregnată de dor, 
dar şi de dezamăgire. Nu pentru că ar fi dezamăgit că mă 
duc, ci pentru că îmi iubeşte familia şi ar vrea să meargă şi 
el. 

— Da... ştiu că eşti ocupat. 

— La ce oră pleci la petrecere? 

Nu ştiu de ce ar putea să mă întrebe asta. 

— Petrecerea începe la 18.00, cred. Se ia cina şi se 
proiectează un film în aer liber. Vor veni şi părinții mei! 

Abia aştept. Îmi iubesc familia, iar, de când părinții mei s- 
au pensionat, nu i-am mai prea văzut. Acum, şi-au luat o 
rulotă şi îşi petrec cea mai mare parte a anului călătorind 
prin America. Atunci când ne adunăm cu toţii, lucrurile 
devin zgomotoase în cel mai bun mod cu putință. De 
asemenea, mama mea este foarte pasionată de dansurile de 
pe TikTok şi ne roagă mereu pe mine şi pe Lily să dansăm 


cu ea. Totuşi, nu sunt sigură că îmi voi reveni vreodată 
după ce am văzut-o dansând pe muzica lui Cardi B26. Să-l 
văd pe tata dansând pe acea melodie a fost şi mai rău. 

Dar este bine aşa. După ce i-am văzut muncind din greu 
aproape toată viața lor, ziua în care au putut să se retragă la 
pensie a fost ca o rază de soare pentru sufletele noastre. Mi- 
e dor de ei şi abia aştept să îi îmbrățişez mâine. 

— Voi fi acolo, spune Nathan, iar anunțul lui este urmat 
de un declic de întrerupător. 

Probabil a stins lumina la el în cameră. 

Nu-mi doresc nimic mai mult pe lumea asta decât ca 
Nathan să vină cu mine la un eveniment de familie. Părinții 
mei îl adoră, şi este întotdeauna amuzant să o văd pe mama 
încercând să-l dădăcească, aşa cum face cu noi toți, chiar 
dacă este cu muuult mai înalt decât ea, dar aud epuizarea 
din vocea lui. De fapt, am tot auzit-o în ultima lună. 

— Nathan, dacă ai timp liber mâine-seară, ar trebui să ţi-l 
petreci acasă, pentru a te odihni. Uită-te la acel documentar 
pe care vrei să-l vezi. Bea un ceai fierbinte şi fă o baie cu 
spumă! 

El tace pentru o secundă. 

— Faci băi cu spumă? întreabă el, şi tonul i se schimbă 
foarte uşor. 

— Fac când sunt acasă la sora mea. În apartamentul meu 
nu am decât duş. 

El scoate un oftat prelung, ca şi cum ar fi căzut pe 
gânduri. 

— Eu am cadă aici. Una mare. 

Înghit în sec şi şoptesc: 

— Ştiu... am văzut-o. 


26 Pe numele adevărat Belcalis Marlenis Almanzar, Cardi B este o foarte 
populară cântăreaţă de rap, ale cărei melodii au devenit virale în ultima 
vreme. (n.tr.) 


— Poţi să o foloseşti oricând doreşti. 

Râd, simţindu-mă neliniştită şi însuflețită în acelaşi timp. 

— Bineee, Nathan, dar nu vorbeam despre mine. Vorbeam 
despre tine şi despre cum ar trebui să foloseşti seara de 
mâine pentru a te odihni. Cred că ţi-ar plăcea o baie cu 
spumă! 

Dacă Chandler Bing?” le iubeşte, oricine le va iubi. 

— Cred că singurul mod în care m-ai putea băga într-o 
baie cu bule ar fi dacă... 

Cuvintele lui se sting, iar eu sunt lăsată să completez 
singură spaţiile goale. Inima îmi bate din nou cu putere. 
Speranță. Speranță. Speranţă. 

Nathan îşi drege glasul. 

— Nu contează. Sunt bine, totuşi. Am destulă energie, 
spune el, dar vocea lui sună ca a unui om epuizat şi 
deshidratat, care trebuie să fie cărat pe braţe ca să treacă 
linia de sosire a unui triatlon. Lasă-mă să vin cu tine! Te 
rog! 

Niciodată nu pot spune nu la rugămințţile lui. Acestea sunt 
făcute din nenumărate fire minuscule, care se înfăşoară în 
jurul inimii mele şi o strâng. 

— Bineee, poţi veni cu mine. Dar te avertizez că va fi mult 
haos. Țipete, dansuri, prăjituri care zboară pretutindeni — şi 
toate astea vin doar din partea mea. 

El chicoteşte, şi o imagine cu gropițele lui din obraji îmi 
apare în minte. Îmi amintesc felul în care arăta, întins în 
patul lui, înainte de a-l trezi în acea dimineaţă. În mintea 
mea, merg acolo, în camera lui, aşa cum am mai făcut-o de 
o sută de ori, doar că acum am o imagine perfectă care să 
mă însoțească. Intru în vârful picioarelor şi ridic uşor 
pătura. Mă strecor înăuntru, şi este ca o saună acolo, 


27 Personaj fictiv din serialul Prietenii tăi, interpretat de actorul Matthew 
Perry (n.tr.) 


pentru că Nathan funcționează întotdeauna la o mie de 
grade. Mă simte cum mă mişc lângă el şi zumzăie prin somn 
înainte de a-şi înfăşura brațul în jurul meu şi de a mă trage 
strâns la pieptul lui. Respirația lui îmi gâdilă părul, iar 
pielea lui este fierbinte în jurul meu. 

— Am fost avertizat, spune Nathan, destrămându-mi 
fantezia. 

— Noapte bună, Nathan! 

— Noapte bună, Bree! 


Nathan trebuia să vină să mă ia după antrenament şi 
urma să mergem împreună la petrecerea aniversară. Din 
nefericire, nu a putut să plece mai devreme, aşa cum spera, 
şi mi-a trimis un mesaj în după-amiaza asta, spunându-mi 
că ar fi bine să merg înainte şi că va ajunge şi el cât de 
repede va putea. Problema este însă că locuinţa lui Lily nu 
se află la o azvârlitură de băț, la colțul străzii. Este la două 
ore de mers cu maşina, iar petrecerea nepotului meu, care 
împlineşte azi şase ani, reprezintă un motiv complet ridicol 
pentru ca Nathan să conducă două ore, după o zi 
extenuantă de antrenament. Îi transmit asta prin SMS cu 
multe, multe semne de exclamare, dar el răspunde la fel 
cum a făcut-o şi aseară: „Voi fi acolo”. 

Ajung la casa lui Lily cu aproximativ o jumătate de oră 
înainte de începerea petrecerii. Este un lucru bun, pentru că 
intrarea mea este atât de epică, încât i-ar ruşina pe toți 
ceilalți invitați şi i-ar face să se simtă îngrozitor pentru 
existența lor mediocră. Eu sunt Mătuşa Distractivă. Adică, 
nu am copii încă şi, prin urmare, încă îmi place să alerg 
sălbatic prin casă, ţipând şi fluturând din brațe ca un 
monstru la vânătoare de băieței, în timp ce sora mea se 
ascunde în baie, să-şi soarbă paharul de vin pe care i l-am 
turnat. Deschid uşa de la intrare şi îmi ridic mâinile, 
arătându-mi bijuteriile. 

— Holaaa! Mătuşa Bree a ajuns! 


Degetele mele sunt pline de inele cu acadele Ring Pops. 
Trei coliere de bomboane îmi împodobesc gâtul, iar pe umeri 
port o pelerină de supererou. Pungile de cadouri pline de 
piese Lego, pistoale cu apă şi gumă de mestecat (cărui copil 
nu-i place guma de mestecat?) îmi blochează circulația la 
nivelul antebraţelor. 

Aud hărmălaia făcută de nepoții mei înainte de a-i vedea. 
Mă pregătesc pentru impact în timp ce ei aleargă pe scări, 
ovaționează şi îmi îmbrățişează picioarele, iar apoi, unul 
câte unul, mă jefuiesc de pradă. Nu mă lasă nici măcar cu 
un Ring Pop! Micuţii bandiți fug, şi tot ce văd atunci când 
trec pe lângă sora mea, care vine acum pe hol cu un zâmbet 
înfricoşător, este un covor de pungi. Lily mă priveşte cu o 
privire înghețată. 

— Ai adus dulciuri în casa mea, când deja aveam prăjituri 
şi înghețată?! 

— Nu, zic şi scutur agresiv din cap. Ai înțeles greşit ceea 
ce ai văzut. De fapt, erau acadele de broccoli. 

— Şi colierele de bomboane? 

— Vitamine. 

Ea schițează un zâmbet superb şi îşi deschide braţele. 

— Vino aici şi îmbrățişează-mă, copil teribil, teribil ce eşti! 

La jumătatea îmbrăţişării, aud uşa deschizându-se în 
spatele meu, şi vocea mamei mele străpunge aerul: 

— Copiii mei se îmbrățişează!!! HAROLD, IA SINGUR 
BAGAJELE! FETIȚELE MELE SE ÎMBRĂȚIŞEAZĂ! 

Mama se năpusteşte asupra noastră şi ne strânge cu toată 
puterea ei maternă. Se agaţă mai întâi de Lily şi o plesneşte 
peste fund. 

— Nu ai mâncat destul. Dar nu-ţi face griji, o să rezolv eu 
asta cât stau pe aici. Se uită peste umăr şi îl strigă pe tatăl 
nostru, pe care încă nu l-am văzut: HAROLD, ADU 
CASEROLA! 

Bineînţeles că mama a pregătit o caserolă. 


Apoi, ochii ei albaştri şi pătrunzători se îndreaptă spre 
mine, şi mă întreb ce predică voi primi de data asta. Se 
apropie - este deja mai mult decât aproape - şi îşi 
îngustează ochii de parcă s-ar uita într-un glob de cristal. 

— L-ai sărutat pe Nathan. 

— De unde ştii asta?! mormăi eu, cu un oftat. 

Ea flutură dintr-o mână, cu un aer superior. 

— Sunt mamă, draga mea. Întotdeauna am ştiut totul şi 
voi şti mereu. Se numeşte intuiție maternă. 

Lily chicoteşte şi apoi strigă: 

— Bologna28! Se numeşte Twitter! Mama şi-a făcut un cont 
fictiv acum câteva săptămâni şi nu ne-a spus. Dar a văzut 
sărutul vostru de pe covorul roşu. 

Mama se arată jignită: 

— Da, ai crezut că nu am observat, nu-i aşa? Ei bine, am 
observat, doamnă Brightstone! 

— Nu ai observat, spun eu, uitându-mă la mama, care are 
deja o mină vinovată. 

Doamna Brightstone era numele pe care îl folosea mereu 
când ne jucam de-a îmbrăcatul în copilărie. Era o femeie 
foarte bogată, care mergea mereu la baluri îmbrăcată cu 
blănuri de nurcă. (Nu aruncați cu vopsea în mine, de fapt 
erau doar nişte pături de lână uzate.) 

— Nu credeam că-ți vei aminti! Şi a trebuit să o fac! Ştiam 
că vei începe să-ți selectezi audiența pentru postări dacă vei 
şti că te urmăresc. 

— Ce? Nici vorbă, mamă. Eşti tare, şi am ştiut asta 
dintotdeauna. 

Ea zâmbeşte şi se întoarce cu geanta ei 
supradimensionată, care-i loveşte şoldul în timp ce se 
îndreaptă spre bucătărie. În acel moment, eu şi Lily ne 


28 Termen de jargon care înseamnă „prostii, aiureli” (n.tr.) 


privim una pe alta cu ochii mari şi ținem degetele 
încrucişate. Mama strigă din bucătărie ca un fel de ființă 
supranaturală: 

— Desfaceţi degetele alea încrucişate, doamnelor, şi 
adunați băieții! Este timpul pentru TikTok! 

În acel moment, tata apare pe uşa din față, încărcat ca un 
catâr cu suficiente bagaje cât să le ajungă pentru o lună, cu 
perle de sudoare care-i curg pe frunte şi cu o caserolă sub 
braţ. 

— Te rog, spune-mi că e şi Nathan aici! El este singurul 
care va putea să o convingă pe mama ta să renunțe la 
costumele aduse pentru filmarea pe care vrea să o facă. 

Mă îndoiesc foarte tare de asta, dar nu ezit să-i dau o 
speranţă tatei: 

— Nathan a spus că va fi aici în seara asta. 


CAPITOLUL 26 
NATHAN 


Aproape am ajuns la casa surorii lui Bree şi am întârziat 
două ore. După antrenament, mă aşteptam deja să întârzii o 
oră, dar apoi am stat în trafic, pe autostrada I-605, încă o 
oră. Sunt epuizat. Sunt extenuat. Şi chiar îmi doresc să 
lovesc dubița din fața mea ca să o fac să meargă mai repede, 
deşi cred că abțibildul de pe lunetă, cu o familie ai cărei 


membri au urechi de şoarece, ar trebui să mă descurajeze. 
Nu reuşeşte. 

Probabil ar fi trebuit să apelez la serviciile şoferului meu, 
dar... nu ştiu. Uneori, când sunt obosit şi mă gândesc că ar 
fi grozav să trag un pui de somn, simt nevoia să mă forțez 
mai tare. În plus, urăsc să iau SUV-ul la evenimente 
personale. Mă simt ca şi cum aş apărea cu un girofar pe 
care scrie: „UITAȚI-VĂ LA MINE, SUNT SPECIAL!” 

Dau drumul volanului şi mă masez pe piept. Îmi simt 
muşchii încordațţi, iar ritmul meu cardiac este încă ridicat 
de la antrenament. Bree avea probabil dreptate - ar fi 
trebuit să mă duc acasă în seara asta. Totuşi, nu am putut. 
Lucrurile par să se întâmple în sfârşit în favoarea noastră, şi 
vreau să-i demonstrez că pot fi alături de ea şi totodată pot 
avea o carieră în NFL. Nu vreau ca ea să se simtă neglijată 
sau dată laoparte. Ştiu că prețuieşte familia şi evenimentele 
de acest gen, aşa că vreau să fiu prezent la petrecere pentru 
ea. Nu ştiu dacă e din cauză că mă simt groaznic de obosit, 
dar aş putea să jur că şi Bree şi-a dorit la fel de mult ca 
mine acel scurt sărut de pe canapea de zilele trecute (şi cu 
siguranţă şi pe cel de pe coridor, la care încă mă gândesc). 
Mă dorea - pe mine. 

Metoda mea de a o curta dă roade, şi nu-mi vine să cred 
asta. Toate chestiile idioate pe care băieții m-au sfătuit să le 
fac funcționează al naibii de bine. Eu şi Bree suntem... Nici 
măcar nu mă pot gândi la asta încă. Până când nu voi auzi 
cuvintele „Nathan, nu te mai văd doar ca pe un prieten” 
venind direct din gura ei, nu voi putea accepta că lucrurile 
stau, într-adevăr, astfel. 

În cele din urmă, pe la 20.00, intru pe aleea unde se află 
casa lui Lily. Este întuneric, dar toate ferestrele casei sunt 
luminate şi, din când în când, o umbră mică trece în fugă 
prin dreptul lor. După ce deschid portiera, aud un haos 
absolut venind dinăuntru. Zâmbesc în sinea mea, deoarece, 


fiind singur la părinţi, casa familiei mele a fost întotdeauna 
liniştită. Iubesc asta. Îmi doresc asta. 

Bătăile mele în uşa din față rămân fără răspuns, aşa că 
deschid singur uşa. Haosul mă loveşte ca un tsunami. 

Pretutindeni sunt copii. 

Atât de mulţi, în toate formele şi mărimile. Râd în hohote, 
ţipă, aleargă pe coridoare cu mici pistoale cu gloanțe de 
burete şi aruncă cu bile de spumă unii în alții. I-am întâlnit 
pe băieţii lui Lily de câteva ori, iar Bree şi-a adus întreaga 
familie la câteva meciuri, aşa că nepoţii ei mă recunosc 
imediat. Levi, sărbătoritul de azi, mă vede primul şi se 
năpusteşte spre mine. Sunt pregătit pentru impact, dar se 
opreşte chiar în fața mea şi îmi arată zâmbetul lui fără dinți. 

— Hei, Nathan! Uită-te la noul meu pistol de jucărie! 

Este entuziasmat, iar eu mă comport ca şi cum nu aş mai 
fi văzut ceva mai grozav în toată viața mea. Nu ştiam ce să-i 
iau, aşa că am tras câteva sfori şi i-am pus pe majoritatea 
băieților din echipă să-i semneze o minge de fotbal. Când el 
o scoate din pungă, îmi dau seama că am eşuat lamentabil, 
deşi puştiul face tot posibilul să pară impresionat. 

— Oh! O minge de fotbal. Super! Mersi! 

Mi-e clar însă că pentru el mingea este un gunoi. O urăşte. 
Îmi place totuşi că nişte oameni maturi şi-ar vinde un 
rinichi pentru mingea aia, iar copilul ăsta o aruncă pur şi 
simplu pe canapea, ca pe o vechitură care nu prezintă 
interes. 

Şi apoi, puştii strigă cu toții: 

— Săriți pe atacant! 

Imediat, mă trezesc asaltat de zece lipitori mici şi nu mă 
pot debarasa de ele. Chiar dacă nu mă simt bine acum, mă 
hotărăsc să alerg totuşi prin îngustul hol principal, 
mormăind ca un urs, până la bucătărie, deoarece ştiu că 
jocul şi distracţia fac parte din tradiția acestei familii. În 
bucătărie îi găsesc pe toți adulții. Prea mulți adulţi, de fapt. 


Devine imediat clar că aceasta nu este doar o petrecere în 
familie, ci o aniversare în toată regula, la care şi părinții 
copiilor au fost invitați să rămână. Mişto, mişto, mişto! Mi se 
pare că vacarmul e şi mai intens aici şi că toată lumea râde 
la un volum mai mare decât în mod obişnuit. „Linişteşte-te, 
Nathan, este o petrecere — bineînțeles că se râde tare.” 

Un tip care stă pe un scaun de bar la tejshea mă vede 
primul. Se uită de două ori, de parcă nu i-ar veni să creadă. 

— Tipul ăsta este chiar Nathan Donelson? 

Poartă tricoul Rechinilor din Los Angeles, aşa că ştiu că 
nu poate să iasă ceva bun din asta. Chiar nu sunt în starea 
de spirit potrivită pentru a avea de-a face cu fanii în această 
seară. 

Ridic mâna, schițând un salut scurt, şi o caut cu privirea 
pe Bree prin încăpere. Stă lângă chiuvetă şi umple o carafă 
cu apă. Când îmi aude rostit numele, capul ei cu bucle lungi 
şi superbe se roteşte spre mine. Poartă o rochie galbenă din 
bumbac, cu un şir lung de nasturi de lemn în față. Bree 
arată ca o rază de soare şi este o privelişte binecuvântată 
pentru ochii mei, după această săptămână lungă şi 
obositoare. Aş vrea să-i cuprind brațele goale cu palmele şi 
să mă bucur de toată atenţia ei. Aş vrea să o fur de aici şi să 
o ţin numai pentru mine. 

Privirile noastre se întâlnesc şi, pentru o clipă glorioasă, 
tot ce-i în jur dispare. Suntem doar eu şi ea aici. Zâmbetul i 
se lărgeşte pe chip, iar gropițele mele preferate îi marchează 
obrajii. În clipa următoare, mă simt lovit puternic în stomac 
de unul dintre puşti şi mă răsucesc, icnind printre dinți o 
înjurătură nu tocmai potrivită pentru urechile lui. Acum, 
haosul pare să se fi intensificat dintr-odată. 

— Nathan! Oh, Doamne, îmi pare atât de rău! Copii, opriți- 
vă! 

Nici măcar nu sunt sigur cine a spus asta. Părinţii se agită 
prin bucătărie, încercând să-şi desprindă de pe mine 


odraslele îndopate cu dulciuri. Este un roi de adulți şi copii 
care îmi invadează spaţiul personal în această porțiune 
îngustă a bucătăriei care face legătura cu holul principal. 
Bree încearcă să-şi croiască drum prin mulțime, dar eu sunt 
prins în capcană, iar ea nu poate ajunge la mine. 

Capul lui Lily se iveşte de nicăieri, dar ea se comportă ca 
şi cum această scenă haotică ar fi ceva complet normal. 

— Bună, Nathan! Mă bucur să te văd! 

Trece pe sub brațul meu pentru a se strecura printre 
oameni şi a intra în bucătărie. 

— Nathan e aici?! 

Aceasta este mama lui Bree. l-aş recunoaşte vocea 
oriunde, dar nu o pot vedea, pentru că trei tipi înalți vor să 
ajungă la mine, trecând pe lângă soțiile lor, care se 
străduiesc să-i țină în frâu pe copii. „Pe bune? Vreţi o 
strângere de mână chiar acum, oameni buni?” Bree este 
dincolo de toți, încă încercând să se descurce. Cineva îi 
pune în brațe un copil mic, şi ea încearcă să i-l dea înapoi. 

Doug vine din spatele meu şi mă bate pe umăr. 

— Mă bucur să te văd, Nathan! Ai făcut un meci pe cinste 
săptămâna trecută. 

Zâmbesc - sau cel puțin aşa cred -— şi încerc să răspund la 
felicitările tuturor celor care vor să se prezinte, în timp ce un 
puşti îmi fură portofelul. (Am zis că vreau o familie mare? 
M-am răzgândit.) 

Totul se învârte. 

Sunt conştient că mi se strânge maxilarul, că dinții mi se 
încleştează dureros. Nici măcar nu am ajuns în bucătărie. 
Sunt încă blocat în acest hol blestemat şi încontinuu luat cu 
asalt de oameni. Aproape că mă copleşeşte impulsul de a-mi 
flutura braţele frenetic şi de a urla „DAŢI-VĂ ÎNAPOI!” Aş 
vrea să dau din coate, într-o parte şi-n alta, până când toți 
se vor împrăştia. Dar nu pot - ştiu că nu pot. Trebuie să 


stau aici, cum fac de obicei, şi să accept totul cu un zâmbet 
de învingător. 

Trebuie să mă concentrez asupra vocilor, dar toate mi se 
par joase, amestecate - aproape în surdină. Nu le pot 
urmări. Nu pot să înghit. Inima îmi bate cu putere, şi mă 
simt ca şi cum aş fi fost scufundat în apă înghețată. „Unde 
este Bree?” Nu o pot găsi. 

De ce îmi simt membrele grele şi amorțite? Am o senzație 
de cădere, iar faptul că ştiu că nu cad cu adevărat nu face 
decât să-mi accelereze bătăile inimii. Ceva nu este în regulă. 
Nu pot să respir. Pieptul meu. Degetele mele. Respirația mea. 
Ce se întâmplă cu mine? 

Trebuie să... 

Nu pot... 

Eu doar... 


CAPITOLUL 27 
BREE 


O, nu... Ceva nu este în regulă. 

Mă uit cum toată lumea îi solicită atenţia lui Nathan, şi 
deodată fața lui devine palidă. Ochii lui par distanți şi 
sticloşi. Umerii i se lasă în jos, şi el îmi dă impresia că se 
îndepărtează de toată lumea. Este atât de mult zgomot în 
acest hol micuţ, încât abia reuşesc să-l aud spunând: „Îmi 
pare rău, trebuie să...” 


Se îndepărtează de toată lumea şi o ia la fugă pe hol. Între 
mine şi Nathan sunt vreo douăsprezece corpuri, şi mă 
împing printre ele cu entuziasmul unui cumpărător de 
Black Friday care se luptă pentru ultimul televizor la 
reducere. 

— Mă scuzaţi! Îmi daţi voie să trec... MIŞCĂ-TE, Doug! 

les din mulțime şi văd holul de la intrare pustiu. Nu-l 
găsesc nicăieri pe Nathan. Alerg în living, dar nu-l văd. Nu e 
aici. Mă uit pe geam. Maşina lui este încă parcată în fața 
casei, dar el nu e nici afară. Sunt disperată acum, de parcă 
mi-aş fi pierdut copilul în mall. Nathan arăta groaznic chiar 
înainte de a dispărea, şi trebuie să-l găsesc. 

Mă hotărăsc să merg la etaj şi să caut prin toate camerele. 
În cele din urmă, văd uşa de la spălătorie întredeschisă, cu 
lumina stinsă. Înăuntru, îl găsesc pe cel mai bun şi mai 
voinic prieten al meu ghemuit într-un colț, tremurând. 
Nathan - imperturbabilul meu Nathan - îşi ține genunchii 
strânşi la piept şi are braţele mari înfăşurate în jurul 
picioarelor, iar capul i se sprijină pe coapse. Îi pot auzi de 
aici respirația gâfâitoare. 

Mă grăbesc spre el şi mă las în jos, sprijinindu-mi mâna 
cu putere pe spinarea lui. 

— Nathan, hei, şşşttt! Este în regulă. Sunt aici. 

— Nu pot... 

El încearcă să tragă din nou aer în piept. Umerii îi sunt 
încovoiați parcă sub o imensă povară. Îmi pun mâna pe 
pieptul lui şi îi simt inima bătând ca şi cum tocmai ar fi 
fugit de un urs grizzly. 

— Nu pot să respir. Simt că o să leşin. Rosteşte toate 
aceste cuvinte cu o cadență frenetică, de parcă ar fi cuprins 
de disperare. Oare sunt pe moarte? mă întreabă, complet 
sincer şi îngrozit, iar acum ştiu sigur ce se întâmplă. 


Mă ghemuiesc mai aproape şi îmi întind picioarele în jurul 
lui, astfel încât să-l pot trage cu spatele spre pieptul meu. 
Înfăşurându-mi braţele în jurul lui, îl strâng cu putere. 

— Nu, nu eşti pe moarte, îți promit! Tocmai ai un atac de 
panică. 

El tremură din cap până în picioare, iar inima mi se 
răsuceşte dureros. Ştiu ce simte acum. 

— Doar ascultă-mi vocea, bine? Eu sunt aici. Eşti în 
siguranță. Simţi că eşti pe moarte, dar nu este aşa. Acum, 
tot ce vreau este să te concentrezi asupra felului cum simţi 
brațele mele în jurul tău. Sunt strânse sau lejere? 

El lasă să-i scape o expiraţie tremurătoare şi, după o 
lungă pauză, răspunde: 

— Strânse. 

— Corect. Nu te las să pleci. Acum, ce miros simți? Aştept 
răspunsul lui şi, când acesta nu vine, întreb din nou, cu 
blândețe: Nathan, ce miros simți? 

— Hmm... de prăjitură, murmură el în cele din urmă, cu 
vocea răguşită. 

— Da, miroase atât de bine! Este o prăjitură de vanilie cu 
fulgi de ciocolată. Preferata mea. Mai simţi ceva? 

Simt cum respirația i se mai domoleşte puțin şi cum 
tensiunea din corpul lui slăbeşte. Îmi repoziționez unul din 
braţe astfel încât să îmi pot trece mâna cu tandrețe de-a 
lungul brațului lui, în sus şi în jos. 

— Mentă, spune el încet. 

Da, aveam în gură o gumă cu gust de mentă, dar cred că 
am înghițit-o. Pare total învins şi stânjenit de situație. 
Cunosc din proprie experiență teama şi senzaţia de 
mortificare pe care le resimte cineva când are un atac de 
panică şi se ştie văzut de alții atât de scăpat de sub control 
şi de înnebunit. Aş vrea să-l asigur pe Nathan că nu-l voi 
privi niciodată diferit sau nu-l voi desconsidera doar pentru 
că l-am văzut acum atât de descumpănit. 


— Este în regulă, îi spun. Am mai făcut asta. Adică, de 
atunci am reuşit să simt doar gustul de pepene roşu cu 
mentă, dar nu este aşa rău. 

Primesc un chicot minuscul din partea lui, aşa că ştiu că 
trebuie să se apropie din nou de mine. Îmi las capul pe 
omoplatul lui şi îl sărut pe umăr. El se lasă pe spate, 
sprijinindu-se pe trupul meu un pic mai mult, iar tensiunea 
din braţele sale se reduce uşor. Stăm aşa câteva minute, şi 
vorbesc cu el până când respirația lui pare din nou normală 
şi îi simt trupul masiv sprijinindu-se în mine. Îi apăs pieptul 
cu palma, şi, când mâna lui o acoperă pe a mea, ştiu că se 
simte, în sfârşit, din nou el însuşi. Mă strânge în brațe. 

— De unde ai ştiut ce mi se întâmplă şi ce trebuie să fac? 
întreabă el, cu voce răguşită. 

— Pentru că, după accident, aveam tot timpul asemenea 
stări. În primele săptămâni de la accident, de fiecare dată 
când mă urcam într-o maşină, mă copleşea panica. Este cel 
mai rău sentiment. Ca şi cum toate lucrurile şi ființele se 
apropie de tine, şi nu poți scăpa de asaltul lor. Ca şi cum ai 
fi dispus să te scoţi cu ghearele din propria piele doar 
pentru a obține un minut de uşurare. 

— Da, spune el pe un ton firav. Exact asta simt. 

Tăcerea se întinde între noi. Cămăşile atârnă deasupra 
capetelor noastre pe suportul de rufe, şi simt sub tălpi 
podeaua rece de gresie. Mâna lui Nathan alunecă pe tibia 
mea şi deodată o strânge cu putere, ca o demonstrație 
tăcută de recunoştinţă. 

— Te simți mai bine acum? 

Mă uit peste umărul lui ca să-i văd fața, dar el se 
răsuceşte într-o parte. 

— Da, spune, deşi vocea îi tremură. 

— Nathan? 


Îmi lipesc gâtul de umărul lui, dar el tot nu se uită la 
mine. Umerii lui încep să tremure din nou, dar nu este 
genul de tremur frenetic de mai înainte. 

— Te rog, nu... nu mă privi acum! 

Îşi ridică mâna pentru a-şi presa degetul mare şi 
arătătorul pe ochi. 

— De ce nu? 

Preţ de câteva clipe, se lasă liniştea, urmată de o inspiraţie 
întreruptă. 

— Pentru că... o să plâng ca un copil, spune el, ca un ecou 
al sentimentului pe care l-am avut eu după căderea pe 
trotuar, acum câteva zile. Bree, poți să te întorci la ceilalți! 
De-acum sunt bine. Du-te şi gata! 

Ştiu că nu vrea să fie răutăcios, ci doar încearcă cu 
disperare să-şi păstreze demnitatea. 

Dar îl prind şi mai strâns în brațe. 

— Poți plânge oricând cu mine, Nathan. Suntem în 
siguranță unul cu celălalt. 

Cuvintele mele îl fac să se deschidă dintr-odată. Îşi lasă 
capul în mâini, şi un plâns îi scutură trupul uriaş. Mă agăț 
de el, apăsându-mi palmele pe pieptul lui, să simtă că-i sunt 
alături, că nu plec nicăieri, că ar putea vărsa destule lacrimi 
cât să umple oceanul şi eu tot aş crede că este cea mai 
puternică persoană pe care o cunosc. 

Brusc, se răsuceşte, îşi înfăşoară brațele în jurul taliei 
mele şi mă trage în poala lui. Picioarele mele se află de o 
parte şi de alta a lui, dar nu este absolut nimic senzual în 
acest moment. Eu sunt ancora lui. Îşi înfăşoară strâns 
braţele în jurul meu şi îşi îngroapă capul în gâtul meu, 
plângând cum sunt sigură că nu a mai făcut-o niciodată. 
Îmi trec mâinile prin părul lui şi-i mângâi cu blândeţe zulufii 
de la ceafă. 

— Nathan, vorbeşte cu mine! 

Are nevoie de câteva clipe, dar în cele din urmă răspunde: 


— Sunt atât de obosit! Am această apăsare în piept de 
săptămâni întregi, iar acum este prima dată când s-a mai 
atenuat. Mă simt sfâşiat în bucăţi. De obicei, mă descurcam 
cu totul, dar... 

— Dar acum, nu mai faci față? 

Nathan încuviințează din cap. 

— Nu eşti sfâşiat în bucăţi. Faptul că ai un atac de panică 
sau anxietate nu influențează deplinătatea ființei tale. Eşti 
doar epuizat, iar asta este de înțeles. Te forțezi mai mult 
decât oricine altcineva pe care l-am văzut până acum, şi este 
normal să ajungi în acest punct. 

— Nu... nu pot, şopteşte el, scuturând din cap. Ar trebui 
să pot gestiona lucrurile. Trebuie să le pot gestiona. 

— Cine spune asta? 

El nu-mi răspunde. Mă trag puţin înapoi şi îi prind fața 
între palme, pentru a-l face să se uite la mine. Chiar şi în 
semiîntunericul încăperii pot vedea că ochii lui sunt roşii şi 
umflați de plâns, iar el este profund stânjenit. Încearcă să-şi 
întoarcă fața, dar nu-l las, pentru că vreau să ştie că nu mi- 
e ruşine de această latură a lui. Probabil nu a plâns 
niciodată în faţa nimănui în toată viața lui, în mare parte 
din cauza culturii în care este îmbibat zi de zi şi care îi 
spune că masculinitatea lui este definită de capacitatea de a 
rămâne impenetrabil la emoții. 

— De ce trebuie să gestionezi tu toate lucrurile, Nathan? 
De ce nu-ți permiți să te odihneşti? îl întreb, privindu-l 
adânc în ochi. Strânge tare din pleoape, şi lacrimile i se 
rostogolesc pe obraji. 

— Pentru că nu merit. 

— Ceee? întreb şi expir scurt. 

— Bree, nu a trebuit să muncesc pentru nimic în viața 
mea. Pentru nimic! Totul mi-a fost oferit. Mi-a fost servit pe 
tavă. Am vrut să lucrez în liceu, dar părinții mei nu m-au 
lăsat. Chiar şi poziția mea actuală în echipă am obținut-o 


pentru că mi-a fost oferită. Daren, omul care şi-a câştigat 
locul pe drept, s-a accidentat, iar eu am preluat postul lui 
după ce stătusem pe banca de rezerve timp de doi ani. Vezi? 
Mi s-a oferit tot acest succes, aşa că de ce să mă plâng? Ce 
drept am eu să fiu epuizat? Nici unul. Sunt doar un puşti 
bogat căruia i s-a oferit tot ce a avut nevoie vreodată şi 
căruia i s-au dat pe o tavă de argint mai mulți bani şi mai 
mult succes decât şi-ar putea imagina cineva. 

Habar nu aveam că se simțea aşa. 

— Deci acesta este motivul pentru care te antrenezi atât 
de intens? De asta nu le spui niciodată „Nu” oamenilor care 
te solicită? Încerci să-ţi dovedeşti valoarea? 

El coboară privirea, ruşinat. 

— Doar când muncesc din greu şi sunt epuizat simt că 
sentimentul de vinovăţie care mă apasă în piept se mai 
diminuează. 

Vreau să discutăm despre asta, dar el continuă să mi se 
confeseze, cu noi lacrimi care-i zdruncină vocea. 

— Nu a trebuit să trec prin situaţii grele în toată viața 
mea. Nu am cunoscut niciodată ceva apropiat de sărăcie 
sau de luptă pentru supravieţuire ori fie chiar şi doar 
chestiuni legate de buget. Am un bucătar, un şofer, un 
manager, un agent — tot ce aş putea avea nevoie —, aşa că 
spune-mi... ce motiv aş avea să mă plâng? Lacrimile îi curg 
pe față, iar în ochii lui se citeşte furia amestecată cu un 
sentiment de înfrângere. Ce drept am eu să urăsc toate 
astea? Să vreau să scap vreodată de orice parte din viața 
mea? Nu. Nu merit să primesc ajutor pentru anxietatea de 
care nu pot scăpa. Nu am dreptul să mă simt suprasolicitat. 
Trebuie să-mi păstrez calmul şi să dau cât de mult pot din 
mine, pentru că altfel toată lumea va vedea că nu merit să 
mă aflu acolo unde sunt. 

Nathan îmi dă drumul din braţe pentru a-şi strânge faţa în 
mâini. Pentru o clipă, rămân nemişcată, cuprinsă de uimire. 


Îl privesc fix pe acest om pe care credeam că îl cunosc mai 
bine decât oricine altcineva pe lume şi îmi dau seama că tot 
timpul şi-a înăbuşit sentimentele, rănile, anxietatea şi 
stresul, deoarece a simţit că trebuie să poarte pelerina de 
erou. lar dacă poate să-mi mărturisească toate astea chiar 
acum, eu pot face acelaşi lucru pentru el. Îi trag în jos 
palmele de pe ochi, ca să mă pot uita în ei. 

— Ascultă-mă! Nu lucrurile pe care le faci te fac demn, ci 
faptul că ai o inimă care bate în piept. Ai un suflet, ceea ce 
înseamnă că ai voie să te simți rănit, obosit, stresat, trist, 
furios. Îţi este permis să simţi aceste lucruri. Toţi oamenii 
au voie să le simtă, îl asigur eu şi îmi adun toate puterile 
pentru cuvintele pe care am de gând să i le spun în 
continuare. Capacitatea ta de a purta orice povară pe umeri, 
de a da două sute la sută din tine tot timpul, de a fi perfect 
în tot ceea ce încerci... toate acestea nu sunt atribute care 
să te facă o ființă umană valoroasă. Mă opresc, trag aer în 
piept şi o spun: Şi nu ele constituie motivul pentru care m- 
am îndrăgostit de tine şi pentru care te iubesc. 

Ochii lui negri se ridică spre mine. Îi zâmbesc. Povara 
acestei taine grele, păstrate atâta vreme în mine, cade în 
sfârşit, şi mă simt uşurată să continui: 

— M-am îndrăgostit de tine pentru că eşti mereu pus pe 
glume. Eşti amuzant. Inima ta este atât de mare, încât nici 
nu ştiu cum încape aici, spun, apăsându-mi palma pe 
pieptul lui. Eşti un cântăreț groaznic. Îmi faci supă când 
sunt bolnavă. Mi-ai cumpărat tampoane atunci când 
zăceam întinsă pe canapea cu crampe şi nu mă puteam 
mişca. Şi nici măcar nu ai trimis pe altcineva după ele. Te-ai 
dus chiar tu! 

Râde încetişor, iar eu mi-aş dori să fie aici mai multă 
lumină ca să-i pot vedea mai clar zâmbetul. 

— Uite, Nathan, nu-mi pasă dacă nu vei mai ridica nici 
măcar o zi din viața ta o minge de fotbal sau dacă nimeni 


din lume nu va mai ataşa vreodată cuvântul „succes” de 
numele tău. 

Acum, eu sunt cea care varsă lacrimi, iar mâinile lui 
Nathan s-au ridicat pentru a-mi mângâia fața. Degetele lui 
trec peste pomeţii mei. Îmi scutur uşor capul şi încerc să-mi 
înghit suficient de bine lacrimile pentru a termina de vorbit. 

— Aşa că nu spune că nu meriți sau că nu eşti demn, căci 
pentru mine eşti. Întotdeauna vei fi. 

Nathan mă trage mai aproape şi mă striveşte de pieptul 
lui. Braţele lui puternice mă apasă pe omoplați, iar fața lui 
este îngropată în părul meu. 

— Şi eu te iubesc, îmi şopteşte, iar şi iar. Te iubesc, Bree! 
Te iubesc! Întotdeauna te-am iubit. 


CAPITOLUL 28 
BREE 


Îl conving pe Nathan să mă lase să îl conduc acasă cu 
maşina lui, iar el aranjează ca o persoană din anturajul lui 
să meargă să-mi ia maşina şi să mi-o ducă înapoi în seara 
asta. „Ei, ce vreți, avantaje ale celebrității!” Plecăm aproape 
imediat, chiar dacă Nathan este foarte îngrijorat că asta îi va 
supăra pe toți. 

— Lasă-mă să am grijă de tine, îi spun, zărindu-i ezitarea 
în privire. Te rog, vrei? 

El cedează şi îmi întinde cheile maşinii. 


— Mulţumesc! 

Primesc un sărut pe obraz, dar simt impulsul să fac acea 
mişcare în care îți întorci fața foarte repede şi primeşti în 
schimb un sărut pe gură. Totuşi, acum nu e momentul. 

Pe drumul spre casă, ne simțim amândoi epuizați fizic şi 
emoțional. Nathan pune muzică lentă, mă ia de mână şi ne 
împletim degetele. Îmi sărută încheieturile degetelor cu o 
tandrețe dureroasă, care îmi pătrunde până în suflet. 
Mergem timp de două ore fără să spunem un cuvânt, doar 
ascultând muzica într-o linişte confortabilă. 

— Vrei să rămâi la mine în seara asta? mă întreabă el, 
rupând în cele din urmă tăcerea, în timp ce virez către 
parcarea locuinței sale. Am stat în apartamentul lui de o 
sută de ori, aşa că această întrebare nu ar trebui să mi se 
pară grea sau importantă. Dar este, pentru că nu mi-a fost 
pusă niciodată în timp ce el mă ţine de mână şi cuvintele 
„Te iubesc” plutesc între noi. Cu toate astea, mi-e uşor să 
spun da. Cât se poate de firesc. 

Când, în sfârşit, intrăm în apartamentul lui, îşi trânteşte 
cheile pe masa de la intrare. Mă descalț şi mă duc în 
bucătărie pentru a lua câte un pahar cu apă pentru fiecare. 
Totul este atât de normal, dar şi uşor impregnat cu altceva. 
Nici unul din noi nu vorbeşte, întrucât nu suntem siguri ce 
cuvinte ar fi suficient de potrivite pentru a urma după 
caruselul emoţional în care tocmai ne-am plimbat împreună. 
Aşa că ne luăm paharele şi pornim pe holul lung care duce 
spre dormitoarele noastre. Mă pregătesc să mă despart de 
Nathan şi să intru în camera mea, aşa cum fac de obicei, 
dar el mă prinde de mână, trăgându-mă înapoi. Câţiva 
stropi de apă se împrăştie pe podea. 

— Nu vrei să stai cu mine? 

Rosteşte aceste cuvinte nu ca pe o cerere, ci ca pe o 
întrebare a unui om lipsit de apărare. Ca pe o nevoie. Ca pe 
o ultimă speranță. Seara asta a descojit toată poleiala falsă 


cu care îmi închipuisem că era Nathan acoperit, iar acum 
văd în fața ochilor un om la fel de speriat ca mine. Şi îl 
iubesc şi mai mult. 

Înclin uşor din cap şi păşesc în vastul lui dormitor. 
Nathan închide uşor uşa în urma noastră, iar inima îmi 
tresaltă când o aud cum se încuie încet, cu un declic. 
Fereastra, care se întinde din podea până la tavan, se află la 
zece paşi distanță, iar eu fac aceşti paşi cu un calm 
măsurat, apoi privesc cea mai incredibilă privelişte a 
oceanului. Nimic nu obstrucționează întinderea întunecată 
a apei şi crestele albe ale valurilor care se sparg de nisip. 
Pare liniştit şi totuşi periculos acolo, afară. Exact aşa se 
simte şi aici, înăuntru. 

— Bree? spune Nathan din spatele meu, iar eu mă 
răsucesc precum o tornadă rămasă brusc fără direcție. 

— Sunt emoţionată, spun pe nerăsuflate. 

Sprâncenele lui Nathan se ridică, apoi el răsuflă adânc şi 
surâde. 

— Şi eu sunt la fel. 

— Serios? Atunci, e perfect! Pentru că aşa ştiu, logic, că 
suntem amândoi prezenţi, spun şi izbucnesc într-un râs 
forțat. De fapt, este un vis devenit realitate! N-ar trebui să 
fiu nervoasă - ar trebui să te plachez, ca la fotbal. 

— Este mai greu de realizat decât crezi, spune el, făcând o 
glumă care îmi diminuează instantaneu  înțepăturile 
resimtite în piept. 

— Dar ceea ce mă nelinişteşte — sau mai bine zis mă sperie 
- este că eu am spus că te iubesc, iar tu ai repetat acelaşi 
lucru doar ca să-mi faci pe plac. 

Acum, am ochii mari şi umezi, ca personajele din desenele 
animate japoneze, şi simt că am spus adevărul. 

Nathan  zâmbeşte într-un mod care trădează un 
amuzament abia stăpânit. 


— Să-ţi fac pe plac? Se îndepărtează uşor nervos şi îşi 
trece o mână stângace prin păr. Ai crezut că ţi-aş declara că 
te iubesc doar ca să îţi fac pe plac? 

— Da. Nu trebuie să tot repeti. 

— Ba da. Pentru că, dacă ai fi pătruns în mintea mea, ai fi 
văzut cât de greu de înțeles este acest concept. Bree, eu... 

Vocea lui se întrerupe şi apoi se blochează. Îl văd cum se 
dezumflă, cu o respiraţie ascuţită. 

— Stai jos! îmi cere el pe un ton ferm, apoi dispare în 
dressingul său uriaş. 

Mă aşez pe pat şi bat agitată din picior. Apoi, îmi dau 
seama că stau pe patul lui Nathan - lucru pe care nu l-am 
mai făcut niciodată - şi sar brusc în sus, de parcă tocmai 
am simţit o arsură pe spate. Mă forțez să mă aşez la loc şi 
să procesez asta ca un adult. Sunt în patul lui Nathan. În 
camera lui. El mă iubeşte. „Nici vorbă, nu vezi?” Nici una 
dintre aceste idei abstracte nu îmi pătrunde cu adevărat în 
minte. Am petrecut prea mult timp crezând că nu-i pasă de 
mine, că mă consideră doar o prietenă. Asta este tot ce am 
ştiut. Cum ar trebui să-mi reorientez gândurile? 

Nathan intră înapoi în cameră şi, deşi observă că abia îmi 
las fundul să se odihnească pe patul lui, nu arată asta. 
Atenţia îi este ațintită la cutia de pantofi pe care o ţine în 
mâini. Pare neliniştit, ba chiar îmi dă impresia că se simte 
rău, în timp ce întinde cutia spre mine. Când mă apropii şi 
încerc să o iau, el nu se mişcă. Strânge atât de tare acea 
cutie... 

— Nathan, vrei să mă uit înăuntru sau nu? mormăi eu, 
deranjată. 

— Nu, spune el, foarte serios. Adică, da. Dar nu. 

Mă dau puțin înapoi. 

— Ei bine, acum, sunt îngrozită. Ce ai aici? Oase? 
Fotografii nenumărate cu lobi de urechi? O să mi se facă 
frică de tine după ce o deschid? 


— Probabil, şopteşte el, tresărind uşor, apoi renunţă la 
cutie. 

O aşez cu grijă pe pat (căci cine ştie ce este înăuntru sau 
cât de fragile sunt oasele vechi de mii de ani) şi ridic cu grijă 
capacul. Îmi oţelesc coloana vertebrală, aşteptându-mă ca 
vreun arlechin haios să iasă de acolo, pentru că Nathan nu 
m-a pregătit deloc pentru ceea ce se află, de fapt, înăuntru. 
Oare sunt şopârle? Poate că ţine în dressing o cutie plină cu 
molii, şi, când o voi deschide, acestea se vor năpusti şi îmi 
vor invada căile respiratorii. 

Nu este nimic din toate acestea. 

După ce scot capacul, îmi ia o secundă să pricep la ce mă 
uit. Nathan se îndepărtează de mine cu o mână strânsă pe 
ceafă. Îmi bag degetele înăuntru şi îmi scot... elasticul. 
Elasticul galben ca soarele pe care credeam că l-am pierdut 
cu câteva săptămâni în urmă. Ridic privirea şi stabilesc 
contactul vizual cu Nathan. El arată de parcă ar fi pe cale să 
vomite. Îşi ţine pumnul strâns, lipit de gură, iar ochii îi sunt 
încremeniți. Bietul de el, chiar trece prin chinul 
vulnerabilității în seara asta. 

— Acesta este elasticul meu de păr, spun, ridicându-l 
pentru a obține confirmarea lui. 

El încuviințează din cap. 

— L-ai scos şi l-ai lăsat pe masă în acea seară. Eu l-am 
păstrat, îmi explică el, coborându-şi apoi privirea asupra 
cutiei. Continuă! 

Nathan începe iar să străbată dormitorul, uitându-se din 
când în când la mine, aşa cum cineva ar urmări o operație 
chirurgicală la care a fost obligat să asiste. Găsesc în cutie 
un şervețel de cocktail cu amprenta buzelor mele date cu ruj 
din noaptea epică în care am distrus afişul. Apoi, pachetul 
de Starburst roz pe care i l-am aruncat pe canapea. Cu cât 
mă adâncesc mai mult în cutie, cu atât recunosc mai multe 
lucruri pe care nu le-am mai văzut de ani buni. Un bilet la 


un concert al lui Bruno Mars, unde Nathan m-a dus de ziua 
mea (şi a făcut rost de acces în culise, susținând însă că a 
găsit întâmplător biletele pe trotuar, fiindcă ştie că nu-i 
permit niciodată să-mi ofere lucruri extravagante). Către 
fundul cutiei, găsesc un ambalaj de gumă de mestecat pe 
care este mâzgălit numărul meu de telefon din liceu. Îmi 
amintesc acea zi de parcă ar fi fost ieri. Alergaserăm 
împreună pentru prima dată în acea dimineață, înainte de 
cursuri. În după-amiaza aceea, în sala de sport, m-a 
întrebat dacă aş vrea să mai alergăm împreună cândva. 
Bineînţeles că i-am răspuns afirmativ şi am făcut schimb de 
numere de telefon. Dar eu nu am păstrat bucata de hârtie 
pe care el şi-a scris numărul, iar acum mă simt ca un 
monstru oribil de lipsit de romantism! 

După ce am răscolit fiecare obiect din cutie şi le-am întins 
pe toate pe pat, în jurul meu, întâlnesc privirea lui Nathan. 
Într-un final, el se apropie de mine şi îmi smulge din mâini 
elasticul pe care îl strâng de parcă ar fi o bancnotă de un 
milion de dolari. 

— Elasticul ăsta miroase exact ca părul tău. Miroase a 
nucă de cocos. Ar fi trebuit să ţi-l dau înapoi, dar nu am 
putut, mărturiseşte el şi aruncă elasticul în cutie. 

Niciodată nu voi mai primi acel elastic înapoi. Apoi, mă 
apucă de mâini şi mă ridică de pe pat, ca să stau mai 
aproape de el. 

— Acum, înţelegi? Tu îmi dai mereu lucruri care îţi 
amintesc de mine, dar eu sunt aici şi fur lucruri care îmi 
amintesc de tine. Nu am spus că te iubesc doar fiindcă 
vreau să-ți fac pe plac, Bree. Nu tratez această situație cu 
uşurinţă. Sunt atât de devastator de îndrăgostit de tine, 
încât uneori simt că iubirea mă doare fizic — şi asta încă din 
liceu. 

Speranţă, speranță, speranță - aud răsunându-mi în 
urechi. 


— Muream de nerăbdare să aflu că mă iubeşti şi tu - dar 
nu am crezut niciodată că ar fi posibil. Îți aminteşti când ai 
aflat că sunt singur şi ţi-am spus că asta este pentru a mă 
menține în formă pentru joc? A fost o minciună. Eram 
singur pentru că sunt atât de îndrăgostit de tine, încât nu 
puteam nici măcar să suport gândul că o altă femeie s-ar 
apropia de patul meu. Niciodată, nici una nu ar fi fost ca 
tine, spune el şi îmi mângâie fața. Te iubesc cu tot ce sunt, 
şi asta nu se va schimba niciodată pentru mine. Cred că eu 
ar trebui să îmi fac griji că-mi spui că mă iubeşti doar ca să- 
mi faci pe plac. 

Nu mai pot suporta spaţiul dintre noi. Mă împing spre el, 
pentru a-i depune pe buze un sărut moale, simțind că ăsta 
trebuie să fie un vis - şi pot face orice vreau în visele mele. 

— Te-am iubit din ziua în care mi-ai legat şiretul de la 
pantofii de sport, pe pistă. Nu mi-ai spus că este dezlegat, 
pur şi simplu l-ai legat. 

Muşchii maxilarului îi tresaltă, ca şi cum Nathan şi-ar 
înghiți lacrimile. 

— Bree, asta a fost chiar în prima zi în care ne-am 
întâlnit. 

Tonul lui spune: „Nu te juca cu mine, femeie”. 

— Ştiu. A fost însă şi ziua în care a început totul pentru 
mine. 

Umerii lui masivi se ridică şi coboară într-o singură 
respirație uriaşă, iar apoi ochii i se închid, ca şi cum ar 
suferi. 

— Vrei să-mi spui că... ne-am iubit amândoi în tot acest 
timp şi nu ne-am spus niciodată nimic? 

Râd, chiar dacă nu este deloc amuzant. Îmi trec un deget 
peste una din sprâncenele lui. 

— Da, aşa cred. 

— Dar cum rămâne cu facultatea? M-ai îndepărtat 
complet atunci. Am crezut că am făcut ceva greşit. 


Oh! Asta. 

Îi netezesc cu palma cămaşa, brusc foarte îngrijorată de 
cutele de pe ea. Cred că, dacă tot ne golim rezervoarele 
emoționale, aş putea la fel de bine să merg mai departe şi să 
mai storc ceva de la el. 

— Îmi pare atât de rău, Nathan! Te-am respins pentru că 
eram îngrozită. Vedeam că te gândeai să refuzi bursa de la 
UT pentru a sta acasă cu mine şi, deşi nu ţi-am spus 
niciodată, eram foarte deprimată după accidentul de 
maşină. Mi-era teamă că eşti pe cale să renunți la visurile 
tale pentru mine şi că, după ce îmi vei fi alături în acea 
stare mohorâtă, de om furios şi înfrânt, în care mă aflam, îţi 
vei da seama că nu mai merit timpul tău şi vei avea 
resentimente față de mine. Mă temeam că mă vei vedea la 
pământ şi cu inima frântă şi că nu mă vei mai dori aşa. De 
aceea te-am îndepărtat. Îmi pare rău, Nathan! Te-am 
dezamăgit. 

Mâna lui îmi mângâie tandru fața. 

— Niciodată nu aş fi simțit aşa. Întotdeauna am vrut să fiu 
eu cel care să aibă grijă de tine. 

— Acum, ştiu asta. Dar atunci depresia îşi spunea propria 
poveste, şi-mi era greu să aud adevărul din cauza ei. 

Îşi lasă capul în jos şi oftează, lipit de gâtul meu. 

— Ei bine, ascultă-mă acum: te ador, Bree. Indiferent că 
eşti fericită sau tristă, eu tot te iubesc. 

Nathan mă sărută suav pe gât şi urcă încet spre gura mea. 
Simt o fierbințeală în stomac şi îmi las capul într-o parte 
pentru a-i primi buzele. Uşor, acestea se lipesc de ale mele. 
Îmi gustă colțul gurii, iar eu îmi despart buzele pentru a-i 
răspunde. Sunt topită. Atât de moleşită, încât el trebuie să 
mă sprijine ca să nu mă prăbuşesc lângă pat. Sărutările 
sunt prin ele însele frumoase; dar sărutările după o 
declaraţie de dragoste sunt capabile să-ți schimbe viața. 


Simt cum sunt luată pe sus şi aruncată parcă în joacă pe 
patul lui. Izbucnesc într-un râs prelung, ca un tril, până 
când Nathan îşi apucă poalele cămăşii şi o trage peste cap. 
Ochii lui sunt la fel de întunecaţi precum cerul din spatele 
lui. Înghit în sec în timp ce el se mişcă lent, părând să 
plutească deasupra mea. Greutatea lui. AH! Pielea aurie şi 
întinsă. OFF! Acel abdomen brăzdat de pătrăţele de muşchi, 
pe care, în sfârşit, reuşesc să-mi plimb degetele ca într-un 
dans. HMMM. 

Nathan îmi zâmbeşte în timp ce îi explorez fiecare 
centimetru de piele expusă. Mă ridic şi îi sărut pieptul într-o 
parte. Apoi, în cealaltă. Îi muşc uşor bicepsul, iar el râde. 

— Deci aşa o să fie? 

Flutur inocent din gene, iar el se lasă în jos, pentru a-şi 
apăsa gura pe a mea. Aceasta nu este moale sau tandră. 
Sunt ani şi ani de aşteptare. Este ca o respiraţie disperată la 
suprafața apei când eşti salvat de la înec. Mă agăț de el de 
parcă viața mea ar depinde de asta. Mă sărută profund şi 
generos. Palma lui alunecă pe sub cămaşa mea, iar pielea 
aceea bătătorită îmi aprinde un foc delicios pe spinare. Mă 
simt de parcă aş fi fost atinsă de un fier înroşit, care-mi lasă 
pe piele un stigmat. 

Nathan este peste tot. Iar eu sunt plină de dorință. M-am 
îndrăgostit atât de mult de acest bărbat, iar acum suntem în 
sfârşit aici, împreună, răsuciți în aşternuturile lui, 
sărutându-ne de parcă îmbrăţțişarea ne-ar putea fi 
întreruptă în orice moment, pentru totdeauna. Sărutându- 
ne ca şi cum ne-am iubi unul pe celălalt. El îmi mângâie 
pielea cu buzele şi-mi şopteşte cuvinte pe care n-am să le 
repet aici. Sunt pentru mine şi numai pentru mine. 

Deodată, Nathan se îndepărtează, şi îi surprind privirea 
speriată când îmi netezeşte firele de păr de pe față. Cu 
respirația întretăiată, scoate un geamăt gutural, ca şi cum 
ar fi ajuns, în mintea lui, la un fel de concluzie pe care nu o 


vrea neexprimată. Se ridică într-un cot, lângă mine, şi-mi 
mărturiseşte: 

— Bree, îmi doresc să fac totul cu tine, acum, mai mult 
decât orice altceva, dar... la naiba! Nu-mi vine să cred că o 
să spun asta. Cred că ar trebui să mai aşteptăm... 

Cuvântul „şoc” nu descrie nici pe departe felul cum mă 
simt la auzul acestor cuvinte, mai ales că el a fost celibatar 
atât de mult timp. Dar n-am de gând să mint: o parte din 
mine îi este într-un fel recunoscătoare. Sunt o fată căreia îi 
place să fie pregătită pentru astfel de lucruri, atât mental, 
cât şi fizic, iar seara asta a venit cu totul pe neaşteptate; 
ştiu că nu sunt încă în starea de spirit potrivită pentru aşa 
ceva. Am nevoie de puțin timp să diger toate cele întâmplate. 

Dar apoi, Nathan mă şochează într-un mod mai puțin 
plăcut când continuă: 

— De fapt, eu... vreau să aştept până vom fi căsătoriți. 

CEEEE!? Creierul meu se opreşte. A spus „căsătoriți”?! M- 
a cerut în căsătorie la un moment dat, în seara asta, şi eu 
am ratat momentul? 

Ochii mei trebuie să-mi fi transmis deja gândurile, pentru 
că zâmbetul lui Nathan se lărgeşte, şi el îşi plimbă degetul 
pe gâtul meu, coborându-l apoi, în mici rotocoale, pe 
claviculă. „Ai un limbaj al corpului contradictoriu, amice”, îl 
dojenesc în gând. 

— Nu-ţi face griji, nu te cer încă în căsătorie. Dar ştiu că 
nu-ți place să fii surprinsă de lucruri şi de aceea aş vrea să- 
ți spun din timp că te voi cere în căsătorie la un moment 
dat. Şi sper că eşti de acord ca acel moment să fie destul de 
curând, pentru că mă simt de parcă avem deja o idilă de 
şase ani, doar că nu a fost ceva oficial până acum. 

Are dreptate, iar eu îi spun asta. Nu am cunoscut 
niciodată mai intim vreun bărbat decât îl cunosc pe Nathan, 
iar cei mai buni prieteni, ca noi, nu încep întâmplător o 
relație. A fost un fel de acord tacit că, declarându-ne 


sentimentele, ne-am spus, de fapt: „Sunt întru totul alături 
de tine, căci tu eşti ființa făcută pentru mine”. 

— Sunt de acord, şoptesc, în timp ce el mă tachinează cu 
sărutări şi ciupituri uşoare pe buza de jos. Dar de ce să 
aşteptăm până ne căsătorim? Asta mi se pare atât de... 

— ... De modă veche? întreabă el, iar degetele îi coboară pe 
brațul meu, până ajung la degetul inelar, lipsit de orice 
bijuterie. 

Nathan apasă un sărut ferm pe tâmpla mea. 

— Ştiu. Nu voi minţi, asta face parte din farmecul vieții. 
Dacă am învăţat ceva în ultimele săptămâni este faptul că 
nu trebuie niciodată să urmăreşti cu adevărat o idilă 
dinainte. Ştii? Trebuie să savurezi micile atingeri — şi, când 
spune asta, degetele lui îmi ating pielea de pe abdomen, care 
se strânge, înfiorată — în loc să te grăbeşti să iei totul. 

Un drăcuşor gelos se ridică în mine, fiindcă ştiu că Nathan 
a luat totul de la atâtea femei înainte, dar îl alung din minte. 
Ştiu că eu sunt alături de el acum şi sper că voi fi pentru 
totdeauna. Se uită în ochii mei cu un zâmbet larg. 

— Vreau doar să fac lucrurile altfel cu tine, Bree. 

Îi inspir mirosul şi îmi las inima să se umple de el. 

— Bine. Vom aştepta. Îi zâmbesc şi îl împung în obraz. 
Eşti atât de moale! 

— Cu tine, da. 

Mă sărută din nou, de data asta încet, dulce, 
recunoscător. Se ridică într-un cot, sprijinindu-se în brațul 
musculos, apoi se apleacă peste mine şi stinge lumina. 
Imaginea aceea puternică şi masculină de muşchi, tendoane 
şi carne este ultima pe care o voi vedea în seara asta şi nu 
face nimic pentru a mă răcori. Nathan se lasă jos lângă 
mine şi mă trage pe pieptul lui. Îl sărut. 

— Doar să nu răspândeşti zvonul că sunt moale ca o 
bezea, spune el, tachinându-mă. O să-mi distrugă imaginea. 


— Care imagine? Cea în care tu strecori pe ascuns 
bancnote de o sută de dolari în cutia poştală a vecinei mele 
văduve? Sau cea în care cumperi o întreagă clădire pentru 
ca micile balerine să-şi poată permite în continuare să se 
antreneze? 

Mă sărută pe creştet, şi nu ratez momentul în care inspiră 
parfumul părului meu. Suntem acasă, unul în brațele 
celuilalt. Mă ghemuiesc ca o pisicuţă la pieptul lui puternic. 
Înțelegerea este ca încheiată. M-aş căsători cu el în cinci 
minute dacă aş avea această opțiune. 

— Fac toate astea pentru tine, Bree. 


CAPITOLUL 29 
NATHAN 


Sâmbătă, eu şi Bree dormim până la ora 10.00. Nu-mi 
amintesc când am făcut asta ultima oară. În liceu, poate? 
Mă trezesc de câteva ori şi nu simt nici măcar o dată nevoia 
să mă scol şi să-mi încep ziua. Tot ce îmi doresc este chiar 
aici, în brațele mele. Gemând de plăcere în somn. 

În cele din urmă, va trebui să o părăsesc Bree pentru 
câteva întâlniri şi apoi să ajung la aeroport pentru zborul 
spre Houston, unde vom juca ultimul nostru meci din play- 
off. 

Sâmbetele sunt singurele zile din timpul sezonului pe care 
le pot considera ca fiind mai libere, pentru că atunci nu 


merg la sala de forță - în schimb, trebuie să particip la o 
mulțime de întâlniri şi evenimente. Ceea ce, dacă mă 
gândesc bine, înseamnă că nici sâmbetele nu sunt chiar 
libere... În dimineața asta însă, am renunțat la o întâlnire 
devreme pentru a o admira cu ochi de fanatic pe Bree în 
timp ce dormea. Pentru întâlnirea anulată va trebui să 
înfrunt mânia lui Nicole, dar simt că merită. Cred că ăsta 
poate fi considerat un progres pentru mine. 

Unul dintre firele de păr ale lui Bree îi este prins în gură, 
şi, când încerc să îl extrag, ea se trezeşte brusc. Sare din pat 
ca o figurină pe arc dintr-o cutie, cu părul nepieptănat şi 
zbârlit, care parcă îi face capul mult mai mare decât în mod 
normal. Se întoarce spre mine cu ochii mari, de parcă 
tocmai s-a trezit dintr-un somn prin criogenare. 

— AM DE PREDAT UN CURS DE BALET LA 10.30! 

Are o voce cam stridentă dimineața, dar nu-i nimic, tot am 
de gând să o păstrez. 

Aruncând pătura de pe ea, se dă jos din pat şi iese din 
cameră în viteză. Mă holbez la uşa goală, până când, două 
secunde mai târziu, o aud venind înapoi, tot în fugă. O 
străfulgerare de păr şi tentacule de caracatiță este tot ce văd 
înainte ca ea să mă placheze pe pat. O văd plutind deasupra 
mea, cu gropițele din obraji ieşite în evidență, şi îmi dă un 
sărut zgomotos, pe buze. 

— Bună dimineața. Te iubesc! 

Zâmbesc şi mă aplec pentru a o săruta mai mult, dar ea 
îşi lasă bărbia în piept. 

— O, nu. Nici unul din noi nu s-a spălat pe dinţi aseară, 
iar respirația de dimineață este groaznică. Nu primeşti decât 
un pupic cu buzele țuguiate şi... NATHAN, OPREŞIE-TE 
CHIAR ACUM! 

Râde şi ţipă în acelaşi timp, pentru că o gâdil fără milă. 

— Vrei să spui că respirația mea miroase urât? O să 
plăteşti pentru asta. 


— Dă-mi drumul! Am curs de balet! 

Dar râde atât de tare, încât abia mai poate vorbi. 

— Nu trebuia să te întorci. Asta a fost prima ta greşeală, 
iar acum, ai fost prinsă. 

Mă opresc din gâdilat suficient de mult cât să mă întind 
până la noptieră, să apuc spray-ul Listerine şi să iau o doză. 
Aproape că rămâne cu gura căscată în fața îndrăznelii mele 
de a ține aşa ceva pe noptieră, dar ce pot spune - nu sunt 
chiar un amator. Cum are gura deschisă ca un peşte, 
reuşesc să-i dau şi ei un strop de spray. 

Aproape se îneacă de râs, şi eu reuşesc să o sărut, aşa 
cum mi-am dorit. Nu mă grăbesc. 

Bree îmi trimite mai apoi un mesaj pe telefon, anunțându- 
mă că a întârziat la curs şi că este numai vina mea. Îmi 
asum cu plăcere acest eşec. 

* 

Mă las pe spate în cada uriaşă, de porțelan, cu gheare de 
bronz şi o sun pe Bree prin FaceTime. Apelul începe exact 
când un balon se sparge lângă umărul meu. Fața ei 
zâmbitoare îmi umple ecranul, cu luminile aspre ale 
studioului plutind deasupra capului ei. Se strâmbă, după 
care un zâmbet îi înfloreşte pe față. 

— Eşti în baie!!! 

— O baie cu bule, o anunt eu şi ridic un pumn de spumă. 

Niciodată nu am văzut-o mai încântată. Pot vedea bretelele 
roz-deschis, subțiri ca nişte spaghete ale body-ului ei şi 
câteva şuvițe de păr, lipite de transpirație pe gât. Când ia 
telefonul pentru a se sprijini cu spatele de oglindă, îmi dau 
seama, din reflexie, că este singură în sală. Respiră greu. 

— Şi? Complet minunat, nu-i aşa? 

— Habar n-aveam ce pierdeam. 

Sincer, sunt destul de plictisit, dar aş sta aici în fiecare 
seară pentru tot restul vieții mele dacă asta o va face să 
zâmbească astfel. De asemenea, după discuția cu Bree de 


aseară, sunt gata să încep să fac ceva pentru a mă îngriji de 
sănătatea mea mintală. Mi-am programat şi o întâlnire cu 
un terapeut pentru săptămâna viitoare. Şi nu pot să mint, 
am ceva emoţii în legătură cu asta... 

— Singurul mod în care ar putea fi mai bine ar fi dacă ai fi 
aici... 

— NICI POMENEALĂ! strigă Jamal de cealaltă parte a uşii 
de la baie. 

Avionul nostru a ajuns la Houston cu câteva ore în urmă, 
şi, din cauza programului strict pe care echipa îl impune în 
noaptea dinaintea fiecărui meci, sunt deja în camera mea de 
hotel. Când jucăm în deplasare, suntem cazați câte doi 
jucători în fiecare cameră, şi, de obicei, colegul meu este 
Jamal. 

— Nu începe cu toate astea! Nimeni n-are chef să audă 
discuţiile tale murdare din baia cu spumă, spune el din 
camera aflată de cealaltă parte a uşii, unde sunt sigur că stă 
întins pe pat, pe fața de pernă de mătase pe care şi-a adus-o 
de acasă. 

— Bună, Jamal! strigă Bree în telefon. 

— Pune-ţi căştile pe urechi, îi spun lui Jamal. 

— Nu. Tot voi şti ce se întâmplă acolo şi nu sunt de acord 
cu asta. 

Îmi dau ochii peste cap. 

— Eşti doar supărat că am ocupat cada înaintea ta. 

— DA, sunt supărat! spune el, pe un ton indignat. De ani 
buni îmi fac o baie cu spumă în fiecare seară şi mă bucur de 
ea la nebunie şi, dintr-odată, noua ta prietenă îți spune cât 
Nu-i frumos, omule! 

Bree pare încântată. 

— Şi Jamal are una dintre măştile alea verzi şi crăpate, 
cum porți şi tu, îi dezvălui lui Bree, fără să catadicsesc să 
vorbesc mai încet. 


— Da, am, dar să ştii că nu apreciez tonul tău arogant. Şi 
bărbații pot aprecia să aibă o piele bună. De fapt, ai putea 
urma şi tu un tratament pentru pori, Nathan. Îți pot vedea 
punctele negre şi prin uşă, ripostează Jamal. 

„Porii mei sunt în regulă.” 

— Ignoră-l, îi spun lui Bree, cufundându-mă puţin mai 
mult în apă. Deci ce faci la studio? 

— Oh, lucrez la coregrafia unuia dintre dansurile 
spectacolului care urmează. 

— Da? Pot să văd? 

Obrajii ei se îmbujorează. În afară de momentele în care 
am tras cu ochiul când a predat un curs sau două de-a 
lungul anilor, nu am mai văzut-o dansând cu adevărat din 
liceu, de dinaintea accidentului. Nu ştiu din ce motiv, dar 
dansul este întotdeauna ceva ce ține doar pentru ea. Sper că 
acum, când lucrurile s-au schimbat între noi, mă va lăsa să 
pătrund din nou în această parte a vieţii ei. 

Bree strâmbă din nas. 

— Nu ştiu. Este încă greu. Nu sunt prea multe de văzut. 
Umerii încă îi zvâcnesc şi capul continuă să îi tremure, după 
atâta efort, făcând-o să arate ca un extraterestru care 
încearcă să imite o Fiinţă Umană Normală. 

— Breeee, îi întrerup explicaţiile neconvingătoare, iar ea 
îmi aruncă o privire. 

— Naaathaaan. 

— Hai, te rog! Lasă-mă să te privesc cum dansezi! Cât vei 
dansa, o să-mi acopăr fața cu spumă, ca să te simți mai 
puţin jenată. 

Jamal intervine din nou: 

— BLEAH, SUNTEȚI SCÂRBOŞI! 

— Vezi-ţi de treaba ta! îi strig, aruncând cu un săpun în 
uşă, după care mă concentrez din nou asupra discuţiei cu 
Bree. De ce nu vrei să dansezi în fața mea? 


Ochii ei se plimbă prin sală, iar dinții i se înfig în buza de 
jos. La naiba, aş fi vrut să fiu acolo să o sărut! Nu am avut 
suficient timp aseară şi nici în această dimineață. Am nevoie 
de săptămâni întregi cu ea... ba nu, de ani întregi, ca să 
recuperez timpul pierdut. 

— Nu mai sunt la fel de bună precum îți aminteşti. 

— Ai noroc - nu-mi amintesc nimic. Ce-i acela balet? Este 
chestia aia în care faci mult zgomot cu pantofii? 

Ea râde şi îmi aruncă o privire care spune „Bună 
încercare”. 

— Bree, uită-te bine la mine! Îți trimit un mesaj pe 
FaceTime dintr-o baie cu spumă chiar acum. Nimeni nu ar 
putea fi într-o situație mai vulnerabilă decât asta. 

— Biiiineeee, ai câştigat. Se recunoaşte învinsă şi îşi aşază 
telefonul pe podea, înclinat în sus, ca să pot vedea întregul 
studio. Bree se apleacă spre ecran şi îşi îndreaptă arătătorul 
spre mine: Dar să ştii că nu mai sunt la fel de fluentă sau de 
grațioasă ca înainte. lar la coregrafie trebuie să mai lucrez 
mult. De aceea am stat până târziu în seara asta. 

Ridic o mână plină de spumă. 

— Va fi ca şi cum nici măcar nu aş fi aici. 

Buzele ei se curbează. 

— Hmm, sigur. 

Sunetele moi ale unui pian umplu aerul, iar Bree stă în 
mijlocul sălii, pe podea. Salopeta roz ca o gumă de mestecat 
îi este mulată pe corp, făcând-o să pară moale şi delicată, 
dar pantalonii ei preferaţi de jogging, de culoare gri şi 
supradimensionațţi, îi înghit jumătatea inferioară a corpului, 
contrastând cu jumătatea superioară, care este elegantă şi 
aşa cum trebuie să fie. Este o reprezentare perfectă a 
personalității ei. Poartă pantalonii aşa cum o face 
întotdeauna: lăsaţi pe talie şi strânşi pe gambe. Pantofii cu 
poante sunt legați cu şireturi în jurul gleznelor, un 
curcubeu de brățări i se îngrămădeşte la încheietura unei 


mâini, iar părul ei este prins într-o împletitură franțuzească 
de şuvițe care îi atârnă pe spate. 

Braţele lungi şi slabe se întind pe lângă ea şi îi alunecă 
deasupra capului. Bree se ridică pe vârfuri cu o naturaleţe 
uimitoare şi începe o serie de paşi delicaţi, care se 
transformă într-o serie de viraje impresionante. Stau 
înmărmurit, privind corpul puternic şi totodată grațios al lui 
Bree cum se roteşte, sare şi mă captivează complet, până 
când apa din cadă se face rece ca gheaţa. Însă nu-mi pasă, 
pentru că n-aş vrea să mă mai uit niciodată în altă parte. 

În tot acest timp, nu vorbim deloc. Îmi este clar că ea este 
hiperconcentrată asupra mişcărilor pe care le face şi nu aş 
îndrăzni pentru nimic în lume să stric această scenă 
paradiziacă. O încredere calmă îi pulsează prin vene în timp 
ce sare. Unghiurile corpului ei sunt concomitent sticlă 
ascuțită şi catifea moale. Creează iluzia că este la fel de 
delicată ca o dantelă, dar, când sare de la sol cu picioarele 
perfect întinse în direcții opuse şi apoi aterizează - abia 
scoțând vreun sunet —, îți dai seama că forța ei nu trebuie 
subestimată. Bree este puternică şi feroce în pielea ei 
delicată. Viața a încercat să o doboare la pământ şi să o 
țintuiască acolo, dar ea i-a arătat degetul mijlociu şi s-a 
ridicat din nou, triumfătoare. Această fată este tot ce aspir 
să am, tot ce iubesc, tot ce îmi doresc. l-am încredințat 
inima mea, cu tot ce sunt, şi sper să nu mi-o dea niciodată 
înapoi. 


CAPITOLUL 30 
BREE 


Este duminica în care are loc Super Bowlul, dragilor! Şi, 
da, Rechinii au reuşit! Au câştigat campionatul NFC în urmă 
cu două săptămâni, iar acum suntem cu toţii aici, în Las 
Vegas, unde Rechinii (sau, mai bine zis, cea mai bună 
echipă de pe planetă) va juca împotriva Măgarilor (glumesc 
doar -— de fapt, se numesc Armăsarii, dar nimănui nu-i pasă, 
iar noi vrem ca ei să muşte din țărână). Lily şi-a lăsat copiii 
cu Doug pentru a mă putea însoţi. Nathan ne-a plătit 
biletele ca să zburăm la clasa întâi aseară, şi i-am permis să 
o facă, deoarece în contul meu bancar mai sunt doar vreo 
doi dolari şi o gumă de mestecat, dar nu aveam cum să 
ratez afurisitul de Super Bowl. De asemenea, acum, că 
suntem împreună în mod oficial, a trebuit să devin mai 
îngăduitoare şi să-l las să plătească pentru lucruri. Se pare 
că îi fac o mare bucurie când îl las să mă răsfeţe, aşa că 
încerc să spun „Da” cât mai des. 

Ca, de exemplu, când am fost înştiințată pe e-mail că 
studioul meu de dans a fost selecționat pentru spațiul 
disponibil de la The Good Factory (încerc să mă prefac, dar 
să ştiţi că sar în sus de bucurie). Nathan m-a întrebat 
imediat dacă îl las să plătească pentru renovările pe care va 
trebui să le facem ca să transformăm spaţiul într-un studio 
de dans şi am făcut un compromis. În loc să îi dau banii pe 
care i-am câştigat făcând reclama, aşa cum plănuisem, îi voi 
folosi pentru renovări. „Vedeţi, este un progres.” 

Nu l-am mai văzut de când am ajuns în Vegas, pentru că a 
fost ridicol de ocupat cu echipa şi cu evenimentele media, 
aşa cum a fost şi în ultimele săptămâni, după ce Rechinii au 
câştigat campionatul NFC. Dar înțeleg pe deplin situația şi 
am profitat cât am putut de mult de fiecare moment pe care 
l-am putut petrece cu el. În curând, totul se va termina şi 
vom putea, în sfârşit, să petrecem câteva luni împreună, în 
afara sezonului, fără a fi presați de programul său riguros. 


Totuşi, am primit mesaje non-stop, care au trecut la 
nivelul următor. Întotdeauna propoziţii şi fraze scurte, ca 
această conversație pe care am avut-o la scurt timp după 
aterizarea de aseară. 


Eu: Bună, frumosule. Suntem în Vegas! 

Nathan: Mi s-a părut mie că ziua este brusc mai 
luminoasă. 

Eu: Opreşte-te! (Doar glumeam, afară e atât de urât, dar 
îmi place. Continuă tot aşa!) 

Nathan: O Mi-e dor de tine. Te rog să nu te îmbeți şi să 
nu fugi cu vreun tip ciudat în seara asta. 

Eu: Doamne, ce pretentios eşti! 

Nathan: La naiba! Singurul bărbat cu care poți fugi în 
Vegas sunt eu. 

Eu: Ah, bine. Pentru că tu eşti singurul cu care vreau să 
fug. Ce zici de diseară? 

Nathan: Nu pot în seara asta. Sunt ocupat. Ce zici de 
mâine-seară? Am ceva de rezolvat între 18.30 şi 
22.30, dar, după aceea, sunt liber. 

Eu: Sigur! Sună bine! 


Acum, eu şi Lily ne îndreptăm spre loja noastră de la 
stadion, încălțate cu pantofi cu toc înalt, incomozi, şi 
îmbrăcate cu rochii de designer la modă à la Marshalls. 

Doar că, deoarece eu sunt eu şi nu se poate conta pe mine 
să mă conformez în totalitate normelor de modă ale 
societății, mi-am asortat rochia mea drăguță, albă, mulată 
pe corp, cu un jerseu negru (cu numărul 8 al lui Nathan, 
bineînţeles) prins cu un mic nod în față. 

Un lucru pe care l-am învățat devreme în cariera lui 
Nathan: soțiile şi iubitele jucătorilor din NFL trăiesc după 
un cod vestimentar strict, iar acel cod implică să fii teribil de 
sofisticată în orice moment. Dar ca prietenă a lui am fost 
liberă să merg la meciuri în adidaşi şi tricou. Ca iubită a lui 


însă... De fapt, cui îi pasă? Voi merge la meciuri îmbrăcată 
tot în ce vreau eu. Azi, am vrut să port tocuri şi să mă 
îmbrac elegant. La meciul următor, s-ar putea să port o 
salopetă cu glugă. Nimeni nu poate prezice cu adevărat ce se 
va întâmpla cu alegerile mele vestimentare. 

După ce am fost conduse la lojă, am urcat în ea şi am 
găsit-o pe Vivian, mama lui Nathan, care se afla deja acolo, 
absorbind tot oxigenul cu egoul ei imens. Învârte măslinele 
în paharul ei cu Martini, arătând de parcă ar avea cel puțin 
zece comentarii snoabe pe vârful limbii. 

— Bună ziua, doamnă Donelson, mă bucur să vă revăd! 

Zâmbesc şi îi întind mâna ca un vânzător de maşini. „Vrei 
să cumperi porcăria asta?” Oamenii normali se îmbrățişează 
în astfel de situaţii. Dar să ne amintim cu toții că Vivian 
Donelson este departe de a fi o femeie normală şi că m-a 
văzut întotdeauna ca pe o amenințare la adresa carierei lui 
Nathan. Cu alte cuvinte, mă urăşte. 

Ochii aceia întunecați — asemănători cu ai lui Nathan, dar 
într-un mod obsedant, care te fac să crezi că nu se închid 
niciodată - coboară până la mâna mea întinsă. 

— Data viitoare, ai face bine să-ți îngrijeşti manichiura 
înainte de un meci important, la fel ca soțiile şi iubitele 
celorlalți jucători. Şi să laşi brățările de prost-gust acasă. Nu 
se potrivesc în lumea asta. Vivian Donelson îşi ridică apoi 
privirea şi refuză să-mi strângă mâna. Nimănui nu-i place o 
tipă hippy care stă în loja soțiilor celor din NFL. 

Lily face un pas înainte de parcă ar vrea să-şi smulgă 
cerceii din urechi şi să o lovească pe această femeie în stilul 
Wreck-It Ralph29. O apuc de antebraţ şi o opresc, pentru că 


29 Comedie americană de animație pe computer, produsă în 2012 de 
Studiourile Walt Disney. Filmul spune povestea unui personaj din 
jocurile Arcade care se revoltă împotriva rolului său de „băiat rău” şi 
visează să devină erou. (n.tr.) 


nu am nevoie ca ea să ducă această bătălie pentru mine. 
Nici măcar nu mă simt jignită de cuvintele lui Vivian 
Donelson. Tot ce simt acum este tristețe pentru Nathan. Să 
fie crescut de o mamă atât de exigentă şi de pretențioasă a 
fost, probabil, chinuitor. Nu-i de mirare că el se simte 
copleşit de presiune şi de aşteptări. Sunt, de asemenea, 
impresionată de Nathan şi îl admir pentru că a depăşit 
influența ei şi a devenit o persoană atât de generoasă şi de 
bună, în ciuda unei asemenea mame. Aceasta îmi dovedeşte 
că banii nu definesc o persoană, ci doar îi accentuează firea. 

Ei bine, este momentul ca doamna Donelson să fie 
luminată în privinţa firii ei şi a efectului pe care acesta îl are 
asupra oamenilor din jurul ei. Nathan s-a îndepărtat cu 
adevărat de părinţii săi în ultimele săptămâni, ca urmare a 
sugestiei terapeutului său, şi s-a angajat să impună noi 
limite. Mi-a vorbit deschis despre evenimente din copilăria 
lui despre care habar nu aveam şi, de asemenea, a vorbit 
sincer despre atitudinea mamei sale față de mine în mod 
special. El s-a exprimat clar, încă de la începutul noii 
noastre relaţii, că nu trebuie să îmi pun lacăt la gură în 
preajma mamei sale. Sunt liberă să-mi spun părerea şi să 
mă apăr, cu sprijinul lui deplin şi neclintit. Aşa că, păzea 
toată lumea, sunt pe cale să devin cel mai mare coşmar al 
acestei femei. 

— Doamnă Donelson, încep, cu un zâmbet măsurat. În 
primul rând, ar fi trebuit să încetați să-mi mai spuneți astfel 
de lucruri nepoliticoase! 

Am impresia că se încruntă, dar fața ei este mereu dură, 
aşa că mi-e greu să spun dacă într-adevăr s-a încruntat sau 
nu auzindu-mă. Continui: 

— După cum cred că ştiţi deja, sunt aici pentru a rămâne. 
Şi puteţi fi complet sigură că, dacă veți continua să vorbiţi 
cu mine sau cu iubitul meu aşa cum aţi făcut-o în trecut, 
zilele dumneavoastră în aceeaşi lojă cu noi se vor sfârşi. 


Doar pentru că l-ați născut şi l-ați împins spre succes pe 
Nathan nu înseamnă că aveți un loc garantat în viața 
noastră comună. 

Aşa cum am mai spus, nu sunt o ameninţare pentru 
femeile din viața lui Nathan - până când nu-l fac să aleagă. 
El mă va alege pe mine de fiecare dată, iar acum, că ştiu de 
ce o face, intenționez pe deplin să las această putere să mi 
se urce la cap. Îl voi proteja la fel de aprig cum mă 
protejează el pe mine. 

— Nu voi vorbi în numele lui Nathan, chiar dacă am o listă 
foarte lungă de probleme pe care mi-ar plăcea să le 
comentez. Dar, în ceea ce priveşte modul în care mă tratați, 
sunteți arogantă şi nepoliticoasă, iar eu nu voi accepta asta. 

Ochii lui Lily se deschid larg, şi o văd că îşi strânge buzele 
pentru a se împiedica să izbucnească în râs. Ochiul stâng al 
doamnei Donelson tresare, abia perceptibil. Bărbia i se 
ridică, iar eu sunt pregătită pentru cuvintele ei tăioase. De 
fapt, sunt pregătită să încasez o palmă la propriu peste față. 

Dar nici unul dintre aceste lucruri nu se întâmplă. 

— Băutura asta este oribilă. Mă duc să văd dacă nu au şi 
ceva mai bun, mormăie ea şi trece pe lângă noi, iar un fior 
străbate aerul odată cu ea. 

Îi mulțumesc stelei mele norocoase că Nathan nu este prea 
apropiat de această femeie şi că nu trebuie să o suport decât 
de câteva ori pe an. 

După ce iese şi uşa lojii se închide în urma ei, Lily se 
întoarce spre mine. 

— Niciodată în viața mea nu am fost mai mândră de tine, 
surioară! 

Încurajarea ei îmi prinde bine, căci tremur la propriu, 
acum, că totul s-a terminat. 

— Tot ce-i mai trebuia acestei femei era o haină de blană, 
şi ar fi fost un personaj malefic din desenele animate 
Disney. Dar unde este tatăl lui Nathan? se interesează Lily. 


— Mâine are o întâlnire importantă, pentru care vrea să fie 
odihnit. I-a spus lui Nathan că va urmări o parte din meci la 
televizor. 

Lily clipeşte, nedumerită. 

— Cred că glumeşti! 

— Aş vrea eu. Nathan a muncit atât de mult pentru a-şi 
mulțumi părinţii, şi iată-l aici, la Super Bowl pentru a doua 
oară, iar tatăl său nici măcar nu se oboseşte să apară, 
deoarece trebuie să se spele pe cap şi să îşi facă somnul de 
frumusețe. 

Eu şi Lily coborâm cele trei trepte mici care duc din zona 
recreațională a loji la scaunele din piele din fața geamului. 
Stadionul se umple rapid de fani, toți îmbrăcaţi în culorile 
echipei favorite - unii în negru şi argintiu, alții în portocaliu 
şi bleumarin. Uriaşa energie degajată scânteiază pe întregul 
stadion ca un foc de artificii, şi simt cum nerăbdarea 
bolboroseşte în mine precum bulele într-un pahar de 
şampanie scumpă. 

Nathan (şi echipa lui, dar, serios, cui îi pasă de ceilalți 
jucători?) va alerga prin acel tunel în scurt timp, iar 
stadionul va înnebuni, efectiv. Suporterii Rechinilor țin 
pancarte cu numele lui, poartă tricouri imprimate cu 
numărul lui, iar fanii adverşi se tem de el şi de ceea ce va 
face astăzi. Numele lui va fi pe buzele a mii de oameni. 
Cântat şi scandat. Toată lumea speculează: „Cum este 
Nathan Donelson în viața reală?” 

Dar eu ştiu. 

Ştiu despre sticla verde de şampon şi ştiu că lui îi este 
frică să zboare cu avionul. Ştiu că poate păstra un secret 
mai bine decât Lily din vara în care o sticlă de vin a dispărut 
în mod misterios din frigiderul de vinuri al părinților mei şi 
ştiu că aşternuturile lui Nathan se simt moi ca untul pe 
pielea mea. Este al meu, iar inima mea se bucură, 
triumfătoare, la acest gând. 


Doamna Donelson se întoarce puțin mai târziu cu o 
băutură proaspătă, şi stăm toate într-o tăcere teribil de 
ciudată. Ea bate cu unghiile lungi şi perfect manichiurate în 
cotiera de plastic, iar noi aşteptăm nerăbdătoare să înceapă 
meciul. Vârful lung al tocului ei înalt vibrează înainte şi 
înapoi. Eu şi Lily continuăm să ne schimonosim de oroare, 
în spatele ei. 

În cele din urmă, vocile crainicilor răsună în difuzoare. 

— Doamnelor şi domnilor, a venit momentul să le urăm 
bun-venit campionilor NFC, Rechinii din Los Angeles! 

Stadionul se umple de strigăte şi urale, iar echipele de 
filmare se precipită spre ieşirea tunelului. Este timpul 
pentru spectacol. Stau pe marginea scaunului meu în timp 
ce ceața densă şi luminile strălucitoare umplu partea din 
față a tunelului din care Rechinii vor ieşi. 

Şi iată-i! 

Nathan iese primul, urmat de coechipierii săi. Ei 
sprintează prin ceaţă cu o încredere în sine care ne face să 
ne înfiorăm. În acest moment, nu contează ce credeţi despre 
acest sport, dar sigur ați vrea să fiți în locul acestor sportivi. 

Jamal îşi flexează ambele braţe şi strigă ca un gladiator. 
Ceilalți jucători bat aerul cu pumnul şi îşi croiesc drum pe 
teren până la banca lor de rezerve. Nathan este liniştit şi 
calm. Aleargă de parcă zici că are oţel în vene, imperturbabil 
ca întotdeauna. Când ajunge la linia de 21 de metri, se 
opreşte, şi casca i se înclină în sus. Îi zăresc privirea 
arzătoare şi mă simt ca şi cum degetele lui s-ar plimba pe 
pielea mea. Zâmbeşte pentru prima dată şi îşi ridică brațul 
pentru a-mi face cu mâna. Şi apoi, îndreaptă degetul spre 
mine. Gestul universal de „Asta e pentru tine, iubire”. Fac o 
față tâmpă, apoi îi trimit o bezea. El o prinde din aer. Fanii 
se întorc şi îşi îndreaptă ochii, ca nişte raze laser, spre mine 
- dar tot ce mă interesează este Nathan. 


În timpul pauzei de la jumătatea partidei, Lily şi doamna 
Donelson încearcă să stea de vorbă, dar, din moment ce Lily 
vorbeşte printre dinţii strânşi, presupun că discuţia lor nu 
merge bine. M-am strecurat în zona snack-barului din lojă 
pentru a mă holba la telefon, în caz că Nathan găseşte un 
minut să-mi trimită un mesaj. 

— ... Este din cauză că a fost... distras în ultima vreme, 
spune doamna Donelson, într-o încercare nu prea voalată 
de a da vina pe mine pentru faptul că Rechinii sunt conduşi 
la pauză. 

Aleg un fursec de pe masă şi iau o muşcătură mare. lamii, 
fulgi de ciocolată! 

Lily simte nevoia să se bată pentru mine şi Nathan - ceea 
ce mi se pare adorabil şi hilar în acelaşi timp, întrucât eu nu 
irosesc nici un sentiment pe Vivian. 

— Distracţiile sunt bune pentru oameni. Şi cred că 
distracţiile lui sunt cele care l-au ajutat să evite să fie placat 
în a doua repriză. 

Un pic cam deplasat, Lil, dar gestul este drăguţ! 

Doamna Donelson oftează. Eu continui să-mi mănânc 
fursecul. 

— Nu prea cred. Pare leneş astăzi. Nu cred că a petrecut 
suficient timp antrenându-se. 

— Nu cred că ați petrecut suficient timp spunându-i că 
face o treabă grozavă!!! 

Uau, discuţia a escaladat rapid. Lily se ridică de pe scaun. 
Doamna Donelson se ridică şi ea. Femeile astea sunt pe cale 
să se ia la bătaie, iar eu sunt aici şi mă bucur de fursecul 
meu. Telefonul meu bâzâie scurt, aşa că mă întorc şi mă 
pierd în conversaţia prin SMS cu persoana mea preferată. 


Nathan: Bună. Cum îți merge ziua? 

Eu: Oh, bine. A ta cum e? 

Nathan: Destul de plictisitoare. Nu se întâmplă nimic 
cu adevărat. Mi-e dor de tine! 


Vocea doamnei Donelson îmi retează, pentru o clipă, 
gândurile. 
— Pun presiune pe Nathan fiindcă îl iubesc! spune ea. 


Eu: Şi mie mi-e dor! 
Nathan: Facem cum am plănuit? 


— ASTA NU ESTE IUBIRE, strigă Lily. 
— Şi de cât timp eşti mamă, drăguţo? 
— Nu mă lua pe mine cu „drăguţo”! 


Eu: Fuga noastră? Da, am uitat complet de asta. Sună 
bine, totuşi. 


Îmi place că glumim în felul ăsta. În spatele meu se 
derulează o telenovelă în plină zi, iar eu şi Nathan ne 
prefacem că vom fugi împreună. 


Nathan: Perfect. Ei bine, şeful meu spune că trebuie să 
mă. întorc la muncă. Te iubesc! 

Eu: Te iubesc!!! Mergi şi arată-le cum stă treaba! 

Nathan: 


Mă întorc şi le văd pe doamna Donelson şi pe Lily 
îmbrățişându-se. Ce naiba am ratat?! 

Ne-am ținut toate respirația în ultimele zece minute. 
Meciul ăsta este atât de strâns! În momentul de față, scorul 
este 21-17, Rechinii sunt conduşi cu patru puncte. Au mai 
rămas doar treizeci de secunde din timpul regulamentar de 
joc, şi este a patra încercare. Rechinii trebuie să obțină un 
prim eseu pentru a avea o şansă la victorie, iar ei nu mai au 
dreptul la nici un time-out. Stresul de pe acest stadion este 
palpabil, şi, sincer, nu-mi pot imagina presiunea pe care o 
simte Nathan în acest moment, când vede cum se scurge 
timpul. Ambele echipe intră rapid în formaţie, iar apoi 
mingea îi este trimisă lui Nathan. El face un joc scurt de 
picioare, căutând din priviri un coechipier liber, dar nu 


există nici unul. Inima îmi bate cu putere în timp ce îl văd 
cum pune mingea sub braț şi începe să alerge. Nu are de 
ales decât să încerce să obţină el însuşi primul eseu. La 
început, lucrurile par promițătoare, dar, apoi, ca şi cum aş 
vedea totul cu încetinitorul, un jucător din apărare îl 
plachează pe Nathan, doborându-l. Mingea îi este smulsă şi 
degajată. A ratat. Game over. 

Un oftat colectiv cuprinde întregul stadion, şi umerii noştri 
se prăbuşesc. Jucătorul care l-a placat pe Nathan se scoală 
iute de jos şi îi întinde mâna pentru a-l ajuta să se ridice. 
Suspin cu o uşurare audibilă când Nathan îi prinde mâna şi 
se ridică nevătămat. 

Îmi dau seama în acel moment că sunt lipită de peretele 
de sticlă ca o gâză de parbriz. Desprinzându-mă, mă întorc 
cu fața spre sora mea şi spre mama lui Nathan. Cumva, am 
reuşit toate să ne apropiem în această a doua repriză a 
meciului. Lily chiar i-a dat de gândit lui Vivian în urma 
disputei lor verbale, iar de atunci mama lui Nathan a 
devenit mai maleabilă. Să nu mă înţelegeți greşit, încă este o 
femeie dificilă, dar cred că, în momentul în care Lily a 
ajutat-o să vadă că ajunsese cumva o replică fidelă a 
propriei mame, pe care o disprețuia, a uimit-o. 

Noi trei am trecut prin multe în timpul acestui meci de 
Super Bowl. Şi acum, s-a terminat. 

Armăsarii îngenunchează imediat ce adversarii repun 
mingea în joc de la centru, punând oficial capăt meciului. 
Nu-mi acord nici măcar o clipă să caut chipul lui Nathan pe 
margine, pentru că tot ce vreau să fac este să îl cuprind în 
brațe cât mai repede posibil. Aşa că folosesc acest timp 
pentru a mă grăbi să cobor la lift şi să mă îndrept spre 
intrarea pentru presă. Agenţii de securitate îmi verifică 
legitimaţia la poartă, apoi sunt înghesuită împreună cu 
restul membrilor familiilor jucătorilor printr-un tunel 
întunecat care duce spre teren. Ups! Tocmai mi-am dat 


seama că am ieşit din lojă atât de repede, încât le-am lăsat 
din greşeală pe Lily şi pe doamna Donelson în urmă. Păcat! 
Trebuia să vă grăbiţi, doamnelor! 

les din tunel exact la timp pentru a-l vedea pe Nathan în 
mijlocul terenului, îmbrățişându-l rapid pe atacantul echipei 
câştigătoare. Are clasă acest Nathan. Reuşeşte să pară cu 
adevărat fericit în fața adversarului său, chiar dacă ştiu că 
este devastat. 

A muncit atât de mult pentru a ajunge la acest moment, 
doar pentru a fi cel care a dat propriei echipe lovitura de 
grație la final. Sper ca mass-media să nu insiste asupra 
acestei singure greşeli, pentru că Nathan a făcut un meci 
extraordinar înainte de acel moment fatidic şi ar merita să 
fie remarcat. Dar, cumva, ştiu că jurnaliştii o vor face. Acele 
secvențe cu Nathan pierzând mingea în ultimele secunde de 
joc vor fi difuzate la nesfârşit de televiziuni. 

Camerele îi filmează de zor pe cei doi atacanți centrali care 
schimbă între ei câteva cuvinte. De sus plouă cu confetti, în 
timp ce jucătorii se felicită reciproc şi dau dovadă de o 
sportivitate pe care eu ştiu că nu o simt. Jamal este în 
partea cealaltă a terenului şi îşi apasă degetele peste ochi 
pentru a-şi opri lacrimile. Derek este pe bancă, cu capul 
plecat. Nu-i găsesc pe Price şi pe Lawrence, dar sunt sigură 
că şi ei se simt la fel. 

Este un caleidoscop de emoţii pe acest teren. În timp ce un 
om este în al nouălea cer de bucurie şi se bate pe piept cu 
coechipierul sau îşi sărută soția, un altul are privirea 
ațintită în pământ şi îşi înăbuşă dezamăgirea. 

Îl pierd din vedere pe Nathan şi mă simt uşor panicată. 
Cum de rezistă? Perfecționistul meu ursuleț de oțel este 
undeva pe acest teren, şi ştiu că este zdrobit. Trebuie să 
ajung la el. 

Ridicându-mă pe vârfuri, îmi încordez gâtul ca să-l văd, 
dar este dificil, cu atâtea alte persoane care umplu terenul. 


Mă gândesc să-i cer unuia dintre aceşti sportivi gigantici să 
mă ridice pe umeri, dar sunt salvată când, în sfârşit, îl 
zăresc pe Nathan pe marginea terenului, discutând cu unul 
dintre antrenori. Bărbatul îi întinde ceva, apoi arată în 
direcția mea. Îmi deschid larg braţele, gata să-l strâng pe 
Nathan în braţe în timp ce el plânge la pieptul meu. 

Când se întoarce, privirea lui mă loveşte ca un campion la 
categoria grea în ring. Am rămas fără suflare. Nu are nevoie 
să plângă la pieptul meu. Omul acela zâmbeşte. 

Se îndreaptă spre mine, peste el plouă cu confetti, oamenii 
îl îmbrăţişează, sărbătoresc şi plâng în jurul lui, iar Nathan 
desparte emoţiile precum a despărțit Marea Roşie legendarul 
Moise. Este transpirat şi sclipitor. Braţele sale sunt umflate 
şi cu venele vizibile, după jocul lung şi obositor. Echipele de 
televiziune îi văd zâmbetul şi îl asaltează. (Le înțeleg 
curiozitatea.) Poate că are o cădere nervoasă chiar în acest 
moment? Poate că a dat-o în bară în mod intenționat? 
Pentru că aceasta nu este privirea unei persoane care 
tocmai a pierdut tot ce şi-a dorit vreodată. 

Nu. Se apropie de mine, iar dinţii lui albi strălucesc sub 
luminile de pe teren. Îşi aruncă la picioare casca şi pune un 
genunchi în pământ. Brusc, tot haosul din jurul nostru 
dispare. Suntem eu şi cel mai bun prieten al meu. lar el mă 
cere în căsătorie. 

— Bună, prietena mea frumoasă, îmi spune, luându-mi 
mâna în a lui, care este aspră, cu bătături noi şi înfăşurată 
cu o față elastică. Ştiu că deja am plănuit asta aseară, dar 
m-am gândit că ţi-ar plăcea s-o auzi direct din gura mea, 
mai degrabă decât prin SMS, spune el şi îmi strânge mâna, 
iar eu deja plâng. Bree, prietena mea cea mai bună, te 
iubesc! Nu suntem iubiți în mod oficial de foarte mult timp, 
dar suntem, de fapt, împreună de ani buni. Vrei să te 
căsătoreşti cu mine? Mă vei lăsa să te iubesc în fiecare zi de 


acum încolo? Te vei muta, în sfârşit, din apartamentul tău 
jalnic în apartamentul meu? 

Eu râd. 

— Toate astea sunt doar o stratagemă a ta ca să mă 
îndepărtezi de mucegai, nu-i aşa? 

— Este singurul mod în care îmi vei permite să o fac. 

— Eşti atât de priceput la găsit chichiţe! 

Clipeşte spre mine, şi văd lacrimi în genele lui. 

— Este un da? 

Încuviințez din cap frenetic, râzând şi plângând şi aproape 
scăpându-mă pe mine în acest timp. 

— Da! 

Nathan țâşneşte în picioare şi mă ridică, învârtindu-mă, în 
timp ce milioane de confetti aterizează în jurul nostru, ca o 
ninsoare proaspătă. Oare chiar se poate întâmpla aşa ceva? 

— În seara asta? îmi şopteşte la ureche. Vrei să fugi cu 
mine? 

În acest moment, echipa de filmare se plictiseşte de 
momentul nostru de romantism şi se întoarce la echipa 
câştigătoare pentru a-i auzi pe jucătorii acesteia declarând 
că vor merge la Disneyland. Mă aflu încă în brațele lui 
Nathan, cu picioarele atârnând la un metru deasupra 
solului, şi totul mi se pare suprarealist. 

— Eşti sigur? Nu ştiu dacă îţi dai seama sau nu, dar asta 
a fost o zi mare pentru tine. Şi... îti dai seama că echipa ta 
tocmai a pierdut, nu? 

Nu aş fi vrut să întreb asta, dar, la cum se comportă, ai 
crede că sărbătoreşte în loc să deplângă înfrângerea de pe 
teren. Şi, deşi fuga cu Nathan este, în mod legitim, visul 
meu, trebuie să ştiu că el este convins că vrea s-o facă. 
Trebuie să fiu sigură că nu se comportă pripit, doar pentru 
că este dezamăgit de eşec. 

El chicoteşte, iar braţele lui se încolăcesc în jurul spinării 
mele. 


— Da, ştiu că am pierdut. Şi, da, sunt dezamăgit, dar mai 
ales sunt uşurat că totul s-a terminat, în sfârşit. Mă simt ca 
şi cum o greutate uriaşă mi-a căzut de pe umeri. Acum, 
sunt gata doar să respir alături de tine pentru o vreme. De 
preferință pe o plajă, undeva. Cu tine în cel mai sumar 
bikini pe care îl pot găsi. 

Îmi vine să-l ciupesc de subsuori, dar poartă apărători de 
burete - ceea ce nu mi se pare prea corect. În schimb, mă 
aplec înainte şi îi prind buzele într-un sărut agresiv. „Poftim, 
eşti pedepsit.” 

— Bree, răspunsul complet este că nu vreau să mai aştept 
încă o secundă fără să fiu sută la sută cu adevărat şi pe 
deplin al tău. Dar, dacă vrei să aştepţi şi să faci o nuntă 
mare, o voi face. Nu vreau să te simţi ca şi cum ar trebui să 
te căsătoreşti cu mine în seara asta doar ca să mă consolezi 
că am pierdut. Deoarece pentru mine nu despre asta este 
vorba. 

Mă aplec şi îl sărut din nou, luându-mi timpul necesar 
pentru a-i parcurge buzele ca şi cum mii de străini nu s-ar 
uita la noi. Buzele lui au gust de sudoare şi de speranţă, şi 
nu am cum să ratez această ocazie. Putem da o petrecere 
uriaşă când ajungem acasă. 

— O să mă enervez dacă nu te căsătoreşti cu mine în 
seara asta, îi spun lui Nathan, complet serioasă. 

Obrajii lui se încrețesc de la zâmbet, şi mă lasă cu 
picioarele pe pământ. 

— Ah, am uitat complet să-ţi dau asta — putem să o luăm 
de la capăt? spune el şi scoate o cutiuță, apoi o deschide. 

Mă cufund în frumusețea inelului care se află în cutie. 
Inelul ăsta este drăguţ într-un mod cumva dureros, dar, mai 
presus de orice, seamănă cu mine. Nu este strident sau 
masiv. Nu va trebui să-mi târăsc mâna pe jos atunci când 
merg. Este un diamant simplu, frumos, tăiat ca pentru o 
prințesă. Exact ce aş fi ales eu însămi. 


În momentul în care îmi pun inelul pe deget, Jamal, 
Derek, Price şi Lawrence se înghesuie în jurul nostru. E o 
agitație de felicitări şi îmbrățişări transpirate. Dar nu 
durează prea mult, pentru că băieţii trebuie să meargă la 
duşuri, apoi Nathan trebuie să fie disponibil pentru 
interviurile de după meci. Are exact timpul necesar să mă 
sărute o dată pe obraz, de două ori pe gât şi încă o dată pe 
gură înainte de a pufni de supărare şi de a se forța să se 
îndepărteze. Îşi îndreaptă spre mine degetul arătător, ca şi 
cum s-ar pregăti să-mi arunce mingea câştigătoare. 

— Bree Cheese. Mai eşti cu mine? 

Punându-mi mâinile în jurul gurii, strig: 

— Întotdeauna! 

Zece minute mai târziu, o găsesc pe Lily tot în lojă. 
Doamna Donelson a plecat deja, slavă Domnului, aşa că nu 
trebuie să îi explic nimic acum. 

— GRĂBEŞTE-TE, SURIOARĂ! îi spun, trăgând-o de pe 
scaun. MIŞCĂ-ȚI FUNDUL, TREBUIE SĂ MĂ AJUŢI SĂ MĂ 
PREGĂTESC PENTRU NUNTĂ! 


CAPITOLUL 31 
BREE 


— Mă mărit, mă mărit, mă mărit! 
Imi repet asta de încă cincisprezece ori în oglinda din baia 
hotelului. Din fericire pentru mine, purtam deja o rochie 


albă la meci. Am renunțat la jerseu şi, gata, sunt 
instantaneu mireasă! Asta mă face să par un fel de supă. 
Îmi înclin capul spre reflexia mea din oglindă. Sper că nu 
arăt ca o supă. 

Lily stă în spatele meu şi îmi pune mâinile pe braţe. 

— Te-ai răzgândit? Aş putea avea o maşină pregătită să te 
scoată de aici în cinci minute, dacă asta vrei. 

— O să te urc în maşina aia, o să te duc la aeroport şi o să 
te expediez în Australia dacă încerci să mă convingi să 
renunţ la asta! Sunt atât de pregătită să mă căsătoresc cu 
Nathan, încât mă doare. 

Lily zâmbeşte. 

— Ştiu că eşti. Sunt atât de fericită că voi fi aici pentru 
asta. I-am sunat deja pe mama şi pe tata şi, deşi nu au fost 
încântați să rateze nunta copilului lor, amândoi sunt 
complet dependenţi de Hallmark şi pot aprecia un vârtej 
romantic atunci când văd unul. Vor fi la nuntă prin 
FaceTime, la fel ca părinţii lui Nathan, presupun. 

Următoarele treizeci de minute le petrecem aranjându-ne, 
dar, cum nici eu şi nici Lily nu avem prea multă experiență 
cu paleta de farduri de ochi şi cu agrafele, îl sunăm pe 
FaceTime pe maestru. 

— Trageţi partea dreaptă spre spate, ca un val superb care 
se rostogoleşte pe plajă la apus, spune Dylan de pe ecranul 
telefonului meu. 

Lily face o grimasă, iar mâna ei neîndemânatică îmi trage 
părul pe spate prea strâns. Simt că îmi arde scalpul. 

— Ce înseamnă asta, Dylan? 

— UN VAL SUPERB LA APUS DE SOARE, LILY! Nu am 
spus o bunicuţă bătrână şi zgârcită de Crăciun. 

Sora mea se dezumflă şi-mi şopteşte: 

— Nu ştiu ce înseamnă nimic din toate astea! 

— Nici eu nu ştiu, fă tot ce poţi! 


În cele din urmă, Lily îl mulţumeşte pe maestru, şi trecem 
la fardurile de ochi. Pensula tremură în degetele ei în timp 
ce avansează spre pleoapa mea, iar ea repetă instrucțiunile 
lui Dylan. 

— O pasăre care zboară deasupra canionului, având praf 
de aur pe aripi... am înţeles. 

Dylan stă atât de aproape de ecran, încât globul său 
ocular ocupă cea mai mare parte a acestuia. 

De îndată ce machiajul meu este gata, mă uit în oglindă. 
Atât Dylan, cât şi Lily par să leşine de admiraţie la vederea 
mea, şi asta îmi umple ochii de lacrimi. 

— Nu-mi vine să cred că este adevărat. Mă voi căsători cu 
cel mai bun prieten al meu în seara asta. 

Lily se smiorcăie, emoționată, şi îşi lasă capul pe umărul 
meu. Dylan îşi şterge o lacrimă cețoasă de pe obraz şi 
încuviințează din cap. 

— Da, fetițo, aşa este. Acum, bagă-ți mâna în sutien şi 
mişcă rățuştele alea spre suprafață. 

Drăguţ! Un ştergător de lacrimi de care aveam mare 
nevoie. 


Nathan îi trimite lui Lily un mesaj cu planul lui minut cu 
minut, spunând că este ziua nunții noastre, aşa că nu ar 
trebui să-mi bat capul cu logistica. Este 23.00, meciul s-a 
terminat de aproape o oră, iar Lily mă conduce prin holul 
hotelului şi apoi afară, în noapte. Aerul rece îmi înfioară 
brațele, şi, ca în cea mai bine executată răpire, un SUV 
negru frânează lângă bordură. Lily deschide portiera şi mă 
împinge înăuntru. Se repede apoi în urma mea, şi, pentru o 
clipă, îmi fac griji că nu a reuşit şi ea să intre. Oh! A reuşit. 
Totul este în regulă. 

Mă uit în interiorul uriaşei maşini şi simt o urmă de 
tristețe că Nathan nu este şi el aici. Nu l-am văzut tot 
weekendul, mai puțin acel scurt moment în care m-a rugat 
să-mi petrec restul vieții cu el. N-o să-mi fie greu să o fac. 


Lily îmi vede probabil expresia de dezamăgire întipărită pe 
chip. 

— Nathan este deja la capelă. A vrut ca totul să semene 
cât mai mult cu o zi de nuntă adevărată pentru tine. N-o să- 
ți vină să crezi câte lucruri a pus la cale într-un timp atât de 
scurt. 

Îmi vine să cred, pentru că aşa este, pur şi simplu, 
Nathan. Acum, cu ochii limpezi, pot vedea că nu există 
distanță pe care nu ar străbate-o pentru mine - aşa a fost el 
întotdeauna. 

Ceea ce îmi aminteşte de cât de puţin romantică sunt eu. 

— Oh, nu! Mă pipăi pe rochie, de parcă aceasta ar avea, 
brusc, buzunare. Inelul lui! 

Se pare că în Vegas sunt sute de locuri de unde poți 
cumpăra o verighetă cât ai bate din palme. Am cumpărat-o 
pe a lui Nathan pe drumul de întoarcere la hotel. (Ei bine, 
teoretic, Nathan a cumpărat-o, deoarece m-a făcut să accept 
să-i folosesc cartea de credit. Am primit şi de această dată, 
pentru că... vă amintiți? Doi dolari şi o gumă de mestecat). 

Lily zâmbeşte şi caută prin geantă cutia cu inele, pe care o 
ridică triumfătoare. 

— Da, am găsit-o. Doar ca să ştii, ți-ar cădea capul dacă 
nu ar fi ataşat, căscato! 

— Auuu, mă faci să mă simt atât de bine în ziua nunții 
mele! 

— Şi apoi, ţi-ai folosi capul pe post de minge şi te-ai lăsa 
distrasă de o grămadă de copii pe un câmp, începând un 
nou program afterschool în care ei îți folosesc capul pe post 
de minge de fotbal. 

Schiţez o grimasă. 

— Morbid. Ăsta chiar este umor negru. 

Ea ridică din umeri ca şi cum ar spune „Este ceea ce este”. 
Doar nişte încurajări ocazionale în ziua nunții. 


După câteva minute în care bâțâi din picior şi bat 
darabana cu degetele în genunchi, Lily alunecă de pe locul 
ei, pentru a veni mai aproape de mine. Îşi pune mâna pe 
genunchiul meu. 

— Ştii, tocmai mi-am dat seama că, deoarece mama nu 
este aici, am o treabă foarte importantă de făcut. 

— Şi care ar fi aceea? 

Zâmbetul ei devine răutăcios. 

— Să-ţi explic fericirea din noaptea nunții. 

— Oh, Doamne! Să nu îndrăz... 

— Deci, drăguţo, s-ar putea să fi observat nişte senzații 
interesante când tu şi Nathan v-aţi sărutat. Să nu te simți 
speriată... 

Vorbesc peste ea, încercând să-i pun mâna peste gură. 

— Nu este prima dată pentru mine, Lily. Ştiu ce fac! Hei, 
nu mai spune cuvântul ăsta... 

— ... Şi asta se întâmplă când totul este gata. Îşi scutură 
umerii, nefiind descurajată de palma mea agresivă care 
încearcă să-i astupe gura. Şi acum, Bree, câteva trucuri 
amuzante pe care le-am învăţat, iar tu poți să-mi trimiți un 
mesaj de mulțumire mai târziu. 

Râd atât de tare, încât abia o aud. Îmi acopăr urechile 
pentru a înăbuşi sunetul vocii ei şi îmi las capul între 
genunchi. 

— Nu vreau să aud despre sexul tău ciudat cu Doug! La- 
la-la-la! OH, DOAMNE, LILY, UITĂ CĂ TOCMAI I-AI SPUS 
ACEST CUVÂNT SURIOAREI TALE! 

Mă chinuieşte cu sfaturile ei despre sex tot restul 
drumului, iar aceasta va rămâne, cu siguranţă, în istorie ca 
una dintre zilele mele preferate. 


Am spus una dintre zilele mele preferate? Adică, ziua mea 
ABSOLUT preferată din întreaga mea existență. 

Ne oprim în fața capelei, şi sunt scoasă din maşină de 
nişte oameni pe care nu i-am mai întâlnit niciodată. O 


femeie care ţine în mână o planşetă mă târăşte rapid în 
interiorul micuței capele albe din Vegas, şi sunt surprinsă 
că în interior nu miroase a alcool şi a stripteuze. Abia am 
timp să înregistrez ceva, că femeia mă trage într-o cameră 
mică, în afara uşilor duble principale. Lily mă ţine de mână 
tot drumul. Femeia se răsuceşte, fără suflare, strângându-şi 
la piept planşeta de parcă ar conţine codurile secrete din 
Zona 5l. 

— Bună, bună. O zi de nuntă fericită! Am venit să te ajut 
să îți pui rochia. 

— Rochia? bâigui eu şi mă uit în jos. Sunt goală? Oh, port 
deja una. Vezi? îi spun, făcând un gest spre țesătură, în caz 
că tot nu mă crede. 

Ea râde. 

— Nu, rochia ta de mireasă. 

— Eu nu am... 

Dar cuvintele mi se pierd pe buze când văd că se dă 
laoparte pentru a dezvălui un întreg raft de haine, plin de 
rochii strălucitoare, dantelate, albe şi chiar câteva de 
culoarea şampaniei sau roz-deschis. Sunt cel puţin douăzeci 
atârnate acolo. Cuvintele mi se rostogolesc rapid: 

— Astea sunt... la pachet cu capela? Este un fel de colț de 
îmbrăcat? 

— Nu, nici vorbă, se amuză ea. Cred că sunt un cadou de 
la viitorul tău soț. 

Mă apăs pe piept şi privesc înapoi, spre Lily. Se 
străduieşte din răsputeri să îşi păstreze calmul, dar fără 
succes. Lacrimile îi curg şiroaie, şi pare că ştia deja că asta 
urma. Fac un pas înainte şi găsesc un pliculeţ ataşat de 
suportul de haine. Înăuntru este un bilet de la nimeni altul 
decât Dylan. 


Bună, Gropiţe. Încă o dată, omul tău a venit pentru tine. 
Am selectat manual toate aceste rochii pentru tine acum o 
săptămână şi am avut grijă să aleg doar ceea ce cred că 


vei adora (chiar dacă îmi doream foarte mult să-ţi iau 
rochia-Cenuşăresei-în-nuanțe-de-cocktail-de-portocale). Te 
iubesc, scumpo! Te-ai ales cu un bărbat bun. Îmbrăţişări 
şi sărutări din partea celui de-al doilea bărbat preferat din 
lume! 


Dylan. 


Acum o săptămână? Nu se poate. Asta înseamnă că... 

— Hai, ce mai aştepţi?! mă zoreşte Lily, dându-mă 
laoparte ca să poată începe să sorteze. Avem o nuntă la care 
trebuie să ajungem! 

Douăzeci de minute mai târziu, sunt îmbrăcată într-o 
rochie care ar trebui să fie ilegală, atât este de frumoasă. 
Mânecile lungi sunt făcute din dantelă delicată şi fragilă, 
care se prelungeşte într-un corsaj din dantelă rigidă. Are 
exact 31 de nasturi de perle pe spate. Se umflă în talie şi 
apoi se revarsă într-o fustă de tul cu mai multe etaje, 
elegantă şi cu o trenă discretă. Pielea mi se vede prin 
mânecile din dantelă, corsajul se îngustează într-un V 
adânc la decolteu, şi, când merg, rochia se leagănă. Sunt ca 
o prințesă, o balerină şi o femeie puternică şi dură, toate 
într-un singur pachet complicat. Nu m-am simţit niciodată 
mai frumoasă şi mai prețuită decât acum, în această capelă. 

Şi apoi, trebuie să modific acest gând când îmi dau seama 
ACUM că nu m-am simțit niciodată mai prețuită. Mi se 
opreşte respirația în pragul capelei. Nu este deloc ceea ce 
am crezut că va fi. Unde este Elvis? Unde este mirosul de 
gin şi de decizii proaste? Nu, am halucinaţii. 

Această capelă a fost cumpărată din ceruri şi trimisă pe 
Pământ. Plafoanele boltite se ridică deasupra capului meu 
până la nori. Un imens candelabru de cristal străluceşte în 
mijlocul spațiului intim. Scânduri albe de lemn alcătuiesc 
tavanul, iar grinzi superbe le întăresc. Podelele de stejar 
întunecat permit tocurilor mele să pocnească ritmic pe 


suprafața lor, iar foşnetul rochiei mele răsună ca nişte 
sărutări venite din adâncul oceanului. Buchete enorme de 
flori verzi şi roz umplu încăperea. 

Dar nu toate aceste lucruri mă determină să-mi 
contemplu conştiinţa. Capela este plină de oameni. Oamenii 
mei. Oamenii lui Nathan. Familia mea, prietenii şi chiar şi 
mama lui. Asta nu este o fugă cu Nathan. Aceasta este 
nunta mea - o nuntă pe care Nathan o plănuieşte încă de 
dinainte de ziua de ieri. Tatăl meu - tatăl meu, care ar fi fost 
de aşteptat să urmărească ceremonia de pe telefonul mobil — 
se apropie de mine pe culoarul central. Ochii îi strălucesc de 
lacrimi pe care cu greu şi le reprimă, iar el arată elegant în 
costum. Îmi întinde braţul. 

— Bună, scumpă fată. Eşti pregătită să te căsătoreşti în 
seara asta? 

Ei bine, acum, chiar încep să plâng. Păcat că Lily a muncit 
atât de mult la machiaj, pentru că eu îl voi strica acum în 
două secunde. 

Dylan ar fi îngrozit. Stai! Apropo de Dylan, iată-l! Este în al 
treilea rând din spate, făcând o formă de inimă cu mâinile şi 
suflându-mi sărutări imaginare prin ea. Mă uit înapoi la Lily 
şi o privesc, cu o mină întrebătoare. Ea zâmbeşte şi 
încuviințează din cap. A ştiut tot timpul. 

Apoi, tata începe să mă conducă pe culoar, şi îl văd. 
Nathan. Nathan al meu, cel mai bun prieten al meu şi 
iubirea vieții mele, stând în smochingul lui negru, cu părul 
fantastic fluturându-i artistic departe de față, cu o lacrimă 
curgându-i pe obraz şi cu gura întredeschisă într-un surâs 
orbitor. El este al meu. Mă iubeşte. Mă iubeşte suficient de 
mult încât să planifice o întreagă nuntă-surpriză, o nuntă 
de vis. Cum de am fost atât de norocoasă? 

Plutesc până la altar. Tata îi oferă mâna mea lui Nathan, 
iar acum sunt într-un vis. Jamal stă în spatele lui Nathan, 
iar Lily — în spatele meu. Restul băieților sunt aliniați în 


primul rând, fiecare îmi face semn, cu pumnul strâns şi 
degetul mare ridicat în sus. Mama mea face acelaşi gest din 
partea cealaltă. Mama lui Nathan se mulţumeşte cu un 
zâmbet discret şi cu o scurtă înclinare din cap. Nathan mă 
ia de mână, şi simt furnicături în tot corpul. Mă uit în ochii 
lui negri ca antracitul şi mă înec într-o dragoste fastuoasă, 
luxoasă, arzătoare. 

— Mai eşti cu mine? mă întreabă el cu un zâmbet moale şi 
nesigur. 

Înghit în sec şi încerc să vorbesc printre lacrimi. 

— Ai făcut toate astea pentru mine? 

— Aş face orice pentru tine. Îți place? 

Îmi acord o clipă să mă uit din nou în jur. Toate feţele 
sunt zâmbitoare. Nu mai există oxigen în această cameră, 
toată lumea funcționează pe bază de vapori emoționali. 
Sufletele tuturor sunt răvăşite de emoția momentului, iar eu 
nu pot să mai văd bine, din cauza lacrimilor de bucurie 
care-mi umplu ochii. Strâng mâna lui Nathan şi îi întâlnesc 
din nou privirea. 

— Îmi place la nebunie. Te iubesc! De cât timp plănuieşti 
asta? 

— De când te-am avertizat că o să te cer în căsătorie. 
Chiar a doua zi am angajat un organizator de nunți. Eşti 
sigură că îți place? Fiindcă, dacă nu-ţi place, putem anula 
totul chiar acum. 

Caut cele mai bune cuvinte pentru a exprima în mod 
corespunzător ceea ce simt, însă dau greş cu desăvârşire. 

— Nathan... eu... tu... şi toate astea! şoptesc şi scutur din 
cap. Îţi mulțumesc, dragul meu. Îmi place totul la nebunie. 

În timp ce privesc ochii lui Nathan, chipul lui frumos 
proaspăt bărbierit, umerii lui largi, cravata neagră elegantă, 
înnodată la baza gâtului, şi mâinile lui puternice, care le ţin 
pe ale mele cu atâta tandrețe, mă cuprinde un sentiment de 
nerăbdare. 


— Şi acum, ce facem? 

Zâmbetul i se lărgeşte, apoi face semn cu capul spre 
oficiantul care stă în picioare undeva în lateral, după care se 
uită iar la mine. 

— Dacă eşti de acord, ne căsătorim. 

Izbucnesc într-un scurt hohot de râs, printre lacrimi. 

— Da, te rog! 


CAPITOLUL 32 
BREE 


Nathan îmi prinde palma în palma lui, în timp ce 
străbatem în tăcere holul acoperit cu mochetă al hotelului. 
Suntem la etajul 28, îndreptându-ne spre ceea ce nu mă 
îndoiesc că este cel mai frumos apartament din întreaga 
clădire. Ne oprim în fața uşii, iar Nathan îmi sărută 
încheieturile degetelor. Nici unul din noi nu poate crede că 
acest lucru este real. El continuă să mă mângâie, să mă 
sărute, îşi plimbă degetele pe pielea mea la fiecare pas - şi 
cred că asta se întâmplă pentru că încearcă să se convingă, 
la fel ca mine, că tot ce trăim este real. Suntem într-un 
basm. Suntem umbre de marionete pe perete. 

El strecoară cardul de acces în încuietoare, iar o lumină 
verzuie clipeşte scurt. Simt sub genunchi atingerea aspră a 
antebraţului său, în timp ce mă ia în brațe pentru a mă 
trece peste prag. Am inima în gât, şi amândoi râdem de 


dragostea siropoasă care a răsunat ca un ecou între noi 
toată noaptea. Eu i-am spus soț. El mi-a spus soție. Toată 
lumea a strâmbat din nas. Dar nu şi noi - nu în seara asta. 

Nathan mă duce în cameră, unde este întuneric. 
Purtându-mă încă pe brațe, dă să se îndrepte spre 
întrerupător, pentru a aprinde becurile, dar îl opresc. 
Lumina lunii se revarsă înăuntru, impregnând camera de 
romantism şi liniştindu-mi nervii. 

Înghit în sec, iar Nathan se uită direct la mine. Ochii lui 
sunt ca două pături de catifea neagră. Privirea lui mă 
învăluie strâns. 

— Nu fi neliniştită! spune el, alungându-mi gândurile din 
minte. 

— Totuşi, sunt. Mi-am dorit noaptea asta de prea mult 
timp, şi s-ar putea să fii dezamăgit. S-ar putea să nu fiu 
suficient de bună pentru tine. 

Zâmbetul lui este doar o aluzie. O şoaptă pe gura lui. Se 
apleacă şi îşi lipeşte fața de gâtul meu, şi simt cum vibrează 
un murmur de încântare. 

— Tu vei fi întotdeauna suficient de bună pentru mine. 

Scot un suspin tremurat şi mă las purtată spre pat în 
brațele lui puternice. Se opreşte în fața patului şi mă lasă să 
alunec uşor, până când picioarele mele ating podeaua. Îmi 
ridic privirea spre el, cu răsuflarea sugrumată. Nathan este 
perfect. Lumina lunii i se prelinge peste maxilarul puternic 
şi peste pomeţii ascuţiţi, schițând un profil care ar fi trebuit 
să fie creionat de Da Vinci. Mă ridic pe vârfuri şi îi sărut 
buzele pline. El răspunde cu un sărut molcom. Este atât de 
moale şi de tandru! Îmi prinde şoldul în palma lui mare, în 
timp ce eu îmi strecor mâinile pe sub reverul fracului şi urc, 
urc încet pe pieptul său vânjos, apoi pe umeri, până când 
degetele mi se încurcă în părul moale de la ceafă. 

Mă strânge tare în brațe, mă apasă de el, ca şi cum n-ar 
mai vrea să mă elibereze vreodată. De acum înainte, voi trăi 


de-a pururi în îmbrăţişarea lui. Gurile noastre explorează. 
Palma lui se deschide, fermă, pe spinarea mea, în vreme ce 
mâna cealaltă mi se preumblă încet pe piele, spre gât. 
Buzele noastre dansează, înlănțuite ca într-un vals: când 
moi, când ferme, înainte şi înapoi. 

Simțurile mele se înclină ca o canoe care trece peste o 
cascadă când gura lui Nathan se plimbă pe gâtul meu, până 
la claviculă. Limba lui îmi gustă uşor pielea, iar el geme de 
plăcere. Asta este. „Este al meu, este al meu, este al meu”, 
repetă acum întruna inima mea. Îi împing sacoul de pe 
umeri şi simt muşchii încordaţi pe sub cămaşă. Un fior mă 
străbate. Stomacul mi se strânge. Am nevoie de Nathan. El 
mă ajută să desfac nasturii, apoi azvârle cămaşa într-o 
parte. 

Îmi las mâinile să plutească pe deasupra bustului său, iar 
el zâmbeşte. Încerc să respir, dar mă simt ca şi cum cineva 
s-ar fi aşezat pe plămânii mei. El chicoteşte, iar nerăbdarea 
îl învinge în cele din urmă. Îmi apucă palmele şi mi le apasă 
ferm pe pieptul lui. Piele. Caldă. Fermă. Strângându-mă de 
încheieturile mâinilor, mă trage cu el spre pat. Se aşază, 
lăsându-mă să rămân în picioare şi sprijinindu-şi palmele în 
spatele lui, pe pat. 

— Tu conduci ostilitățile, şopteşte el surâzător, oferindu- 
mi toată puterea. 

Îmi doresc mai mult decât orice să nu mă simt timidă în 
acest moment. Mi-aş dori să-i arăt cât de sexy pot fi. Cât de 
puternică. Să-i demonstrez că nu sunt fata asta tremurândă 
care stă aici, îmbrăcată în rochia ei elegantă. Dar, când 
ochii mei alunecă în sus şi întâlnesc ochii lui, văd doar o 
adorație tandră. El mă vrea aşa cum sunt — mereu şi pentru 
totdeauna. 

Când fac un pas înainte, între picioarele lui, țesătura 
rochiei mele îi atinge pantalonii. Albul cel mai pur pe negru 
ca lignitul. O lună argintie pe cerul întunecat al nopții. O 


pagină albă pătată cu cerneală. Foarte diferite, dar 
împreună - o alcătuire perfectă. 

Îmi trec degetul peste clavicula lui. Peste braţul lui. Peste 
degetele lui. Îşi îndoaie degetele, iar eu repet atingerea pe 
partea opusă. Întregul lui corp răspunde. Acei muşchi se 
strâng, şi îmi plimb degetele pe abdomenul lui, ca nişte 
pensule pe o pânză. Muşchii sunt... magnifici. Pe o parte a 
bicepsului i se formează o vânătaie, probabil de când a fost 
placat, în timpul meciului. Mă aplec şi îmi apăs buzele pe 
ea. O fierbințeală ciudată se roteşte ca un vârtej în stomacul 
meu. Focul îmi trosneşte în inimă. Nathan mă apucă de 
şolduri şi mă trage în poala lui. 

Ne privim în ochi unul pe celălalt, iar tăcerea se întinde în 
cel mai confortabil şi moale cocon. Îmi împinge o şuviță de 
păr după ureche, iar eu tremur. 

— Te iubesc de atât de mult timp, spune încet, ca şi cum 
ar vorbi doar pentru el. Chiar eşti aici, acum? 

Mă aplec şi îi presar sărutări calde pe gât, până la bărbie. 
Mă strânge în braţe ca şi cum aş fi din filamente de sticlă. 
Mă voi sparge dacă mă strânge prea tare. 

— Amândoi visăm, îi şoptesc, aproape de pielea lui 
catifelată. 

— Aşa mă gândeam şi eu, răspunde el şi, întorcându-şi 
fața, îmi prinde gura. 

De data asta, nu mai este un sărut blând. Buzele lui sunt 
arzătoare. Limba lui explorează. Inima lui este ca un ciocan. 
Îi va străpunge pieptul şi mă va ataca. Mâinile acelea mă 
prind din nou de talie şi mă ridică uşor din poala lui. Stau 
lângă pat, iar Nathan mă roteşte, îndepărtându-mă de el. Îi 
simt degetele pe spinare, desfăcându-mi nasturii rochiei. Îmi 
imaginez cum arată nasturii minusculi între degetele lui 
mari. Ca un uriaş care se întinde spre cer şi rearanjează 
stelele. 


În urma fiecărui nasture care se deschide, Nathan depune 
câte un sărut pe fiecare centimetru de piele proaspăt 
eliberat. Atmosfera romantică se încolăceşte în jurul nostru. 
Se înfăşoară prin oasele mele ca o sfoară întinsă şi se 
conectează la atingerea lui. Nathan mă sărută de parcă aş fi 
o ființă divină. Îi aud respirația tremurătoare şi ştiu că şi el 
simte greutatea acestui moment. Această presiune care se 
acumulează, această intensitate pe care am purtat-o în noi 
încă din ziua aceea de pe pista de atletism a liceului, cu 
atâția ani în urmă. Totul a fost construit pentru acest 
moment. Pentru noi doi împreună. 

Un sărut. Şi încă unul. Şi încă unul. 

— Te voi prețui până la ultima mea suflare, îmi şopteşte el, 
lipit de umărul meu gol, iar rochia mea cade, scoțând un 
foşnet ca al vântului strecurat printre copacii verzi şi 
luxurianţi ai unei păduri. Braţele lui alunecă în jurul taliei 
mele şi mă trag înapoi, spre pieptul său. Piele lângă piele. 
Sfântă şi sacră. Îmi înclin capul pe spate, iar el îmi sărută 
gâtul. 

— Frumoasa şi încântătoarea mea soţie... 

Petrecem ore întregi în propria lume. Povestea noastră de 
dragoste e tangibilă. Speranțele noastre sunt expuse. 
Sufletele noastre se luminează. Temerile noastre sunt lăsate 
deoparte pentru acest scurt moment, în care nimic nu ne 
poate atinge. În acest loc — şi în aceste brațe - mă simt în 
siguranţă şi liberă. Îmi deschid braţele şi dansez în ploaie. 
Mă învârt în curent. Mă întind pe spate pe pajişte în timp ce 
ochii lui întunecaţi scânteiază deasupra mea. 


EPILOG 


BREE 


În dimineața următoare, în timp ce eu şi Nathan încă ne 
ghemuim sub o plapumă uriaşă şi pufoasă şi nu vrem deloc 
să părăsim patul, el îşi trece mâna peste părul meu şi 
murmură: 

— Bree! Am să-ţi fac o mărturisire. 

Sunt încă pe tărâmul fericirii, aşa că ar putea să-mi spună 
şi că este un criminal în serie, înarmat cu un topor, şi eu 
probabil doar aş îngâna, veselă: „Hmm, ce nostim, dragul 
meu”. 

Râde şi mă răsuceşte cu fața spre el. 

— Vorbesc serios! Cred că este posibil ca, fără să vreau, să 
te fi amăgit ca să te măriți cu mine. Am uitat să-ți 
mărturisesc ceva foarte important înainte să spunem „Da”. 

„Mda. Distruge-mi vibraţiile de fericire, de ce nu?” 

— Bine, spune-o! 

EI închide ochii şi inspiră. 

— Este mai degrabă ceva ce trebuie să-ți arăt. 

Îi arunc o privire senzuală. 

— Nathan, am văzut deja totul. 

El râde înfundat şi îşi dă ochii peste cap înainte de a se 
îndrepta spre noptieră pentru a-şi lua portofelul. Se aşază 
apoi, sprijinindu-şi spinarea de căpătâiul patului, şi mă 
prinde de subsuori, ca să mă aşez şi eu. 

— Bine, bine, vin! Uff! 

Se pare că vorbeşte serios, indiferent despre ce ar fi vorba. 
Îl văd cum scoate din portofel o foaie de hârtie, împăturită în 
patru, şi mi-o întinde, îndemnându-mă din priviri să o iau. 


Mă simt din nou ca şi cum ar trebui să deschid o cutie cu 
surprize, din care cine ştie ce creatură pe arcuri va ieşi. 

Despăturesc foaia şi văd un fel de listă detaliată, cu o 
mulțime de mâzgălituri pe margini. Unele lucruri, cum ar fi 
lupta cu mâncarea, au un X lângă ele, iar altele, cum ar fi 
masarea picioarelor, au o bifă. Nathan pare pregătit ca eu să 
îi arunc verigheta în față. 

— La ce mă uit? Ce-i asta? întreb, fără să mă simt nici pe 
departe atât de criminală pe cât pare să bănuiască el că ar 
trebui. 

— Este o... fițuică romantică. Băieţii m-au ajutat să o 
alcătuiesc atunci când noi doi am fost de acord să ne 
prefacem că suntem iubiți. Au făcut-o pentru a mă ajuta să 
ies din zona de prietenie cu tine. 

Îmi mut privirea de la ochii lui îndureraţi şi temători 
înapoi la foaia de hârtie şi o parcurg, având o revelaţie, ca o 
iluminare. Atât de multe amintiri îmi apar în minte. Dansul 
în studioul meu. Pachetul de Starburst. Liftul oprit între 
etaje. 

— Bree, îmi pare atât de rău! Am vrut să-ți arăt asta când 
ai intrat în capelă, aseară, dar, după ce te-am văzut, mi-a 
ieşit complet din minte, spune el, bâlbâindu-se, şi îşi trece 
mâinile prin păr. Eşti supărată? Te simți trădată? 

Îl privesc şi rămân cu gura căscată - în primul rând, 
pentru că bicepsul lui este cu adevărat spectaculos când 
Nathan îşi trece mâna prin păr. 

— Nu îmi vine să cred, spun cu o voce dură ca de granit. 

El se încruntă şi oftează: 

— Ştiu. A fost o greşeală. 

— A fost... Mă răsucesc şi mă aplec peste el, privindu-l în 
ochi. A fost un complot. 

Frica îi colorează ochii, până când îmi las gura pe gâtul 
lui. 

— Un complot viclean. 


Încă un sărut. 

— Disperat. 

El murmură, întinzându-se după următorul meu sărut. 

— Dulce. 

— Deci nu eşti supărată? mă întreabă, cu voce răguşită, în 
timp ce îl trag înapoi în coconul nostru de iubire. 

— Adorabil. 

— Unele dintre aceste lucruri au fost idei cu adevărat 
îngrozitoare, mărturiseşte el şi începe să-mi arate cu degetul 
unele lucruri de pe listă, dar îi dau de înțeles că nu mă 
interesează. 

— Romantic. 

— Bine, deci, cred că am terminat cu ea, din moment ce ai 
aruncat-o aşa prin cameră? 

— Sexy. 

Acum, mă sărută el. 

— Deci mă ierți? mă întreabă, lipit cu buzele de pielea 
mea. 

— Da, dar numai cu condiția să dovedeşti aceeaşi dăruire 
pentru romantism pentru tot restul căsniciei noastre. 

Are o scânteie şireată în ochi atunci când îmi răspunde: 

— S-a făcut. 

